Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επίκαιρων ερωτήσεων της Πέμπτης 26 Απριλίου 2018. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1534/23-4-2018 επίκαιρη ερώτηση της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Αγροτικής Ανάπτυξης και Τροφίμων, με θέμα: «Αναβάθμιση του Κέντρου Ζωικών Γενετικών Πόρων Καρδίτσας». 2. Η με αριθμό 1541/24-4-2018 επίκαιρη ερώτηση του Βουλευτή Α΄ Θεσσαλονίκης της Νέας Δημοκρατίας κ. Σταύρου Καλαφάτη προς τον Υπουργό Εξωτερικών, με θέμα: «Η θέση της Ελλάδας αναφορικά με τη διαμόρφωση του νέου Πολυετούς Δημοσιονομικού Πλαισίου της ΕΕ». 3. Η με αριθμό 1551/24-4-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Μέτρα και δράσεις για την αντιμετώπιση της λειψυδρίας - ξηρασίας». 4. Η με αριθμό 1529/19-4-2018 επίκαιρη ερώτηση του Βουλευτή Πέλλας του Λαϊκού Συνδέσμου - Χρυσή Αυγή κ. Ιωάννη Σαχινίδη προς τον Υπουργό Αγροτικής Ανάπτυξης και Τροφίμων, με θέμα: «Συνεχίζουν να παραμένουν απλήρωτοι οι τευτλοπαραγωγοί». 5. Η με αριθμό 1548/24-4-2018 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Εσωτερικών, με θέμα: «Για την κατολίσθηση - καθίζηση - μετατόπιση εδάφους στην Κρυοπηγή Πρέβεζας». 6. Η με αριθμό 1532/20-4-2018 επίκαιρη ερώτηση του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τις οφειλές προς το ΙΚΑ/ΕΦΚΑ. 7. Η με αριθμό 1526/19-4-2018 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς την Υπουργό Πολιτισμού και Αθλητισμού, με θέμα: «Εικόνα εγκατάλειψης παρουσιάζουν ιστορικά κτήρια στο κέντρο της Αθήνας». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 1542/24-4-2018 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς τον Υπουργό Αγροτικής Ανάπτυξης και Τροφίμων, με θέμα: «Πρωτόγνωρη κρίση στην ελληνική αιγοπροβατοτροφία». 2. Η με αριθμό 1549/24-4-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Εσωτερικών, με θέμα: «Χωρίς προσωπικό διάφορες κρίσιμες και νευραλγικές υπηρεσίες του Δήμου Ικαρίας». 3. Η με αριθμό 1527/19-4-2018 επίκαιρη ερώτηση του Βουλευτή Β΄ Αθηνών του Ποταμιού κ. Γεωργίου Αμυρά προς την Υπουργό Πολιτισμού και Αθλητισμού, με θέμα: «Εκτός ποδηλατοδρομίου οι αθλητές μας στο ΟΑΚΑ». 4. Η με αριθμό 1530/20-4-2018 επίκαιρη ερώτηση του Βουλευτή Αττικής του Ποταμιού κ. Γεωργίου Μαυρωτά προς την Υπουργό Διοικητικής Ανασυγκρότησης, με θέμα: «Σοβαρά ερωτηματικά εγείρονται σχετικά με τον διαγωνισμό της Προκήρυξης 3Κ/2018 ΑΣΕΠ». 5. Η με αριθμό 1531/20-4-2018 επίκαιρη ερώτηση του Ανεξάρτητου Βουλευτή Β΄ Αθηνών κ. Ευσταθίου (Στάθη) Παναγούλη προς τον Υπουργό Εσωτερικών, με θέμα: «Εγκληματικότητα και κάθε λογής επιθέσεις από ανθρώπους του υποκόσμου και γιαλαντζί επαναστάτες». 6. Η με αριθμό 1495/16-4-2018 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Υποδομών και Μεταφορών, με θέμα: «Η δημιουργία τριών νέων σταθμών διοδίων στον οδικό άξονα Προμαχώνας Σερρών - Λιμάνι Θεσσαλονίκης είναι καταστροφική για τον Νομό Σερρών». 7. Η με αριθμό 1513/17-4-2018 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Απλήρωτοι εργαζόμενοι στην εταιρεία παραγωγής κτηνιατρικών φαρμάκων “PROVET”». 8. Η με αριθμό 1392/26-3-2018 επίκαιρη ερώτηση της Βουλευτού Γρεβενών του Συνασπισμού Ριζοσπαστικής Αριστεράς κ. Χρήστου Μπγιάλα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης με θέμα: «Επανασύσταση του γραφείου του Σώματος Επιθεωρητών Εργασίας (ΣΕΠΕ)». 9. Η με αριθμό 1333/19-3-2018 επίκαιρη ερώτηση του Βουλευτή Γρεβενών του Συνασπισμού Ριζοσπαστικής Αριστεράς κ. Χρήστου Μπγιάλα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Ασφάλιση με εργόσημο σε χειριστές - οδηγούς αγροτικών μηχανημάτων». 10. Η με αριθμό 1149/26-2-2018 επίκαιρη ερώτηση του Βουλευτή Β΄ Πειραιώς του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εσωτερικών, με θέμα: «Γνωστή από παρακρατικό ιστότοπο έγινε η πρωτοφανής επίθεση στο Α.Τ. Καισαριανής». 11. Η με αριθμό 1151/26-2-2018 επίκαιρη ερώτηση του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εσωτερικών, με θέμα: «Ερωτήματα σχετικώς με την υπόθεση πράκτορα βάσει αποκαλύψεων του Π. Καμμένου». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 3478/13-2-2018 ερώτηση του Δ΄ Αντιπροέδρου της Βουλής και Βουλευτή Α΄ Αθηνών της Νέας Δημοκρατίας κ. Νικήτα Κακλαμάνη προς την Υπουργό Πολιτισμού και Αθλητισμού, με θέμα: «Τι μέλλει γενέσθαι με το Θεατρικό Μουσείο;». 2. Η με αριθμό 3719/207/22-2-2018 ερώτηση και αίτηση κατάθεσης εγγράφων του Βουλευτή Ηλείας της Δημοκρατικής Συμπαράταξης ΠΑΣΟΚ - ΔΗΜΑΡ κ. Ιωάννη Κουτσούκου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Στοιχεία από την πορεία εφαρμογής του ν.4387/2016 (νόμος Κατρούγκαλου)». 3. Η με αριθμό 2464/10-1-2018 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Να προχωρήσει άμεσα η χρηματοδότηση για την εκτροπή του Πλατύ ποταμού για την ενίσχυση φράγματος Φανερωμένης». Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Διαρθρωτικά μέτρα για την πρόσβαση στο λιγνίτη και το περαιτέρω άνοιγμα της χονδρεμπορικής αγοράς ηλεκτρισμού και άλλες διατάξεις». Τον λόγο έχει ο Βουλευτής της Νέας Δημοκρατίας κ. Κωνσταντίνος Βλάσης για πέντε λεπτά.
Με συγχωρείτε, κύριε Πρόεδρε. Πώς είναι η σειρά των ομιλητών; Είναι κάποιοι από χθες.
Είναι δύο από χθες και μετά συνεχίζουμε. Κύριε Βλάση, έχετε τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, για άλλη μια φορά στο ίδιο έργο θεατές: ψέματα, υποσχέσεις, ταξίματα και στο τέλος, βέβαια, αυταπάτες. Και όπως είπε ένας συνάδελφός σας χθες σε γνωστό τηλεοπτικό κανάλι: «Ναι, το νομοσχέδιο της ΔΕΗ ήταν για εμάς μια αυταπάτη». Την ίδια ώρα, ο λαός φτωχοποιείται κάθε μέρα όλο και πιο πολύ. Βλέπουμε τα στοιχεία της EUROSTAT. Από 14% το 2014 το ποσοστό των φτωχών που δεν έχουν τη δυνατότητα πρόσβασης στο δημόσιο σύστημα υγείας έχει πάει σε 40%. Και αυτό σας το λέει ένας γιατρός. Το 21% των Ελλήνων δεν μπορεί να καλύψει τις βασικές ανάγκες. Πάνω από δύο εκατομμύρια είναι οι φτωχοί. Κάπως έτσι εξηγείται, όπως σας έλεγα, κύριε Υπουργέ, και στην επιτροπή, γιατί ίσως φοβόταν τόσο πολύ ο Πρωθυπουργός, ο κ. Τσίπρας, όταν ήλθε στην πρωτεύουσα του νομού μου, στην Τρίπολη κι ήταν περιτριγυρισμένος από κλούβες με ΜΑΤ. Κάτι τέτοιο δεν έχει συμβεί ποτέ ξανά στα χρονικά στον δικό μου τόπο. Τόσοι και τόσοι Πρωθυπουργοί έχουν περάσει. Κανείς δεν φοβόταν. Ο πρώτος ήταν ο κ. Τσίπρας. Κι εγώ έρχομαι και αναλογίζομαι: Αν ερχόταν τώρα να μιλήσει στη Μεγαλόπολη, με αυτό το νομοσχέδιο που φέρνει, τι θα είχε γίνει; Θα είχε μαζέψει όλες τις κλούβες των ΜΑΤ απ' όλη την Ελλάδα; Φέρνετε, λοιπόν, σήμερα όχι ένα νομοσχέδιο - λύση, αλλά ένα νομοσχέδιο - παραίτηση. Συνθηκολογείτε σε όλα, για να κρατήσετε τις καρέκλες σας. Πολεμήσατε δίχως αύριο τη λύση της «μικρής» ΔΕΗ της Νέας Δημοκρατίας και του Αντώνη του Σαμαρά, για να πουλήσετε, βέβαια, σήμερα ουσιαστικά τη «μεγάλη» ΔΕΗ. Να σας θυμίσω τι έλεγε ο κ. Τσίπρας; «Εθνικό έγκλημα που πρέπει να αποτραπεί. Βρισκόμαστε μπροστά στην ολοκλήρωση ενός προμελετημένου εγκλήματος σε βάρος της χώρας. Ας το βάλουν καλά στο μυαλό τους. Ο ΣΥΡΙΖΑ δεν πρόκειται να συμβιβαστεί με την ιδέα ότι η ΔΕΗ θα ξεπουληθεί. Μόνο ο ελληνικός λαός έχει την αρμοδιότητα να πάρει μια τέτοια απόφαση. Αν έχουν τα κότσια, ας τα φέρουν στο φως της μέρας.». Και, βέβαια, εσείς το φέρνετε το νομοσχέδιο με τη μορφή του επείγοντος, γιατί προφανώς δεν θέλουν να ακουστούν πολλές φωνές. Βέβαια, να μη σας θυμίσω πάλι αυτά που έλεγε για τους επενδυτές: «Όσοι επενδυτές θα έλθουν να κερδοσκοπήσουν αγοράζοντας κομμάτια της ελληνικής περιουσίας, θα χάσουν και τα λεφτά τους και θα βρεθούν υπόλογοι της δικαιοσύνης.». Η «μικρή» ΔΕΗ, να σας πληροφορήσω, κύριε Υπουργέ, πέραν όλων των άλλων για τον δικό μου νομό δεν περιλάμβανε την πώληση των λιγνιτικών μονάδων στη Μεγαλόπολη και πρέπει να σας προβληματίσει ότι όλη η περιοχή είναι ενωμένη, με ελάχιστες εξαιρέσεις. Προς τιμήν του, ήλθε εδώ προχθές ο Δήμαρχος Μεγαλόπολης και μίλησε. Έστειλαν γράμματα όλοι οι φορείς, εμπορικοί σύλλογοι, ακόμη και σύλλογοι πρώην ψηφοφόροι σας, όχι δικοί μας, οι οποίοι βγαίνουν και το λένε ανοικτά: «Βάλαμε τα χέρια μας και βγάλαμε τα μάτια μας.». Όλοι ήταν μαζί οι Βουλευτές. Και δεν σας κρύβω ότι κι εμείς ζηλεύουμε λίγο τον Περιφερειάρχη Δυτικής Μακεδονίας, που αυτός δεν φοβήθηκε, δεν κρύφτηκε και παρ' ότι στηρίχθηκε από εσάς, ήλθε και εξέφρασε την εναντίωσή του σ' αυτό το νομοσχέδιο, σε αντίθεση με άλλους που κρύφτηκαν. Όμως, ξέρετε ότι όλοι κρινόμαστε και γι' αυτά που λέμε και γι' αυτά που δεν λέμε και για το αν μπαίνουμε μπροστά και για το όταν κρυβόμαστε. Η «μικρή» ΔΕΗ, λοιπόν, θα έφερνε έσοδα 1,5 με 2 δισεκατομμύρια, αντί λιγότερα από το ένα τρίτο που προσδοκά το σχέδιο της σημερινής Κυβέρνησης, μείωση του δανεισμού, 1 δισεκατομμύριο σε επενδύσεις για τη νέα μονάδα της Μελίτης και νέες θέσεις εργασίας. Θα λυνόταν και το πρόβλημα της δεσπόζουσας θέσης στην εμπορία, που σήμερα έχει η ΔΕΗ και το οποίο δεν το λύνετε. Και το παρόν σχέδιο νόμου τι κάνει; Ξεπουλάει τα «ασημικά» της ΔΕΗ, ξεπουλάει τα «φιλέτα» και, ταυτόχρονα, δεν κάνει βιώσιμη τη ΔΕΗ που μένει, γιατί φορτώνει τα πάντα, όλα τα κακά της ΔΕΗ, σ' αυτή που μένει. Δεν λύνει το πρόβλημα του ανταγωνισμού, αφού δεν πουλά πελατολόγιο και συντηρεί την υποχρέωση για μείωση κατά 40% του τζίρου της εταιρείας, παραβιάζοντας έτσι τις αρχές του ανταγωνισμού. Ξεπουλάει χωρίς αποτίμηση τις πλέον κερδοφόρες και παραγωγικές λιγνιτικές μονάδες της ΔΕΗ, τις μονάδες με το χαμηλότερο κόστος λειτουργίας. Πριμοδοτείτε τους ιδιώτες αγοραστές, αφού μειώνετε το προσωπικό των μονάδων και φορτώνετε τις δανειακές συμβάσεις που συνοδεύουν τη ΔΕΗ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε. Και υποκρύπτετε, βέβαια, και ένα σοβαρό πρόβλημα αναφορικά με την υδροηλεκτρική ενέργεια, που, σύμφωνα με πληροφορίες, συζητήθηκε με τους θεσμούς και προτάθηκε η συνέχιση των ΝΟΜΕ και μετά την πώληση των λιγνιτικών μονάδων, που θα στηρίζονται και στην υδροηλεκτρική ενέργεια, πράγμα που θα ζημιώσει αφάνταστα τη ΔΕΗ. Δεν διασφαλίζει το μέλλον των εργαζομένων, ούτε αυτών που θα μεταφερθούν στις εταιρείες αλλά ούτε αυτών που μένουν στη ΔΕΗ, τη δημόσια, και δεν ξεκαθαρίζει, βέβαια, και το καθεστώς των εργασιακών σχέσεων, αφού κωλυσιεργείτε και εσκεμμένα. Παρ' ότι έχει λήξει η συλλογική σύμβαση των εργαζομένων από τις 27 Φλεβάρη, δεν κάνετε τίποτα. Και βέβαια δεν υπάρχει καμμία πρόβλεψη για τη μεταλιγνιτική αξιοποίηση των περιοχών και, στο βάθος του τούνελ, όχι μόνο δεν θα υπάρχει μείωση του τιμολογίου ηλεκτρικού ρεύματος της ΔΕΗ, αλλά αντίθετα προβλέπεται αύξηση τιμών. Νιώθετε, λοιπόν, υπερήφανοι που αυτά τα τρία χρόνια δεν κάνατε τίποτα για τη ΔΕΗ; Με την τακτική του «Δεν πληρώνω» και περιμένοντας μία μαγική λύση, οι ληξιπρόθεσμες οφειλές εκτινάχθηκαν από το 1 δισεκατομμύριο στα 3 δισεκατομμύρια.
Παρακαλώ, ολοκληρώστε.
Τελειώνω, κύριε Πρόεδρε. Η χρηματιστηριακή αξία της ΔΕΗ γκρεμίστηκε κατά 80%, από 2,5 δισεκατομμύρια ευρώ το 2014 σε 0,6 δισ. σήμερα. Τη φτάσατε στο χείλος του γκρεμού και, επιμένοντας στις ιδεολογικές σας αγκυλώσεις, είστε πρόθυμοι τώρα να της δώσετε τη χαριστική βολή.
Κύριε Βλάση, παρακαλώ, ολοκληρώστε!
Κύριε Υπουργέ, το μειδίαμα και η αλαζονεία σας είναι φανερά παντού. Όμως, η Νέα Δημοκρατία απαντά με συγκεκριμένο και συγκροτημένο σχέδιο ελπίδας και ανάπτυξης, όχι μόνο για τη ΔΕΗ, αλλά και για την πατρίδα. Και αυτό είναι δέσμευσή μας πραγματική, όχι όπως οι δικές σας δεσμεύσεις.
Κύριε Βλάση, παρακαλώ, ολοκληρώστε! Έχετε φτάσει στα επτά λεπτά.
Τελειώνω, κύριε Πρόεδρε. Καταλαβαίνετε τον συναισθηματικό χαρακτήρα του λόγου μου, διότι προερχόμαστε και από έναν νομό, που η Κυβέρνηση ξεπουλά τα πάντα. Ο Σεφέρης, κύριε Υπουργέ, είπε κάτι που μπορεί να μην το γνωρίζετε: «Σβήνοντας ένα κομμάτι από το παρελθόν είναι σαν να σβήνεις ένα κομμάτι από το μέλλον.». Και εσείς αυτό ακριβώς κάνετε. Υψώνετε Θερμοπύλες, τις οποίες συνέχεια παραδίδετε αμαχητί, δυναμιτίζοντας το μέλλον των παιδιών μας. Ευχαριστώ πολύ.
Κι εγώ ευχαριστώ. Ο κ. Μουμουλίδης, Βουλευτής του ΣΥΡΙΖΑ, έχει τον λόγο. Παρακαλώ να μιλήσετε για πέντε λεπτά εκ του Κανονισμού. Υπάρχει πάντα μία κατανόηση, αλλά να μην τα κάνουμε επτά λεπτά.
Κύριε Πρόεδρε, δώστε λίγο χρόνο!
Το προβλέπει ο Κανονισμός, κύριε Κωνσταντινόπουλε. Δεν το λέω εγώ. Δίνουμε επιπλέον χρόνο ένα λεπτό. Πόσο να δώσουμε;
Δώστε επτά λεπτά. Δεν υπάρχουν τόσοι πολλοί ομιλητές.
Δεν είναι επτά λεπτά. Πέντε λεπτά είναι κανονικά. Υπάρχουν αρκετοί ομιλητές. Δεν έχουν μιλήσει οι Κοινοβουλευτικοί Εκπρόσωποι ακόμη. Παρακαλώ, κύριε Μουμουλίδη, έχετε τον λόγο.
Ευχαριστώ, κύριε Πρόεδρε. [[Χειροκροτήματα από την πτέρυγα του ΣΥΡΙΖΑ]] Επιτρέψτε μου να διευκρινίσω ότι στη χθεσινή συνεδρίαση υπήρξε μία ανοχή, υπήρξε ένας διάλογος. Επιπλέον, κάποιοι Βουλευτές εκπροσωπούν και τις θιγόμενες περιοχές. Προσωπικά ανήκω σε μία από αυτές τις περιοχές, επομένως θα ήθελα την κατανόησή σας, χωρίς να καταχραστώ την ευγένειά σας.
Κύριε Μουμουλίδη, για ό,τι είπατε μέχρι τώρα δεν έχει κρατηθεί χρόνος. Αρχίζετε από τώρα για πέντε λεπτά, με ανοχή για ένα λεπτό. Όμως, να μην υπερβείτε τον χρόνο. Αυτό λέω. Δεν το λέω για εσάς, το λέω για όλους τους Βουλευτές.
Επιτρέψτε μου να ξεκινήσω με μία παρατήρηση. Παρακολουθώ από την Πέμπτη, την ημέρα που κατατέθηκε το νομοσχέδιο, τις αντιδράσεις των συναδέλφων Βουλευτών όλων των κομμάτων και από τη Δευτέρα συστηματικά παρακολουθώ τη συμμετοχή στις επιτροπές και στην Ολομέλεια από χθες. Με λύπη μου διαπιστώνω ότι ένα τόσο σημαντικό θέμα εθνικής σημασίας θεωρήθηκε μάλλον υπόθεση κάποιων περιοχών. Εκπροσωπώ την περιοχή της Κοζάνης, η οποία θεωρητικά και κατά τις δηλώσεις των περισσοτέρων θα μπορούσαμε να πούμε ότι δεν θίγεται από τις εξελίξεις στη ΔΕΗ. Όμως, αυτό δεν σημαίνει ότι δεν μπορώ να είμαι αλληλέγγυος προς τους συναδέλφους της Φλώρινας, της Αρκαδίας και της Μεγαλόπολης συγκεκριμένα. Και καλό είναι η Εθνική Αντιπροσωπεία να αποκτήσει και αυτή την αίσθηση αλληλεγγύης και να μην εξαντλούμαστε μόνο σε επικοινωνιακά συνθήματα και συνεντεύξεις με κραυγές αγωνίας και κροκοδείλια δάκρυα στα μέσα μαζικής ενημέρωσης. Υπό κανονικές συνθήκες, λοιπόν, αγαπητοί συνάδελφοι, το παρόν νομοσχέδιο θα έπρεπε να έρθει τουλάχιστον συνοδευόμενο από την αντισταθμιστική αναπτυξιακή πρόταση για τις περιοχές όπου καταγράφεται εξορυκτική δραστηριότητα. Διότι όλα σήμερα θα ήταν πολύ διαφορετικά, εάν εδώ και δεκαετίες είχε κατατεθεί ένα παράλληλο σχέδιο ανάπτυξης αυτών των περιοχών, ένα παράλληλο σχέδιο με τη δραστηριότητα της ΔΕΗ. Και αυτό, δυστυχώς, δεν υπάρχει. Θα πρέπει να είμαστε πάρα πολύ ειλικρινείς, κύριε Υπουργέ. Οι περιοχές αυτές, λόγω της οικονομίας τους, δεν είναι έτοιμες να απορροφήσουν τους κραδασμούς από τις ενδεχόμενες συνέπειες ενός ατυχήματος μετά την ψήφιση του νομοσχεδίου. Κυρίες και κύριοι συνάδελφοι, στη σύγχρονη Ευρώπη η μεταλιγνιτική εποχή ξεκινάει με την πρώτη εξορυκτική δραστηριότητα, δηλαδή με την έναρξη της εξορυκτικής δραστηριότητας ξεκινάει και ο σχεδιασμός της επόμενης μέρας, της αποκατάστασης περιβάλλοντος και εδαφών. Στη χώρα μας συζητάμε τα τελευταία χρόνια για το πότε αρχίζει η μεταλιγνιτική εποχή, δυστυχώς, η οποία μάλλον ήρθε και εύχομαι να μην προσπεράσει ως μία χαμένη άνοιξη για τις περιοχές στις οποίες αναφερόμαστε. Και όσοι τα τελευταία χρόνια συζητάμε για την επόμενη μέρα, δηλαδή για τη δημιουργία ενός σχεδίου ανάπτυξης της περιοχής και για μία ομαλή μετάβαση από τη λιγνιτική εποχή στη μεταλιγνιτική, θεωρηθήκαμε εχθροί του λιγνίτη, εχθροί της ΔΕΗ, εχθροί των εργαζομένων στη ΔΕΗ και άλλα τέτοια που έχουμε ακούσει. Διότι επί δεκαετίες επιτρέψαμε να λειτουργεί ένας ενεργειακός κολοσσός, χωρίς να έχει κατατεθεί ένα παράλληλο βιώσιμο σχέδιο ανάπτυξης. Έτσι, ενώ εδώ και σχεδόν δέκα χρόνια η δυτική Μακεδονία καταγράφει από τους υψηλότερους μέσους όρους κατά κεφαλήν εισοδήματος - λόγω ΔΕΗ, προφανώς - , η ίδια περιοχή καταγράφει τα υψηλότερα εθνικά ποσοστά ανεργίας. Και φυσικό θα ήταν να συζητάμε και να δημιουργούμε εδώ και χρόνια την επόμενη μέρα και την ανάπτυξη των περιοχών εξόρυξης. Αντί αυτού, αποδεχθήκαμε τη μονοκαλλιέργεια του λιγνίτη ως πολιτική επιλογή όλων των προηγούμενων κυβερνήσεων. Εδώ και χρόνια η ΔΕΗ βρίσκεται σε μια δυσχερή οικονομική θέση, αφού επί σειρά ετών συνδιοικήθηκε επί όλων ανεξαιρέτως των κυβερνήσεων και των διοικήσεών της από κάθε είδους συμφέροντα και παράγοντες των περιοχών, καθώς υπήρξε επί δεκαετίες ο ρυθμιστής της πολιτικής ζωής και των εξελίξεων των περιοχών στις οποίες αναφέρεται το νομοσχέδιο. Κυρίες και κύριοι συνάδελφοι, οι περιοχές όπου πωλείται σε ιδιώτες μέρος των λιγνιτικών μονάδων της ΔΕΗ δεν κινδυνεύουν μόνο από την αλλαγή του ποσοστού συμμετοχής ιδιωτών στο ενεργειακό κεφάλαιο της χώρας, αλλά κινδυνεύουν κυρίως ακριβώς από την έλλειψη ενός παράλληλου με τη ΔΕΗ σχεδίου ανάπτυξης των εν λόγω περιοχών. Και αυτό δημιουργεί, αγαπητέ Υπουργέ, την ανάγκη μιας κατεπείγουσας συζήτησης και νομοθέτησης εντός ενός σημαντικού αναπτυξιακού σχεδίου. Ταυτόχρονα, είναι αυτονόητο πως θα πρέπει αυτός ο εθνικός κολοσσός, η ΔΕΗ, να βοηθηθεί, να πατήσει στα πόδια της, να καταθέσει το δικό της business plan και το δικό της αναπτυξιακό επιχειρησιακό σχέδιο. Η ΔΕΗ περνάει σε μία νέα εποχή, που είναι μια πρόκληση για την επιχείρηση, και πρέπει να είναι έτοιμη να αντιμετωπίσει την καινούργια πραγματικότητα. Πρέπει να εξελιχθεί σε μία απολύτως ανταγωνιστική, δυναμική δημόσια επιχείρηση, να αναπτύξει και νέες δραστηριότητες στις εν λόγω περιοχές, όπως, για παράδειγμα, αυτό που ήδη ανακοινώθηκε από τη διοίκησή της, η πρόθεσή της να λειτουργήσει εργοστάσιο κατασκευής «έξυπνων μετρητών». Η ΔΕΗ οφείλει να υπερασπιστεί μια δίκαιη νέα συλλογική σύμβαση εργασίας με τους εργαζομένους, την οποία η κοινωνία οφείλει να χαιρετίσει, απαλλαγμένη από συμπλέγματα κοινωνικού αυτοματισμού. Οφείλει, όμως, η ΔΕΗ να απαλλαγεί και από κάθε υπόλοιπο αντίληψης συνδιοίκησης και βαριδίων. Οφείλει να δημιουργήσει νέες θέσεις εργασίας σε νέους ανθρώπους και κυρίως σε νέους επιστήμονες. Και, επομένως, έχει την υποχρέωση να συνταξιοδοτήσει άμεσα ανθρώπους που εδώ και χρόνια έχουν συμπληρώσει το συνταξιοδοτικό τους δικαίωμα. Στο σημείο αυτό - για να μην είμαι άδικος - θέλω να χαιρετίσω τις αλλαγές που ανακοίνωσε χθες ο Υπουργός. Εκτιμώ ότι είναι σημαντικές αλλαγές, κυρίως στο κομμάτι των εργασιακών. Εδώ πρέπει να πούμε ότι ως ΣΥΡΙΖΑ θα υπερασπιστούμε απολύτως το κεφάλαιο των εργατικών συμφερόντων στο θέμα της τηλεθέρμανσης και στο θέμα του πόρου. Κύριε Υπουργέ, κλείνοντας, στον λίγο χρόνο που διατίθεται έτσι κι αλλιώς στους Βουλευτές, αφού η Ολομέλεια είναι υπόθεση περισσότερο των Κοινοβουλευτικών Εκπροσώπων και των Υπουργών, σας καλώ να ανοίξετε άμεσα τη συζήτηση για την αποκατάσταση, αξιοποίηση και επαναπόδοση εδαφών στην αναπτυξιακή προοπτική της δυτικής Μακεδονίας και όπου αλλού, με τη δημιουργία μεικτών οικονομικών σχημάτων, με την ενδεχόμενη συμμετοχή της ΔΕΗ και των τοπικών κοινωνιών. Για μας τους Δυτικομακεδόνες Βουλευτές είναι σημαντικό να συζητήσουμε άμεσα και επιτακτικά για την επόμενη ημέρα, για τη βιωσιμότητα των περιοχών μας και, δυστυχώς, ανεξαρτήτως της έκβασης του σημερινού νομοσχεδίου, ο χρόνος στενεύει ασφυκτικά. Κύριε Υπουργέ, αυτή η Κυβέρνηση δεν πρέπει να γίνει συμμέτοχη στην καθυστέρηση κατάθεσης ουσιαστικού αναπτυξιακού σχεδίου αναμόρφωσης του παραγωγικού μοντέλου της περιοχής. Όσο ισχυρή και αν ξαναγίνει η ΔΕΗ - πράγμα που ευχόμαστε και θα το υπερασπιστούμε - , είναι αδύνατον πλέον η περιοχή της δυτικής Μακεδονίας να ανακάμψει οικονομικά χωρίς παράλληλες δυναμικές αναπτυξιακές προτάσεις. Δεν θα μπορέσει να ανακάμψει, εάν το μέλλον της περιοχής δεν αποτελέσει μια κεντρική κυβερνητική επιλογή. Περιμένουμε, λοιπόν, τις επόμενες κινήσεις σας και σας ευχαριστούμε. Ευχαριστώ, κύριε Πρόεδρε.
Τον λόγο έχει η κ. Τριανταφύλλου, Βουλευτής του ΣΥΡΙΖΑ. Θα σας παρακαλέσω και εσάς, κυρία συνάδελφε, να τηρήσετε τον χρόνο.
Ευχαριστώ, κύριε Πρόεδρε. Το νομοσχέδιο αναμφισβήτητα είναι σημαντικό, γιατί είναι πάρα πολύ σημαντική η ΔΕΗ. Βέβαια, η ΔΕΗ έχει τεράστια προβλήματα, αλλά έχει και τεράστια αξία. Έχει ένα δίκτυο που σήμερα δεν ξαναγίνεται, με μεγάλη υποδομή στις εγκαταστάσεις ορυχείων λιγνίτη και παραγωγής, μεταφοράς και διανομής ηλεκτρικής ενέργειας. Είναι πολύ σημαντική, λοιπόν, για τον ενεργειακό σχεδιασμό αλλά και για την παραγωγική ανασυγκρότηση της χώρας. Υπάρχει μια κριτική, η γνωστή πλέον κριτική από την Αντιπολίτευση. Θα επιμείνω στην κριτική της Νέας Δημοκρατίας και του ΠΑΣΟΚ για ανικανότητα, ξεπούλημα, ψεύδος και για φόβο, ότι δηλαδή φοβάται ο Πρωθυπουργός να δει τον κόσμο. Ας αναφέρουμε, λοιπόν, ένα μικρό ιστορικό της ΔΕΗ, για να δούμε λίγο κι αυτή την κριτική. Πράγματι, όλα αυτά τα χρόνια η ΔΕΗ αγωνίστηκε και πέτυχε την ενεργειακή αυτονομία και το ηλεκτρικό ρεύμα έφτασε σε κάθε γωνιά της ελληνικής γης. Αυτό είναι πάρα πολύ σημαντικό. Όμως, υπήρξε ολοένα και πιο έντονη δραστηριότητα των εργολάβων στα έργα της ΔΕΗ το 1999, αλλά και η μετοχοποίηση της ΔΕΗ και η απελευθέρωση της εγχώριας αγροτικής ηλεκτρικής ενέργειας. Τότε ήταν το ΠΑΣΟΚ κυβέρνηση - όπως νομίζω - και ο Ευάγγελος Βενιζέλος ήταν ο αρμόδιος Υπουργός. Μετά την απελευθέρωση της εγχώριας αγοράς το 2001, η ΔΕΗ γίνεται ανώνυμη εταιρεία. Το ελληνικό δημόσιο κρατά το 51% και το 40% μετοχοποιείται. Όλα αυτά τα λέω για να δούμε γιατί κλαίτε σήμερα, γιατί πραγματικά οργίζεστε σήμερα. Μετά έρχεται η κατάργηση των αποκλειστικών δικαιωμάτων παραγωγής κ.λπ.. Συμφωνεί η Αντιπολίτευση - ειδικά η Αριστερά διαφωνεί σε όλο αυτό - συμφωνούν και οι εργαζόμενοι. Μετά απ' όλα αυτά έρχεται ο σχεδιασμός της κυβέρνησης Σαμαρά - και είναι όλα αυτά γνωστά - για εκποίηση της «μικρής» ΔΕΗ. Τα είπαν κι άλλοι, δεν χρειάζεται να τα πω. Όταν, λοιπόν, ο καθ' ύλην αρμόδιος Υπουργός, ο κ. Σταθάκης, προσπάθησε εχθές να δώσει μια εικόνα για τη ΔΕΗ και κυρίως για τα τελευταία χρόνια, μίλησε για τον υπερδανεισμό και έκανε μια μικρή αναφορά για την τωρινή εικόνα της ΔΕΗ σε σχέση με το Χρηματιστήριο, η κριτική ήταν πώς είναι δυνατόν να μιλάμε για την τωρινή εικόνα της ΔΕΗ δείχνοντας ότι είναι καλύτερη με επιχειρήματα, όπως για παράδειγμα, πώς είναι στο Χρηματιστήριο, τι τρέχει με το 44% της ΔΕΗ και πόσο έχει φτάσει η κεφαλαιοποίησή της. Νομίζω ότι είναι περίπου στα 680 εκατομμύρια ευρώ. Όταν προσπαθούν, λοιπόν, να δώσουν μια καλύτερη εικόνα της ΔΕΗ σήμερα και να πουν ότι η εισπραξιμότητα είναι καλύτερη, το επιχείρημα είναι - νομίζω ότι το είπε ο Κοινοβουλευτικός Εκπρόσωπος της Νέας Δημοκρατίας - πώς είναι δυνατόν να είσαι ΣΥΡΙΖΑ ή αριστερός και να επικαλείσαι το Χρηματιστήριο. Πραγματικά, είναι φοβερό επιχείρημα αυτό και είναι μέσα σε μια επιχειρηματολογία που λέει πόσο το ψεύδος έχει διεισδύσει.
Οι νεοδημοκράτες σάς ζηλεύουν!
Κύριε Κωνσταντινόπουλε, θα μιλήσετε μετά. Νομίζω ότι είναι το χαρακτηριστικό επιχείρημα.
Σας ζηλεύουν!
Και αυτό φοβερό επιχείρημα, λοιπόν: Μας ζηλεύουν. Το κρατώ και αυτό. Βέβαια, είναι πράγματι πρόβλημα όχι πόσο ΣΥΡΙΖΑ είναι ο κ. Σταθάκης ή οι υπόλοιποι Βουλευτές του ΣΥΡΙΖΑ, οι υπόλοιποι Υπουργοί. Το πρόβλημα είναι ότι ο ΣΥΡΙΖΑ είναι στην Κυβέρνηση. Αυτό είναι το μεγάλο πρόβλημα και νομίζω ότι αυτό είναι μεγάλο πρόβλημα για εσάς. Καλά θα κάνετε, όμως, να το δεχθείτε και να το δεχθείτε είτε καλά είτε άσχημα, γιατί έτσι είναι τα πράγματα και έτσι θα παραμείνουν. Σήμερα, όμως, νομίζω ότι, αν πάμε στο νομοσχέδιο, καλούμαστε να δούμε τις σημερινές συνθήκες, δηλαδή μια στροφή παγκοσμίως στις ανανεώσιμες πηγές ενέργειας. Όταν μιλούσαμε για τις ενεργειακές κοινότητες και το νομοσχέδιο για τις ενεργειακές κοινότητες, νομίζω ότι είχαμε πει ότι υπάρχει αυτή η μετάβαση από τις συμβατικές μορφές ενέργειας στις ΑΠΕ. Αυτό δεν γίνεται πραγματικά με έναν τρόπο - κατά την άποψή μας, τουλάχιστον - μόνο για το δημόσιο συμφέρον ή για το συμφέρον των λαών. Υπάρχουν πάντοτε συγκεκριμένα οικονομικά συμφέροντα τα οποία κρύβονται, όπως σε όλα. Είναι ένα ζήτημα να δούμε πώς μπορούμε να χρησιμοποιήσουμε την καύση λιγνίτη σήμερα, μιας και έχουμε ή θα απομείνουμε με κάποιες λιγνιτικές μονάδες. Η Ευρώπη έχει πάρει τις αποφάσεις της, αλλά νομίζω ότι πρέπει να το δούμε ως δυνατότητα αποθέματος σε κρίσιμες ώρες. Εν κατακλείδι, - να μην ξεπεράσω και εγώ τον χρόνο μου - είναι σημαντικό το γεγονός ότι αυτή η Κυβέρνηση στήριξε τη ΔΕΗ και απέτρεψε την εκποίησή της σε τιμή ευκαιρίας. Η διαδικασία προσαρμογής σε μια συγκεκριμένη δικαστική απόφαση Ευρωπαϊκού Δικαστηρίου, ασχέτως αν συμφωνεί κανείς ή όχι, είναι άλλης τάξης ζήτημα. Πρέπει ακόμα να ειπωθεί ότι αυτή η Κυβέρνηση αποπλήρωσε τις ΥΚΩ, τις υπηρεσίες κοινής ωφελείας, περίπου 500 εκατομμύρια ευρώ, ακύρωσε το σχέδιο για τη «μικρή» ΔΕΗ, που περιλάμβανε και την πώληση υδροηλεκτρικών καθώς και ιδιωτικοποίηση του ΑΔΜΗΕ. Το γεγονός ότι το 50% της ΔΕΗ παραμένει σε δημόσιο έλεγχο δείχνει τη βούλησή της και είναι μία απάντηση στην καταστροφική κριτική της Νέας Δημοκρατίας. Νομίζω ότι το στοίχημα της επόμενης περιόδου και για τη χώρα μας αποτελεί η στροφή προς τις ανανεώσιμες πηγές ενέργειας. Πρέπει να βρούμε τον τρόπο, πρέπει να δούμε πώς μπορούμε - αν μπορούμε - κάποια πράγματα να τα βάλουμε από τη δική μας πλευρά και ο εθνικός σχεδιασμός θα πρέπει να γίνει με βάση αυτό το στοιχείο και εδώ νομίζω ότι η ΔΕΗ θα κληθεί να πρωταγωνιστήσει σε αυτόν τον τομέα, αν θέλει πραγματικά ως εταιρεία να έχει λόγο και την επόμενη μέρα. Ευχαριστώ.
Ευχαριστώ. Προχωρούμε με τη Βουλευτή του Κομμουνιστικού Κόμματος Ελλάδας κ. Μανωλάκου. Παρακαλώ, κυρία Μανωλάκου, έχετε τον λόγο.
Ένα νομοσχέδιο με συνοπτικές διαδικασίες, ενταγμένο στην απελευθέρωση της αγοράς της ηλεκτρικής ενέργειας, περιορίζεται βεβαίως ως προς τον χρόνο συζήτησης για να ακουστούν λιγότερο οι αρνητικές επιπτώσεις και να περιοριστούν οι λαϊκές αντιδράσεις, αφού θα γίνουν απολύσεις εργαζομένων - που τις αποκαλείτε εθελούσιες εξόδους - χιλιάδες θέσεις εργασίας θα χαθούν, θα απολυθούν εργαζόμενοι με ελαστικές σχέσεις εργασίας και θα χειροτερέψουν οι όροι δουλειάς για όσους απομείνουν, με μειώσεις μισθών, αξιολόγηση του προσωπικού με στόχο την τρομοκράτηση κ.ο.κ.. Τα έχουμε δει και στο λιμάνι του Πειραιά με την «COSCO». Θα δυσκολέψει ακόμα περισσότερο η πρόσβαση χιλιάδων λαϊκών νοικοκυριών στην ηλεκτρική ενέργεια. Η μείωση των δικαιούχων του κοινωνικού τιμολογίου έδωσε μια πρώτη γεύση, αλλά και η τιμή της κιλοβατώρας εκτοξεύτηκε την τελευταία δεκαετία κατά 147% από επιβολή φόρων ρύπων και χαρατσιών για την ενίσχυση των ΑΠΕ. Υπάρχει εξάλλου εμπειρία, αφού την ιδιωτικοποίηση που προωθείτε τμηματικά από τα μέσα του '90 την έζησαν στο πετσί τους οι εργαζόμενοι στον κλάδο συνολικά, η εργατική τάξη και τα λαϊκά στρώματα. Βέβαια, η Κυβέρνηση βιάζεται, θέλει να προλάβει το χρονοδιάγραμμα της τέταρτης αξιολόγησης μαζί με άλλα σκληρά αντιλαϊκά μέτρα. Όλα αυτά είναι συνέχεια της «μικρής» ΔΕΗ, που προωθούσε η προηγούμενη κυβέρνηση Νέας Δημοκρατίας - ΠΑΣΟΚ, ήταν στο πλαίσιο του κανονισμού της Ευρωπαϊκής Ένωσης για την απελευθέρωση ενέργειας, για να επενδυθούν λιμνάζοντα κεφάλαια και να συνεχίσουν την κερδοφορία τους οι καπιταλιστές. Αυτούς εξασφαλίζει η πολιτική της Ευρωπαϊκής Ένωσης και η δική σας. Τσακίζει εργαζόμενους και λαϊκά στρώματα. Εξάλλου, το νέο αυτό βήμα επιβάλλει η στρατηγική Ευρωπαϊκής Ένωσης - κεφαλαίου και αποτελεί συνέχεια των νόμων που ψήφισαν όλες οι προηγούμενες κυβερνήσεις. Η διασφάλιση όρων ανταγωνισμού στην απελευθερωμένη αγορά της ηλεκτρικής ενέργειας απαιτεί την παραχώρηση ηλεκτροπαραγωγής από λιγνίτη στους ανταγωνιστές της ΔΕΗ, δηλαδή ιδιωτικοποίηση. Γι' αυτό απελευθέρωση και πώληση λιγνιτικών μονάδων πάνε πακέτο. Παράλληλα τρέχει και η υλοποίηση του σχεδιασμού για περιορισμό του λιγνίτη στην παραγωγή και τη στήριξη της κερδοφορίας μονοπωλιακών ομίλων σε άλλες μορφές, που τους δίνει περισσότερο κέρδος. Ήδη οι εργαζόμενοι και οι οικογένειές τους ζουν στο πετσί τους τη διάλυση των εργασιακών σχέσεων, τις μειώσεις μισθών, την εντατικοποίηση στη δουλειά και την αύξηση των εργατικών ατυχημάτων, τη διάλυση οικισμών όπου επεκτείνονται τα ορυχεία χωρίς κανέναν σχεδιασμό ολοκληρωμένης μετεγκατάστασης με τις απαραίτητες υποδομές. Ρεύμα πανάκριβο για τον λαό και φτηνό για τις μεγάλες καπιταλιστικές επιχειρήσεις! Επιβεβαιώνεται, λοιπόν, ότι ο ενεργειακός σχεδιασμός όλων των κυβερνήσεων δεν γίνεται με κριτήριο τις εργατικές λαϊκές ανάγκες, αλλά τα κέρδη των μονοπωλίων. Το δικαιολογείτε με ορισμένα προσχήματα, όπως ότι γίνεται υπέρ υγιούς ΔΕΗ, μίας δίκαιης απελευθέρωσης που δεν θα θίγει τάχα τους εργαζόμενους στις επιχειρήσεις και τον λαό. Κοροϊδεύετε. Οι επιπτώσεις θα είναι βαριές. Και εδώ προκύπτει η ανάγκη για τους εργαζόμενους συνολικά και τον λαό να αντισταθούν στα σχέδια περαιτέρω ιδιωτικοποίησης της ΔΕΗ, κτυπώντας στον πυρήνα τους την εμπορευματοποίηση της ηλεκτρικής ενέργειας, την πολιτική Ευρωπαϊκής Ένωσης - άρχουσας τάξης για την απελευθέρωση, το κίνητρο του κέρδους στην παραγωγή, την καπιταλιστική ιδιοκτησία που τα παράγει. Την ίδια στιγμή επιχειρηματικοί όμιλοι και μεγάλοι παίκτες του χώρου ετοιμάζονται να εισέλθουν στο επόμενο διάστημα, να αποκτήσουν πρόσβαση στο «φιλέτο» των υδροηλεκτρικών εργοστασίων της ΔΕΗ και ας το αρνείστε. Είναι βέβαιο ότι εργατική τάξη, αυτοαπασχολούμενοι, μικροί ΕΒΕ και μικρομεσαία αγροτιά θα πληρώσουν το τίμημα της προώθησης της παραπέρα απελευθέρωσης. Γι' αυτό έχουν κάθε συμφέρον να συνταχθούν με την πρόταση του ΚΚΕ σαν μόνη διέξοδο που υπηρετεί πραγματικά τα συμφέροντα των λαϊκών στρωμάτων, για τη δημιουργία ενός ενιαίου κρατικού φορέα ενέργειας με κοινωνική ιδιοκτησία και εργατικό έλεγχο, εξασφαλίζοντας θέσεις εργασίας με πλήρη εργασιακά και ασφαλιστικά δικαιώματα, φτηνό ρεύμα για τα εργατικά λαϊκά νοικοκυριά, ενεργειακή ασφάλεια για τη χώρα, πλήρη αξιοποίηση των εγχώριων ενεργειακών πηγών. Γιατί εμείς θεωρούμε την ενέργεια κοινωνικό αγαθό, στην οποία θα πρέπει να έχει πρόσβαση κάθε άνθρωπος, και όχι εμπόρευμα για να κερδίζει ο καπιταλιστής. Και, τέλος, χαιρετίζουμε τις κινητοποιήσεις των εργαζομένων και καλούμε τον λαό σε συμπαράσταση και συνολικά να αντισταθεί σε αυτή την εγκληματική πολιτική απελευθέρωσης της ενέργειας, αλλά και συνολικά στην αντιλαϊκή πολιτική.
Σας ευχαριστώ. Κύριε Μανιάτη, έχετε ζητήσει τον λόγο; Θέλετε να μιλήσετε τώρα;
Μάλιστα.
Τον λόγο έχει ο κ. Μανιάτης, Κοινοβουλευτικός Εκπρόσωπος της Δημοκρατικής Συμπαράταξης ΠΑΣΟΚ - ΔΗΜΑΡ.
Κυρίες και κύριοι συνάδελφοι, το σημερινό νομοσχέδιο είναι μία ιδανική ευκαιρία για να συζητήσουμε για τους δύο διαφορετικούς κόσμους που υπάρχουν σήμερα ανάμεσά μας. Ο ένας είναι ο κόσμος της προόδου, των επενδύσεων, της δημιουργίας νέων θέσεων εργασίας, ο κόσμος που δίνει ελπίδα, αισιοδοξία και προοπτική στην Ελλάδα, ο κόσμος που δημιουργεί τις προϋποθέσεις για την γεωπολιτική αναβάθμιση της χώρας. Είναι ο κόσμος που δίνει πια ξανά τη δυνατότητα στον Έλληνα πολίτη να πιστέψει ότι η Ελλάδα μπορεί. Κι είναι και ο άλλος κόσμος, ο κόσμος του ΣΥΡΙΖΑ, ο κόσμος που σήμερα καταγράφεται στο νομοσχέδιο που συζητούμε τώρα. Ο κόσμος της εξαπάτησης, του ψέματος, της δημαγωγίας, του λαϊκισμού, ο κόσμος του βιασμού της δικαιοσύνης με παρακρατικούς θύλακες, ο κόσμος που δεν διστάζει να υποθηκεύσει όλη τη δημόσια περιουσία για εκατό χρόνια, φτάνει ένα πράγμα να γίνει: Να μείνουν μέχρι και το τελευταίο λεπτό στην εξουσία, για να ικανοποιήσουν όλα αυτά που τους γεμίζουν περηφάνεια σε βάρος του ελληνικού λαού. Ο δικός μας κόσμος, συναδέλφισσες και συνάδελφοι, ο κόσμος των προοδευτικών δυνάμεων, ο κόσμος της δημοκρατικής παράταξης είναι ο κόσμος που προτείνει την επόμενη πενταετία στον τομέα της ενέργειας να γίνουν επενδύσεις 50 δισεκατομμυρίων ευρώ, είναι ο κόσμος που πρόκειται να δημιουργήσει εκατοντάδες χιλιάδες νέες θέσεις εργασίας, ο κόσμος αυτός που δίνει ξανά ελπίδα και προοπτική στα νέα παιδιά της χώρας, που παίρνει πίσω τα μέτρα σε βάρος της μεσαίας τάξης, σε βάρος των αγροτών, σε βάρος των συνταξιούχων, που ξαναδίνει ελπίδα και προοπτική στην ελληνική κοινωνία. Ο δικός μας κόσμος είναι ο κόσμος του προοδευτικού πατριωτισμού, ο κόσμος που δίνει τη δυνατότητα στην Ελλάδα να αναβαθμιστεί γεωπολιτικά. Και επειδή είναι βέβαιο ότι θα θελήσετε να διαστρεβλώσετε ακόμα και την πραγματικότητα που ζήσαμε μέχρι πριν από λίγα χρόνια, ακούστε: Οι επενδύσεις από τους αγωγούς φυσικού αερίου που καταπολεμήσατε, καταψηφίσατε και βάλατε όλον τον κόσμο του ΣΥΡΙΖΑ στις τοπικές κοινωνίες να είναι απέναντι, είναι 10 δισεκατομμύρια ευρώ. Ο αγωγός TAP που τελειώνει σε λίγο, σας βρήκε απέναντι, το μεγαλύτερο ενεργειακό έργο της Νοτιοανατολικής Ευρώπης. Ο ελληνοβουλγαρικός αγωγός, που δίνει στην Ελλάδα τη δυνατότητα να γίνει επιτέλους ένας κόμβος τροφοδοσίας της Νοτιοανατολικής Ευρώπης. Ο αγωγός East - Med, που μετά από τη συνεργασία με την Κύπρο και το Ισραήλ θα μεταφέρει για πρώτη φορά στην ιστορία της χώρας φυσικό αέριο από τη Νοτιοανατολική Μεσόγειο μέσω Κρήτης - Πελοποννήσου στην Ιταλία. Αυτός είναι ο δικός μας κόσμος, ο κόσμος που δίνει στην Ελλάδα τη δυνατότητα να διαπραγματεύεται με τους εταίρους, όχι πια εκλιπαρώντας όπως ο κ. Τσίπρας για δεκαεπτά ώρες «κάντε κάτι, ώστε να μην πέσω από την εξουσία», αλλά ο κόσμος που δίνει τη δυνατότητα να έχει η χώρα ένα πανίσχυρο διαπραγματευτικό όπλο, το όπλο που λέει στους εταίρους ότι τώρα πια εμείς αποτελούμε την ενεργειακή ασφάλεια των δικών σας οικονομιών. Και ήσασταν απέναντι σε όλα αυτά. Ο δικός μας κόσμος είναι ο κόσμος που έκανε πράξη, βρήκε λεφτά, έκανε μελέτες, προκήρυξε και προχώρησε την ηλεκτρική διασύνδεση των Κυκλάδων, που την καθυστερήσατε δύο χρόνια και ο ελληνικός λαός επιβαρύνθηκε άλλα 150 εκατομμύρια ευρώ λόγω της δικής σας ανικανότητας, πληρώνοντας επιπλέον υπηρεσίες κοινής ωφέλειας. Ήσασταν απέναντι ακόμη κι όταν υπογράφαμε την περιβαλλοντική μελέτη της ηλεκτρικής διασύνδεσης των Κυκλάδων. Και τα ζήσαμε εμείς που είχαμε την ευθύνη και βάζαμε την υπογραφή. Σας είχαμε απέναντι. Ο δικός μας κόσμος είναι ο κόσμος που με βάση το πόρισμα του Παγκόσμιου Οργανισμού Ενέργειας πριν από λίγους μήνες είπε ότι στις ανανεώσιμες πηγές ενέργειας η Ελλάδα πετυχαίνει τους στόχους, παρ' ότι ζούσαμε σε εποχές μνημονίων. Και η Ελλάδα καταφέρνει αυτούς τους στόχους, και στις ανανεώσιμες πηγές ενέργειας μπορούμε να έχουμε επενδύσεις πάνω από 3 δισεκατομμύρια ευρώ το επόμενο χρονικό διάστημα. Ο δικός μας κόσμος είναι ο κόσμος που προτείνει επενδύσεις 2 δισεκατομμυρίων ευρώ, με ιδιαίτερη έμφαση στον αγροτικό τομέα, με μείωση κατά 60% του κόστους παραγωγής αγροτικών προϊόντων με εφαρμογή των ανανεώσιμων πηγών. Το καλοκαίρι του 2014 νομοθετήσαμε τον συμψηφισμό ενέργειας - και τον καταψηφίσατε! - , μια δυνατότητα που δίνει προοπτική στον Έλληνα αγρότη και στον μικρομεσαίο να εγκαταστήσει τη δική του μονάδα και να μην εξαρτάται ούτε από τη ΔΕΗ ούτε από τον ιδιώτη πάροχο. Ο δικός μας κόσμος είναι ο κόσμος των 5 δισεκατομμυρίων ευρώ για έξυπνα δίκτυα, έξυπνες πόλεις και εφαρμογή της τέταρτης βιομηχανικής επανάστασης στα θέματα της ενεργειακής δημοκρατίας. Και δεν έχετε κάνει τίποτα. Παραλάβατε τον διαγωνισμό για τους έξυπνους μετρητές, 80 εκατομμύρια ευρώ. Έχει προκηρυχθεί από τα μέσα του 2014 και σέρνεται επί τριάμισι χρόνια. Δεν έχετε καταφέρει επί τριάμισι χρόνια να κάνετε κάτι για τις εκατόν εβδομήντα χιλιάδες οικογένειες που θα βάλουν έξυπνους μετρητές. Ενώ σας παραδώσαμε τον διαγωνισμό, σας παραδώσαμε τα λεφτά, σας παραδώσαμε τις προδιαγραφές, επί τριάμισι χρόνια δεν μπορέσατε να κάνετε τίποτα, ακόμη και σε αυτό το θέμα. Ο δικός μας κόσμος είναι ο κόσμος που προβλέπει 10 δισεκατομμύρια ευρώ στην εξοικονόμηση ενέργειας. Ένα πρόγραμμα, το «Εξοικονομώ κατ' Οίκον», που το παραλάβατε με αξιολόγηση ως το δεύτερο καλύτερο της Ευρώπης - με 400 εκατομμύρια ευρώ επενδύσεις, με σαράντα χιλιάδες σπίτια να έχουν αναβαθμιστεί, με 500 ευρώ τον χρόνο κατά μέσο όρο το ελληνικό νοικοκυριό, κυρίως στη βόρεια Ελλάδα και τις ορεινές περιοχές, να γλιτώνει από ενεργειακές δαπάνες - , ένα πρόγραμμα που δημιουργούσε ανά 1 εκατομμύριο ευρώ έως και σαράντα νέες θέσεις εργασίας, ένα πρόγραμμα που σας έχουμε προτείνει «πάρτε το συνεχίστε το», επί τριάμισι χρόνια το εξαγγείλατε δεκατρείς φορές. Και μόλις πριν λίγες εβδομάδες αρχίσατε να το υλοποιείτε, πάλι στραβά, πάλι κουτσά, πάλι ανίκανα, γιατί δεν μπορούσατε να προκηρύξετε για όλη την Ελλάδα και αρχίσατε να σπάτε την Ελλάδα ανά περιφέρειες. Σας προτείναμε για το πρόγραμμα «Εξοικονομώ κατ' Οίκον», με μελέτη συγκεκριμένη, «να δώσετε τώρα φορολογικά κίνητρα, να σηκώσει ο κόσμος από τα στρώματα τα λεφτά που έχει βάλει. Εκτιμώνται σε περίπου 20 δισεκατομμύρια ευρώ». Ο τότε Αναπληρωτής Υπουργός Οικονομικών σας, όταν του καταθέσαμε την πρόταση για φορολογικά κίνητρα στην εξοικονόμηση ενέργειας στα σπίτια των ανθρώπων, είπε «πάρα πολύ καλή ιδέα, να δούμε πώς μπορούμε να την υλοποιήσουμε». Έχουν περάσει τρία χρόνια και κοιμάστε. Είναι μια προοπτική που δίνεται για να ξαναπάρει πνοή και ανάσα ο κόσμος της οικοδομής, ο κόσμος των κατασκευών και για πρώτη φορά στην ιστορία της χώρας, αυτή η ανάσα και η προοπτική να γίνει με φιλοπεριβαλλοντικό τρόπο, με πράσινο, με αειφορικό τρόπο, να αναβαθμίσουμε τα οκτώ εκατομμύρια σπίτια, διαμερίσματα και κτήρια που έχει η Ελλάδα, μια Ελλάδα που είναι η ενεργειακά πιο σπάταλη χώρα του κόσμου. Και ενώ σας το λέμε, ενώ σας το προτείνουμε, δεν κάνετε τίποτα. Είχαμε προτείνει 1,5 δισεκατομμύριο να ενταχθεί στο πακέτο Γιούνκερ, η εξοικονόμηση ενέργειας. Το τραβήξατε πίσω. Τριάμισι χρόνια δεν έχετε υποβάλει καμμία πρόταση στον Γιούνκερ. Την πρώτη χρονιά λειτουργίας του πακέτου αυτού, η Γαλλία ανέταξε πενήντα χιλιάδες κατοικίες. Εσείς καμμία! Πώς αξιολογείται τώρα όλο αυτό; Ο κόσμος ο δικός μας είναι ο κόσμος των 20 δισεκατομμυρίων επενδύσεων για τις έρευνες υδρογονανθράκων. Μια Ελλάδα που μπορεί να ξαναγίνει μια περήφανη χώρα, που μαζί με την Κύπρο θα πει στην υπόλοιπη Ευρώπη ότι δημιουργείται ένας νέος πυλώνας ενεργειακής ασφάλειας της Ευρώπης, αυτός είναι ο δικός μας κόσμος. Ο κόσμος της εθνικής περηφάνειας, της εθνικής αυτοπεποίθησης, του προοδευτικού πατριωτισμού, της κανονικής, ειλικρινούς ευρωπαϊκής στροφής, της Ελλάδας των επενδύσεων και των θέσεων εργασίας. Και ας έλθουμε τώρα στον δικό σας κόσμο. Είναι ο κόσμος που περιγράφεται στο νομοσχέδιο που μας έχετε καταθέσει, ο κόσμος της δημαγωγίας, της ιδεοληψίας, του ψέματος, της διαστροφής της αλήθειας. Για ακούστε, συναδέλφισσες και συνάδελφοι, γιατί θα πάτε στα χωριά σας να υπερασπιστείτε το νομοθέτημα που σήμερα θα ψηφίσετε. Τι ήταν η «μικρή» ΔΕΗ; Διότι, δυστυχώς για σας, πια υπάρχει ζυγαριά να ζυγίσει τι κάναμε εμείς και τι κάνατε εσείς. Η «μικρή» ΔΕΗ έπαιρνε το 30% του παραγωγικού δυναμικού, το 30% των δανείων, το 30% των πελατών, το 30% του μισθολογικού κόστους, το 30% της όλης ΔΕΗ και το έβγαζε σε διεθνή διαγωνισμό. Γιατί; Μα, για να κάνουμε πράξη αυτό που φαντάζομαι ότι κανένας λογικός άνθρωπος δεν διαφωνεί ότι πρέπει να γίνεται. Η απελευθέρωση αγοράς ενέργειας έχει νόημα υπό μια προϋπόθεση: ότι η απελευθέρωση θα βοηθά, ώστε το νοικοκυριό και η επιχείρηση να έχει φτηνότερο ηλεκτρικό ρεύμα. Διαφορετικά δεν έχει κανένα νόημα καμμία απελευθέρωση. Και εμείς το κάναμε πράξη. Γιατί αυτός πρέπει να είναι ο στρατηγικός στόχος απελευθέρωσης των αγορών: Φτηνότερες υπηρεσίες, ασφαλείς υπηρεσίες, επαρκείς υπηρεσίες για την οικονομία και τον πολίτη. Τι το κάναμε εμείς αυτό το πακέτο; Εμείς αυτό το πακέτο το κάναμε ό,τι ακριβώς έκανε ο κεντροαριστερός Μάσιμο Ντ' Αλέμα στην Ιταλία. Γιατί τώρα κτυπάτε και την πόρτα της σοσιαλδημοκρατίας, μπας και κάτι γίνει, αλλά δεν θα γίνει τίποτα, γιατί απέχετε παρασάγγας από το να μπορείτε να περάσετε μπροστά και από την πόρτα της σοσιαλδημοκρατίας. Το ίδιο πρόβλημα που είχε η ΔΕΗ το είχε η ENEL στην Ιταλία με τον πρώτο τέως κομμουνιστή και νυν και τότε κεντροαριστερό Πρωθυπουργό τον Μάσιμο Ντ' Αλέμα. Πήρε το 30% της ENEL και έκανε το ίδιο πράγμα. Και μέσα σε εφτά χρόνια η ENEL τετραπλασίασε τον κύκλο εργασιών της και βγήκε και στο εξωτερικό. Και η εταιρεία που δημιουργήθηκε άρχισε να ανταγωνίζεται στα τιμολόγια την ENEL. Αυτό είναι το δικό μας πακέτο. Αυτή είναι η μεγαλύτερη διοικητική μεταρρύθμιση που έγινε σε επίπεδο επιχειρήσεων. Και είμαστε περήφανοι που κάναμε αυτή την παρέμβαση. Ως Υπουργός έβαλα την υπογραφή μου, χειρίστηκα το συγκεκριμένο νομοσχέδιο. Αναρωτιέμαι, κύριε Υπουργέ, όταν ο κ. Τσίπρας μου έλεγε και μας έλεγε - σε όλη την τότε κυβερνητική πλειοψηφία - ότι θα λογοδοτήσουμε στη δικαιοσύνη το εννοούσατε; Θα μας στείλετε σε ειδικό δικαστήριο; Γιατί ο κ. Τσίπρας έλεγε ότι θα μας στείλει σε ειδικό δικαστήριο. Όταν κάνετε σύγκριση με αυτά που θα σας πω ότι κάνετε εσείς, αναρωτιέμαι ο κ. Τσίπρας, αν ήταν αντιπολίτευση, τι θα έλεγε. [[Στο σημείο αυτό κτυπάει το κουδούνι λήξης της ομιλίας του κυρίου Βουλευτή]] Δώστε μου λίγο χρόνο, κύριε Πρόεδρε. Θα ολοκληρώσω σε λίγο. Ακούστε τι κάνετε εσείς, συναδέλφισσες και συνάδελφοι. Παίρνετε το 50% των πελατών της ΔΕΗ και υπογράψατε με μηδέν αντάλλαγμα να δοθεί σε ανταγωνιστές. Θυμίζω ότι η «μικρή» ΔΕΗ θα έφερνε 6 δισεκατομμύρια ευρώ στη χώρα. Δύο δισεκατομμύρια στα ταμεία της ΔΕΗ και τα υπόλοιπα 4 δισεκατομμύρια σε επενδύσεις που ήταν υποχρεωτικές από τον νόμο. Εσείς τι κάνετε; Το 50% των πελατών, δηλαδή το 50% του κύκλου εργασιών, δηλαδή το 50% των εσόδων το δίνετε, το εκχωρείτε με αντάλλαγμα μηδέν. Και η ΔΕΗ κρατά τα ίδια δάνεια που έχει. Και η ΔΕΗ κρατά το ίδιο μισθολογικό κόστος. Και η ΔΕΗ κρατά, δυστυχώς, τις ίδιες υποχρεώσεις. Φτάνει αυτό; Όχι, δεν σας φτάνει. Θέλετε να το κάνετε ακόμα χειρότερο. Φέρνετε το σημερινό νομοσχέδιο το οποίο στην πραγματικότητα ξεπουλά χωρίς κατώτατη τιμή τρεις λιγνιτικές μονάδες και μια άδεια. Το έχετε ξαναδεί εσείς, οι συνάδελφοι του ΣΥΡΙΖΑ; Θα υπογράψετε να πουληθούν τρία εργοστάσια και μια άδεια χωρίς κατώτατη τιμή; Και θα πάτε στα χωριά σας, ενώ ξέρετε πολύ καλά ότι υπάρχει, για παράδειγμα, η λογιστική αξία των εργοστασίων; Θα το ανεχθείτε; Και υποχρεωτικά θα ψηφίσετε να πουληθούν τα εργοστάσια, ό,τι και να προσφέρει ο οποιοσδήποτε ιδιώτης; Μα, ούτε κι αυτό σας φτάνει. Κάνατε ένα ακόμα έγκλημα. Σας θυμίζω ότι πριν από λίγους μήνες τον Νοέμβριο - Δεκέμβριο του 2017 που ψηφίσατε τον δικό σας προϋπολογισμό, τον προϋπολογισμό του 2018, βάλατε μέσα ότι θα πουληθεί το 17% της ΔΕΗ έναντι 100 εκατομμυρίων ευρώ. Ακούστε για να συνεννοούμαστε και για να καταλαβαίνουν οι πολίτες: Σήμερα, στο ελληνικό δημόσιο ανήκει το 51% της ΔΕΗ και αυτό είναι δικό μας κατόρθωμα. Εσείς τι κάνετε; Το 50% των κερδών το πετάτε στον ανταγωνισμό. Τρία εργοστάσια τα δίνετε χωρίς κατώτερη τιμή και το 17% θα το ξεπουλήσετε μέσα στο 2018, έναντι 180 εκατομμυρίων ευρώ, [[Θόρυβος από την πτέρυγα του ΣΥΡΙΖΑ]] Πείτε μας πώς θα καταφέρετε να σταθείτε απέναντι στην ιστορία της Αριστεράς, απέναντι στην προσωπική σας συνείδηση και απέναντι στους πολίτες που σας έστειλαν σε αυτό το Κοινοβούλιο. Κύριε Υπουργέ, όπως αντιλαμβάνεστε, θα καταψηφίσουμε και με τα δύο χέρια το επιχειρησιακό, θεσμικό και αναπτυξιακό έκτρωμα που μας έχετε καταθέσει. Ευχαριστώ πολύ.
Παρακαλώ, ο κύριος Παπαηλιού από τον ΣΥΡΙΖΑ έχει τον λόγο. Ορίστε, κύριε Παπαηλιού, έχετε τον λόγο για πέντε λεπτά.
Κύριε Πρόεδρε, κυρίες και κύριοι συνάδελφοι, θα προσπαθήσω να αναφερθώ με ρεαλισμό και νηφαλιότητα στο υπό κρίση νομοσχέδιο και ειδικότερα στην πώληση των λιγνιτικών μονάδων III και IV και του ορυχείου της ΔΕΗ Μεγαλόπολης. Ο ΣΥΡΙΖΑ δεν συναίνεσε, αντιτάχθηκε πολιτικά στη μεθόδευση της κυβέρνησης Νέας Δημοκρατίας - ΠΑΣΟΚ για την ιδιωτικοποίηση και τη συρρίκνωση της ΔΕΗ μέσω του σχεδιασμού της «μικρής» ΔΕΗ. Δεν μπορεί κάποιος να παραβλέψει ότι υπάρχει ισχυρή δικαιολογητική βάση που υπαγορεύει νομικά την υποχρέωση της χώρας να περιορίσει την παραγωγή ηλεκτρικού ρεύματος από τον λιγνίτη. Επιπρόσθετα, είναι δεδομένη η δέσμευση συμμόρφωσης με τη γνωστή απόφαση του Ευρωπαϊκού Δικαστηρίου για πρόσβαση και άλλων παραγωγών στο συγκεκριμένο ορυκτό καύσιμο. Χωρίς αμφιβολία, με την προκείμενη νομοθετική ρύθμιση προβλέπεται μείωση των λιγνιτικών μονάδων της ΔΕΗ. Διασώζονται, όμως, οι υδροηλεκτρικές μονάδες οι οποίες παράγουν καθαρή ενέργεια και δεν υπόκεινται σε περιορισμούς παραγωγής ισχύος και οι οποίες με το σχέδιο της «μικρής» ΔΕΗ επρόκειτο να εκχωρηθούν σε ιδιώτες. Η εκχώρηση είναι γνωστό ότι απετράπη από την κυβέρνηση ΣΥΡΙΖΑ το 2015. Ακόμη και μετά την πώληση των συγκεκριμένων λιγνιτικών μονάδων η ΔΕΗ παραμένει ο κύριος ενεργειακός πυλώνας της χώρας. Κυρίες και κύριοι συνάδελφοι, είναι γεγονός ότι η πώληση των λιγνιτικών μονάδων της Μεγαλόπολης δεν περιλαμβάνονταν στον αρχικό σχεδιασμό της Κυβέρνησης. Το ερώτημα γιατί εν τέλει συμπεριελήφθησαν εξακολουθεί να παραμένει αναπάντητο και πάντως οι απαντήσεις που έχουν δοθεί μέχρι τώρα δεν πείθουν. Και αυτό το έλλειμμα, αυτό το κενό, επιβαρύνει το ήδη βαρύ κλίμα στον Νομό Αρκαδίας. Η πώληση των λιγνιτικών μονάδων της ΔΕΗ Μεγαλόπολης αποτελεί, χωρίς αμφιβολία, αρνητική εξέλιξη. Δεν λαμβάνονται υπ' όψιν οι επιπτώσεις στην οικονομική και κοινωνική ζωή μιας ευρύτερης περιοχής που επί χρόνια έχει προσφέρει στην ενεργειακή τροφοδοσία και πολιτική της χώρας και έχει υποστεί τεράστια περιβαλλοντική επιβάρυνση. Χωριά ολόκληρα έχουν εγκαταλειφθεί. Kαι για χωριά που σήμερα έχουν απαλλοτριωθεί, δεν λαμβάνεται απόφαση μετεγκατάστασής τους. Αναφέρομαι στο γνωστό θέμα του Τριπόταμου, κύριε Υπουργέ, παρ' ότι υπάρχει η δυνατότητα, έχει υποβληθεί συγκεκριμένη σχετική πρόταση και έχει υπάρξει και κυβερνητική δέσμευση. Κύριε Υπουργέ, περιμένουμε το πρόβλημα αυτό να λυθεί τώρα. Η Αρκαδία είναι μία από τις πλέον μειονεκτικές περιοχές της χώρας, για την οποία η ΔΕΗ Μεγαλόπολης είναι ο βασικός πυρήνας της απασχόλησης και της οικονομίας. Το ΑΕΠ εμφανίζεται υψηλό ακριβώς εξαιτίας της παρουσίας της ΔΕΗ. Αυτή η περιοχή δεν μπορεί να αντέξει περαιτέρω ανεργία και οικονομική δυσπραγία χωρίς σοβαρές συνέπειες για τον κοινωνικό ιστό, με ό,τι αυτό συνεπάγεται και αυτό διότι θα αφαιρέσει εκ των πραγμάτων το κοινωνικό στοιχείο με το οποίο η ΔΕΗ εμπλούτιζε την ευρύτερη περιοχή με την κατασκευή και χρηματοδότηση έργων και την εφαρμογή προγραμμάτων. Θα καταργήσει, ίσως όχι αμέσως, πάντως μεσομακροπρόθεσμα θέσεις εργασίας, αυξάνοντας την ανεργία. Θα μειώσει το εισόδημα των κατοίκων και θα περιορίσει το εισόδημα της ευρύτερης περιοχής. Η πώληση των λιγνιτικών μονάδων και του ορυχείου της ΔΕΗ Μεγαλόπολης είναι μείζον ζήτημα και για την περιοχή και για τους ανθρώπους της. Κυρίες και κύριοι συνάδελφοι, η αλλαγή του αναπτυξιακού υποδείγματος της χώρας συνιστά αδήριτη ανάγκη. Σε αυτό το πλαίσιο πρέπει να υπάρξει εθνική ενεργειακή πολιτική και σχεδιασμός, παρ' ότι το κοινοτικό θεσμικό πλαίσιο στον τομέα της παραγωγής ηλεκτρικού ρεύματος είναι συγκεκριμένο. Δεν υπάρχει αμφιβολία ότι πίσω απ' αυτό το θεσμικό πλαίσιο υποκρύπτονται και συγκρούονται μεγάλα συμφέροντα. Παρά το γεγονός ότι με το παρόν νομοσχέδιο γίνεται προσπάθεια να ληφθεί πρόνοια για τους εργαζόμενους των μονάδων της ΔΕΗ, τις οποίες αφορά η πώληση, αυτή δεν είναι πλήρης και ολοκληρωμένη. Αυτό σημαίνει ότι θα χρειαστούν ακόμα περισσότερες και ουσιαστικότερες κινήσεις, όπως διασφάλιση, πέραν της διάρκειας και των όρων εργασίας αυτών που θα απορροφηθούν από τη νέα εταιρεία, η θέσπιση του κριτηρίου τους εντοπιότητας για τις νέες προσλήψεις, η επαναπόδοση και αποκατάσταση των εδαφών - κατά την άποψή μου χρειάζεται ρητή μνεία και πρόβλεψη στο νομοσχέδιο - , η θέσπιση απόδοσης του «ειδικού τέλους δικαιωμάτων έρευνας και εκμετάλλευσης του λιγνίτη», που πρέπει να αυξηθεί ακόμα περισσότερο, αλλά και στον δήμο - όχι μόνο στην περιφέρεια - αλλά και δεσμευτικών όρων, ώστε οι πόροι να μην πηγαίνουν «στον γάμο του Καραγκιόζη», όπως γινόταν με το λιγνιτόσημο. Πάντως, πρέπει να ληφθούν ισοδύναμα αναπτυξιακά μέτρα για τις περιοχές που αφορά η πώληση των λιγνιτικών μονάδων. Προσπάθησα να θέσω και να αναπτύξω τα ζητήματα με ρεαλισμό και νηφαλιότητα, παρ' ότι εν προκειμένω υπάρχει - το καταλαβαίνετε - και συναισθηματική φόρτιση. Για τον νομό μας, την ευρύτερη ιδιαίτερη πατρίδα μου, η πώληση των λιγνιτικών μονάδων της ΔΕΗ αποτελεί πλήγμα. Μάλιστα, χωρίς την αναζήτηση, λήψη και στήριξη άλλων αναπτυξιακών επιλογών, ισοδύναμων μέτρων οικονομικής δραστηριότητας, τα πράγματα θα γίνουν ακόμα δυσκολότερα. Συνεπώς επιβάλλεται η πρόβλεψη και η θέσπιση αναπτυξιακών ισοδύναμων για τη Μεγαλόπολη, την ευρύτερη περιοχή και την Αρκαδία. Δεδομένων, μάλιστα, της εξάντλησης του λιγνίτη - ως ενεργειακού πόρου - και της γνωστής απόφασης της Ευρωπαϊκής Επιτροπής για μείωσή του στο ενεργειακό μείγμα, η μεταλιγνιτική περίοδος που πλησιάζει πρέπει να αποτελέσει αντικείμενο διαβούλευσης με την τοπική κοινωνία, ώστε να αποφασιστεί η κατεύθυνση της παραγωγικής ανασυγκρότησης της περιοχής, αφού η εξάρτησή της από τον λιγνίτη εκ των πραγμάτων θα παύσει. Τα αναπτυξιακά ισοδύναμα, κύριε Υπουργέ, πρέπει να ενταχθούν στο σχέδιο αναπτυξιακής στρατηγικής που προωθείται, ώστε η Μεγαλόπολη, η ευρύτερη περιοχή και ο Νομός Αρκαδίας να έχουν μέλλον. Σας ευχαριστώ.
Τον λόγο έχει ο Πρόεδρος της Νέας Δημοκρατίας κ. Μητσοτάκης.
Κυρίες και κύριοι Βουλευτές, αισθάνομαι υποχρεωμένος, αν και δεν θα το ήθελα, να ξεκινήσω με ένα σχόλιο για ένα σοβαρότατο ζήτημα το οποίο έχει ανακύψει τις τελευταίες ημέρες. Καθώς πρόκειται για ένα θέμα ευαίσθητο, θα είμαι εξαιρετικά φειδωλός στις διατυπώσεις μου. Μιλώ, βέβαια, για το φιάσκο με τις γαλλικές φρεγάτες, φιάσκο που σας οδήγησε σήμερα στο παράδοξο ο Υπουργός Εθνικής Άμυνας να οργανώνει ειδική συνέντευξη Τύπου - προσέξτε - για πράγματα τα οποία δεν θα έπρεπε να συζητάμε δημόσια και να προσπαθεί ο ένας Υπουργός να «μπαλώσει» όσα είπε ο Αναπληρωτής του, τα οποία έχει διαψεύσει ο Κυβερνητικός Εκπρόσωπος, αλλά στα οποία επιμένει ο Αναπληρωτής. Για να πω τα πράγματα με το όνομά τους, είναι πρωτοφανές για ένα τόσο ευαίσθητο θέμα, άλλα πράγματα να λέει ο κ. Τσίπρας, άλλα ο κ. Καμμένος και άλλα ο κ. Κουβέλης. [[Χειροκροτήματα από την πτέρυγα της Νέας Δημοκρατίας]] Και δεν μπορώ, βέβαια, να φανταστώ ότι ο Πρωθυπουργός στη συνομιλία του με τον κ. Μακρόν χάθηκε για άλλη μια φορά στη μετάφραση. Είδα και μια ενδιαφέρουσα γελοιογραφία σήμερα που λέει ότι οι φρεγάτες δεν νοικιάζονται στο «Airbnb»! Θα ήταν αστείο εάν δεν ήταν τραγικό, κυρίες και κύριοι συνάδελφοι. Εν ολίγοις, θα πρέπει να καταλάβουν οι κύριοι της Κυβέρνησης, ο Πρωθυπουργός και οι αρμόδιοι Υπουργοί ότι η εξωτερική πολιτική και ο χώρος της άμυνας δεν προσφέρεται για παιχνίδια, διότι αυτό παρακολουθούν δυστυχώς τις τελευταίες μέρες οι συμπολίτες μας. Παρακολουθούν να απειλείται το εθνικό κύρος της χώρας από την ανεπάρκεια και από τον ερασιτεχνισμό σας και αυτό το επιπόλαιο γαϊτανάκι με τις φρεγάτες να εκδηλώνεται μάλιστα σε στιγμές μεγάλης έντασης με τους γείτονές μας. Συνειδητοποιήστε, επιτέλους, κύριοι της Κυβέρνησης, ότι με αυτά τα οποία κάνετε μας εκθέτετε διεθνώς, ότι δοκιμάζετε τελικά τις σχέσεις μας με τους συμμάχους και ότι τραυματίζετε βέβαια και το εσωτερικό αίσθημα ασφάλειας. Όσο είστε ακόμα στην Κυβέρνηση δείξτε, τουλάχιστον, στοιχειώδη σοβαρότητα στα εθνικά θέματα και ελπίζω, ειλικρινά, να μη χρειαστεί να επανέλθω σε αυτό το θέμα, τουλάχιστον όχι δημόσια. Κυρίες και κύριοι Βουλευτές, έρχομαι τώρα στο ζήτημα του νομοσχεδίου. Με το νομοσχέδιο αυτό η Κυβέρνηση έρχεται με όρους επείγοντος να εκποιήσει τρεις λιγνιτικές μονάδες και μια άδεια της ΔΕΗ. Το πράττει πιεζόμενη από τη συμφωνία που έκανε με τους δανειστές και, βέβαια, από τη γνωστή και προεξοφλημένη απόφαση του Δικαστηρίου των Ευρωπαϊκών Κοινοτήτων, η οποία δεν επιτρέπει πλέον τη μονοπωλιακή εκμετάλλευση του λιγνίτη, ένα θέμα το οποίο, όπως γνωρίζετε, απασχολεί τη χώρα από το 2008. Το επιχειρεί βεβιασμένα, χωρίς να έχει κανένα σχέδιο για τον ενεργειακό χάρτη της χώρας, κάτι το οποίο ομολόγησαν και οι Βουλευτές του ΣΥΡΙΖΑ, τουλάχιστον από τις περιοχές της Αρκαδίας και της Κοζάνης που άκουσα τις ομιλίες τους. Το κάνετε χωρίς κανένα ουσιαστικό πρόγραμμα για τη μετάβαση σε μια εποχή με ελάχιστες εκπομπές του διοξειδίου του άνθρακα. Το κάνετε χωρίς να έχετε στοιχειώδες όραμα για χαμηλό ενεργειακό αποτύπωμα στην καθημερινή δραστηριότητα πολιτών και επιχειρήσεων. Δυστυχώς η Κυβέρνηση αυτή δεν είναι σε θέση να αξιοποιήσει τη γεωγραφική ιδιαιτερότητα της Ελλάδος και τα μεγάλα συγκριτικά πλεονεκτήματα που της προσφέρουν οι ανανεώσιμες πηγές. Και δεν είναι σε θέση σίγουρα να σχεδιάσει, όπως είχε ξεκινήσει να κάνει η προηγούμενη κυβέρνηση, μια νέα εποχή με πολίτες παραγωγούς ενέργειας σε κάθε σπίτι, με μέσα μεταφοράς τροφοδοτούμενα κυρίως από ανανεώσιμες πηγές ενέργειας. Γι' αυτό κάνει το μόνο πράγμα που ξέρει: να λέει δηλαδή και πάλι ψέματα. Εξαπατά τους πολίτες κλείνοντας το μάτι σε πιθανούς αγοραστές λιγνιτικών μονάδων. Γιατί τι υπόσχεται στους αγοραστές αυτούς; Υπόσχεται κέρδη, αδιαφορώντας όμως για την καταστροφική ζημιά που θα προκαλέσει στη ΔΕΗ και την υψηλή τιμή ρεύματος τελικά που θα κληθεί να επιβάλει για μια φορά ακόμα σε επιχειρήσεις και νοικοκυριά. Με απλά λόγια, για άλλη μια φορά η Κυβέρνηση χρεώνει την κοινωνία και ζημιώνει τη χώρα. Για το νομοσχέδιο που συζητάμε σήμερα θα ήθελα οι Έλληνες πολίτες να γνωρίζουν δύο πράγματα. Η Κυβέρνηση οδηγεί νομοτελειακά τις τιμές του ηλεκτρικού ρεύματος σε αύξηση, το κάνει συνειδητά με δική της επιλογή και ταυτόχρονα υπονομεύει το μέλλον της ΔΕΗ, την οδηγεί ένα βήμα πριν από τη χρεοκοπία. Κυρίες και κύριοι συνάδελφοι, το νομοσχέδιο αυτό αποτελεί την ταυτότητα της Κυβέρνησης. Στο ονοματεπώνυμο γράφει «Τσίπρας - Καμμένος», στα χαρακτηριστικά «ψέμα, λαϊκισμός, τυχοδιωκτισμός» και στη φωτογραφία της έχει τα δικά σας πρόσωπα, τα πρόσωπα όλων των Βουλευτών που θα κληθούν να ψηφίσουν τα ακριβώς αντίθετα απ' αυτά τα οποία έλεγαν όταν ήταν στην αντιπολίτευση. [[Χειροκροτήματα από την πτέρυγα της Νέας Δημοκρατίας]] Όμως, βέβαια, σε αυτό μάλλον έχετε πάθει ανοσία. Το κάνετε εξάλλου πολύ συχνά. Όμως, επιτρέψτε μου, κύριε Υπουργέ, κυρίες και κύριοι, να φρεσκάρω λίγο τη μνήμη σας. Το 2014, η τότε αντιπολίτευση του ΣΥΡΙΖΑ απαξίωνε, μάλλον κατακεραύνωνε, το σχέδιο της κυβέρνησης Σαμαρά για τη «μικρή» ΔΕΗ. Μιλούσε για δήθεν εθνικό έγκλημα, ενώ το σχέδιο αυτό οδηγούσε τουλάχιστον σε μια μεγάλη ΔΕΗ με το 70% της αγοράς. Για να θυμηθούμε λίγο τι έλεγε ο κ. Τσίπρας. Ομιλία του Προέδρου του ΣΥΡΙΖΑ. Πού άραγε; Κατά την επίσκεψή του στον ατμοηλεκτρικό σταθμό και το ορυχείο Αμυνταίου. Έλεγε, λοιπόν, ο κ. Τσίπρας: «Εκτιμούμε ότι το σχέδιο εκποίησης - ξεπουλήματος της στρατηγικής σημασίας επιχείρησης για την ελληνική οικονομία και της ύψιστης σημασίας επιχείρησης για την ασφάλεια και την ενεργειακή αυτάρκεια της χώρας, όπως η ΔΕΗ, είναι ένα εθνικό έγκλημα που πρέπει να αποτραπεί. Σε ό,τι μας αφορά…» - σε ό,τι δηλαδή σας αφορά - «…δεν υπάρχει περίπτωση να συμβιβαστούμε με την ιδέα ότι η ΔΕΗ θα ξεπουληθεί. Η ΔΕΗ…» - προσέξτε - «…θα μείνει δημόσια και ενιαία επιχείρηση για λογαριασμό του ελληνικού λαού και της ελληνικής κοινωνίας και μόνο». [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά την προαναφερθείσα ομιλία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Υπουργέ, κρατήστε ένα αντίγραφο της ομιλίας, να δείτε τι ακριβώς λέγατε εσείς και όλοι οι Βουλευτές του ΣΥΡΙΖΑ το 2014. Τότε εσείς, οι τοπικοί σας παράγοντες, ο τοπικός περιφερειάρχης, ο οποίος εκλέχτηκε με σημαία το θέμα της ΔΕΗ, ξεσηκώνατε τον λαό σε δημοψηφίσματα για να ανατραπεί το ξεπούλημα. Ήταν τότε που ο κ. Καμμένος - νομίζω ότι το θύμισε ο κ. Μανιάτης - ρωτούσε ρητορικά από το Βήμα της Βουλής ποιος θα μείνει έξω από τη φυλακή, όταν αποφασίσει η δικαιοσύνη γι' αυτούς που αποφάσισαν για τη ΔΕΗ. Και σήμερα τι κάνετε ακριβώς με το νομοσχέδιο το οποίο φέρνετε στην Εθνική Αντιπροσωπεία; Εκποιείτε μονάδες της ΔΕΗ. Όχι τυχαίες μονάδες, τις πιο κερδοφόρες και τις πιο ανταγωνιστικές. Αυτές, δηλαδή, που έχουν το πιο χαμηλό μεταβλητό κόστος λειτουργίας. Τις εκποιείτε χωρίς δανειακές επιβαρύνσεις, τα δάνεια στη ΔΕΗ. Τις εκποιείτε με λιγότερο προσωπικό, το πλεονάζον προσωπικό στη ΔΕΗ. Και τις εκποιείτε, αφού προηγουμένως έχετε καταδικάσει, κύριοι Βουλευτές της Αρκαδίας, σε υπολειτουργία κατά 40% την πιο σύγχρονη μονάδα παραγωγής ηλεκτρικής ενέργειας από φυσικό αέριο της ΔΕΗ που βρίσκεται στη Μεγαλόπολη. Αυτό το κάνετε για ευνόητους λόγους, για να ευνοηθούν, απροκάλυπτα κατά την άποψή μας, οι μονάδες που πωλούνται και που ο ιδιώτης αγοραστής θα τις αγοράσει. Και δεν φτάνει μόνο ότι εκποιείτε τις λιγνιτικές μονάδες με αυτούς τους απαράδεκτους όρους, αλλά ταυτόχρονα φορτώνετε στην εναπομείνασα ΔΕΗ τα δάνεια και το υπερβάλλον προσωπικό. Όλα αυτά την ίδια στιγμή που η ΔΕΗ - προσέξτε - θα μείνει με λιγότερο ανταγωνιστικές μονάδες παραγωγής, αλλά και με την υποχρέωση, την οποία εσείς συμφωνήσατε, να συρρικνώσει το μερίδιο αγοράς της στο 50%. Αυτή είναι η αλήθεια και πρέπει να πούμε τα πράγματα με το όνομά τους, για να τα καταλάβουν όλοι οι Έλληνες. Πουλάτε τις λιγνιτικές μονάδες - δεν θα πω ξεπουλάτε, αυτή είναι δική σας ορολογία - αλλά ταυτόχρονα χαντακώνετε τη ΔΕΗ. Και το μόνο όπλο το οποίο θα μείνει διαθέσιμο στη ΔΕΗ, για να αντισταθεί και να μπορέσει να επιβιώσει, είναι τα τιμολόγια. Και όλοι οι Έλληνες πρέπει να γνωρίζουν ότι λιγότερο ανταγωνιστική ΔΕΗ σημαίνει τελικά αύξηση των τιμολογίων του ηλεκτρικού ρεύματος. Ακριβό ρεύμα για νοικοκυριά και επιχειρήσεις. Αν έπρεπε να σας περιγράψω με μία πρόταση, θα έλεγα μόνο: Ψεύτες και λαϊκιστές τότε, αδίστακτοι και δημαγωγοί τώρα, αδιόρθωτοι και ανεπαρκείς πάντα! [[Χειροκροτήματα από την πτέρυγα της Νέας Δημοκρατίας]] Μια σοβαρή κυβέρνηση θα έθετε τρεις κεντρικούς στόχους, για μία υπεύθυνη στρατηγική στον τομέα της ηλεκτρικής ενέργειας: Πρώτον, πλήρης απελευθέρωση της αγοράς ενέργειας με μία ισχυρή, όμως, ανεξάρτητη ρυθμιστική αρχή. Δεύτερον, δημιουργία ελκυστικού περιβάλλοντος για προσέλκυση σημαντικών επενδύσεων σε ενεργειακές υποδομές, σε μονάδες χαμηλής τεχνολογίας, σε ανανεώσιμες πηγές ενέργειας, με στόχο τη βιώσιμη, σταδιακή απεξάρτηση από το λιγνίτη. Θα επανέλθω σε αυτό το θέμα στη συνέχεια. Και, τρίτον, βέβαια, μείωση των τιμών του ηλεκτρικού ρεύματος για νοικοκυριά και επιχειρήσεις. Εσείς, όμως, δεν έχετε κανένα στρατηγικό σχέδιο και η ανεπάρκειά σας και σε αυτόν τον τομέα είναι παροιμιώδης. Επιχειρείτε αποσπασματικά τον ακρωτηριασμό της ΔΕΗ, υπό την πίεση να κλείσει όπως - όπως η τέταρτη αξιολόγηση του τρίτου μνημονίου Τσίπρα - Καμμένου. Με αυτόν τον τρόπο και τη ΔΕΗ καταστρέφετε και δεν δημιουργείτε πραγματικό και βιώσιμο ανταγωνισμό προς όφελος του τελικού καταναλωτή. Κι αναρωτιέμαι: πόσο ασφαλείς αισθάνονται σήμερα που μας ακούνε οι εργαζόμενοι στη ΔΕΗ; Όχι αυτοί οι οποίοι θα μετακινηθούν στις μονάδες που θα πουληθούν. Η ΔΕΗ, σας θυμίζω, απασχολεί στο σύνολό της, μαζί με τους εργολάβους που έχουν άμεση σχέση εξάρτησης από τη ΔΕΗ, κοντά στους είκοσι τρεις χιλιάδες εργαζόμενους. Και στη ΔΕΗ έχουν επενδυθεί από το 1950 πολλά δισεκατομμύρια του Έλληνα φορολογούμενου. Από την πρώτη στιγμή, όμως, που αναλάβατε τη διακυβέρνηση, οδηγήσατε τη ΔΕΗ σε μία άνευ προηγουμένου απαξίωση. Υλοποιώντας την πολιτική του «δεν πληρώνω» του κ. Τσίπρα, οι ληξιπρόθεσμες οφειλές της ΔΕΗ εκτινάχθηκαν από το 1 δισεκατομμύριο ευρώ το 2014, στα 3 δισεκατομμύρια ευρώ σήμερα. Η δε χρηματιστηριακή της αξία γκρεμίστηκε κατά 80%, από 2,5 δισεκατομμύρια που ήταν, στο 0,6 δισεκατομμύριο. Οι ληξιπρόθεσμες οφειλές εκτοξεύονται, κύριε Υπουργέ, και η χρηματιστηριακή αξία κατακρημνίζεται. Αυτά είναι τα επιτεύγματά σας για τη μεγαλύτερη ελληνική επιχείρηση! [[Χειροκροτήματα από την πτέρυγα της Νέας Δημοκρατίας]] Το καταθέτω για τα Πρακτικά. [[Στο σημείο αυτό ο Πρόεδρος της Νέας Δημοκρατίας κ. Κυριάκος Μητσοτάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κι αφού δεν δεχθήκατε και πολεμήσατε το σχέδιό μας για τη «μικρή» ΔΕΗ, τι κάνατε; Συμφωνήσατε, το είπατε κι εσείς, στο περιβόητο σχέδιο των ΝΟΜΕ. Χωρίς να μπω σε τεχνικούς όρους, τι ανάγκασαν, τελικά, οι ΝΟΜΕ τη ΔΕΗ να κάνει; Την ανάγκασαν να πουλάει ηλεκτρική ενέργεια σε ιδιώτες προμηθευτές, σε τιμές κάτω του κόστους παραγωγής της. Και κανείς μέχρι σήμερα, ούτε εσείς, κύριε Υπουργέ, δεν έχει περιγράψει με ποιον τρόπο θα επιβιώσει η επιχείρηση στο μέλλον. Γνωρίζετε πολύ καλά ότι έχει σημαντικές εξοφλήσεις δανείων το 2019. Ποιο είναι το σχέδιό σας για να σωθεί η ΔΕΗ; Όχι απλά για να γίνει ανταγωνιστική, αλλά για να σωθεί. Κινδυνεύει με κατάρρευση. Αντί, λοιπόν, να ζητήστε συγνώμη και να παρουσιάσετε ένα συγκροτημένο σχέδιο, συνεχίζετε να λέτε ψέματα. Λέτε και υπερηφανεύεστε ότι εξαιρέσατε από το πακέτο πώλησης υδροηλεκτρικές μονάδες και μονάδες φυσικού αερίου. Εδώ είμαστε να δούμε σε λίγους μήνες τι ανταπόκριση θα υπάρχει για τις λιγνιτικές μονάδες και σε τι τίμημα, βέβαια. Πόσα χρήματα θα έπαιρνε η ΔΕΗ από την πώληση της «μικρής» ΔΕΗ, κύριε Υπουργέ; Θα έπαιρνε 2 δισεκατομμύρια κι άλλα 4 δισεκατομμύρια επενδύσεις που ήταν δεσμευμένη η εταιρεία να κάνει. για να δούμε, λοιπόν, εσείς τι θα εισπράξετε για λογαριασμό της εταιρείας και του ελληνικού δημοσίου από τις πωλήσεις των τριών λιγνιτικών εργοστασίων. Και δεν ήταν μόνο η ΔΕΗ παράδειγμα της ανύπαρκτης ενεργειακής σας πολιτικής. Να σας θυμίσω το έργο πνοής της διασύνδεσης των Κυκλάδων με την ηπειρωτική Ελλάδα, που εξασφάλιζε, για πρώτη φορά, τροφοδοσία των νησιών Σύρου, Πάρου, Τήνου, Μυκόνου και Νάξου με ηλεκτρική ενέργεια. Το πολεμήσατε το έργο αυτό. Δεν ψηφίσατε καν την έγκριση των περιβαλλοντικών όρων επί δικών μας ημερών. Και τελικά ζημιώσατε τους καταναλωτές με επιπλέον 150 εκατομμύρια ευρώ. Κόψατε, όμως, την κορδέλα. Σε αυτό είστε πρώτοι, να κόβετε κορδέλες σε έργα που άλλοι σχεδίασαν και άλλοι υλοποίησαν, όταν εσείς τους συκοφαντούσατε. [[Χειροκροτήματα από την πτέρυγα της Νέας Δημοκρατίας]] Και ξεχάσατε να πείτε ότι το έργο αυτό έγινε και με κοινοτικά κονδύλια. Το αποκρύψατε επιμελώς. Τα ίδια κάνατε βέβαια και στον αγωγό TAP. Και τον TAP πολεμήσατε. Στα εργοτάξια, όμως, σπεύσατε να φωτογραφηθείτε. Για το πρόγραμμα «Εξοικονόμηση κατ' Οίκον», τι να σας πω; Πόσες φορές εκτεθήκατε εξαγγέλλοντας επί τρία χρόνια την έναρξη του προγράμματος; Δεκατρείς φορές, δεκατέσσερις φορές; Έχουμε χάσει το μέτρημα. Τρία χρόνια σας περίμεναν παραπάνω από σαράντα χιλιάδες νοικοκυριά, τα οποία θέλουν να αναβαθμίσουν ενεργειακά τα σπίτια τους, να μειώσουν το κόστος ενέργειας που καλούνται να πληρώσουν είτε για θέρμανση είτε για ψύξη. Τρία χρόνια σας περίμεναν χιλιάδες επαγγελματίες του κλάδου της οικοδομής, για να αναλάβουν εργασίες ενεργειακής αναβάθμισης. Και όταν επιτέλους ανοίξατε την πλατφόρμα, η κατάσταση ήταν θλιβερή. Το πληροφοριακό σύστημα έπεσε, ταλαιπωρήσατε χιλιάδες μηχανικούς. Μειώσατε και το σχετικό κονδύλι βέβαια. Από 450 εκατομμύρια, το πήγατε στα 250 εκατομμύρια. Ούτε μία ηλεκτρονική πλατφόρμα δεν είχατε έτοιμη να διαχειριστείτε. Δεν κάνατε τίποτα για να πάρετε πόρους από το πακέτο Γιούνγκερ για την ενεργειακή εξοικονόμηση. Η Γαλλία γιατί πήρε 1,5 δισεκατομμύριο και κατάφερε και ενέταξε πενήντα χιλιάδες σπίτια στο πρόγραμμα αυτό με πρόσθετους ευρωπαϊκούς πόρους και μόχλευση και με τη συμμετοχή του ιδιωτικού τομέα; Για εσάς όλα αυτά είναι ψιλά γράμματα. Να σας θυμίσω επίσης, τι έχετε κάνει στο κορυφαίο σημασίας για τη χώρα ζήτημα της έρευνας και εκμετάλλευσης υδρογονανθράκων. Τη στιγμή που στη γειτονιά μας οι διαδικασίες αυτές προχωρούν ταχύτατα, η Κυβέρνησή σας φέρει μεγάλη ευθύνη για το γεγονός ότι καθυστέρησε επί τρία χρόνια την υπογραφή και την κύρωση των επόμενων συμβάσεων παραχώρησης. Ήσασταν απέναντι - να μην τα ξεχνάμε - και στις τρεις συμβάσεις που φέραμε για κύρωση το καλοκαίρι του 2014. Μας κατηγορούσατε και τότε ότι ξεπουλάμε τον εθνικό πλούτο. Και σε αυτή την περίπτωση υπονομεύσατε μια μεγάλη εθνική προσπάθεια. Σας πήρε τρία χρόνια - και αφού εν τω μεταξύ αλλάξατε τρεις Υπουργούς Ενέργειας - να αντιγράψετε τη δική μας δουλειά και να φέρετε ως δήθεν δικό σας έργο στο ελληνικό Κοινοβούλιο την κύρωση. Και, βέβαια, υπερηφανεύεστε ότι διαπραγματευτήκατε καλύτερα την πώληση του ΑΔΜΗΕ. Μάλιστα! Η ΔΕΗ έχασε το 100% των μετοχών του μεγαλύτερου περιουσιακού της στοιχείου. Και μέσα από ένα εξαιρετικά σύνθετο σχέδιο μετοχοποίησης εισέπραξε τελικά μόλις 300 εκατομμύρια, όταν η συνολική αξία εκτιμήθηκε σε παραπάνω από 1,2 δισεκατομμύριο. Κύριε Τσίπρα, σας το λέμε ειλικρινά, - σας το λέμε εμείς που πιστεύουμε στην ελεύθερη οικονομία, στις ιδιωτικοποιήσεις και στις επενδύσεις - εάν είναι να τις κάνετε έτσι, μην κάνετε καθόλου ιδιωτικοποιήσεις! Όχι άλλες ιδιωτικοποιήσεις ΣΥΡΙΖΑ, κύριε Τσίπρα, κύριε Υπουργέ. Φτάνει πια! [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, προσωπικά έχω ασχοληθεί πολύ με τα θέματα της ενέργειας και είμαι πεπεισμένος ότι η Ελλάδα μπορεί να γίνει πραγματικά ένας ενεργειακός κόμβος της ευρύτερης περιοχής μας και ότι μπορεί να παράγει φθηνή και ασφαλή ενέργεια με την τελευταία τεχνολογία και να τη διαθέτει στα σπίτια και στις επιχειρήσεις μας. Και είμαι πεπεισμένος ότι μπορούμε να σχεδιάσουμε χιλιάδες νέες θέσεις απασχόλησης και να γίνουμε πραγματικά ελκυστικοί για ανανεώσιμες πηγές ενέργειας, να γίνουμε το εργοστάσιο ΑΠΕ που θα τροφοδοτεί ολόκληρη την Ευρώπη. Και ότι μπορούμε και πρέπει για λόγους τους οποίους όλοι αντιλαμβάνονται, να είμαστε πρωτοπόροι και όχι ουραγοί στη διεθνή προσπάθεια για την αντιμετώπιση της κλιματικής αλλαγής, υλοποιώντας άμεσα καινοτόμα εργαλεία, όπως τα «πράσινα» ομόλογα. Θυμίζω ότι η Ελλάδα είναι η χώρα που θα πληγεί ίσως περισσότερο απ' όλες από τις επιπτώσεις της κλιματικής αλλαγής. Στη Νέα Δημοκρατία έχουμε ένα συνολικό σχέδιο εξόδου από την κρίση. Και σε αυτό το σχέδιο κατέχει κεντρική θέση μία συγκροτημένη και συνεκτική ενεργειακή πολιτική με το βλέμμα στο μέλλον. Πιστεύουμε ότι η Ελλάδα μπορεί να είναι ενεργειακός κόμβος, αυτόνομη και ασφαλής ενεργειακά, με χαμηλό κόστος ενέργειας και ταυτόχρονα υπόδειγμα εκπλήρωσης των στόχων για την αντιμετώπιση της κλιματικής αλλαγής. Το δικό μας μελετημένο σχέδιο μπορεί να συμβάλει στην αύξηση του δημόσιου πλούτου, στις ιδιωτικές επενδύσεις, σε θέσεις εργασίας και κυρίως σε καλύτερη ποιότητα ζωής για εμάς και τα παιδιά μας. Ο εθνικός μας ενεργειακός σχεδιασμός συμβαδίζει με τη διεθνή ανάγκη για μείωση της εξάρτησης της οικονομίας από τον άνθρακα και τη Συμφωνία του Παρισιού για το κλίμα, με λιγότερο πετρέλαιο, λιγότερο λιγνίτη, περισσότερο φυσικό αέριο, πολύ περισσότερες ανανεώσιμες πηγές ενέργειας, καλύτερη διαχείριση αποβλήτων, λιγότερη ρύπανση και καθαρό περιβάλλον. [[Στο σημείο αυτό κτυπάει το κουδούνι λήξεως του χρόνου ομιλίας του Προέδρου της Νέας Δημοκρατίας]] Θα χρειαστώ πέντε λεπτά ακόμα, κύριε Πρόεδρε. Επιτρέψτε μου συνοπτικά να παρουσιάσω το σχέδιό μας σε οκτώ βασικούς άξονες. Πρώτος άξονας είναι οι ενεργειακές υποδομές και η ενεργειακή ασφάλεια. Η πρόκληση αφορά ολόκληρη την Ευρώπη και η προώθηση της ενεργειακής ασφάλειας εξασφαλίζεται μόνο μέσω της προμήθειας και παροχής ενέργειας από διαφοροποιημένες πηγές. Έχουμε τη δυνατότητα να αποτελέσουμε βασικό κόμβο ενεργειακής τροφοδοσίας της Ευρώπης από τον νότο. Όλα τα έργα - το επαναλαμβάνω - είναι όλα τα έργα τα οποία εσείς πολεμήσατε: ο TAP, ο IGB, επέκταση των εγκαταστάσεων στη Ρεβυθούσα, η υπόγεια αποθήκη φυσικού αερίου στην Καβάλα - αγνοείται ακόμα η τύχη αυτού του σημαντικού έργου. Έρευνες υδρογονανθράκων μπορούν να υλοποιηθούν γρήγορα, αρκεί να υπάρχει μια κυβέρνηση χωρίς ιδεοληψίες και χωρίς διοικητική ανικανότητα. Δεύτερον, το ζήτημα του κόστους της ηλεκτρικής ενέργειας. Θέλουμε να λειτουργήσει ο ανταγωνισμός χωρίς εμπόδια και στρεβλώσεις, γιατί μόνο έτσι μπορούμε να στηρίξουμε τελικά τα νοικοκυριά, αλλά κυρίως την ελληνική βιομηχανία, που αντιμετωπίζει έντονο ανταγωνισμό από χώρες με πολύ φθηνότερο κόστος ηλεκτρικής ενέργειας. Αυτό μπορεί να γίνει μόνο με μία πραγματική και γενναία απελευθέρωση της αγοράς ενέργειας. Δέσμευσή μου είναι να μειωθούν οι λοιπές χρεώσεις, που περιλαμβάνονται στους λογαριασμούς ηλεκτρικής ενέργειας, τα ΥΚΩ μέσα από τις διασυνδέσεις των νησιών και, βέβαια, το τέλος της ΕΡΤ μέσα από τη δέσμευση την οποία έχουμε αναλάβει το τέλος της ΕΡΤ να μειωθεί στο μισό από αυτό που είναι σήμερα. Τρίτο ζήτημα είναι η εξάπλωση του φυσικού αερίου. Η εξάπλωση και η ανάπτυξη του φυσικού αερίου καθώς και η μεταφορά και αποθήκευση υγροποιημένου ή πεπιεσμένου φυσικού αερίου πρέπει να αποτελεί κεντρική προτεραιότητα στον ενεργειακό μας σχεδιασμό. Όλα τα υφιστάμενα δίκτυα θα ενεργοποιηθούν και θα κατασκευαστούν σε περισσότερες περιοχές, ώστε περισσότερες πόλεις, περισσότερα νοικοκυριά, περισσότερες επιχειρήσεις να αποκτήσουν πρόσβαση στο φυσικό αέριο. Τέταρτο και εξαιρετικά σημαντικό είναι η βελτίωση της ενεργειακής αποδοτικότητας των κτηρίων. Το Ευρωπαϊκό Πιστοποιητικό για την Ενεργειακή Αποδοτικότητα αποτελεί ένα σημαντικό εργαλείο για επενδύσεις και από τον δημόσιο και από τον ιδιωτικό τομέα. Όλα τα δημόσια κτήρια πρέπει και αυτά να έχουν πιστοποιητικό ενεργειακής αποδοτικότητας και παράλληλα να διαθέτουν έξυπνους μετρητές. Τι έγινε, αλήθεια, το πρόγραμμα με τους έξυπνους μετρητές, το οποίο είχε δρομολογήσει η προηγούμενη κυβέρνηση και το οποίο είναι απολύτως καθοριστικό για να μπορούν τα κτήρια να διαχειρίζονται καλύτερα την ενεργειακή τους απόδοση; Πρέπει να δώσουμε, όμως, κίνητρα και στον ιδιωτικό τομέα. Δεν αρκούν τα προγράμματα «Εξοικονομώ», δεν αρκούν οι ευρωπαϊκοί πόροι. Εμείς έχουμε ήδη δεσμευθεί για μία έκπτωση φόρου της τάξης του 40% με 50% για εργασίες ενεργειακής και λειτουργικής αναβάθμισης ακινήτων με ειδική μέριμνα για τα φτωχότερα νοικοκυριά, τα οποία αντιμετωπίζουν πρόβλημα ρευστότητας. Αυτό είναι εργαλείο το οποίο θα κινητοποιήσει πόρους του ιδιωτικού τομέα και θα συμβάλει ουσιαστικά στην αναβάθμιση ενός κτηριακού δυναμικού, το οποίο είναι το πιο ενεργοβόρο στην Ευρώπη. Πρέπει να το λέμε. Έχουμε τα πιο ενεργοβόρα κτήρια στην Ευρώπη σήμερα και το κτηριακό μας δυναμικό καταρρέει. Άρα πρέπει να δώσουμε κίνητρα όχι μόνο από ευρωπαϊκούς πόρους, αλλά και από ιδιωτικούς πόρους, να επενδύσουν οι άνθρωποι στην αναβάθμιση των κτηρίων τους. Και σε αυτή την κατεύθυνση, βέβαια, θέλουμε να στηρίξουμε και το πλαίσιο των εταιρειών ενεργειακών υπηρεσιών, των λεγόμενων ESCO για αυτούς που ασχολούνται με τα θέματα σε μεγαλύτερο βάθος, οι οποίες μπορούν να παίξουν καθοριστικό ρόλο μέσα από συμπράξεις με τον δημόσιο τομέα κυρίως στην αναβάθμιση των κτηρίων του δημοσίου. Απολαμβάνουν αυτές το όφελος από την ενεργειακή εξοικονόμηση και να επενδύουν ταυτόχρονα σε μία σημαντική αναβάθμιση των δημόσιων κτηρίων. Πέμπτη προτεραιότητα: Η αύξηση του μεριδίου στις ανανεώσιμες πηγές ενέργειας. Η Πορτογαλία - διάβαζα πριν από λίγες μέρες - ανακοίνωσε ότι η πρόθεσή της είναι να ηλεκτροδοτείται στο 100% από ΑΠΕ. Εμείς που είμαστε σε αυτόν τον διεθνή ανταγωνισμό; Ο ελάχιστος χρόνος σήμερα από την αίτηση για άδεια παραγωγής μέχρι την εγκατάσταση ενός αιολικού πάρκου είναι πέντε χρόνια. Αυτή η διαδικασία πρέπει να απλοποιηθεί σημαντικά. Και, βέβαια, πρέπει να προωθήσουμε και ένα σχέδιο χωροταξικού σχεδιασμού που δεν θα υπονομεύσει τις επενδύσεις στις ανανεώσιμες πηγές ενέργειας. Πρέπει να απλοποιήσουμε επενδύσεις σε μονάδες βιομάζας και βιοαερίου, κατά προτίμηση δίπλα σε κτηνοτροφικές μονάδες, δίπλα σε χώρους ταφής απορριμμάτων, διευκολύνοντας αυτές τις μικρές μονάδες και κατοχυρώνοντας τα βιοκαύσιμα στις ΑΠΕ, όπου και ανήκουν διεθνώς και ειδικά - και θέλω να σταθώ λίγο σε αυτό - και το κάθε νοικοκυριό και τον κάθε καταναλωτή που θέλει ο ίδιος να γίνει παραγωγός ρεύματος. Πρέπει να ενθαρρύνουμε αυτές τις επενδύσεις, κυρίως σε solar cells, τα οποία τοποθετούνται στην οροφή των σπιτιών, ώστε και οι Έλληνες να αξιοποιήσουν τα οφέλη μιας νέας εποχής, στην οποία θα φύγουμε από τα συγκεντρωτικά μοντέλα παραγωγής ηλεκτρικής ενέργειας και θα πάμε σε πιο αποκεντρωμένα σχήματα, όπου μικροί παραγωγοί θα μπορούν να αγοράζουν και να πουλάνε με μεγάλη ευελιξία ηλεκτρική ενέργεια στο σύστημα. Έκτη προτεραιότητα: Η απόλυτη επιτάχυνση της διασύνδεσης των νησιών. Αυτή η ιστορία με τα ΥΚΩ πρέπει να τελειώσει και μόνο η διασύνδεση των νησιών μπορεί να εξασφαλίσει ότι θα μπορεί να μειωθεί η τελική επιβάρυνση του λογαριασμού ηλεκτρικού ρεύματος για τα νοικοκυριά. Έβδομος στόχος: Αύξηση της συμμετοχής των ΑΠΕ στις μεταφορές και ηλεκτροκίνηση. Ως τα 2020 τα μέσα μαζικής μεταφοράς πρέπει να καταναλώνουν ΑΠΕ κατά 10% για την κίνησή τους. Σήμερα είμαστε στο 3%. Ο εκσυγχρονισμός των μέσων μαζικής μεταφοράς θα δώσει μια νέα, καλύτερη ποιότητα ζωής στους πολίτες, θα μειώσει σημαντικά το ενεργειακό τους αποτύπωμα. Πρέπει - και αυτό θα έπρεπε να αποτελεί εθνικό στόχο, κύριε Υπουργέ - να είμαστε ως χώρα πρωτοπόροι σε αυτή τη νέα εποχή της ηλεκτροκίνησης, να θέσουμε φιλόδοξους στόχους. Ανοίγω μια παρένθεση. Η Ινδία έθεσε ως στόχο το 2030 όλα τα οχήματα, τα οποία θα πωλούνται, να είναι ηλεκτροκίνητα. Δεν ξέρω αν αυτοί οι στόχοι είναι εφικτοί, αλλά σίγουρα είναι στόχοι που δείχνουν μια κατεύθυνση στην ίδια την αγορά και το πώς θέλουν να κινηθούν οι δημόσιες πολιτικές. Και εμείς έχουμε μια συγκροτημένη εθνική στρατηγική για την ηλεκτροκίνηση, η οποία ξεκινά από την παροχή κινήτρων για την ανάπτυξη του δικτύου, γιατί κάπου πρέπει να φορτίζονται τα ηλεκτρικά αυτοκίνητα, και πηγαίνει μέχρι την αξιοποίηση του καταρτισμένου ανθρώπινου δυναμικού της χώρας, όπως αποδεικνύει και η ανέλιξη αποφοίτων του Εθνικού Μετσόβιου Πολυτεχνείου σε κορυφαίες εταιρείες του κόσμου που δραστηριοποιούνται στην ηλεκτροκίνηση. Άλλωστε δεν πρέπει να ξεχνάμε - για τους μηχανικούς που έχουμε εδώ πέρα στην Αίθουσα - ότι οι νέες προδιαγραφές υποδομών των κτηρίων, προβλέπουν πια υποχρεωτικά σημεία φόρτισης των ηλεκτροκίνητων αυτοκινήτων. Η νέα εποχή έχει ήδη ξεκινήσει, απλά εμείς δεν είμαστε σε θέση να την παρακολουθούμε. Και όγδοη προτεραιότητα. Ανάπτυξη τεχνολογιών αποθήκευσης ενέργειας από ΑΠΕ μέσω κονδυλίων έρευνας και τεχνολογίας. Είναι διαθέσιμα 30 δισεκατομμύρια ευρώ από το ευρωπαϊκό πρόγραμμα «HORIZON 2020» σε έρευνα και καινοτομία. Είναι ένα διεθνώς ανταγωνιστικό πρόγραμμα, όπου ιδρύματα επιχειρήσεις και ερευνητικά κέντρα από όλη την Ευρώπη απαντούν στις προσκλήσεις της νέας εποχής. Εμείς πρέπει να εστιάσουμε την έρευνά μας σε συγκεκριμένους τομείς, που σχετίζονται με τα συγκριτικά μας πλεονεκτήματα. Η αποθήκευση, λοιπόν, ενέργειας από ανανεώσιμες πηγές που μπορούν να μετατρέψουν ηλιακή, αιολική ενέργεια σε αποθηκεύσιμα καύσιμα, πρέπει να βρεθεί στην απόλυτη προτεραιότητα ερευνητικών κονδυλίων που διαχειριζόμαστε είτε αυτά είναι εθνικά είτε είναι ευρωπαϊκά είτε είναι ιδιωτικά. Κυρίες και κύριοι, συνοψίζω. H Ελλάδα μπορεί και πρέπει να μειώσει το περιβαλλοντικό της αποτύπωμα, να απεξαρτηθεί σταδιακά από ρυπογόνες πηγές ενέργειας, να δώσει έμφαση στις ανανεώσιμες πηγές ενέργειας. Kι αυτό αφορά, ιδιαίτερα τις περιοχές της χώρας οι οποίες είναι εξαρτημένες από τον λιγνίτη, πρωτίστως στη δυτική Μακεδονία, δευτερευόντως στη Μεγαλόπολη. Υπάρχουν σήμερα ευρωπαϊκά προγράμματα και ευρωπαϊκά σχέδια, για το πώς αυτές οι περιοχές μπορούν να κάνουν τη μετάβαση στη μεταλιγνιτική εποχή, αλλά είμαστε απ' έξω, δυστυχώς, από αυτή τη συζήτηση. Κατανοώ απόλυτα το μεγάλο άγχος των κατοίκων ειδικά της δυτικής Μακεδονίας, για το τι θα γίνει όταν ο λιγνίτης δεν θα έχει πια τόσο σημαντική συμμετοχή στην τοπική οικονομία και μακάρι να μπορούσαμε σε αυτό τουλάχιστον το σημείο, να βρούμε έναν κοινό τόπο ενός σχεδίου, για το πώς θα υπάρξει μια καινούργια οικονομική δραστηριότητα σε αυτές τις περιοχές, που θα μπορεί να απορροφήσει ανθρώπινο δυναμικό από τον λιγνίτη και από τα ορυχεία σε νέες καινοτόμες δράσεις. Αλλά, βέβαια, δεν αρκεί αυτό. Εμείς ως Νέα Δημοκρατία έχουμε επεξεργαστεί ένα ειδικό πρόγραμμα σωτηρίας της ίδιας της Δημόσιας Επιχείρησης Ηλεκτρισμού, με προσέλκυση στρατηγικού επενδυτή πριν να είναι πολύ αργά. Εμείς διαθέτουμε ένα σχέδιο για μια συνεκτική ενεργειακή πολιτική που θα φέρει αύριο, όχι μεθαύριο, όχι σε ένα χρόνο, την Ελλάδα στην πρωτοπορία της Μεσογείου και της Ευρώπης. Αυτά θα έπρεπε κανονικά να συζητάμε σήμερα. Αυτή είναι η ατζέντα που αφορά το μέλλον. Το νομοσχέδιο των ΣΥΡΙΖΑ - ΑΝΕΛ μας αναγκάζει να μιλάμε για το κάκιστο χθες και για το χειρότερο σήμερα αυτής της Κυβέρνησης. Είναι η ίδια Κυβέρνηση, που πολέμησε τη μεγάλη και ισχυρή ΔΕΗ, τη μετέτρεψε σε ανάπηρη και τώρα την εκτελεί, που μοίρασε άδειες υποσχέσεις σαν τον καπνό από τα φουγάρα και προσέφερε ένα έργο χιλιοπαιγμένο, πιο καμένο κι από το κάρβουνο και που δηλητηρίασε με τον λόγο της τους Έλληνες περισσότερο από οποιοδήποτε παλιό ρυπογόνο εργοστάσιο. Θα το ξαναπώ. Η Κυβέρνηση Τσίπρα - Καμμένου βλάπτει σοβαρά και τα ενεργειακά συμφέροντα της χώρας. Η Νέα Δημοκρατία λέει «όχι» σε εκείνους που κατηγορούσαν την προηγούμενη κυβέρνηση για ξεπούλημα της ΔΕΗ και τώρα τη φέρνουν ένα βήμα πριν την καταστροφή. Η χώρα αξίζει ένα καλύτερο αύριο και στην ενέργεια. Σας ευχαριστώ πολύ.
Ο κύριος Υπουργός έχει τον λόγο.
Ευχαριστώ, κύριε Πρόεδρε. Προφανώς δεν θα κάνω μια σε βάθος συζήτηση αυτών που ακούσαμε, τρία στοιχεία θα πω. Θα ήθελα να θέσω τρία δεδομένα, τα οποία πρέπει να έχουμε από κοινού υπ΄ όψιν μας. Πρώτον, ότι υπάρχει μια συνέχεια στα μεγάλα ενεργειακά έργα. Αυτό είναι αναμφίβολο. Φτιάχτηκε και ολοκληρώνεται επί ημερών αυτής της Κυβέρνησης - άρα οι κορδέλες είναι υπαρκτές - ο IGB. Ο κάθετος άξονας - ένα σημαντικό έργο - Ελλάδας - Βουλγαρίας. Βρισκόμαστε στο τελικό στάδιο και το δεύτερο εξάμηνο του '18 θα ξεκινήσει. Το ίδιο ισχύει για μια σειρά από μεγάλα έργα τα οποία ολοκληρώθηκαν, όπως ήταν οι δρόμοι, τα μετρό κ.ο.κ.. Άρα η κεντρική ιδέα είναι ότι ένα σημαντικό έργο στρατηγικού χαρακτήρα, η παρούσα Κυβέρνηση και το προχώρησε και το υλοποίησε. Η δεύτερη ενότητα, όμως, είναι τα πράγματα που άλλαξε η παρούσα Κυβέρνηση σε σχέση με την προηγούμενη, δηλαδή οι δεσμεύσεις και εδώ μπαίνουμε στο κομμάτι των ιδιωτικοποιήσεων. Το επαναλαμβάνω: Και τις τρεις ιδιωτικοποιήσεις στον ενεργειακό τομέα που είχε σχεδιάσει η προηγούμενη κυβέρνηση τις αλλάξαμε και τον ΔΕΣΦΑ. Ο ΔΕΣΦΑ εκ των πραγμάτων είχε και προβλήματα με την Ευρωπαϊκή Ένωση. Πετύχαμε έναν πολύ καλύτερο διαγωνισμό - εκ του αποτελέσματος κρινόμαστε, λοιπόν - με πολύ υψηλότερο τίμημα. Και τον ΑΔΜΗΕ ακυρώσαμε. Διατηρήσαμε το 51% στο δημόσιο. Μπορούμε να συζητάμε επί μακρόν, εάν η μια τσέπη επιβάρυνε την άλλη δηλαδή το 51% ο δημόσιος μέτοχος της ΔΕΗ και το 51% το δημόσιο ως μέτοχος του ΑΔΜΗΕ. Μπορούμε να το συζητάμε όσο καιρό θέλετε, αλλά τα δεδομένα είναι αυτά. Ανατρέψαμε, λοιπόν, μια δεύτερη ιδιωτικοποίηση και την κάνουμε βέβαια με διαφορετικούς όρους, βάζοντας στρατηγικό επενδυτή. Και τη ΔΕΗ τη «μικρή» ΔΕΗ, που υπερασπίζονται η Νέα Δημοκρατία και το ΠΑΣΟΚ, την αλλάξαμε. Δεν πουλήσαμε καμμία μονάδα. Εισάγαμε το σύστημα των ΝΟΜΕ, και σήμερα μετά την απόφαση του Ευρωπαϊκού Δικαστηρίου πωλείται το 9% - το υπογραμμίζω - του παραγωγικού δυναμικού και η χώρα γίνεται συμβατή με την απόφαση του Δικαστηρίου των Ευρωπαϊκών Κοινοτήτων. Άρα κρινόμαστε και για τα πράγματα που συνεχίσαμε και ολοκληρώνουμε και δεν κόβουμε μόνο τις κορδέλες, όπως υπονοήσατε, και για τα πράγματα που ριζικά αλλάξαμε. Ακριβώς με τα ίδια πραγματολογικά δεδομένα, θέλω να θέσω και μερικά θέματα που τέθηκαν. «Έξυπνοι» μετρητές. Ο διαγωνισμός της προηγούμενης κυβέρνησης είναι ακόμη στα δικαστήρια. Όπως όλοι οι διαγωνισμοί, βέβαια, δεν ήταν ο μόνος. Αυτό είναι το πιλοτικό πρόγραμμα. Πρόγραμμα «Εξοικονομώ κατ' Οίκον». Η προηγούμενη κυβέρνηση ενέκρινε πενήντα χιλιάδες νοικοκυριά μετά από δεκαοκτώ μήνες διαδικασίας. Είχε χρήματα για δεκαπέντε χιλιάδες. Από τα υπόλοιπα τριάντα πέντε χιλιάδες νοικοκυριά που είχαν τα χαρτιά εγκεκριμένα, η παρούσα Κυβέρνηση από άλλους πόρους - γιατί δεν μπορούσαμε να βρούμε από το παλιό ΕΣΠΑ - άντλησε χρήματα και κάλυψε είκοσι πέντε χιλιάδες ακόμη νοικοκυριά. Το παρόν πρόγραμμα μέσα σε τρεις εβδομάδες ενέκρινε πενήντα πέντε χιλιάδες νοικοκυριά. Αυξήσαμε τους πόρους σε 1 δισεκατομμύριο και όποια τηλεόραση και αν ανοίξετε, βλέπετε διαφημίσεις. Εκ του αποτελέσματος, λοιπόν, μάλλον δεν κρίνεται αποτυχημένο. Μέσα σε δύο μήνες πενήντα πέντε χιλιάδες νοικοκυριά εντάχθηκαν, έχουμε 1 δισεκατομμύριο και τους επόμενους έξι μήνες ολοκληρώνεται μία από τις πιο σημαντικές δράσεις. Επιπρόσθετα για την εξοικονόμηση έχουμε 2 δισεκατομμύρια για τα δημόσια κτήρια. Υδρογονάνθρακες. Να βάλουμε τα δεδομένα. Τρεις ήταν οι βασικές επικυρώσεις που έγιναν. Σήμερα πλέον έχουμε επικυρώσεις σε χρόνο ρεκόρ. Έχουμε δύο μεγάλους διαγωνισμούς, τους μεγαλύτερους διαγωνισμούς που έχουν γίνει μέσα σε ένα χρόνο. Υπεγράφησαν οι συμφωνίες κ.ο.κ.. Κλείνω με τον ενεργειακό σχεδιασμό. Να υπενθυμίσω για μία ακόμη φορά ότι η ελληνική Κυβέρνηση μέσα στην Ευρωπαϊκή Ένωση, είναι από τις χώρες που υπερασπίζονται την ιδέα, πρώτον, «φιλόδοξοι στόχοι, δεσμευτικοί στόχοι για τα κράτη - μέλη», δηλαδή 30% εξοικονόμηση ενέργειας και 30% ΑΠΕ στο σύνολο της κατανάλωσης. Άρα δεσμεύεται και είναι από τις χώρες που έχουν αναλάβει τις μεγάλες πρωτοβουλίες για τα νησιά. Συνεπώς συμμετέχει από κοινού - με πρωτοβουλία της Ελλάδας - μαζί με την Κομισιόν στο νέο μεγάλο σχεδιασμό των νησιών για ενεργειακή αυτονομία των νησιών, που είναι μέρος του ενεργειακού σχεδιασμού και ταυτόχρονα, όπως ξέρετε, έχει ξεκινήσει η διαδικασία ενεργειακού σχεδιασμού, που θα αποσαφηνίσει τα εργαλεία με τα οποία θα πάμε σ' αυτούς τους υψηλούς στόχους, που θα έρθει τρεις φορές στη Βουλή για διαβούλευση, πριν κατατεθεί στην Κομισιόν τον επόμενο Σεπτέμβρη. Αυτά είναι τα δεδομένα. Επαναλαμβάνω, πράγματα έγιναν, ολοκληρώθηκαν, πράγματα ανατράπηκαν για θεμιτούς λόγους. Εκ του αποτελέσματος κρίνονται όλα τα πράγματα. Και στην πρώτη περίπτωση και στη δεύτερη δύσκολα κάποιος θα πει για αδράνεια ή αναποτελεσματικότητα αυτής της Κυβέρνησης στα ενεργειακά θέματα. Ευχαριστώ.
Ο κ. Χατζηδάκης έχει τον λόγο.
Κύριε Υπουργέ, σας έκανε μία πρόταση ο κ. Μητσοτάκης, για κοινό σχέδιο δράσης για τις περιοχές που πλήττονται. Κοινό σχέδιο δράσης Κυβέρνησης - Αντιπολίτευσης. Αυτό είναι το πιο σημαντικό από όλα. Δεν είπατε τίποτα γι' αυτό. Και αυτό ήταν το πιο σημαντικό από όλα!
Στον Υπουργό απευθύνεστε;
Στον Υπουργό, ναι.
Παρακαλώ.
Κύριε Πρόεδρε, μπορώ να έχω τον λόγο, ως Κοινοβουλευτικός Εκπρόσωπος, για να κάνω μία ανακοίνωση;
Θα έχετε τον λόγο μετά από πέντε λεπτά ύστερα από τον κ. Χατζηδάκη γιατί ανέβηκε στο Βήμα.
Κυρίες και κύριοι συνάδελφοι, δεν θα αναφερθώ στον προεκλογικό ΣΥΡΙΖΑ, διότι δεν έχει κανένα νόημα. Στην οικονομία, τουλάχιστον, δεν κράτησε καμμία υπόσχεσή του. Οπότε είναι και σπατάλη χρόνου. Θα αναφερθώ στον μετεκλογικό ΣΥΡΙΖΑ. Θα ξεκινήσω, πριν φτάσω στη ΔΕΗ, από αυτά που ανέφερε μόλις προ ολίγου ο κύριος Υπουργός. Αναφέρθηκε στο δήθεν επιτυχημένο μοντέλο του ΑΔΜΗΕ, που υιοθέτησε ο προκάτοχός του. Ποιο είναι το επιτυχημένο μοντέλο; Ότι αφού έγιναν διάφορες ανταλλαγές μετοχών και η ΔΕΗ έχασε ένα σημαντικό τίμημα, το οποίο χρειαζόταν, βρέθηκε ένας επενδυτής ο οποίος πήρε το 24%. Άρα απλώς κάθεται και εισπράττει το ασφαλές διόδιο του ρεύματος. Περί αυτού πρόκειται. Βάλατε μέσα έναν συνέταιρο που εισπράττει λεφτά, αλλά δεν έχει κανένα ρίσκο ο ίδιος και φυσικά δεν έχει τη διάθεση να επενδύσει και να προεκτείνει το δίκτυο της ΔΕΗ προς τα νησιά. Αυτή ήταν η πρώτη «μεγάλη επιτυχία». Η δεύτερη «μεγάλη επιτυχία» έχει να κάνει με το «Εξοικονομώ Κατ' Οίκον», το οποίο είχε εξαγγελθεί δεκατρείς φορές σε ένα κωμικοτραγικό σερί ανακοινώσεων από την πλευρά της Κυβέρνησης και ήρθε σήμερα, τελικά, ο Υπουργός, να μας πει ότι έγιναν πενήντα χιλιάδες αιτήσεις. Δεν έχουμε πενήντα χιλιάδες ανθρώπους που έχουν πάρει λεφτά.
Όχι είναι εγκεκριμένες.
Μάλιστα, κύριε Υπουργέ, ήταν τέτοιο το σκηνικό και σε αυτό, που η πλατφόρμα σας αποδείχτηκε «θεοσεβούμενη». Διότι παρ' ότι υποτίθεται δεν μεσολαβεί ανθρώπινο χέρι, μεταξύ Μεγάλης Πέμπτης και Δευτέρας του Πάσχα δεν λειτουργούσε. Είναι η στροφή του ΣΥΡΙΖΑ προς τη σοσιαλδημοκρατία και αυτό. Εν πάση περιπτώσει τα ξεπερνώ τα θέματα του «Εξοικονομώ Κατ' Οίκον», διότι τα βιώνουν κάθε μέρα οι καταναλωτές και τα ξέρουν. Έρχομαι στο πιο τεχνικό θέμα, αλλά και πολύ πιο σημαντικό, το θέμα της ΔΕΗ. Όπως σας είπα, δεν θα μιλήσω καθόλου για τον προεκλογικό ΣΥΡΙΖΑ. Θα μιλήσω για τον μετεκλογικό ΣΥΡΙΖΑ, για να δω, τελικά, τι ακριβώς θα ψηφίσετε. Έχουμε τον ν.4336/2015, το μνημόνιο, ο οποίος λέει στη σελίδα 1029: «Τον Σεπτέμβριο του 2015 οι αρχές θα συζητήσουν με την Ευρωπαϊκή Επιτροπή τον σχεδιασμό του συστήματος δημοπρασιών ΝΟΜΕ, με στόχο να μειωθούν κατά 25% τα μερίδια λιανικής και χονδρικής αγοράς της ΔΕΗ και να πέσουν κάτω από το 50% έως το 2020». Δηλαδή τι συμφωνήσατε εσείς οι αμύντορες του δημόσιου χαρακτήρα της ΔΕΗ; Ότι η ΔΕΗ από το 90% -95% του μεριδίου της αγοράς μέχρι το 2020 θα πάει στο 50%. Με ποιο αντάλλαγμα, κυρίες και κύριοι; Με ποιο αντάλλαγμα; Δηλαδή μία επιχείρηση θα έχει στελέχη, θα έχει υπαλλήλους, οι οποίοι θα έχουν ως στόχο στα γραφεία τους να χάσουν πελάτες. Με μηδενικό οικονομικό αντάλλαγμα! Από τη «μικρή» ΔΕΗ περάσατε στη μισή ΔΕΗ, με μηδέν ευρώ κέρδος για το κράτος και τη ΔΕΗ. Εάν υπάρχει έστω και ένας, που να μπορεί να τεκμηριώσει την αντίθετη άποψη, παρακαλώ, να έρθει και να μιλήσει σε αυτό εδώ το Βήμα. Όχι με σανσκριτικά με απλά ελληνικά. Ένα το κρατούμενο. Δεύτερον έρχεται ο κ. Σκουρλέτης, ο πρώην Υπουργός Ενέργειας, στις 27-3-2017 στην «Εφημερίδα των Συντακτών» και λέει: «Όσον αφορά τον νόμο για τη «μικρή» ΔΕΗ τον καταργήσαμε και αντ' αυτού επιλέξαμε τις δημοπρασίες ποσοτήτων ρεύματος ΝΟΜΕ, ως τον προσωρινό μηχανισμό που θα ανακατένειμε τα μερίδια της αγοράς, αλλά κυρίως θα έδινε τον χρόνο, για να υλοποιήσει η ΔΕΗ τη στρατηγική των συμπράξεων». Υποτίθεται θα πηγαίνατε στις συμπράξεις. Και ο κ. Σκουρλέτης δικαιολογεί δι' αυτού του τρόπου τη μισή ΔΕΗ χωρίς κανένα ευρώ. Και προσθέτει ο κ. Σκουρλέτης: «Και αυτό αντί πώλησης παγίων στοιχείων της τάξης του 40%». Πέρυσι τον Μάρτιο η γραμμή σας ήταν εναντίον αυτού που κάνετε σήμερα. Τι είστε; ΣΥΡΙΖΑ νούμερο ένα; ΣΥΡΙΖΑ νούμερο δύο; ΣΥΡΙΖΑ νούμερο τρία; Ποιο νούμερο είστε απ' όλα;
Σκέτο νούμερο.
Πείτε μας τα νούμερα όταν πουλήσατε τον ΟΤΕ στους Γερμανούς…
Εν πάση περιπτώσει, προχωρώ παρακάτω. Στο ίδιο άρθρο ο κ. Σκουρλέτης λέει: «Διάφορα κέντρα θέτουν ζήτημα,` να πουληθεί αυτό που πωλείται σήμερα». Και συνεχίζει ο κ. Σκουρλέτης: «Γιατί θέτουν ζητήματα έξω από τα όρια της συμφωνίας, επαναφέροντας σενάρια για πώληση του 40% των μονάδων της ΔΕΗ;». Και απαντά ο προκάτοχος του κ. Σταθάκη πέρυσι: «Πρόκειται για μια επίθεση, που στο στόχαστρό της έχει την περιουσία της ΔΕΗ, με σκοπό αυτή να περάσει…» - προσέξτε, τι λέει ο κ. Σκουρλέτης - «…σε εξευτελιστικές τιμές σε συγκεκριμένα ευρωπαϊκά και εγχώρια επιχειρηματικά συμφέροντα». Ας έρθει, λοιπόν, εδώ, ο κ. Σκουρλέτης, να δούμε ποιος έχει δίκιο. Έχει δίκιο ο κ. Σκουρλέτης ή ο κ. Σταθάκης; Και εσείς το βράδυ θα αδειάσετε τον κ. Σκουρλέτη; Διότι εμάς, έτσι κι αλλιώς, δεν μας ακούτε. Μέσα σας, όμως, τελικά τι πιστεύετε; Εν πάση περιπτώσει ίσως τη λύση την έχει ο κ. Τσίπρας, για να σας απαλλάξει από αυτά τα διλήμματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Έχω εδώ απόσπασμα από την επίσκεψη του κ. Τσίπρα στο Αμύνταιο το 2014 από την «ΑΥΓΗ», όπου λέει τα εξής: «Πρωτοβουλία δημοψηφίσματος για τη ΔΕΗ αναλαμβάνει ο ΣΥΡΙΖΑ. Μόνο ο ελληνικός λαός έχει αρμοδιότητα να πάρει τέτοια απόφαση». Κυρίες και κύριοι συνάδελφοι, για να μην ταλαιπωρείστε από ιστορικά διλήμματα, για να μην απασχολείστε με τη δική μας κριτική, είναι πάρα πολύ απλό: Κάντε ένα δημοψήφισμα. Έχετε την τεχνογνωσία του 2015. Αν προκύψει «όχι», θα το κάνετε «ναι» και θα ζήσουμε εμείς καλά κι εσείς καλύτερα, με τα παραμύθια τα οποία διαδέχονται το ένα το άλλο. Σας ευχαριστώ πολύ.
Τον λόγο έχει ο κ. Μανιάτης.
Ευχαριστώ, κύριε Πρόεδρε. Κύριε Πρόεδρε, θα ήθελα να σας ενημερώσω ότι ως Κοινοβουλευτική Ομάδα της Δημοκρατικής Συμπαράταξης θα καταθέσουμε αίτηση ονομαστικής ψηφοφορίας επί της αρχής του συγκεκριμένου νομοσχέδιου. Ακόμη επειδή ο αξιότιμος κύριος Υπουργός έκανε κάποια αναφορά στον Εθνικό Ενεργειακό Σχεδιασμό, καταθέτω επίσης για τα Πρακτικά τον Εθνικό Ενεργειακό Σχεδιασμό του 2012, εκατόν ογδόντα σελίδων. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Καταθέτω επίσης, τον επικαιροποιημένο Εθνικό Ενεργειακό Σχεδιασμό έκδοσης Δεκεμβρίου 2014 εκατό σελίδων. [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ευχαριστώ πολύ.
Ευχαριστώ. Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Νικόλαος Ξυδάκης.
Ευχαριστώ, κύριε Πρόεδρε. Πριν ξεκινήσω την τοποθέτησή μου στο Σώμα επί των διαλαμβανομένων, θα ήθελα να κάνω μια υπόμνηση, τιμητική για το Σώμα και για τους Έλληνες που παρακολουθούν, για έναν μεγάλο Έλληνα που έφυγε χθες, τον Άγγελο Δεληβορριά, τον μεγάλο αρχαιολόγο, τον μεγάλο δημιουργό μουσείων και μνημονικών συλλογών, έναν ωραίο Έλληνα που δίδαξε επί πολλές δεκαετίες τον νεότερο ελληνισμό, για να γνωρίζουμε ποιοι είμαστε, πώς βρεθήκαμε εδώ και πού μπορούμε να πάμε. Έναν ωραία Έλληνα, έναν γενναίο άνθρωπο με μεγάλους ορίζοντες που μπόρεσε να βάλει στο αισθητικό και στο γνωσιακό πεδίο μας αλλά και στα μάτια της ψυχής μας μπροστά, μια μεγάλη ενότητα, ένα οργανικό όλον, που ξεκινά από τον Φειδία, στον οποίον ήταν ειδικός, και έφθανε στα memorabilia, στα μνημονικά αντικείμενα του Γιάννη Ρίτσου, του Χατζηκυριάκου - Γκίκα, του Σταύρου Παπαλουκά. Ας είναι μεγάλη η μνήμη που θα συνοδεύει τους μαθητές και όλους όσους είχαν τη χαρά και το κέρδος, να παρακολουθήσουν τα έργα του νοός και των χειρών του Άγγελου Δεληβορριά, τους ανθρώπους που είχαν την τύχη να περιπλανηθούν στις αίθουσες των μουσείων εδώ απέναντι, στην οδό Κουμπάρη, στη συλλογή του Αντώνη Μπενάκη, του μεγάλου συλλέκτη ο οποίος οραματίστηκε αυτή τη διαχρονική ελληνική συλλογή αλλά και στο μουσείο στην οδό Πειραιώς, στο Μουσείο Ισλαμικής Τέχνης στο παλαιό κέντρο των Αθηνών, σε όλη αυτή την αλυσίδα μουσείων στο σπίτι του Χατζηκυριάκου - Γκίκα. Ας ευχηθούμε ότι οι νεότερες γενιές - όπως ο Άγγελος που του εμπιστεύθηκε ο Μαρής Καλλιγάς σε νεαρή ηλικία, το τιμόνι ενός καλού σκάφους και το έκανε υπερωκεάνειο - και η ελληνική κοινωνία έχουν τις δυνατότητες, τη δύναμη, το κουράγιο και τη θέληση, να αναδείξουν νέους Αγγέλους. Καλό του ταξίδι από την ελληνική Βουλή. [[Χειροκροτήματα]] Ακούσαμε τον Αρχηγό της Αξιωματικής Αντιπολίτευσης, τον κ. Κυριάκο Μητσοτάκη, ακούσαμε και τον κ. Γιάννη Μανιάτη, παλαιό Υπουργό Ενέργειας, σε μια κριτική απέναντι στο νομοσχέδιο και σε μια κριτική απέναντι στη συνολική ενεργειακή πολιτική της Κυβέρνησης. Σε ό,τι αφορά την κριτική του κ. Μητσοτάκη, νομίζω ότι και ο Υπουργός και τα υπόλοιπα μέλη της Κυβέρνησης κι εμείς οι Βουλευτές του ΣΥΡΙΖΑ, έχουμε ανοιχτά τα αυτιά μας να ακούμε την καλοπροαίρετη κριτική, να ακούμε τις συμβουλές, που αποβαίνουν στο εθνικό συμφέρον. Ο Υπουργός με μεγάλη ακρίβεια επεσήμανε ότι η Κυβέρνηση, και συνέχισε και ολοκλήρωσε τα μεγάλα έργα, τα οποία δεν παίρνουν ούτε δύο ούτε τρία χρόνια. Μπορεί να πάρουν πέντε, μπορεί να πάρουν και δέκα. Τα τελειώνει, τα τιμά. Τιμά τις συνέχειες του κράτους. Επεσήμανε, όμως, ότι κάποιες συμβάσεις, κάποιες συμφωνίες, κάποια μεγάλα πρότζεκτ τα οποία με άλλη πολιτική ανάγνωση τα κρίνει ατελέσφορα ή ασύμφορα για το εθνικό καλό, τα μετέβαλε, τα μετέτρεψε και τα ολοκλήρωσε αλλιώς. Και εκ των αποτελεσμάτων καλούμαστε να κρίνουμε για ζημία και κέρδη σε σχέση με τις αλλαγές. Επίσης ήταν πολύ σαφής, κάτι το οποίο παρέλειψαν κάποιοι - ο κ. Μανιάτης τα ξέρει καλύτερα και ήταν πιο προσεκτικός, ο κ. Μητσοτάκης μάλλον ελλιπέστερα προετοιμασμένος, δεν τα διευκρινίζει - για τα τεράστια δανειακά βάρη τα οποία δημιουργήθηκαν στη ΔΕΗ. Ο κύριος Υπουργός ήταν σαφής και δεν αμφισβητήθηκαν καθόλου τα λεγόμενά του. Μιλάμε για 1,5 δισεκατομμύριο το 2008 και το 2011. Αυτή είναι η προίκα της ΔΕΗ στα χρόνια του μνημονίου, της χρεοκοπίας και των επώδυνων συμβιβασμών, με τα κυλιόμενα ομολογιακά δάνεια μισού δισεκατομμυρίου το καθένα, βραχυπρόθεσμα ,για να εξυπηρετείται το δανειακό βάρος. Αυτή ήταν η προίκα! Και με αυτή την προίκα του βαρέως δανεισμού και του ελλιπούς εκσυγχρονισμού βρέθηκε η Ελλάδα στην κρίση εδώ και οχτώ χρόνια. Όλο αυτό το πολιτικό σκεπτικό, οι μύδροι του κ. Μητσοτάκη, σε ποιους, άραγε, απευθύνεται; Στον αμνήμονα ελληνικό λαό που δεν ξέρει τι συνέβη τα τελευταία σαράντα με πενήντα χρόνια; Εάν όλη η παράταξή του, μία παράταξη λαμπρών βαρόνων και λαμπρών φυλάρχων, είχε αυτή την τεράστια εθνική πολιτική διαρκούς ανάπτυξης, προκοπής, σωφροσύνης και ορθολογισμού, πώς συνέβη και το 2010 κατέρρευσε η χώρα; Ποιος θα δώσει μία απάντηση σε αυτό; [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Ποια ήταν η εθνική βιομηχανική πολιτική και η εθνική αναπτυξιακή πολιτική; Ποια ήταν η πολιτική στον χρηματοπιστωτικό τομέα; Με έκπληξη προ ημερών, σε ένα φιλμ που γυρίστηκε πρόσφατα, άκουσα τον αείμνηστο Γεράσιμο Αρσένη, μερικές ημέρες πριν πεθάνει, να αναφέρεται στη νομισματική και τραπεζική πολιτική που παρέλαβε η κυβέρνηση του ΠΑΣΟΚ το 1981. Συγκρατώ ένα στοιχείο. Τα επιτόκια τα όριζε μία νομισματική επιτροπή, της οποίας προΐστατο ο Υπουργός Συντονισμού και με πολιτική απόφαση οριζόταν το επιτόκιο για τα δάνεια των μεγάλων επιχειρήσεων. Διακόσια έντεκα επιτόκια ίσχυαν το 1981! Αυτή ήταν η οικονομική και αναπτυξιακή πολιτική διαδοχικών κυβερνήσεων στη Μεταπολίτευση, αυτή ήταν η πολιτική που οδήγησε στον υπερδανεισμό με θαλασσοδάνεια των μεγάλων επιχειρήσεων, αυτή οδήγησε στις προβληματικές, που φορτώθηκαν στην Εθνική Τράπεζα και απειλήθηκε με κατάρρευση, αυτή ήταν η πολιτική της ραγδαίας αποβιομηχάνισης τα τελευταία σαράντα χρόνια. Και αυτή ήταν η πολιτική, η οποία οδήγησε στην παράφρονα, στην παράλογη πιστωτική υπερεπέκταση από τη δεκαετία του 1990 και όλο το 2000, οδήγησε στον κρατικό υπερδανεισμό και στην κατάρρευση της ελληνικής οικονομίας στον διαρκή πόνο της ελληνικής κοινωνίας. Γι' αυτά να μιλήσουμε και να δούμε πώς θα πάμε μπροστά. Δέχομαι την αγωνία του κ. Μανιάτη, ο οποίος γνωρίζει από ενέργεια, αλλά δεν δέχομαι τη λύσσα του για μία διαρκή, πικρή αυτοδικαίωση χωρίς στοιχεία αυτοκριτικής. Να δεχθώ ότι κάποιες από τις πολιτικές πράξεις, στις οποίες είχε προχωρήσει, ήταν και ορθές και δικαιολογημένες, αλλά δεν ολοκληρώθηκαν. Όμως πώς δικαιολογείται όλη αυτή η κατάρρευση της χώρας σε όλα τα χρόνια της πιστωτικής επέκτασης, της λατρείας του Χρηματιστηρίου, που έβγαζε κυβερνήσεις, της λατρείας του ιδιωτικού δανεισμού, της λατρείας της πιστωτικής κάρτας σε κάθε νοικοκυριό, της τυφλής πίστης ότι όλα τα νοικοκυριά μπορούν να δανειστούν και άλλο, και άλλο, και άλλο; Σε αυτούς τους ανθρώπους τι λέμε τώρα, μετά από τόσα χρόνια; Και τι λένε τα κόμματα που κυβέρνησαν - με τα καλά τους και τα κακά τους, δεν θα κάνουμε τώρα μόνο απόρριψη - για τα δανειακά βάρη που έχουν τα ίδια τα κόμματα; Πόσο καλοί νοικοκύρηδες ήταν στα σπίτια τους με 200 εκατομμύρια δάνεια το καθένα, τα οποία δεν πρόκειται ποτέ να επιστραφούν ή θα επιστραφούν μετά από διακόσια χρόνια; Τι μπορούμε να πούμε σε αυτούς τους ανθρώπους; Τι μπορούμε να πούμε για το σκάνδαλο της διαπλοκής τραπεζών, ολιγαρχών, μίντια και πολιτικών προσώπων, το οποίο διέλυσε και το τραπεζικό σύστημα και ολόκληρη τη χώρα; Τι μπορούμε να πούμε στους πολίτες που υποφέρουν με τους δεσμευμένους λογαριασμούς για τα θαλασσοδάνεια των μέσων μαζικής ενημέρωσης, τα οποία σε αυτές τις αίθουσες του ελληνικού Κοινοβουλίου, ομολογούσαν ανερυθρίαστα ότι έπαιρναν δάνεια, όπως ακριβώς επί χούντας οι εργολάβοι των παραλιακών ξενοδοχείων στα κουφάρια; Τα παίρναμε με αέρα, επειδή ήμασταν εμείς. Αυτά είναι τα πολιτικά προβλήματα. Και ο κ. Μητσοτάκης δεν δίνει καμμία πειστική απάντηση γι' αυτά, όπως δεν δίνει για καμμία offshore ή για τίποτε άλλο. Όμως ας δούμε τα ζητήματα εθνικής στρατηγικής στρατηγικής για την ανάταξη της χώρας με άλλες πολιτικές πρακτικές και άλλες φιλοσοφίες. Σε αυτά δεν απαντά ούτε το ΠΑΣΟΚ, το οποίο έχει διαγράψει τη μνήμη των κακών ημερών, έχει διαγράψει τις μνήμες των υποδίκων και καταδίκων μελών του και συζητάμε σαν να μην υπάρχει κανένα παρελθόν. Για την εξοικονόμηση, για ένα απλό πράγμα, απάντησε ο Υπουργός. Απάντησε και για τα χρήματα που υπάρχουν - σχεδόν 1 δισεκατομμύριο ευρώ - και για τις αιτήσεις που μπήκαν στο σύστημα - περίπου τριάντα πέντε χιλιάδες νομίζω ενεκρίθησαν τις τελευταίες εβδομάδες - και για το δυναμικό που μπορεί να εγκληθεί για περίπου εβδομήντα με ογδόντα ελληνικές βιομηχανίες οικοδομικών υλικών και για δεκάδες - εξήντα, εβδομήντα, ογδόντα - επαγγέλματα τα οποία αναμειγνύονται στην οικοδομή. Υπάρχουν συνέχειες στις καλές πολιτικές, υπάρχουν παύσεις και τομές και ρήξεις στις κακές πολιτικές. Αυτή είναι μία απάντηση, την οποία όλοι πρέπει να την ενστερνιζόμαστε. Και εν τέλει οι ιδιωτικοποιήσεις είναι ένα μεγάλο πονεμένο κεφάλαιο στην ιστορία της ελληνικής πολιτικής τάξης. Ξεκίνησε από την εποχή κυβερνήσεως Μητσοτάκη στις αρχές της δεκαετίας του 1990 και δεν ξεκίνησε με τις καλύτερες προϋποθέσεις και με τις καλύτερες καταλήξεις. Όλοι θυμόμαστε, πώς απέληξε ο «γίγας ΟΤΕ» στα χέρια της «DEUTSCHE TELEKOM» καθ' ολοκληρίαν σχεδόν, με τι κόλπα παρενέβη ο Βγενόπουλος για να πουλήσει το τελευταίο μεγάλο πακέτο - για το οποίο δεν μάθαμε τίποτα, για το πώς και το τι - και με ποιους τρόπους αγόραζε δίκτυα λιανικής ο ΟΤΕ, ο οποίος είχε το μεγαλύτερο δίκτυο λιανικής στην Ελλάδα, πώς βρέθηκε το δίκτυο «ΓΕΡΜΑΝΟΣ» στον ΟΤΕ, και ποιες υπεραξίες ποιοι ενθυλάκωσαν αυτά τα χρήματα. Ας μηΦ μιλάμε διαρκώς μόνο για το παρελθόν. Το παρελθόν το έχει εμπεδώσει στην καθημερινότητά του το ελληνικό νοικοκυριό, ο Έλληνας πολίτης. Ας μιλήσουμε για το τι κάνουμε τώρα και το πώς ονειρευόμαστε τη χώρα για το μέλλον. Ευχαριστώ πολύ.
Και εμείς ευχαριστούμε. Τον λόγο έχει ο κ. Σέλτσας.
Ευχαριστώ, κύριε Πρόεδρε. Κυρίες και κύριοι συνάδελφοι, σήμερα ολοκληρώνεται η συζήτηση του πιο καθοριστικού για το μέλλον της ενεργειακής πολιτικής της χώρας νομοσχεδίου. Με αυτό το νομοσχέδιο αλλάζει ριζικά η λιγνιτική παραγωγή στη χώρα. Αλλάζει ριζικά ο ενεργειακός χάρτης στο λεκανοπέδιο της Φλώρινας, αλλά και στην περιοχή της Μεγαλόπολης. Κινούμαστε σε αχαρτογράφητα νερά και είναι εξαιρετικά δύσκολο να προβλέψουμε ποια θα είναι η αναπτυξιακή πορεία αυτών των περιοχών, οι οποίες έχουν στηρίξει την παραγωγή ενέργειας με τεράστιο περιβαλλοντολογικό κόστος. Αυτές οι περιοχές με το πλούσιο υπέδαφός τους έχουν προσφέρει πολλά με γνώμονα το δημόσιο συμφέρον. Η ανταπόδοση που έχουν λάβει, όμως, είναι πολύ μικρή μπροστά σε αυτό που έχουν προσφέρει. Οι περιοχές μας αξίζουν ένα μακρόπνοο σχέδιο ανάπτυξης, μια ανάπτυξη που θα είναι βιώσιμη με σοβαρές εγγυήσεις από την πλευρά του κράτους. Θέλω για την περιοχή μου μια ανάπτυξη στηριζόμενη σε σταθερές βάσεις, στηριζόμενη στην ορθολογική διαχείριση του λιγνίτη, στην προστασία του περιβάλλοντος, στον πρωτογενή τομέα, στη δύναμη της εκπαίδευσης - και το τονίζω - στις νέες θέσεις εργασίας. Με αυτό το νομοσχέδιο περνάμε ως χώρα σε ένα νέο πλαίσιο λειτουργίας. Το ζήτημα, δηλαδή, δεν είναι μόνο τοπικό, είναι πρωτίστως εθνικό. Η αποεπένδυση στον τομέα της ενέργειας αφορά τον ενεργειακό σχεδιασμό ολόκληρης της χώρας. Πριν από τρία χρόνια η Κυβέρνησή μας με τη στήριξη των τοπικών κοινωνιών ανέτρεψε το καταστροφικό σχέδιο της «μικρής» ΔΕΗ, ένα σχέδιο που θα αφαιρούσε από τη ΔΕΗ κάθε έννοια δημόσιου χαρακτήρα. Σήμερα επιχειρείται η αποεπένδυση σε μια προσπάθεια της χώρας να συμμορφωθεί στο ευρωπαϊκό δεδικασμένο και να ολοκληρώσει την τέταρτη και τελευταία αξιολόγηση πριν την έξοδο από την επιτροπεία. Η απελευθέρωση της αγοράς της ενέργειας, αλλά και η κατάργηση του μονοπωλίου της ΔΕΗ στον λιγνίτη είναι ένα σκληρό, αλλά δυστυχώς αναγκαίο προαπαιτούμενο για την έξοδο της χώρας από το μνημόνιο. Παρά τις δεσμεύσεις αυτές, προτεραιότητά μας πρέπει να είναι τα εξής: Πρώτον, ο ενεργειακός σχεδιασμός της χώρας δεν πρέπει να κινδυνεύσει ούτε στο ελάχιστο. Πρέπει να γίνει με όρους δημόσιου συμφέροντος. Δεύτερον, οι εργασιακές σχέσεις και τα ασφαλιστικά δικαιώματα των εργαζομένων πρέπει να είναι πλήρως εξασφαλισμένα. Τρίτον, η ανταποδοτικότητα προς τις τοπικές κοινωνίες πρέπει να είναι η μεγαλύτερη δυνατή. Είναι θετικό η αύξηση του οδικού τέλους από το 1,20 στο 1,40 ευρώ. Τέταρτον, η αποκατάσταση και η επαναπόδοση των εδαφών πρέπει να είναι εξασφαλισμένη. Ειδικά για τη Φλώρινα είναι θετικό το ότι υπάρχει στο τελικό κείμενο του νόμου ρητή αναφορά στην υποχρέωση της νέας εταιρείας για μεταφορά θερμικής ενέργειας για τη θέρμανση Φλώρινας και Μελίτης. Πέμπτον, οι νέες θέσεις εργασίας που θα προκύψουν στην περιοχή θα πρέπει να καλύπτονται σύμφωνα με το στοιχείο της εντοπιότητας. Έκτον, περιμένω επίσης, κύριε Υπουργέ, μία απάντηση για την αντικατάσταση της Αχλάδας. Η εξασφάλιση όλων αυτών είναι για εμένα θέμα μείζονος πολιτικής σημασίας. Οι δεσμεύσεις που έχει αναλάβει η ΔΕΗ προς την τοπική κοινωνία θα πρέπει να αναληφθούν στο ακέραιο και από τη νέα εταιρεία. Το νομοσχέδιο αυτό είναι ένα επίπονο νομοσχέδιο για τη Φλώρινα και τη Μεγαλόπολη. Είναι επίπονο και για τη ΔΕΗ και για τους εργαζομένους της, όπως επίπονη είναι και όλη αυτή η τεράστια οικονομική κρίση που έχει βιώσει ο λαός μας όλα αυτά τα χρόνια. Αυτή η κρίση οδεύει προς το τέλος. Με αυτό το νομοσχέδιο ολοκληρώνονται σταδιακά όλες οι μνημονιακές υποχρεώσεις. Αν δεν καταφέρουμε να βγάλουμε τη χώρα από τη μνημονιακή εποχή, η Ιστορία δεν θα μας συγχωρέσει. Εύχομαι και ελπίζω η Ιστορία να μας δικαιώσει. Οι πολίτες της δυτικής Μακεδονίας, οι πολίτες της Φλώρινας, που θα υποστούν ως επί το πλείστον τις συνέπειες αυτές της ενεργειακής αλλαγής, περιμένουν πολλά από αυτήν την Κυβέρνηση, κύριε Υπουργέ. Ας μην τους διαψεύσουμε. Τα αναπτυξιακά ισοδύναμα πρέπει να είναι πολλαπλάσια των όσων θα υποστούμε από την αποεπένδυση. Τολμήστε, κύριε Υπουργέ. Χρωστάτε στην ακριτική Φλώρινα. Ευχαριστώ.
Τον λόγο έχει ο κ. Οδυσσέας Κωνσταντινόπουλος.
Κυρίες και κύριοι συνάδελφοι, θα ψηφιστεί με ονομαστική ψηφοφορία σε λίγες ώρες το νομοσχέδιο για την πώληση των μονάδων της ΔΕΗ. Σήμερα έξω, στο Σύνταγμα διαδηλώνουν οι εργαζόμενοι στη ΔΕΗ και στη «ΛΑΡΚΟ». Άλλες εποχές ήσασταν μαζί τους. Σήμερα δεν μπορείτε να πάτε μαζί τους. Αξιολογήστε γιατί. Επειδή, όμως, δεν έχω πάρα πολύ χρόνο, θα ήθελα να σας μιλήσω γι' αυτό που ψηφίζετε σήμερα, γι' αυτό που είχε προαναγγείλει ο κ. Σκουρλέτης ως μια «μεγάλη μπίζνα». Εγώ θα έλεγα «ΣΥΡΙΖΑΝΕΛ μπίζνες». Ο κ. Σκουρλέτης είχε πει ότι «κάποιος θα πάρει τη ΔΕΗ για ένα κομμάτι ψωμί» και σήμερα έρχεστε να νομοθετήσετε, να ψηφίσετε - εσείς θα δώσετε την εντολή το βράδυ, και οι Βουλευτές από τους ενεργειακούς νομούς και οι υπόλοιποι Βουλευτές - ότι ο διαγωνισμός, όποιο τίμημα και αν έχει, δεν θα μπορεί να βγει άγονος. Είναι μπίζνα ή όχι, κύριοι συνάδελφοι Βουλευτές; Σας το ξαναλέω: Ψηφίζετε ότι, όποιο και αν είναι το τίμημα, δεν θα μπορείτε να βγάλετε άγονο τον διαγωνισμό. Στη Μεγαλόπολη μειώνετε την ισχύ της νεότερης μονάδας με το φθηνότερο καύσιμο από 820 MW σε 500 MW. Σας είπαν οι δικοί σας, αυτοί που παίζουν στα σποτ του ΣΥΡΙΖΑ, ότι το κόστος για τη μειωμένη παραγωγή ρεύματος θα είναι 150 εκατομμύρια ευρώ όχι εγώ. Σας είπε ο κ. Καρυπίδης που παίζει στο σποτ ως πρωταγωνιστής του ΣΥΡΙΖΑ ότι αποστερείτε κατά 20 εκατομμύρια το ανταποδοτικό τέλος από τις τοπικές κοινωνίες. Δώρο και στον ιδιώτη, μείωση και από την τοπική αγορά! Είστε Βουλευτές και δεν θέλετε να μάθετε ποιο είναι το «εύλογο τίμημα» που θα πουλήσετε τις μονάδες της ΔΕΗ;
Το ίδιο δεν κάνατε και με τον ΟΤΕ, όταν τον πουλούσατε στους Γερμανούς;
Αφήστε τους προηγούμενους. Τους προηγούμενους η κοινωνία τους καταδίκασε, όπως λέγατε. Σήμερα εσείς θα ψηφίσετε χωρίς να ξέρετε το εύλογο τίμημα που θα πουληθούν τα δύο μπλοκ μονάδων;
Ξέρετε για τους άλλους, δεν ξέρετε για τον εαυτό σας;
Τώρα βέβαια εσείς μετρήσατε τους Βουλευτές, είδατε ότι στην Κοζάνη είναι περισσότεροι, αφήσατε απ' έξω τις μονάδες της Κοζάνης, πήγατε στους υπόλοιπους νομούς. Λέτε ότι δεν υπάρχει λιγνίτης για πολλά χρόνια. Ποιον να πιστέψω από όλους εσάς; Να πιστέψω εσάς ή τον Πάνο Καμμένο, αυτόν με τον οποίο συγκυβερνάτε; Ας δούμε τι έλεγε τον Γενάρη του 2015: «Έχει τέτοια περιουσία από κάτω ο λιγνίτης που μπορεί να σηκώσει ενεργειακά τα επόμενα είκοσι χρόνια». Ορίστε, το καταθέτω για τα Πρακτικά. [[Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μάλιστα, η μονάδα 4 της ΔΕΗ που πουλάτε, κύριοι συνάδελφοι, στη Μεγαλόπολη, είναι η μονάδα που έχει αποθείωση. Θα καίει ακόμα και κάρβουνο και αυτός που θα την πάρει, ο ιδιώτης και λόγω του συστήματος θα δίνει όλη την παραγωγή ρεύματος. Ακούστε τι κάνει ο ΣΥΡΙΖΑ. Στον ιδιώτη δίνει όλη την παραγωγή ρεύματος και την καλύτερη τιμή, γιατί μπαίνει πρώτη η μονάδα στο Χρηματιστήριο Τιμών λόγω της σύνδεσής της με την Κρήτη για τα επόμενα σαράντα χρόνια. Πάτε στο ιδιωτικό μονοπώλιο εσείς. Είναι «μπίζνα» ή δεν είναι «μπίζνα»; Αν το κάναμε εμείς αυτό, τι θα λέγατε εσείς; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Αναφέρω τον κ. Σκουρλέτη - ο οποίος, όμως, θα το ψηφίσει σε ονομαστική, θα σηκώσει το χέρι του το βράδυ - που μιλούσε για «μπίζνες», να δούμε αν λέει αλήθεια και ποιοι κάνουν τις «μπίζνες». Κάνει ο Πρωθυπουργός σας «μπίζνες»; Σε ποιους θα τις δώσει ο Πρωθυπουργός σας τις μονάδες; Ξέρετε τι έλεγε ο κ. Σκουρλέτης, κύριε Υπουργέ, στις 20-5-2016; Ακούστε, έχει ενδιαφέρον.
Τέλειωσε ο χρόνος, κύριε Κωνσταντινόπουλε.
Θα τελειώσω, κύριε Πρόεδρε. Έλεγε: «Η δική μας στρατηγική για τη ΔΕΗ είναι των συμπράξεων, όχι της βίαιης αποκοπής κομματιών της και της εκποίησής της άρον - άρον». Αυτά έλεγε ο κ. Σκουρλέτης στις 20-5-2016 για τις μπίζνες ΣΥΡΙΖΑΝΕΛ.
Ωραία, κύριε Κωνσταντινόπουλε.
Κύριε Πρόεδρε, σας παρακαλώ, σας παρακαλώ!
Και εγώ σας παρακαλώ!
Μιλάτε, κύριοι του ΣΥΡΙΖΑ, αλλά θα μας ακούσετε.
Δεν θα σας ακούσουμε επ' αόριστον, αλλά μέσα στον χρόνο.
Οι Βουλευτές σας, ο κ. Παπαηλιού μίλησε για απολύσεις, αλλά θα ψηφίσει το βράδυ. Εμείς δεν θα τον βγάλουμε φωτογραφία, όπως βγάζατε εσείς φωτογραφίες και τις κολλούσατε στις πόλεις. Θέλω να σας θυμίσω, όμως και κάτι άλλο για να δείτε τι σημαίνει ΣΥΡΙΖΑ των εργολάβων και των εργολαβιών. Ο κ. Θεοφύλακτος είναι εδώ; Όχι. Ο κ. Θεοφύλακτος, λοιπόν - και τελειώνω με αυτό, κύριε Πρόεδρε - έκανε μια ερώτηση στους φορείς, που ήταν όλοι ΣΥΡΙΖΑ: «Πόσοι είναι σήμερα οι εργαζόμενοι στην ΔΕΗ και στις εργολαβίες, κύριε Πρόεδρε;». Και πήρε την απάντηση. Σας διαβάζω επί λέξει την απάντηση και θα την καταθέσω: «Σήμερα στον όμιλο υπό την ευρεία έννοια, μαζί με τον ΑΔΜΗΕ είναι κοντά στις δεκαεννιά χιλιάδες, αλλά υπάρχουν περίπου και άλλες είκοσι χιλιάδες θέσεις εργασίας με εργολαβικές σχέσεις, έτσι ακριβώς όπως τις είπε ο κ. Θεοφύλακτος». Το καταθέτω. [[Στο σημείο αυτό ο Βουλευτής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μα, πόσα χρόνια θέλετε για να τα βάλετε με τους εργολάβους; Οι εργολάβοι επί ΣΥΡΙΖΑ έχουν περισσότερο προσωπικό από τον δημόσιο τομέα! Είκοσι χιλιάδες! Κύριε Θεωνά, σας το θυμίζω αυτό.
Το ξέρουμε.
Δηλαδή, «πουλάτε το νερό, πουλάτε τη ΔΕΗ, θα πουλήσετε και την Κομοτηνή»! Συγχαρητήρια! Περιμένω το βράδυ να ψηφίσετε τη μεγαλύτερη «μπίζνα» ΣΥΡΙΖΑ - ΑΝΕΛ στην ιστορία της χώρας.
Ο κ. Παναγιώταρος έχει τον λόγο.
Ευχαριστώ, κύριε Πρόεδρε. Και οι τρεις Βουλευτές του Νομού Αρκαδίας ψήφισαν το μνημόνιο, όπως και το τρίτο μνημόνιο που περιελάμβανε και την πώληση, τη διάλυση της ΔΕΗ. Οπότε τα κροκοδείλια δάκρυα των Βουλευτών της Αντιπολίτευσης - όπως και παλαιότερα του Βουλευτή της συγκυβέρνησης ο οποίος ήταν στην Αντιπολίτευση - είναι κροκοδείλια δάκρυα και τίποτα λιγότερο, τίποτα περισσότερο. Η πατρίδα μας βρίσκεται σε κίνδυνο απ' όλες τις πλευρές. Πριν από λίγες ημέρες έγινε ένα ΚΥΣΕΑ, όπου αντί τελικά να παραγγείλουν φρεγάτες, αεροπλάνα και ό,τι άλλο χρειάζεται για την εθνική ασφάλεια, ανεξαρτησία και αυτάρκεια της χώρας, το μόνο που παρήγγειλαν μέσα ήταν κάτι καφέδες, κουλουράκια, ντόνατς και σάντουιτς για να βγάλουν ένα αποτέλεσμα, δηλαδή το απόλυτο μηδέν. Αλήθεια, γι' αυτήν την προχειρότητα στον σχεδιασμό της αμυντικής θωράκισης της πατρίδας μας, περιμένατε κάτι διαφορετικό; Από ποιους; Από τους αλληλέγγυους των λαθρομεταναστών στη Μυτιλήνη; Από τους αστράτευτους; Από τους «γιωτάδες»; Από τα βύσματα; Απ' όλους αυτούς οι οποίοι σιχαίνονται τον Ελληνικό Στρατό; Όχι. Βέβαια, ακούγαμε μετά από το περίφημο ΚΥΣΕΑ - της πλάκας - ότι παίρνουμε τώρα, σε ένα μήνα, δυο φρεγάτες από τους Γάλλους με leasing. Μου θύμισαν αγοραπωλησίες για μηχανάκια ή αυτοκίνητα με leasing. Βέβαια, τελικά όλα αυτά έγιναν χωρίς να ρωτήσουμε τον ξενοδόχο, τους ίδιους τους Γάλλους. Αυτοί λόγω των γενικότερων γεωστρατηγικών και γεωπολιτικών καταστάσεων στην περιοχή της Ανατολικής Μεσογείου και αλλού, από τις μόλις πέντε φρεγάτες που διαθέτουν αυτού του τύπου, θα μας έδιναν τις δυο; Όχι, φυσικά. Επίσης, μπορεί να δούμε τη γειτονική Ιταλία, μια χώρα που κι αυτή έχει τεράστια οικονομικά προβλήματα, να παραλαμβάνει τώρα την έβδομη φρεγάτα τύπου FREMM, διότι πολύ απλά, ασχέτως οικονομικών συγκυριών, την άμυνα της χώρας δεν την αφήνουν σε κανέναν τοκογλύφο, σε κανέναν ο οποίος βάζει τα μνημόνια πάνω από την ανεξαρτησία της πατρίδας. Οι Ιταλοί έχουν και F -35 κι όλα αυτά τα οποία θα έπρεπε να έχουμε κι εμείς. Ακούμε καθημερινά απίστευτα πράγματα. Ακούσαμε την κ. Φωτίου να βάζει χέρι στη συντριπτική πλειοψηφία των Ελλήνων και να λέει ότι δεν κατάλαβαν - κοινώς ότι είναι ηλίθιοι - όσα έχουν να κάνουν με αυτό το οποίο επαναφέρει, δηλαδή την υιοθεσία παιδιών από ομοφυλόφιλα ζευγάρια. Κύριοι του ΠΑΣΟΚ, που φωνάζετε γενικώς και αδιακρίτως, ακούσατε προχθές για μια απόφαση δικαστηρίου που αφορά μια ΜΚΟ πολύ γνωστή σας, γιατί ήταν όλοι στελέχη του ΠΑΣΟΚ. Ήταν από το Διεθνές Κέντρο Αποναρκοθέτησης, όπου «μασαμπούκιαζαν» δεκάδες και εκατοντάδες εκατομμύρια ευρώ τάχα για να βγάζουν νάρκες σε κάποιες χώρες που κανείς δεν ξέρει πού μπορεί να βρίσκονται. Και όλα αυτά ήταν βαρύγδουπα στελέχη του ΠΑΣΟΚ. Και πού να μείνουν βέβαια λεφτά για την άμυνα, όταν τα λεφτά τα κατασπαταλούσατε από δω κι από κει; Ερχόμαστε, λοιπόν, στο εν λόγω νομοσχέδιο, όπου ενώ υπάρχουν τα ηχητικά και γενικότερα τα οπτικοακουστικά ντοκουμέντα σχετικά με το τι έλεγαν τα στελέχη του ΣΥΡΙΖΑ και των ΑΝΕΛ μέχρι να πάρουν την Κυβέρνηση στις αρχές του 2015, όπου και μόνο με το άκουσμά τους θα έπρεπε να παραιτούντο ο ένας μετά τον άλλον, βλέπετε ότι είναι τόσο καλά «πριτσινωμένοι» στις καρέκλες τους, που δεν φεύγουν ο κόσμος να χαλάσει. Μάλιστα, καταφέρνετε το απίστευτο, δηλαδή όχι μόνο να ξεπουλάτε, όπως κατηγορούσατε τους προηγούμενους, αλλά και σε πλέον εξευτελιστικές τιμές και με απίστευτους όρους. Δεν θα πούμε αυτά που ακούσαμε για τη μετοχή ότι οι προηγούμενοι θα πουλούσαν με τη μετοχή στα 12 ευρώ, ενώ εσείς πουλάτε στο 1,8 ευρώ και διάφορα άλλα πράγματα. Κύριοι, την περιουσία της ΔΕΗ, τις υποδομές της, οι οποίες έχουν φτιαχτεί σε βάθος δεκαετιών από τον μόχθο και το υστέρημα αποκλειστικά και μόνο του ελληνικού λαού και κοστίζουν τρισεκατομμύρια ευρώ, δεν μπορείτε να τα δίνετε ούτε για ένα ούτε για 2 δισεκατομμύρια ευρώ, όπως ήταν να τα δώσουν οι προηγούμενοι, αλλά ούτε για 500 ή 600 εκατομμύρια ευρώ, όπως θέλετε να τα δώσετε τώρα ή και ακόμα λιγότερα. Δεν δικαιούσθε ούτε να σαλαμοποιείτε τη ΔΕΗ, τα δίκτυα, τις υποδομές, τα πάντα - όπως αυτό έχει αρχίσει από τους προηγούμενους - ούτε να μεθοδεύετε άθλιες καταστάσεις ούτε να την ξεπουλάτε ούτε να την χαρίζετε σε διάφορους επιτήδειους ψεύτες, ψευτοεπενδυτές, οι οποίοι αγοράζουν μονοπώλια έναντι πινακίου φακής. Περί αυτού πρόκειται, διότι αυτοί δεν είναι επενδυτές, αλλά είναι οι διάφοροι «νταραβερτζήδες» οι οποίοι έκαναν και κάνουν δουλειές με το δημόσιο και απομυζούν το δημόσιο, με ό,τι αυτό συνεπάγεται για τον ελληνικό λαό. Ακούσαμε τον αντιπολιτευτικό λόγο του Προέδρου της Νέας Δημοκρατίας, των Βουλευτών της, των Βουλευτών του ΠΑΣΟΚ - ή Κινήματος Αλλαγής ή όπως αλλιώς λέγεται - αλλά σας υπενθυμίζουμε ότι έχετε ψηφίσει κι εσείς, με το τρίτο μνημόνιο αλλά και τα προηγούμενα, το ξεπούλημα και τη διάλυση της ΔΕΗ. Οπότε, σταματήστε να κοροϊδεύετε τον κόσμο. Η μόνη διαφορά που έχετε και κουνάτε το δάκτυλο η Αντιπολίτευση στην Κυβέρνηση είναι σχετικά με το τίμημα και όχι με το εάν θα έπρεπε να πουληθεί ή όχι η ΔΕΗ. Θα κάνω, επίσης, ένα μικρό σχόλιο. Ακούσαμε ότι το ΠΑΣΟΚ τα είχε κάνει τέλεια, δηλαδή έφεραν τον ΤΑΡ μαζί με τη Νέα Δημοκρατία. Βέβαια, είναι ίσως η χειρότερη συμφωνία που έχει γίνει ποτέ για αγωγό σε ολόκληρη την υφήλιο. Περνά από μια χώρα, δεν εισπράττουμε τέλη διέλευσης, δεν υπάρχουν υποδομές για εξόδους ώστε να πάρουμε κι εμείς απ' αυτό το φυσικό αέριο, δεν έχουμε τίποτα απολύτως. Και περιμένουμε να δούμε πόσοι θα είναι οι εργαζόμενοι, ποιοι είναι Έλληνες απ' αυτούς, ποιοι είναι αλλοδαποί και τι οφέλη θα έχουν οι τοπικές κοινωνίες, γιατί όταν θα τελειώσει κι αυτό το έργο, μάλλον δεν θα έχουμε και κάτι το ιδιαίτερο. Ο αξιότιμος Πρόεδρος της Νέας Δημοκρατίας μιλούσε και έκανε παρεμβάσεις. Είπε για το νέο project, το νέο σχέδιο, για το πώς θα έπρεπε να λειτουργούν όλα αυτά. Ξεχνάει ότι το κόμμα του συγκυβερνούσε για σαράντα και πλέον έτη με το ΠΑΣΟΚ και οδήγησαν την πατρίδα μας εδώ που την οδήγησαν. Καμμία προοπτική, καμμία σκέψη. Ποτέ δεν είχαν το βλέμμα στο μέλλον για να μπορούν να προλαβαίνουν τα γεγονότα και φτάνουμε πάντα στο ενενηκοστό λεπτό και τρέχουμε άρον - άρον σαν κράτος να μαζέψουμε τα ασυμμάζευτα. Λέγονται φθηνές δικαιολογίες για τη διάλυση της ΔΕΗ από όλους, από τους προηγούμενους και από τους νυν. Λέτε - και είναι επιχείρημα πολλών - για τον λιγνίτη ο οποίος ήταν αυτός ο οποίος έδινε φτηνό ρεύμα για δεκαετίες ολόκληρες. Φτιάχτηκαν υποδομές. Δεκάδες χιλιάδες Έλληνες πολίτες εργάζονταν εκεί μέχρι πρόσφατα, όπου οι εργολάβοι συνεχώς παίρνουν τη θέση των εργαζομένων και οι εργολάβοι δεν προσλαμβάνουν Έλληνες. Ακούσαμε προηγουμένως τον κ. Κωνσταντινόπουλο, Βουλευτή Αρκαδίας, να λέει για τους εργολάβους. Μα και επί των ημερών σας ήταν οι εργολάβοι. Τώρα, αν είναι πέντε πάνω, πέντε κάτω, δεν αλλάζει τίποτα. Το ζητούμενο θα ήταν να μην έχουμε εργολάβους μέσα στη ΔΕΗ. Ακούσαμε από κάποιους ότι ο λιγνίτης είναι ρυπογόνος και, άρα, αν πουληθεί στον ιδιώτη, θα πάψει να είναι ρυπογόνος και να έχει αυτά τα μονοπωλιακά προνόμια με τα συμβόλαια για τις επόμενες δεκαετίες για τη μεταφορά ρεύματος και όχι μόνο. Ακούμε διάφορα άλλα παραδείγματα, σχετικά με τους λόγους για τους οποίους θα πρέπει να ιδιωτικοποιούνται και η ΔΕΗ και ο ΟΤΕ, οι μεγάλες επιχειρήσεις, κι άλλα κι ότι στο πλαίσιο του ελεύθερου ανταγωνισμού δεν μπορεί η ΔΕΗ να έχει το μονοπώλιο. Και τελικά τι κάνετε; Κρατάτε από τη ΔΕΗ όλα τα «σαπάκια» και τα αρνητικά για το δημόσιο και όλα τα καλά τα δίνετε έναντι πινακίου φακής, πολύ χαμηλού τιμήματος ή και τζάμπα, στον οποιονδήποτε νέο «επενδυτή», ο οποίος και πάλι σε συγκεκριμένες περιπτώσεις θα λειτουργεί εντελώς μονοπωλιακά σε βάρος αυτού του περίφημου ανταγωνισμού, τον οποίον επικαλείστε συνεχώς. Βλέπουμε δηλαδή ένα νέο μονοπώλιο να αντικαθιστά ένα παλιό μονοπώλιο. Κι αν τα βάλουμε στο ζύγι, ναι, το παλιό μονοπώλιο είχε πολλά αρνητικά - και βλέπουμε ποια είναι κάποια από αυτά - όπου οι συνδικαλιστές της ΓΕΝΟΠ δεν αγωνίζονταν για το καλό της ΔΕΗ, αλλά μόνο για τα εργασιακά τους δικαιώματα, συγκεκριμένων μάλιστα εκ των εργαζομένων στη ΔΕΗ. Ήταν αυτοί που «τσακωνόντουσαν» με τη διοίκηση, αλλά συγχρόνως «τσίμπαγαν» και κάτι δεκάδες εκατομμύρια ευρώ δώρο από τη διοίκηση της ΔΕΗ για να πηγαίνουν να κάνουν κάτι συνέδρια σε εξωτικούς προορισμούς και όλα καλά. Και όλα αυτά στην υγεία του κορόιδου. Είναι και το μνημόνιο που, βλέπετε, λέτε ότι είναι μνημονιακές επιταγές, αλλά πάντοτε a la carte να συμβαίνουν όλα αυτά τα οποία επικαλείστε για το μνημόνιο. Κύριοι, προηγούμενοι και τωρινοί, που ξεπουλάτε τη ΔΕΗ η κατάσταση είναι τραγική. Εκατομμύρια Ελλήνων πολιτών, εκατοντάδες χιλιάδες ελληνικών νοικοκυριών δεν έχουν ρεύμα στα σπίτι τους γιατί είναι κομμένο και δεν έχουν τη δυνατότητα να το πληρώσουν. Πολλοί άλλοι δυσκολεύονται να τακτοποιήσουν τις ρυθμίσεις τους. Τα χρέη αγγίζουν τα 3.000.000.000 ευρώ περίπου. Πολλά από αυτά δε τα χρέη δεν αφορούν τον λογαριασμό της ΔΕΗ, αλλά αφορούν άλλες χρεώσεις τις οποίες - επειδή το ρεύμα είναι ίσως το σημαντικότερο αγαθό μαζί με το νερό σε ένα νοικοκυριό - έχουν φορτώσει οι διάφοροι αποτυχημένοι που κυβέρνησαν αυτόν τον τόπο τα τελευταία έτη. Και βλέπουμε το εξής θλιβερό - εξωπραγματικό: σε έναν λογαριασμό της ΔΕΗ να υπάρχουν άσχετες χρεώσεις οι οποίες ξεπερνούν και το 50% του πραγματικού λογαριασμού. Δεν διαπραγματευτήκατε σωστά για τη μετάλλαξη και τη μεταβίβαση της ΔΕΗ στα νέα δεδομένα. Αυτό θα έπρεπε να γίνει με πολύ πιο σωστούς ρυθμούς, με αντισταθμιστικά οφέλη από την Ευρωπαϊκή Ένωση, αφού η Ελλάδα βασίζετο, ως επί το πλείστον, στον φθηνό λιγνίτη, ο οποίος με τις νέες μεθόδους - και θα φανεί τα επόμενα χρόνια όταν θα τα πάρουν ιδιώτες - θα μπορεί να χρησιμοποιείται και μάλιστα να είναι πολύ φιλικός προς το περιβάλλον. Η ΔΕΗ και γενικώς η ενέργεια σε κάθε χώρα είναι από τα πιο σημαντικά στρατηγικά ζητήματα που αφορούν και την εθνική ασφάλεια, αφορούν την αυτάρκεια, αφορούν την εθνική άμυνα, αφορούν όλα αυτά για τα οποία δεν θα έπρεπε επ' ουδενί να ιδιωτικοποιηθεί. Και ακούσαμε και τον κ. Μητσοτάκη να ομιλεί και άλλους. Όμως, το σημαντικότερο όλων για την ενέργεια και την ενεργειακή αυτάρκεια σε μια χώρα είναι η θέσπιση της ΑΟΖ, κάτι που μέχρι και τώρα δεν έχει γίνει πουθενά. Μέχρι και οι Αλβανοί, με τους οποίους είχατε συμφωνήσει πριν μερικά χρόνια στο πού θα είναι η ΑΟΖ της Ελλάδος και της Αλβανίας, πήραν πίσω την απόφασή τους για άλλους λόγους - γιατί είναι τσιράκια των Τούρκων - και δεν κάνατε τίποτα επ' αυτού. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω σε ένα λεπτό, κύριε Πρόεδρε. Και ενώ η χώρα αποδεδειγμένα κάθεται επάνω σε τεράστια κοιτάσματα πετρελαίου, υδρογονανθράκων και ενεργειακών κοιτασμάτων, ακόμα δεν κάνετε τίποτα. Η Κύπρος, η μικρή Κύπρος είχε το θράσος και το θάρρος, με έναν μεγάλο ηγέτη που είχε, τον αείμνηστο Παπαδόπουλο, να θεσπίσει ΑΟΖ και τώρα να ξεκινάει, παρά τα όποια προβλήματα, τις έρευνες, τις γεωτρήσεις και λίαν συντόμως θα έχει ενεργειακή αυτάρκεια. Θα μπορεί να πουλάει, θα μπορεί να κάνει πολλά πράγματα επ' ωφελεία των κατοίκων της, της οικονομίας της και της άμυνάς της. Εσείς δεν έχετε κάνει τίποτα, διότι δεν σας ενδιαφέρει τίποτα από όλα αυτά, παρά μόνο συνήθως μπίζνες, κονόμες, νταραβέρια, συμφωνίες μυστήριες και φάπες από τους μνημονιακούς αφέντες σας. Σας ευχαριστώ πολύ.
Τον λόγο έχει ο κ. Στύλιος από τη Νέα Δημοκρατία.
Κύριε Πρόεδρε, κύριε Υπουργέ, κυρίες και κύριοι συνάδελφοι, υπάρχει έστω και ένας συνάδελφος Βουλευτής, από τη μέχρι τώρα συζήτηση, που έχει αντιληφθεί, έχει καταλάβει και μπορεί να μας αναπτύξει σε γενικές γραμμές τον συνολικό σχεδιασμό της σημερινής Κυβέρνησης για το ενεργειακό μέλλον της πατρίδας μας; Δεν αναφέρομαι στους αρμόδιους Υπουργούς. Αναφέρομαι στους συναδέλφους Βουλευτές. Μετά από τη συζήτηση στην επιτροπή και την ομιλία του κυρίου Υπουργού, υπάρχει κάποιος από τους συναδέλφους που να έχει καταλάβει τι πρεσβεύει η Κυβέρνηση στα ζητήματα της ενέργειας; Ποια είναι η πολιτική της; Με ποιο αξιόπιστο σχέδιο θα την εφαρμόσει; Μέσα σε ποιο χρονοδιάγραμμα; Τι θα ήθελε να αφήσει πίσω της, όταν παραδώσει τη σκυτάλη; Ποια είναι η δική της δημιουργική συνεισφορά στα μεγάλα προβλήματα που αφορούν το υψηλό κόστος ενέργειας, το περιβαντολογικό αποτύπωμα των ενεργειακών πηγών, τις ΑΠΕ; Κυρίες και κύριοι συνάδελφοι, ήταν μια ευκαιρία με αφορμή το σημερινό νομοσχέδιο να ακούσουμε σε γενικές γραμμές τη θέση της ελληνικής Κυβέρνησης για αυτά τα ζητήματα, για το πώς το συγκεκριμένο νομοσχέδιο εντάσσεται σε ένα γενικότερο κυβερνητικό σχεδιασμό για το ενεργειακό μέλλον του τόπου. Δεν ακούσαμε, όμως, τίποτα από όλα αυτά. Ακούσαμε από τον αρμόδιο Υπουργό μόνο μια μικρόψυχη κριτική για το κακό παρελθόν. Στο ίδιο έργο θεατές. Το «κακό παρελθόν», το «παλιό πολιτικό σύστημα», οι «κακές πολιτικές» από τη μία και η σημερινή Κυβέρνηση από την άλλη, η οποία προτείνει τι; Ένα μεγάλο ερωτηματικό υπάρχει στα αυτιά μας. Να σας πω εγώ τι προτείνει. Με βάση την αιτιολογική έκθεση προτείνει και λέει συγκεκριμένα: «Η κατάθεση του σημερινού νομοσχεδίου αποσκοπεί στην ισότιμη πρόσβαση σε όλες τις πηγές ενέργειας, που συνάδει και με το ευρωπαϊκό ζητούμενο για την απελευθέρωση της αγοράς ηλεκτρικής ενέργειας με όρους ελεύθερου ανταγωνισμού». Κυρίες και κύριοι συνάδελφοι του ΣΥΡΙΖΑ, ρωτώ: Πιστεύετε στην απελευθέρωση της αγοράς της ηλεκτρικής ενέργειας; Πιστεύετε στον ελεύθερο ανταγωνισμό; Εάν πιστεύετε - που με βάση τη λογική του νομοσχεδίου πιστεύετε - καθώς αυτός είναι ο στόχος του, θα έπρεπε και θα πρέπει να εξηγήσετε το πώς στηρίζετε τις προεκλογικές εξαγγελίες της Κυβέρνησης, όταν λέγατε ότι η πώληση της ΔΕΗ είναι εθνικό έγκλημα και πρέπει να ανατραπεί. Δεν είναι δυνατόν να ισχύει και το ένα και το άλλο. Χωρίζει άβυσσος τις συγκεκριμένες θέσεις, άβυσσος πολιτική και άβυσσος ιδεολογική. Κυρίες και κύριοι συνάδελφοι, η αλήθεια που όλοι γνωρίζουμε είναι ότι δεν πιστεύετε στην ελεύθερη οικονομία, στην απελευθέρωση των αγορών. Αν μπορούσατε, θα κρατικοποιούσατε τον ιδιωτικό τομέα. Απλά λειτουργείτε κερδοσκοπικά και στον δρόμο προς τον σοσιαλισμό κάνετε τους αναγκαίους συμβιβασμούς και υποχωρήσεις, όπως έχει πει κάποιος πρώην Υπουργός και συνάδελφος. Με ποιον σκοπό; Με σκοπό να παραμείνετε στην εξουσία. Ψηφίσατε, γι' αυτόν τον λόγο ένα μνημόνιο, αναλάβατε υποχρεώσεις να εφαρμόσετε πολιτικές, που δεν πιστεύετε και γι' αυτό τις εφαρμόζετε με λάθος τρόπο. Στην προκειμένη περίπτωση, το κόστος και για την εναπομείνασα ΔΕΗ και για τους καταναλωτές, αλλά και για την αγορά ενέργειας είναι τεράστιο. Μιλήσατε για το κακό παρελθόν των προηγούμενων κυβερνήσεων. Όμως, δεν ακούσαμε τίποτα και καμμία λέξη αυτοκριτικής για τα δικά σας πεπραγμένα, τρία χρόνια Κυβέρνηση ΣΥΡΙΖΑ. Δεν είπατε τίποτα, που εδώ και τριάμισι χρόνια, υλοποιώντας τη μοναδική προεκλογική σας δέσμευση του «Δεν Πληρώνω», οι ληξιπρόθεσμες απαιτήσεις της ΔΕΗ εκτινάχθηκαν από το 1 δισεκατομμύριο ευρώ το καλοκαίρι του 2014 στα 3 δισεκατομμύρια ευρώ σήμερα. Δεν είπατε τίποτα για τη χρηματιστηριακή αξία της ΔΕΗ, που γκρεμίστηκε κατά 80% από 2,5 δισεκατομμύρια ευρώ το 2014 σε 0,6 δισεκατομμύρια ευρώ σήμερα. Δεν είπατε κουβέντα, ενώ ακυρώσατε την πώληση του 66% του ΑΔΜΗΕ, δώσατε τον έλεγχο στον ιδιώτη, πουλώντας το 24%, για να εισπράξετε καθαρά μόλις 300 εκατομμύρια ευρώ, ενώ η προηγούμενη λύση θα εισέπραττε 1,2 δισεκατομμύρια ευρώ. Δεν απολογείστε για τα τόσα εσφαλμένα, τα οποία έχετε πράξει και έρχεστε σήμερα με το νομοσχέδιο να φτιάξετε μια «κουτσή» ΔΕΗ, μεταφέροντας σε αυτή όλα τα βάρη και τα δάνεια των υπό πώληση μονάδων, η οποία μάλιστα, είναι αναγκασμένη να μειώσει τον τζίρο της κατά 40% περίπου και η οποία θα χάσει τις πιο ανταγωνιστικές της μονάδες. Το μέλλον της είναι αβέβαιο. Με το σχέδιό σας ούτε ο ανταγωνισμός θα λειτουργήσει ούτε το πρόβλημα της δεσπόζουσας θέσης της ΔΕΗ αντιμετωπίζετε ούτε το κόστος παραγωγής μειώνετε, για να έχουν φθηνό ρεύμα οι βιομηχανίες, η αγορά, οι καταναλωτές, η μεταποίηση. Δυστυχώς, το μέλλον της ΔΕΗ είναι δυσοίωνο, αποτέλεσμα της πολιτικής του «ψηφίζω και κλαίω». Ευχαριστώ πολύ, κύριοι συνάδελφοι.
Κυρίες και κύριοι συνάδελφοι, θα ήθελα να σας ενημερώσω ότι η ώρα, που θα πραγματοποιηθεί η ονομαστική ψηφοφορία είναι στις 15.30΄. Τον λόγο έχει ο κ. Συντυχάκης από το Κομμουνιστικό Κόμμα Ελλάδας.
Ευχαριστώ, κύριε Πρόεδρε. Κυρίες και κύριοι, η Κυβέρνηση ΣΥΡΙΖΑ - ΑΝΕΛ κατά την προσφιλή τακτική της, όταν πρόκειται για κρίσιμα θέματα, που έχουν ολέθριες συνέπειες για τον λαό, περνά τα νομοσχέδια με διαδικασίες εξπρές από τη Βουλή. Σε αυτήν την κατηγορία εντάσσεται το νομοσχέδιο για την ιδιωτικοποίηση λιγνιτωρυχείων και λιγνιτικών σταθμών της ΔΕΗ, το οποίο αποτελεί κρίσιμο νευραλγικό νομοθέτημα για τους επιχειρηματικούς ομίλους, αφού κατακτούν ολοκληρωτικά ένα νέο πεδίο κερδοφορίας, αυτό της ενέργειας. Η Κυβέρνηση βιάζεται να προλάβει τις προκαθορισμένες ημερομηνίες των συμφωνιών για την ολοκλήρωση της τέταρτης αξιολόγησης, σύμφωνα με τις οποίες θα πρέπει να έχουν προκηρυχθεί οι σχετικοί διαγωνισμοί μέσα στον Μάιο και πριν το τέλος του χρόνου να έχουν υπογραφεί οι συμβάσεις με τους νέους επενδυτές. Η ιδιωτικοποίηση αποτελεί έγκλημα εκ προμελέτης και προϋποθέτει την ένταση της επίθεσης στα εργατικά λαϊκά δικαιώματα, συνολικά σε βάρος του λαού και της χώρας. Το έγκλημα αυτό έχει σφραγίδα ΣΥΡΙΖΑ. Επιβάλλεται από τη στρατηγική Ευρωπαϊκής Ένωσης - κεφαλαίου και αποτελεί συνέχεια των νόμων, που ψήφισαν όλες ανεξαιρέτως οι κυβερνήσεις, Νέας Δημοκρατίας και ΠΑΣΟΚ, όπως η σταδιακή ιδιωτικοποίηση της ενέργειας, η απαγόρευση της ΔΕΗ να ασχοληθεί με τις ΑΠΕ, προϋπόθεση για να υπάρξει επενδυτική ενθάρρυνση των ιδιωτών ή με τις δημοπρασίες ΝΟΜΕ από την παρούσα Κυβέρνηση, με σκοπό να αγοράσουν οι εναλλακτικοί προμηθευτές φθηνό ρεύμα από τη ΔΕΗ, για να πουλήσουν με τη σειρά τους στους τελικούς καταναλωτές, σε χαμηλότερες τιμές. Αποτελεί έγκλημα διότι, πρώτον, θα προκύψουν απολύσεις εργαζομένων στη ΔΕΗ και ακόμα μεγαλύτερη επιδείνωση των όρων εργασίας τους. Άλλωστε, ομολογήθηκε προχθές, τόσο από τον κ. Παναγιωτάκη, όσο και από τον ίδιο τον Υπουργό, λέγοντας ότι ο νομοθέτης δεν μπορεί να προβλέψει θέσεις εργασίας και εργασιακά θέματα δύο ιδιωτικών εταιρειών. Θα ήταν εκτός νομοθετικής αρμοδιότητας. Βέβαια, οι εργαζόμενοι και οι οικογένειές τους ήδη ζουν στο πετσί τους τη διάλυση των εργασιακών σχέσεων, τις μειώσεις σε μισθούς, την εντατικοποίηση της δουλειάς και την αύξηση των εργατικών ατυχημάτων. Αποτελεί έγκλημα, διότι θα προκύψουν νέες μεγάλες αυξήσεις στα τιμολόγια της ηλεκτρικής ενέργειας, βυθίζοντας τον λαό σε ακόμα μεγαλύτερη ενεργειακή φτώχεια. Ρεύμα πανάκριβο για τον λαό και φθηνό για τις μεγάλες καπιταλιστικές επιχειρήσεις. Επιβεβαιώνεται, κυρίες και κύριοι, η θέση του Κομμουνιστικού Κόμματος Ελλάδας ότι ο ενεργειακός σχεδιασμός όλων των Κυβερνήσεων δεν γίνεται με κριτήριο τις εργατικές λαϊκές ανάγκες, αλλά για να αβγατίζουν τα κέρδη των μονοπωλίων. Αποδεικνύεται πόσο επικίνδυνη για εργασιακά δικαιώματα και λαϊκές ανάγκες είναι η πολιτική της απελευθέρωσης. Δεν είναι τυχαίο ότι οι μόνοι που χάρηκαν με το σχέδιο νόμου ήταν οι εκπρόσωποι της Ένωσης Βιομηχανικών Καταναλωτών Ενέργειας, οι οποίοι ευθέως ομολόγησαν ότι τα μέτρα αυτά ενισχύουν τον ανταγωνισμό στην αγορά ενέργειας, προς όφελος των βιομηχάνων. Οι ευθύνες για την ιδιωτικοποίηση της ΔΕΗ δεν απαλλάσσουν τη Νέα Δημοκρατία και το ΠΑΣΟΚ επειδή καταψηφίζουν το σχέδιο νόμου. Δεν το ψηφίζουν είτε για λόγους εντυπωσιασμού είτε γιατί δεν μπορούν να εξοικειωθούν με την ιδέα ότι ο ΣΥΡΙΖΑ τούς παίρνει την μπουκιά από το στόμα είτε γιατί οι όποιες διαφωνίες τους είναι στα επιμέρους και δεν αφορούν την στρατηγική απελευθέρωσης της ενέργειας. Η μεταβίβαση εργασιακών δικαιωμάτων και υποχρεώσεων του προσωπικού της ΔΕΗ Α.Ε. στη νέα ανώνυμη εταιρεία για επιπλέον έξι χρόνια, βάσει του σχεδίου νόμου, αποτελεί έναν ελιγμό της Κυβέρνησης και της διοίκησης της ΔΕΗ, ρίχνοντας στάχτη στα μάτια των εργαζομένων, χρυσώνοντας το χάπι της απελευθέρωσης, προκειμένου να αποφύγουν τις αντιδράσεις. Είναι βέβαιο ότι στο άμεσο μέλλον ούτε το σύνολο θα διατηρηθεί ούτε βέβαια, τα εργασιακά δικαιώματα, που θα κουτσουρεύονται ακόμα περισσότερο, όσο ο ανταγωνισμός οξύνεται. Είναι μήπως τυχαίο το γεγονός ότι τη στιγμή που ιδιωτικοποιούνται οι μονάδες της ΔΕΗ γίνεται και η διαπραγμάτευση για τη συλλογική σύμβαση εργασίας στην επιχείρηση, με προτάσεις της διοίκησης για μειωμένο τακτικό προσωπικό, την εισαγωγή της αξιολόγησης, που στόχο έχει την εντατικοποίηση της εργασίας και τις περικοπές μισθών, ενώ προωθεί την ιδιωτική ασφάλιση, εισάγει τις απολύσεις με τις λεγόμενες «εθελούσιες» και επιδιώκει να μειώσει δραστικά τους δικαιούχους του λεγόμενου «τροφείου»; Όχι, βέβαια. Η διοίκηση της ΔΕΗ και η Κυβέρνηση ταυτόχρονα στοχεύουν, μέσα από τον εκβιασμό των εργαζομένων, να επιβάλει τους όρους της, ως βήμα για την ικανοποίηση των απαιτήσεων των επιχειρηματικών ομίλων. Γι' αυτό, λοιπόν, το ΚΚΕ καλεί τους εργαζόμενους να μην πέσουν στην παγίδα της επιλογής του τρόπου σφαγής τους, να απορρίψουν κυβερνήσεις, τα αστικά κόμματα, ακόμα και περιφερειακές και δημοτικές αρχές, που έβαλαν το χεράκι τους, όλους όσοι συμφωνούν και υλοποιούν την απελευθέρωση της ενέργειας και θα προσπαθήσουν να τους ξεγελάσουν εκ νέου. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, ολοκληρώνω σε λιγάκι. Το ΚΚΕ καλεί τους εργαζόμενους σε αγωνιστική συσπείρωση, με ριζοσπαστικούς και διεκδικητικούς στόχους, για να μειωθούν δραστικά τα τιμολόγια της λαϊκής κατανάλωσης, για μαζικές προσλήψεις στη ΔΕΗ, με πλήρη και μόνιμη σταθερή δουλειά, για την υπογραφή συλλογικών συμβάσεων εργασίας για όλο το προσωπικό, χωρίς εξαιρέσεις, για την κατάργηση του δουλεμπορίου των εργολαβιών, για τριανταπεντάωρο, πενθήμερο, επτάωρο, για εγκατάλειψη της πολιτικής των υπερωριών, για να μην παραδοθούν τα λιγνιτωρυχεία, τα λιγνιτικά αποθέματα και το υδάτινο δυναμικό σε ιδιωτικούς ομίλους. Το ΚΚΕ καλεί τους εργαζόμενους, όχι μόνο να αντισταθούν στα σχέδια της ιδιωτικοποίησης της ΔΕΗ, αλλά να κάνουν το βήμα να συμπαραταχθούν με το ΚΚΕ στη γραμμή σύγκρουσης και ρήξης με το καθεστώς ιδιοκτησίας των μονοπωλίων στον τομέα της ενέργειας και συνολικά στην οικονομία, στην κατάκτηση της εργατικής λαϊκής εξουσίας για την οργάνωση του νέου τρόπου παραγωγής και τον κεντρικό σχεδιασμό, ως βασικές προϋποθέσεις για την ικανοποίηση όλων των λαϊκών αναγκών, για να λυθεί ριζικά και το πρόβλημα της ενέργειας, κατοχυρώνοντάς την ως κοινωνικό αγαθό και όχι ως εμπόρευμα, όπως είναι σήμερα στον καπιταλισμό. Ευχαριστώ.
Η κ. Βαγιωνάκη από τον ΣΥΡΙΖΑ έχει τον λόγο.
Συζητάμε σήμερα ένα κομβικό νομοσχέδιο, έχοντας μπροστά μας συγκεκριμένα δεδομένα. Πρώτον, υπάρχει μια σοβαρή υποχρέωση της Ελλάδας, προκειμένου να συμμορφωθεί με την αμετάκλητη απόφαση του Ευρωπαϊκού Δικαστηρίου, που μας υποχρεώνει να δώσουμε τη δυνατότητα και σε ιδιώτες να επενδύσουν πάνω στην παραγωγική ενέργεια, με βάση τον λιγνίτη. Δεύτερον, υπάρχει δέσμευση από διεθνείς συνθήκες, αλλά είναι και πολιτική μας επιλογή να μειώσουμε σε βάθος χρόνου την εκμετάλλευση του λιγνίτη. Το στοίχημα για την Κυβέρνηση είναι, τα παραπάνω να γίνουν μ' έναν δίκαιο, ομαλό και ορθολογικό τρόπο, που και να προστατεύει τον ενεργειακό σχεδιασμό της χώρας και να εξασφαλίζει το δημόσιο συμφέρον και να σέβεται το παρελθόν, αλλά και το μέλλον της ΔΕΗ και το γεγονός ότι η συμβολή της στην παραγωγική ανασυγκρότηση της χώρας είναι τεράστια. Με άλλα λόγια, το ζήτημα είναι πρωτίστως εθνικό και όχι τοπικό. Θέλω να πιστεύω ότι η Κυβέρνηση το αντιμετωπίζει με τη δέουσα σοβαρότητα, ακυρώνοντας καταστροφικούς σχεδιασμούς της προηγούμενης κυβέρνησης, επιλέγοντας ταυτόχρονα τη διαπραγμάτευση καλύτερων όρων στο πλαίσιο των συμφωνιών και των δεσμεύσεων, που έχουν συναφθεί και που έχουν τεθεί - το υπενθυμίζω αυτό - στην κρίση του ελληνικού λαού στις εκλογές του Σεπτεμβρίου του 2015. Θυμίζω: Όταν αναλάβαμε τη διακυβέρνηση, ο ΑΔΜΗΕ όδευε προς ιδιωτικοποίηση. Το μπλοκάραμε αυτό, κρατώντας το 51% στο δημόσιο, με ταυτόχρονη επένδυση επτακοσίων εκατομμυρίων από στρατηγικό επενδυτή, που έφερε ένα θετικό αποτέλεσμα. Παραλάβαμε τον ΔΕΠΑ με έναν διαγωνισμό που τον έδινε για τετρακόσια εκατομμύρια σε μια αζέρικη εταιρεία, με πολλά προβλήματα ευρωπαϊκού δικαίου. Τον ακυρώσαμε και προχωρήσαμε σε επαναπροκήρυξη δεκαοκτώ μήνες μετά και τα τετρακόσια εκατομμύρια έγιναν πεντακόσια τριάντα πέντε. Παραλάβαμε μια ΔΕΗ έτοιμη για ξεπούλημα και όχι μόνο το εμποδίσαμε αυτό, αλλά περιορίσαμε στο ελάχιστο τις απώλειες. Τι είχε ψηφίσει η κυβέρνηση Σαμαρά - Βενιζέλου; Τον νόμο της μικρής ΔΕΗ, ο οποίος προέβλεπε τα εξής: Το 22% του συνολικού παραγωγικού δυναμικού της θα ήταν προς πώληση, δηλαδή το 21,4% του λιγνιτικού δυναμικού, το 18% του φυσικού αερίου και το 26,3% του υδροηλεκτρικού δυναμικού της, ενώ στο πλαίσιο της δεύτερης αξιολόγησης είχε αποφασιστεί η αποεπένδυση του 40% του λιγνιτικού δυναμικού. Η πρόταση που υποβλήθηκε από την Κυβέρνησή μας στα τέλη του 2017 προβλέπει ότι βραχυπρόθεσμα, η ΔΕΗ διατηρεί το 78,6% του λιγνιτικού δυναμικού και πάνω από το 90% της παραγωγής, ενώ μεσοπρόθεσμα έως το 2026 το 68% και μακροπρόθεσμα το 65%. Ουσιαστικά, η παραγωγική βάση της ΔΕΗ μένει ανέπαφη με μοναδική εξαίρεση το κομμάτι των λιγνιτικών μονάδων, στο οποίο έτσι κι αλλιώς, θα πρέπει να γίνει αποεπένδυση σταδιακά, όπως είπα και πριν. Το πιο σημαντικό όμως είναι ότι δεν πουλιέται καμμιά υδροηλεκτρική μονάδα, που είναι οι καλύτερες από άποψη απόδοσης και κερδοφορίας. Δεν πουλιέται καμμιά μονάδα φυσικού αερίου με προεξέχουσα τη Μεγαλόπολη V, που αποτελούν επίσης εξαιρετικά αποδοτικές μονάδες. Τι πωλείται; Δύο μονάδες λιγνίτη στη Μεγαλόπολη, η μια εκ των οποίων έχει διάρκεια ζωής μέχρι το 2025, όπως και η μονάδα της Μελίτης. Τι μένει όμως συγκριτικά στη νέα ΔΕΗ; Ο Άγιος Δημήτριος, όπου αυξάνεται η ανταγωνιστικότητα όλων των μονάδων μετά την περιβαλλοντική αναβάθμιση, καθώς και η Πτολεμαΐδα V, η οποία με την ολοκλήρωσή της σε δύο χρόνια θα αποτελεί, με διαφορά, την καλύτερη λιγνιτική μονάδα απ' όλες. Συνεπώς, μεσοσταθμικά και μέχρι τις αρχές της δεκαετίας του 2030, η ΔΕΗ διατηρεί το πλεονέκτημα, όχι μόνο στη συνολική παραγωγή, αλλά και στις μονάδες του λιγνίτη. Αγαπητοί συνάδελφοι, το συγκεκριμένο νομοσχέδιο έχει τρεις αιχμές. Η μια αφορά στη ΔΕΗ, στην οποία αναφέρθηκα, η δεύτερη τις τοπικές κοινωνίες και η τρίτη τους εργαζόμενους. Όσον αφορά στους εργαζόμενους, το νομοσχέδιο, μετά τις βελτιώσεις και τη συζήτηση που προηγήθηκε στις επιτροπές, νομίζω ότι δεν αφήνει περιθώρια παρερμηνειών. Πρώτον, οι συλλογικές συμβάσεις, όπως γίνονται από τη ΓΕΝΟΠ - ΔΕΗ και τη διοίκηση της εταιρείας, μεταφέρονται αυτούσιες στις νέες μονάδες. Δεύτερον, ρητά αναφέρεται ότι για έξι χρόνια οι νέες εταιρείες δεν μπορούν να προχωρήσουν σε απολύσεις. Τρίτον, στις νέες εταιρείες θα μεταφερθεί το απαραίτητο προσωπικό, ώστε να λειτουργούν κανονικά τα εργοστάσια και ορυχεία, σύμφωνα με αποφάσεις τις ΔΕΗ. Το υπόλοιπο προσωπικό θα μετακινηθεί σε άλλες θυγατρικές του ομίλου ή θα επωφεληθεί προγράμματος εθελουσίας εξόδου, ενώ οι εργαζόμενοι κερδίζουν και την αποδέσμευση του εφάπαξ από την αποζημίωση των 15.000 ευρώ. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω σε ένα λεπτό, κύριε Πρόεδρε. Ως προς τις τοπικές κοινωνίες, δεν πρέπει ποτέ να ξεχνάμε ότι ο λιγνίτης αυτών των περιοχών δεν κάηκε για λόγους τοπικούς, αλλά για λόγους εθνικούς. Συνεπώς, κάποια στιγμή πρέπει να μιλήσουμε σοβαρά για τη χρηματοδότηση ενός ολοκληρωμένου σχεδίου γι' αυτές τις περιοχές, καθώς η περιβαλλοντική επιβάρυνση, που υφίσταται η δυτική Μακεδονία και η Μεγαλόπολη είναι τεράστια. Παράλληλα, η μετάβαση στη μεταλιγνιτική δραστηριότητα δεν θα πρέπει να είναι ένα τοπικό πρόβλημα, αλλά εθνική αναγκαιότητα. Στο κομμάτι της στρατηγικής αποκατάστασης των λιγνιτικών εδαφών έχουν γίνει σημαντικές συζητήσεις στην Επιτροπή Περιβάλλοντος της Βουλής. Αυτό που προκύπτει είναι το ζήτημα της επαναπόδοσης των εδαφών, αλλά και η στρατηγική αποκατάστασής τους. Και γι' αυτό ίσως πρέπει να απευθυνθούμε σε ένα ταμείο στρατηγικής αποκατάστασης το οποίο θα λειτουργεί ως αναπτυξιακό ισοδύναμο γι' αυτές τις περιοχές. Την ίδια στιγμή, η προστασία των τοπικών δικαιωμάτων μέσω του υπολογισμού των ανταποδοτικών μέτρων, όπως ο φόρος λιγνίτη, θα πρέπει να είναι όσο το δυνατόν πιο δίκαιος γι' αυτές τις περιοχές. Εκτιμώ ότι το λιγνιτόσημο, το οποίο απ' ό,τι άκουσα αυξήθηκε - και χαίρομαι γι' αυτό - είναι το καλύτερο ισοδύναμο. Αυτό επιβεβαιώνεται, τόσο από τα δεδομένα των τελευταίων χρόνων, όσο και από όλες τις μελέτες και τις προβλέψεις, που έχει στα χέρια του το Υπουργείο για τα επόμενα χρόνια.
Τον λόγο έχει ο κ. Μπαργιώτας από τη Δημοκρατική Συμπαράταξη ΠΑΣΟΚ - ΔΗΜΑΡ.
Ευχαριστώ, κύριε Πρόεδρε. Κυρίες και κύριοι συνάδελφοι, πριν από λίγους μήνες, το φθινόπωρο αν θυμάμαι καλά, η Μεγάλη Βρετανία ανακοίνωσε - όχι χωρίς περηφάνεια - ότι για πρώτη φορά από την έναρξη της βιομηχανικής επανάστασης, κατόρθωσε να περάσει ένα εικοσιτετράωρο, χωρίς να χρειαστεί να κάψει ούτε ένα κιλό άνθρακα. Με, όχι λιγότερη περηφάνεια, διαβάζουμε κατά καιρούς ανακοινώσεις χωρών, όπως είναι η Πορτογαλία, η Γερμανία, η Δανία, ότι ολόκληρα εικοσιτετράωρα πλέον λειτουργίας της χώρας περνούν συνολικά με ενέργεια βασισμένη 100% στις ανανεώσιμες πηγές ενέργειας. Βλέπετε, είναι μια νέα εποχή. Η διεθνής συζήτηση και η κουβέντα που γίνεται σε όλον τον πλανήτη αφορά τις ανανεώσιμες πηγές ενέργειας, αφορά έναν νέο τρόπο οργάνωσης της παραγωγής και της διακίνησης της ενέργειας, δίκτυα ενέργειας, εντελώς καινούργια. Ο πλανήτης επενδύει, σήμερα, στα δίκτυα και στις νέες μορφές ενέργειας, με ό,τι και αν σημαίνει αυτό για την καινοτομία, την ανάπτυξη των χωρών, που έχουν πάρει τις ανάλογες πρωτοβουλίες και την οικολογία, καθώς η καινούργια ενέργεια είναι καθαρή, απομακρυνόμενη πάρα πολύ από την κλασική βιομηχανική ρυπογόνα παραγωγή. Πολύ πριν από την κρίση και μέχρι το 2015 η συζήτηση αυτή γινόταν και στην Ελλάδα. Η συζήτηση για τις ΑΠΕ, για τη μείωση της εξάρτησης από τον λιγνίτη, ήταν ζωντανή. Για το πώς οι επενδύσεις στην ενέργεια, η προσέλκυση μεγάλων επενδυτών από το εξωτερικό, αλλά και από τη χώρα, στον τομέα της ενέργειας, θα αποτελούσαν εφαλτήριο για την ανάπτυξη από δω και πέρα, ήταν μια ζωντανή συζήτηση, που περιελάμβανε την ανάπτυξη, την απορρόφηση και τη διάχυση της καινοτομίας. Ήταν συνεχώς στη δημοσιότητα. Οι πρώτες σοβαρές προσπάθειες έγιναν μέσα στην κρίση. Αφορούσαν και επενδύσεις στις ανανεώσιμες πηγές ενέργειας, ηλεκτρογεννήτριες, ανεμογεννήτριες, φωτοβολταϊκά τόξα και προκάλεσαν αντιδράσεις. Όλοι θυμόμαστε εμβληματικές μορφές του συνδικαλισμού, να αντιδρούν και να κατεβάζουν τους διακόπτες της ΔΕΗ. Όλοι θυμόμαστε ομάδες οικολόγων - να τις κάνει ο Θεός! - που διαδήλωναν εναντίον των ανανεώσιμων πηγών ενέργειας μόνες αυτές σε αυτήν τη χώρα, μόνο και όλοι θυμόμαστε τον ΣΥΡΙΖΑ να είναι μπροστάρης σε αυτές τις αντιδράσεις. Όλοι θυμόμαστε τον Πρωθυπουργό να ανταλλάσσει χειραψίες με αυτού του είδους τις συνδικαλιστικές τακτικές και να αγκαλιάζει όλες αυτού του τύπου τις αντιδράσεις. Μέσα σε αυτό το πλαίσιο, η πρόταση της «μικρής» ΔΕΗ ήταν σοβαρή πρόταση προς την απελευθέρωση της αγοράς ενέργειας και τη μετατροπή της ΔΕΗ σε μια ανταγωνιστική εταιρεία, η οποία θα μπορούσε να σταθεί στο καινούργιο περιβάλλον, εξασφαλίζοντας κεφάλαια, εξασφαλίζοντας τεχνολογία κ.λπ.. «Γερμανοτσολιάδες», «πουλημένοι», «τα ασημικά της οικογένειας», υποσχέσεις για πολλά και άλλα και άλλα και άλλα, εργοστάσια λιγνίτη στην Κοζάνη, στη Φλώρινα, στη Μεγαλόπολη και υποσχέσεις για την εσαεί διατήρηση του μονοπωλίου της, αδιατάρακτου για τα επόμενα τριάντα χρόνια, ήταν η πολιτική του ΣΥΡΙΖΑ μέχρι το 2015. Και από τότε, η χώρα βρίσκεται και στον κλάδο της ενέργειας σε μία ιδιότυπη νιρβάνα. Δεν γίνεται τίποτα. Η εικόνα που έχει κανείς είναι ότι όταν πλησιάζουν οι μνημονιακές επιταγές και γίνονται πιεστικές οι ημερομηνίες, κάποιος ξυπνάει, γράφει ένα νομοσχέδιο όπως - όπως, το σπρώχνει με διαδικασίες επείγοντος - κατά προτίμηση - στη Βουλή και μετά ξαναγυρνάει στην ανυπαρξία. Δίκτυα, επενδύσεις στις ανανεώσιμες πηγές ενέργειας, νέες επενδύσεις, προσέλκυση ιδιωτών. Έχετε ακούσει τίποτα ποτέ; Αντί να συζητάμε για το μέλλον στην ενέργεια, που είναι αυτά, αντί να συζητάμε για το πώς θα πυροδοτήσουμε την ανάπτυξη της χώρας, βασιζόμενοι σε έναν ζωτικό τομέα, που είναι η ενέργεια, συζητάμε για το παρελθόν, συζητάμε για τον λιγνίτη και συζητάμε για την αποεπένδυση - λέει - της ΔΕΗ. Ωραίος όρος για το ξεπούλημα! Εξαιρετικά ενδιαφέρων ως νεολογισμός. Και δεν συζητάμε για τίποτα άλλο. Όμως, τώρα η ΔΕΗ, αντί για «μικρή», γίνεται κακή. Δηλαδή, αντί για μια εταιρεία που, όπως είπαμε προηγουμένως, έκανε προσπάθεια και αποσκοπούσε στη δημιουργία ενός ανταγωνιστικού δημόσιου φορέα, ο οποίος θα μπορούσε να σταθεί στον ανταγωνισμό και να λειτουργήσει στο νέο περιβάλλον της απελευθέρωσης της ενέργειας, έχουμε μια κακή ΔΕΗ, γιατί η ΔΕΗ κρατάει τις μονάδες που θα κλείσουν επειδή είναι απαξιωμένες και δεν υπάρχουν κεφάλαια για εκσυγχρονισμό. Κρατάει τους εργαζόμενους, που δεν θέλουν οι ιδιώτες, οι οποίοι θα πάρουν τις καλές μονάδες, το φιλέτο δηλαδή, στο τίμημα που θέλουν και τις ρίχνει στον κουμπαρά της και κρατάει το πελατολόγιο που, επίσης, δεν θέλουν οι ιδιώτες, το μη κερδοφόρο. Κρατάνε τους κακοπληρωτές και το κοινωνικό τιμολόγιο. Το αποτέλεσμα είναι ότι αυτή η ΔΕΗ, είναι αυτό που λέμε bad bank. Αυτό σημαίνει ότι το κόστος παραγωγής αυτής της ΔΕΗ στο μελλοντικό περιβάλλον, όπου το κόστος και η ανταγωνιστικότητα θα είναι το κριτήριο και όχι ο προστατευτισμός της όποιας κυβέρνησης, θα γίνει μη λειτουργικό και αργά ή γρήγορα, θα αποτύχει. Κλείνουμε δέκα χρόνια μέσα στην κρίση, στην αποεπένδυση και στην απαξία και όχι μόνο στην αποεπένδυση της ΔΕΗ, αλλά σε μια γενικευμένη αποεπένδυση. Η Κυβέρνηση, αφού έχει κάνει μια τεράστια στροφή, προσπαθεί να εφαρμόσει αυτά που δεν άφησε να εφαρμοστούν το 2010, το 2012. Προσπαθεί να τα εφαρμόσει το 2018 και δυστυχώς, δεν μπορούν να εφαρμοστούν αυτά στοιχειωδώς σωστά, καθώς είναι έρμαια ιδεοληψιών και πάγιων αντιλήψεων, οι οποίες δεν βοηθούν. Και για να χρησιμοποιήσω τα λόγια του εισηγητής μας κ. Αρβανιτίδη - και να κλείσω με αυτά - δεν αξίζει σε κανέναν αυτή η κατάσταση, ούτε στη χώρα ούτε στη ΔΕΗ ούτε στους πολίτες ούτε στο Κοινοβούλιο. Αυτό που χρειαζόμαστε είναι καινούργιες επενδύσεις στους ανταγωνιστικούς τομείς της ενέργειας, για να μπορέσουμε να πυροδοτήσουμε την ανάπτυξη και αυτό χρειάζεται μια εθνική στρατηγική, που δυστυχώς αυτή η Κυβέρνηση ούτε καν τη φαντάζεται, πολλώ δε μάλλον, δεν μπορεί να την τολμήσει. Σας ευχαριστώ.
Ευχαριστούμε κι εμείς. Τον λόγο έχει ο κ. Μεγαλομύστακας, Κοινοβουλευτικός Εκπρόσωπος της Ένωσης Κεντρώων.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, η θέση της Ένωσης Κεντρώων είναι σαφής και την κάνουμε φανερή εξαρχής. Καταψηφίζουμε, γιατί δεν θέλουμε σε καμμία περίπτωση να είμαστε και εμείς συνένοχοι στην πώληση των λιγνιτικών μονάδων της χώρας. Δεν θέλουμε να συμπράξουμε κι εμείς σε αυτό το ξεπούλημα του εθνικού μας πλούτου, που κάνουμε και δεν είναι κάτι διαφορετικό, όπως θέλετε εσείς να το ονομάζετε. Όλες οι κυβερνήσεις, που υπήρξαν μέχρι σήμερα, ΠΑΣΟΚ και Νέα Δημοκρατία, αλλά και η δική σας, απαξίωσαν εντελώς τη ΔΕΗ. Την τεμαχίζουν και την ξεπουλάνε σε ιδιώτες. Δεν είναι αυτό που χρειάζεται η χώρα μας. Το μόνο που ταιριάζει σε αυτό το νομοσχέδιο είναι ότι συμπλέει με την τακτική που ακολουθείτε μέχρι σήμερα. Δυστυχώς, έτσι η ανάπτυξη δεν θα έρθει, σε καμμία περίπτωση ούτε βλέπουμε φως στο τούνελ, ακολουθώντας αυτόν τον δρόμο. Φοβόμαστε πάρα πολύ ότι, εξαιτίας της κακής πολιτικής που υπήρξε μέχρι σήμερα, εξαιτίας του «μεγάλου φαγοποτιού», που υπήρξε στη ΔΕΗ και την κατέστησε έναν χώρο εξυπηρετήσεως των κομματικών συμφερόντων, είναι πολύ δύσκολο να τη σώσουμε. Εμείς, όμως, πρέπει να προσπαθήσουμε. Με αυτό το νομοσχέδιο, είναι πολύ δύσκολο να το πετύχουμε. Δυστυχώς, δεν υπάρχει ούτε υπήρξε ποτέ Εθνικός Ενεργειακός Σχεδιασμός και αυτή η τραγική έλλειψη είναι από τους κύριους παράγοντες, από τους βασικούς λόγους, που μας οδήγησαν εδώ σήμερα. Δεν μπορούμε να καταλάβουμε πώς προχωράτε σε ένα τόσο σημαντικό νομοσχέδιο, όπως την πώληση των λιγνιτικών μονάδων, χωρίς να υπάρχει ένας τέτοιος σχεδιασμός, με τον οποίον θα έπρεπε να διασφαλίζετε τον ενεργειακό εφοδιασμό της χώρας και κατ' επέκταση την παραγωγική της ανάπτυξη, που αυτό έχει ως συνέπεια την εθνική μας ανεξαρτησία, η οποία βέβαια, δεν μπορεί να υπάρξει αν δεν υπάρχει παράλληλα και δυνατή οικονομία. Ξεπουλώντας, όμως, τη ΔΕΗ δεν πρόκειται να το καταφέρουμε. Τα ίδια κάνατε κι εσείς, μαζί με τους προηγούμενους. Το τωρινό νομοσχέδιο, όπως και στο παρελθόν με τις ΑΠΕ με τις διαδικασίες τύπου ΝΟΜΕ, δεν είδαμε να βοηθάει, σε καμμία περίπτωση, τη ΔΕΗ. Τα πάντα τα κάνετε χωρίς σχέδιο, στα πρόχειρα, βιαστικά και χωρίς να δίνετε χρόνο για ουσιαστική διαβούλευση. Λέτε ότι ιδιωτικοποιείτε τη ΔΕΗ για να συμμορφωθείτε με τις αποφάσεις του Ευρωπαϊκού Δικαστηρίου. Δεν υπάρχει αυτό. Η ιδιωτικοποίηση και μάλιστα, η ιδιωτικοποίηση με τη μορφή αποεπένδυσης δεν επιβάλλεται από καμμία ευρωπαϊκή οδηγία, από κανέναν ευρωπαϊκό κανονισμό, αλλά αντίθετα, αυτό που θέλει να διασφαλίσει ο Ευρωπαίος νομοθέτης είναι η αποκατάσταση του ελεύθερου ανταγωνισμού στην αγορά ηλεκτρισμού. Εμείς, ως Ένωση Κεντρώων - το έχουμε πει και άλλες φορές - είμαστε κατά των μονοπωλίων, τόσο στον δημόσιο, όσο και στον ιδιωτικό τομέα και τασσόμαστε υπέρ του ανταγωνισμού στη λιανική και στη χονδρεμπορική αγορά ενέργειας, γιατί μόνο μέσω του ανταγωνισμού θα καταφέρουμε μείωση τιμών. Θέλουμε, όπως και να έχει, να μειωθούν οι λογαριασμοί, τόσο για τους ιδιώτες, αλλά και για τις επιχειρήσεις, γιατί έτσι θα γίνει ανταγωνιστικότερη η οικονομία μας, έτσι θα προσελκύσουμε ξένες επενδύσεις - που είναι οι επενδύσεις που θέλουμε - και όχι με το να ξεπουλήσουμε τη δική μας ιδιοκτησία. Δεν αρνούμαστε ότι η ΔΕΗ έχει προβλήματα. Σίγουρα, δεν μπορεί να συνεχίσει να λειτουργεί, όπως λειτουργούσε σήμερα. Σίγουρα, πρέπει να βάλουμε κάποια στιγμή το μαχαίρι στο κόκκαλο. Πιστεύουμε ωστόσο, ότι η αποεπένδυση, που σημαίνει στην ουσία διάλυση και εκποίηση έναντι πινακίου φακής, δεν είναι η ενδεδειγμένη λύση. Στο πλαίσιο αυτών των τριών χρόνων διαπραγματεύσεων, είμαι σίγουρος ότι υπήρχαν και άλλες εναλλακτικές λύσεις, τις οποίες έπρεπε να λάβετε υπόψη. Το να διαλέξετε αυτήν τη λύση, δηλαδή το ξεπούλημα των λιγνιτικών μονάδων, σίγουρα είναι κάτι που θα έχει σοβαρές επιπτώσεις στην οικονομία μας. Έχετε δώσει τις πιο παραγωγικές και κερδοφόρες μονάδες ή θα δώσετε ψηφίζοντας αυτό το νομοσχέδιο σήμερα εσείς, τη «Μεγαλόπολη ΙΙ» και τη «Μεγαλόπολη ΙΙΙ», τη «Μελίτη Ι» και την άδεια «Μελίτη ΙΙ». Θα επιβεβαιώσετε, για άλλη μια φορά, το «κατηγορώ», που υπάρχει στην κοινωνία μας ότι μπορεί να διαπραγματεύεστε γενναία, αλλά στο τέλος μας φέρνετε και ψηφίζετε ό,τι σας δίνουν οι δανειστές. Δεν είναι αυτό που είχατε υποσχεθεί στο λαό. Δεν είναι αυτό που θέλουμε εμείς. Και σίγουρα, δεν το θέλει και ο Έλληνας πολίτης. Κάνετε εσείς τα πάντα για να τους πάτε ό,τι έχετε υποσχεθεί στις 22 Ιουνίου, προκειμένου να ολοκληρωθεί αυτή η τέταρτη αξιολόγηση, για να έχουμε αυτήν τη δήθεν καθαρή έξοδο από τα μνημόνια. Δεν θα το καταφέρετε. Το ξέρετε πολύ καλά. Έχετε δεσμευθεί για σκληρά μέτρα και για το 2020 και για το 2021 και δυστυχώς, έχω την εντύπωση ότι έχουμε ξεπουλήσει τη χώρα μας μέχρι το 2099. Τώρα σχετικά με το νομοσχέδιο, θέλω να γίνω πιο συγκεκριμένος όσον αφορά το ποσό με το οποίο αξιώνετε γι' αυτές τις μονάδες, γιατί δεν υπάρχει. Σίγουρα η πώληση αυτών των λιγνιτικών μονάδων της ΔΕΗ θα γίνει με διεθνή πλειοδοτικό διαγωνισμό. Λέτε, όμως, ότι εάν δεν βρεθούν πλειοδότες, δεν θα υπάρξει όριο στην τιμή, δεν θα υπάρχει ελάχιστη τιμή, δηλαδή θα ψηφίζουμε να ξεπουλήσουμε ή εν τέλει και να - πάντα σε εισαγωγικά - «χαρίσουμε» παραγωγικές μονάδες που φέρνουν πλούτο, άσχετα που γίνεται κακή διαχείριση και δεν μπορούμε εμείς αυτόν να τον διαχειριστούμε. Δυστυχώς, θα κάνετε τη χάρη σε αυτούς που ενώ δεκαπέντε χρόνια είχαν τη δυνατότητα να κάνουν τη δική τους μονάδα παραγωγής ενέργειας, θα έρθουν τώρα και θα πάρουν σχεδόν τζάμπα αυτές τις μονάδες παραγωγής σε μια τέτοια εξευτελιστική τιμή. Η πώληση του 40% της λιγνιτικής παραγωγής, ακριβώς επειδή δεν προσδιορίζεται το τίμημα ούτε έχει ελάχιστο όριο, οδηγεί την υπερχρεωμένη ΔΕΗ στην καταστροφή. Οι υπό πώληση λιγνιτικές μονάδες είναι ευέλικτες. Ξέρετε πολύ καλά ότι έχουν χαμηλό κόστος παραγωγής, χαμηλές εκπομπές λόγω των μονάδων αποθείωσης και μπορούν να λειτουργούν όλες τις ώρες, με αποτέλεσμα να παράγουν συνεχώς ρεύμα χωρίς πρόβλημα. Είναι, όπως ξαναείπα, οι πιο παραγωγικές μονάδες που διαθέτουμε αυτήν τη στιγμή. Εσείς τις χαρακτηρίζατε «ασημικά». Περιορίζετε, επίσης, τη λειτουργία της νέας μονάδας φυσικού αερίου της Μεγαλόπολης σε ποσοστό μεγαλύτερο του 30%. Γιατί; Με αυτόν τον τρόπο δεν διασφαλίζετε τον ανταγωνισμό, αλλά αντίθετα τον διαστρεβλώνετε, αφού αφαιρείτε από τη ΔΕΗ ένα βασικό της όπλο. Δηλαδή, καταστρέφουμε μια δομή για να λειτουργήσει μια άλλη; Αυτό είναι λάθος και το ξέρετε πολύ καλά και εσείς. Δεν θέλουμε όλο αυτό το βάρος να πέσει σε καμμία περίπτωση στις πλάτες του Έλληνα φορολογούμενου. Προβλέπονται, επίσης, σε αυτό το νομοσχέδιο, κατά παρέκκλιση κάθε άλλης διάταξης νόμου, σειρά προνομίων γι' αυτές τις δύο νέες μικρές, κακές - όπως θέλετε πείτε τις - ΔΕΗ που θα συσταθούν. Οι δύο μικρές αυτές ΔΕΗ, οι θυγατρικές του 2018 ολοκληρώνουν την απαξίωση της ΔΕΗ, που είχε ξεκινήσει το 2014. Ας θυμηθώ τι γίνεται. Βάσει της νομοθεσίας, μέσω των ΝΟΜΕ, ο χονδρέμπορας αγοράζει φθηνά εις βάρος της ΔΕΗ για να πουλήσει ακριβά, όχι μόνο στους καταναλωτές, αλλά και στο εξωτερικό. Αυτό λέγεται αισχροκέρδεια, όταν μάλιστα η ΔΕΗ για να καλύψει τις εσωτερικές ανάγκες σε ηλεκτρισμό αγοράζει πολύ ακριβά εξωτερική ενέργεια. Δείτε λίγο τι πάτε να ψηφίσετε. Οι δύο μικρές αυτές ΔΕΗ, που δημιουργείτε με το σχέδιο νόμου, συνδυαζόμενες με τα ΝΟΜΕ, αφήνουν στη ΔΕΗ πελάτες που δεν είναι επιθυμητοί στους νυν παρόχους, ενώ ταυτόχρονα τα ΝΟΜΕ παραμένουν μόνο στη ΔΕΗ, ενώ με το μνημόνιο που είχατε ψηφίσει και συγκεκριμένα στη σελίδα 32 προβλέπεται ότι με την αποεπένδυση της λιγνιτικής παραγωγής θα υπάρξει πρόβλεψη, ώστε αυτές σιγά σιγά να καταργούνται. Ωστόσο βάζετε σε μία μικρότερη ΔΕΗ βαρίδια που δεν έχουν οι ανταγωνιστές. Πώς θα λειτουργήσει; Σας το ξαναλέω, καταστρέφετε τη ΔΕΗ για να λειτουργήσουν οι άλλοι πάροχοι. Με την απόσχιση των λιγνιτικών μονάδων θα μειωθεί η παραγωγή της ΔΕΗ και δεν θα μπορεί να ανταποκριθεί στις ανάγκες που υπάρχουν στο εσωτερικό της χώρας. Συνειδητά λοιπόν μετατρέπετε τη ΔΕΗ σε μία bad bank, που ακούστηκε πολλές φορές σήμερα, αφήνετε όλα τα αρνητικά, όλα τα βαρίδια στη ΔΕΗ και καθαρίζετε τους υπόλοιπους παρόχους. Η ΔΕΗ αποτελεί την τρίτη εφορία αυτή τη στιγμή στην Ελλάδα, μαζί με την Ανεξάρτητη Αρχή Δημοσίων Εσόδων και το κέντρο είσπραξης των ασφαλιστικών εισφορών. Ο Έλληνας δεν μπορεί να κουβαλήσει πλέον αυτό το βάρος. Πρέπει να το καταλάβετε, πρέπει να βάλετε όλες σας τις μηχανές να δουλεύουν στο φουλ, έτσι ώστε να έρθει αυτή η πολυπόθητη ανάπτυξη, γιατί δεν πάμε όπως πρέπει, σε καμία περίπτωση. Δεν υπάρχουν, παρά τις παρεμβάσεις του Υπουργού, τα απαραίτητα ανταποδοτικά μέτρα για τις περιοχές που υπάρχουν αυτές οι μονάδες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Πολύ λίγο χρόνο θα χρειαστώ, κύριε Πρόεδρε. Τα χρονοδιαγράμματα που βάζετε δεν μπορούμε να τα χαρακτηρίσουμε ως λογικά. Αντίθετα, τα λέμε ουτοπικά και πολύ ασφυκτικά και δεν πιστεύουμε ότι θα μπορέσετε να υλοποιήσετε την αγοραπωλησία αυτήν ή το ξεπούλημα, όπως λέμε εμείς καλύτερα, μέχρι το τέλος του χρόνου. Επομένως, δεν ακούσαμε να υπάρχει και ένα δεύτερο πλάνο, ενώ βλέπουμε να μην κόβονται και οι κακές συνήθειες του παρελθόντος που έφτασαν εδώ που έφτασε τη ΔΕΗ, όπως επίσης δεν υπάρχει και πλάνο για το τι θα γίνουν όλοι αυτοί οι εργαζόμενοι. Πώς θα μπορέσετε να υλοποιήσετε το πρόγραμμα εθελουσίας; Επειδή δεν έχω άλλο χρόνο και ελπίζω να έχω και δευτερολογία, θα ολοκληρώσω λέγοντας ότι σήμερα δεν έπρεπε να συζητάμε αυτό το προβληματικό νομοσχέδιο, αλλά θα έπρεπε να έχουμε έναν διάλογο για τον εθνικό ενεργειακό σχεδιασμό. Δεν ξέρουμε σε τι αποσκοπεί αυτό το νομοσχέδιο, δεν ξέρουμε σε καμμία περίπτωση τι συμφέροντα εξυπηρετείτε. Αυτό που ξέρουμε, όμως, είναι ότι σε καμία περίπτωση, ασκώντας αυτήν την πολιτική, δεν εξυπηρετείτε το εθνικό συμφέρον αυτής της χώρας. Γι' αυτό και εμείς καταψηφίζουμε το νομοσχέδιο. Ευχαριστώ πολύ.
Δευτερολογία δεν έχετε. Είχατε δεκατέσσερα λεπτά, αρκετά ήταν. Τον λόγο έχει η κ. Φωτεινή Αραμπατζή.
Ευχαριστώ, κύριε Πρόεδρε. Κυρίες και κύριοι συνάδελφοι, επί μέρες τώρα τόσο ο κ. Σταθάκης όσο και οι Βουλευτές του ΣΥΡΙΖΑ προσπαθούν να πείσουν τον εαυτό τους, αλλά και εμάς όλους, ότι για το νομοσχέδιο που θα ψηφίσουν σήμερα, σε λίγες ώρες, και αφορά στην πώληση τριών λιγνιτικών μονάδων και μίας άδειας της ΔΕΗ, δεν φταίνε οι ίδιοι που το έφεραν στη Βουλή, αλλά τι να κάνουμε, έτσι τα έφερε η ζωή, το κακό Ευρωπαϊκό Δικαστήριο είναι αυτό που τους ανάγκασε να το φέρουν. Λίγη πολιτική γενναιότητα, όμως, κυρίες και κύριοι του ΣΥΡΙΖΑ, δεν θα έβλαπτε. Πείτε μια φορά την αλήθεια. Και η αλήθεια είναι απλή. Κάνετε άλλη μία κωλοτούμπα, ξεμπερδεύετε με μία ακόμα αυταπάτη, εξαφανίζετε μία ακόμη προεκλογική κόκκινη γραμμή, ίσως την πιο κόκκινη απ' όλες, αν εξαιρέσει, βεβαίως, κανείς ότι θα σκίζατε το μνημόνιο με ένα άρθρο κι έναν νόμο. Γιατί, κυρίες και κύριοι συνάδελφοι, ηχούν ακόμη στα αυτιά μας οι προεκλογικές φανφάρες του Αρχηγού σας, ο οποίος απειλούσε θεούς και δαίμονες ότι αν έρθουν επενδυτές στην Ελλάδα κι αν αγοράσουν μεταξύ άλλων και κομμάτι της ΔΕΗ, θα χάσουν τα λεφτά τους και θα βρεθούν στη φυλακή, ότι η ΔΕΗ θα είναι για πάντα 100% κρατική επιχείρηση. Εσείς οι ίδιοι τα λέγατε, πριν καθίσετε βεβαίως στις αναπαυτικές καρέκλες της εξουσίας, σε κάθε συγκέντρωση, σε κάθε τηλεοπτική εκπομπή. Άλλωστε, ήσασταν εσείς οι ίδιοι που προτρέπατε τους πολίτες για το κίνημα «Δεν Πληρώνω» και στους λογαριασμούς της ΔΕΗ, όσο κι αν προσπαθείτε τώρα να συμμαζέψετε τα ασυμμάζευτα και ισχυρίζεστε ότι εννοούσατε και τους προτρέπατε να μην πληρώνουν όχι όλον τον λογαριασμό της ΔΕΗ, αλλά αυτόν που αφορούσε τον ΕΝΦΙΑ. Εσείς, κύριε Υπουργέ, λέγατε ότι η πώληση ή η ιδιωτικοποίηση της ΔΕΗ συνιστά εθνικό έγκλημα. Και τώρα έρχεστε να ξεπουλήσετε τις πιο κερδοφόρες μονάδες της, με τον μεγαλύτερο, βεβαίως, πολιτικό κυνισμό. Κι έρχεται ο δικός σας Πρόεδρος της ΔΕΗ, που υπήρξε για χρόνια και συνδικαλιστής του ΣΥΡΙΖΑ, να ομολογήσει στη Βουλή ότι η Κυβέρνησή σας κάνει αυτό που θα έπρεπε να έχουν κάνει οι προηγούμενες κυβερνήσεις και ομολογεί πως όλοι γνωρίζαμε, εδώ και δεκαπέντε χρόνια, ότι η ΔΕΗ δεν θα μπορούσε να συνεχίσει έτσι. Αναρωτιέμαι γιατί δεν τα έλεγε αυτά προεκλογικά στον κ. Τσίπρα, προκειμένου να τον προσγειώσει στην πραγματικότητα. Κι επειδή ο κ. Σταθάκης επί τέσσερις μέρες τώρα μας λέει ότι το συγκεκριμένο νομοσχέδιο, εμμέσως πλην σαφώς, εγκρίθηκε από τον ελληνικό λαό τον Σεπτέμβριο του 2015, μήπως θέλει να μας εξηγήσει ο Υπουργός πότε, τόσο ο ίδιος όσο και ο Πρωθυπουργός, στις εκλογές του Σεπτεμβρίου του 2015, είπαν στον ελληνικό λαό ότι θα ξεπουλήσουν τις μονάδες της ΔΕΗ; Τέτοιο πολιτικό παραμύθι, ανάμεσα και σε άλλα βεβαίως, σερβίρατε προεκλογικά στους Έλληνες, προκειμένου να υφαρπάξετε τη ψήφο τους. Βεβαίως, η εξαπάτηση με τον ΣΥΡΙΖΑ δεν σταματά, δυστυχώς, ποτέ. Διότι την ίδια ώρα που μας λέτε ότι το νομοσχέδιο σάς το επέβαλε το Ευρωπαϊκό Δικαστήριο και η συμφωνία με τους δανειστές κι ότι εσείς από μόνοι σας ποτέ δεν θα το κάνατε, την ίδια ώρα ομολογείτε στην αιτιολογική έκθεση του νομοσχεδίου, δια της υπογραφής του αρμόδιου Υπουργού και των συναρμοδίων Υπουργών, ότι η πώληση λιγνιτικών μονάδων βοηθά τον ελεύθερο ανταγωνισμό και ότι θα οδηγήσει σε μείωση των τιμών του ρεύματος προς όφελος του καταναλωτή. Από ψέμα σε ψέμα, από αντίφαση σε αντίφαση. Κυρίες και κύριοι συνάδελφοι, προσπαθείτε, υποτίθεται, να διασφαλίσετε υγιείς όρους και ελεύθερο ανταγωνισμό για τη ΔΕΗ. Την ίδια ώρα, όμως, έχετε οδηγήσει τη ΔΕΗ στα πρόθυρα της χρεοκοπίας. Με τις πολιτικές σας την οδηγήσατε τα τρία τελευταία χρόνια στην απώλεια του 80% της χρηματιστηριακής της αξίας. Πήρατε τη ΔΕΗ με χρηματιστηριακή αξία 2,5 δισεκατομμύρια και την απαξιώνετε σε χρηματιστηριακή αξία 0,6 δισεκατομμύρια. Κι έρχεστε τώρα με αυτό το νομοσχέδιο να πουλήσετε εξαιρετικά ανταγωνιστικές μονάδες, κυριολεκτικά τα «ασημικά» της, μονάδες που έχουν το χαμηλότερο μεταβλητό κόστος, δηλαδή είναι οι πιο ανταγωνιστικές, τις οποίες απαλλάσσετε απ' όλα τα βάρη και τις προσφέρετε φιλέτο στους ιδιώτες. Κι έχετε το θράσος την ίδια ώρα να λέτε ότι ήταν κακό το δικό μας νομοσχέδιο για τη «μικρή ΔΕΗ», αυτό με το οποίο, κύριοι Υπουργοί, θα εισπράτταμε 2 δισεκατομμύρια από την πώλησή της και 4 δισεκατομμύρια επενδύσεων. Ακυρώσατε τη «μικρή ΔΕΗ», όπως με πολλή περηφάνια ανέφερε καμιά δεκαριά φορές ο κ. Σταθάκης, ενώ τρία χρόνια τώρα απαξιώνετε και καταστρέφετε συνολικά τη ΔΕΗ, οδηγώντας τη σε τεράστια οικονομική επιδείνωση. Τα ληξιπρόθεσμα χρέη έχουν ξεπεράσει τα 3 δισεκατομμύρια ευρώ, από το 1 δισεκατομμύριο ευρώ και φυσικά η ΔΕΗ κινδυνεύει, δυστυχώς, με ξαφνικό θάνατο και χρεοκοπία ανά πάσα στιγμή. Το νομοσχέδιό σας υπονομεύει τη βιωσιμότητα της επιχείρησης και φυσικά τις θέσεις εργασίας. Δεν έχετε κανέναν ολοκληρωμένο και σοβαρό ενεργειακό σχεδιασμό για τη ΔΕΗ και με τον τρόπο που επιχειρείτε την πώληση των μονάδων επιβαρύνετε την επιχείρηση που θα μείνει στο δημόσιο, προκαλώντας της τεράστιο πρόβλημα βιωσιμότητας και ανταγωνιστικότητας. Και το μόνο που βρήκαν να πουν οι λαλίστατοι κατά τα άλλα Βουλευτές σας, οι οποίοι εκλέγονται στις επίμαχες περιφέρειες που πλήττονται από το συγκεκριμένο νομοσχέδιο, ήταν ότι θα ψηφίσουν κάτι το οποίο είναι το λιγότερο κακό. Λάθος, κυρίες και κύριοι του ΣΥΡΙΖΑ! Ψηφίζετε ένα νομοσχέδιο που είναι το μεγαλύτερο κακό για την επιχείρηση και τις τοπικές κοινωνίες που αφορά. Γι' αυτό και ο περιφερειάρχης και οι δήμαρχοι και οι εκπρόσωποι των συνδικάτων ήταν φωτιά και λάβρα στην ακρόαση των φορέων και χαρακτηρίζουν το νομοσχέδιο αυτό καταστροφικό. Αντιθέτως - και κλείνω, με την ανοχή σας, κύριε Πρόεδρε - οι θέσεις της Νέας Δημοκρατίας είναι ξεκάθαρες για την ΔΕΗ και βεβαίως τον ενεργειακό σχεδιασμό της χώρας. Εμείς πιστεύουμε στην απελευθέρωση της αγοράς ενέργειας, με στόχο τη μείωση της τιμής του ρεύματος για τον καταναλωτή, τα νοικοκυριά και βεβαίως τις επιχειρήσεις. Πιστεύουμε ότι είναι αναγκαίο να υπάρξει στρατηγικός επενδυτής στη ΔΕΗ, προκειμένου να οδηγήσει στην ανάταξή της. Πιστεύουμε στην ανάγκη ενός συγκροτημένου σχεδίου για τη σταδιακή απεξάρτηση από τον λιγνίτη και την ενίσχυση των Ανανεώσιμων Πηγών Ενέργειας. Ανανεώσιμες Πηγές Ενέργειας σαν αυτές των σχεδίων βελτίωσης, κύριοι Υπουργοί, του Προγράμματος Αγροτικής Ανάπτυξης, για την κάλυψη των αναγκών των γεωργικών εκμεταλλεύσεων, πολύτιμα κοινοτικά κονδύλια, που τριάμισι χρόνια τώρα τα αφήνετε να λιμνάζουν στα συρτάρια αποστερώντας τα από την πραγματική οικονομία. Και βεβαίως θεωρούμε αναγκαία την αποκατάσταση των περιοχών με γενναία χρηματοδότηση και κίνητρα για την διασφάλιση των θέσεων εργασίας. Εμείς θέλουμε τη ΔΕΗ κυρίαρχη, δυνατή και κερδοφόρα. Εσείς, δυστυχώς, κάνετε τη ΔΕΗ αδύναμη οικονομικά, αναιμική και τώρα την οδηγείτε στο ξεπούλημα.
Τον λόγο έχει ο Αναπληρωτής Υπουργός Περιβάλλοντος και Ενέργειας κ. Φάμελλος.
Ευχαριστώ, κύριε Πρόεδρε. Κυρίες και κύριοι Βουλευτές, παρ' ότι το συγκεκριμένο νομοσχέδιο είναι απολύτως στο χαρτοφυλάκιο και στην ευθύνη του Υπουργού, αισθάνθηκα την υποχρέωση να μιλήσω σήμερα, παρακολουθώντας τη συζήτηση και χθες και σήμερα, διότι έχω την υποχρέωση να θέσω ένα πλαίσιο το οποίο δεν έχει ακουστεί μέχρι σήμερα στην όλη συζήτηση και το οποίο θα έπρεπε να μας χαρακτηρίζει. Δεν θα κάνω τον δάσκαλο. Επειδή, όμως, είναι πολιτική μας υποχρέωση, δεν είναι μόνο γνώση, πρέπει να συζητήσουμε σε ποιο πεδίο γίνεται η συζήτηση γι' αυτό το νομοσχέδιο. Δύο είναι τα κυρίαρχα θέματα που θα έβαζε ένας απλός, λογικός άνθρωπος, όταν συζητάμε για ενέργεια. Το ένα είναι ο ενεργειακός σχεδιασμός και το άλλο είναι η κλιματική αλλαγή. Το θέμα του ενεργειακού σχεδιασμού ακούστηκε. Το άκουσα από τον κ. Δένδια, από τον κ. Μητσοτάκη, από τον κ. Μπαργιώτα, από τον κ. Μεγαλομύστακα. Είπαν ότι δεν έχουμε ενεργειακό σχεδιασμό και κάνουμε μία πράξη στην τύχη. Θα μου επιτρέψετε, όμως, να πω ότι το θέμα της κλιματικής αλλαγής δεν το άκουσα από κανέναν. Το θέμα δηλαδή των μεγάλων παγκόσμιων αλλαγών που πρέπει να γίνουν έτσι ώστε να μπορέσουμε να ανταποκριθούμε σε αυτό για το οποίο εκλεγήκαμε, που είναι η αειφορία της ζωής και της παραγωγής, δεν το άκουσα από κανέναν. Και αυτό είναι ένα μεγάλο πολιτικό έλλειμμα, το οποίο πρέπει να ξαναμπεί στη συζήτηση με παρέμβαση της Κυβέρνησης. Δεν έχουμε δυνατότητα πλέον παγκόσμια να συζητάμε για οτιδήποτε παραγωγικό, πολύ δε περισσότερο για ενέργεια, εάν δεν συνυπολογίσουμε τις επιπτώσεις της κλιματικής αλλαγής και την παγκόσμια συμφωνία για μείωση των εκπομπών αερίων του θερμοκηπίου. Είναι η μόνη και θεσμικά και κοινωνικά απαιτούμενη επιλογή που πρέπει να κάνουμε. Διότι η βιώσιμη ανάπτυξη και η Συμφωνία των Παρισίων είναι κάποια πράγματα που έχουν συμφωνηθεί παγκοσμίως και στον ΟΗΕ και στην Ευρωπαϊκή Ένωση και οφείλουμε να τα λάβουμε υπ' όψιν μας, γιατί πραγματικά πιστεύω ότι δεν θα υπάρχει λόγος για τον οποίο έχουμε εκλεγεί, εάν δεν λάβουμε υπ' όψιν μας αυτές τις παραμέτρους. Ποια είναι, όμως, η κατάσταση; Πρώτα απ' όλα μου έκανε μεγάλη εντύπωση που Βουλευτές και μάλλον και ο Αρχηγός της Αξιωματικής Αντιπολίτευσης μας κατηγόρησε ότι όλη αυτή η συζήτηση δεν γίνεται στο πλαίσιο του ενεργειακού σχεδιασμού. Νομίζω ότι δεν έχουν περάσει πάνω από δύο εβδομάδες που ο Υπουργός κάλεσε και την Επιτροπή Περιβάλλοντος για μία συζήτηση για τον ενεργειακό σχεδιασμό για το 2030. Άρα έχει γίνει ειδική συζήτηση στη Βουλή για τον ενεργειακό σχεδιασμό της επόμενης δεκαετίας. Και έχουμε κάνει συζήτηση, ανοιχτή διαβούλευση με τους παραγωγούς στο Υπουργείο, πάλι πριν από δύο εβδομάδες, γιατί το θέμα του ενεργειακού σχεδιασμού έχει τεθεί και στην κοινωνία και υπάρχει ειδική επιτροπή διαβούλευσης όπου έχουμε καταθέσει ήδη και ο Υπουργός και εγώ τις παραμέτρους πάνω στις οποίες γίνεται η συζήτηση για τον ενεργειακό σχεδιασμό. Το να μην έχει ενημερωθεί κάποιος συνάδελφος Βουλευτής για το ζήτημα αυτό, το θεωρώ απλά έλλειμμα του γραφείου του. Το να μην το ξέρει ο Αρχηγός της Αξιωματικής Αντιπολίτευσης δείχνει πόσο ψηλά και πόσο ουσιαστικά έχει στην ατζέντα του και το περιβάλλον και την ενέργεια.Πρακτικά επιδιώκει να κάνει μικροπολιτική με ένα θέμα για το οποίο η Βουλή έχει ήδη αναλάβει πρωτοβουλίες. Και δεν ήταν μια πρωτοβουλία της Κυβέρνησης έξω από τη Βουλή, είναι μια πρωτοβουλία μέσα στη Βουλή, την οποία οφείλατε να γνωρίζατε. Ποιο είναι το σχέδιο, όμως, του ενεργειακού σχεδιασμού και του κλίματος παντρεμένα, μαζί; Το σχέδιο, λοιπόν, έχει έναν μεσοπρόθεσμο ορίζοντα για το 2030, μιας και η χώρα ικανοποιεί και πληροί τις προϋποθέσεις της και τις υποχρεώσεις της για το 2020 για το θέμα του κλίματος, της χρήσης ανανεώσιμων πηγών ενέργειας και της μείωσης κατανάλωσης ενέργειας. Έχει έναν σχεδιασμό για το 2030, που είναι σημαντικός - θα πω τι σημαίνει για την ηλεκτροπαραγωγή - , ενώ ταυτόχρονα έχει έναν σχεδιασμό αύξησης της παραγωγής ενέργειας από τις ανανεώσιμες πηγές ενέργειας. Πρέπει να σας ενημερώσουμε ότι το 2020 αυτός ο συντελεστής για την Ελλάδα θα είναι 30% τουλάχιστον. Αυτό είναι ένα επίτευγμα το οποίο έχει σήμερα η χώρα μας, ένα επίτευγμα που ανήκει στην ελληνική κοινωνία και πρέπει να το αναφέρουμε. Το 2030 τα πράγματα θα είναι πολύ πιο δύσκολα και θα σας πω τι σημαίνει αυτό για τη ΔΕΗ. Όμως ποιος είναι ο μακροπρόθεσμος ενεργειακός και περιβαλλοντικός στόχος; Αγαπητοί συνάδελφοι, πρέπει να λάβουμε υπ' όψιν μας ότι το σχέδιο για το 2050, το οποίο συζητείται ήδη σε επίπεδο Ευρωπαϊκής Ένωσης, προβλέπει μείωση των ατμοσφαιρικών εκπομπών των αερίων του θερμοκηπίου πάνω από 80%, σε σχέση με τις εκπομπές του 1990. Αυτό πρακτικά σημαίνει ότι σε τριάντα δύο χρόνια η χώρα μας και η Ευρώπη θα πρέπει να έχει εκπομπές αερίων του θερμοκηπίου μηδενικές, σε σύγκριση με τις εκπομπές του 1990. Αυτό ισχύει και για την ηλεκτροπαραγωγή. Γιατί υπάρχουν κλάδοι και τομείς της κοινωνίας και της οικονομίας που δεν μπορούν να φτάσουν στο απόλυτο μηδέν. Η ηλεκτροπαραγωγή, όμως, ως προς τις εκπομπές θα πρέπει να μηδενίσει τις αποδόσεις της. Για τον λόγο, λοιπόν, αυτόν εμείς κάνουμε έναν σχεδιασμό ανανεώσιμων πηγών ενέργειας, ο οποίος είναι γεωγραφικά πλήρης, γι' αυτό και διεκδικούμε τη σύνδεση των νησιών έτσι ώστε και να παράγεται ανανεώσιμη ενέργεια, που θα έρχεται στο δίκτυο της ηπειρωτικής χώρας, αλλά και το αντίστροφο. Και γι' αυτόν τον λόγο αυτή η Κυβέρνηση διεκδίκησε ειδικό άρθρο στην πρόσφατη οδηγία για το εμπόριο εκπομπών αερίων, όπου υπάρχει ειδικό άρθρο για την Ελλάδα που χρηματοδοτεί με 500 έως 600 εκατομμύρια την ηλεκτρική διασύνδεση των νησιών, κάτι που δεν είχαν σκεφτεί οι προηγούμενες κυβερνήσεις, δεν το διεκδίκησαν και είναι η πρώτη φορά που υπάρχει κάτι τέτοιο. Έτσι, λοιπόν, συζητάμε πλέον για έναν άλλον ρόλο της ΔΕΗ που θα είναι προσαρμοσμένος και στις κλιματικές υποχρεώσεις, έναν ρόλο για τη ΔΕΗ που πρέπει να είναι πρώτα απ' όλα βιώσιμος και συμβατός με τις υποχρεώσεις, αλλά και να εξασφαλίζει την πρόσβαση στο αγαθό της ενέργειας προς την κοινωνία. Γιατί και αυτό δεν ακούστηκε, δηλαδή πώς εξασφαλίζει αυτό το νομοσχέδιο την πρόσβαση των πολιτών στο ενεργειακό αγαθό. Και για να μη μιλάμε μόνο θεωρητικά, επειδή θα μπορούσε ένας Βουλευτής να επιλέξει και να μου πει «και τι κάνατε εσείς για αυτό;», θέλω να σας πω, κυρίες και κύριοι Βουλευτές, ότι αυτή η Κυβέρνηση ανέλαβε την ευθύνη και έλυσε το πρόβλημα της αδειοδότησης της Μεσοχώρας, ενός μεγάλου υδροηλεκτρικού έργου, που ήταν κουφάρι όλα τα προηγούμενα χρόνια, γιατί ήταν συνδεδεμένο με ένα παρανοϊκό σχέδιο εκτροπής του Αχελώου. Γιατί δεν είχαν ληφθεί τέτοιες πρωτοβουλίες από τις προηγούμενες κυβερνήσεις, αφού ήθελαν και το καλό της ΔΕΗ και την πρόσβαση στο αγαθό της ενέργειας; Αυτό έγινε πράξη από αυτήν την Κυβέρνηση. Τι επέλεξαν να κάνουν οι προηγούμενες κυβερνήσεις; Να κάνουν τη «φούσκα» με τα φωτοβολταϊκά και τον ΕΛΑΠΕ, τον ειδικό λογαριασμό, δηλαδή να τροφοδοτήσουν προς μία πορεία την οικονομία και την κοινωνία που δεν παρήγαγε ελληνικό ακαθάριστο προϊόν, αλλά είχε μέχρι φέτος ζημιογόνο και ελλειμματικό τον Ειδικό Λογαριασμό των ΑΠΕ. Διότι παρέπεμπαν πολίτες και παραγωγούς στον Ειδικό Λογαριασμό των ΑΠΕ, αλλά δεν είχαν λεφτά μέσα σε αυτόν για να καλύψουν τις υποχρεώσεις. Και φέτος - και πιστεύω γι' αυτό γελάτε, κύριε Σκρέκα - είναι η πρώτη χρονιά που έχει θετικό ισοζύγιο ο ειδικός λογαριασμός και έχει περίσσευμα πόρων. Γιατί τον είχατε δώσει ισχυρά ζημιογόνο, όπως παραδώσατε και τη χώρα. Αυτή ήταν η επιλογή, επιλογή «φούσκα», χωρίς να ξέρουν τι σημαίνει ενεργειακός σχεδιασμός - ούτε ο Πρόεδρος της Νέας Δημοκρατίας δεν το ήξερε σήμερα - και επί της ουσίας υποθήκευση του κράτους. Όμως εμείς γνωρίζουμε ότι για το 2030 η ΔΕΗ και η ηλεκτροπαραγωγή έχει συγκεκριμένες υποχρεώσεις. Ο στόχος που έχει τεθεί, που είναι η μείωση κατά 43% των εκπομπών σε σχέση με το 2005- αυτός είναι ο στόχος για τις μεγάλες ενεργειακές μονάδες - , μας υποχρεώνει να κάνουμε σημαντικές τομές στον ενεργειακό σχεδιασμό, αλλά και ως προς τη βιωσιμότητα της ΔΕΗ. Δύο πράγματα επιλύονται ταυτόχρονα: ο ενεργειακός σχεδιασμός και η βιωσιμότητα της ΔΕΗ. Και αυτό γιατί πρέπει να λάβουμε υπ' όψιν μας - και δεν ξέρω αν έχετε λάβει εσείς υπ' όψιν σας - την επιβάρυνση του λειτουργικού κόστους που θα έχει η ΔΕΗ με τα περίπου 20 ευρώ τον τόνο διοξείδιο του άνθρακα που θα φτάσει η τιμή εμπορίας. Σαφέστατα μου κάνει εντύπωση γιατί δεν ακούστηκε σήμερα ή χθες η οδηγία ΕΚ για τις αέριες εκπομπές, που έχει επίσης στόχο το 2030, που τροποποιεί όλη την ενεργειακή παραγωγή της Ευρώπης, η οδηγία 75/2010 για τα πρότυπα στις ηλεκτροπαραγωγικές μονάδες από τις οποίες προσπαθήσαμε και πήραμε εξαίρεση για τις μονάδες των νησιών - γιατί και αυτό έπρεπε να το κερδίσει αυτή η Κυβέρνηση - , για να είναι ανοικτές μέχρι να συνδεθούν με την ηπειρωτική χώρα, όπως δεν άκουσα τίποτα και για τον Ευρωπαϊκό Κανονισμό για την Αγορά Ηλεκτρικής Ενέργειας, που βάζει το όριο των 550 γραμμαρίων διοξειδίου του άνθρακα ανά κιλοβατώρα. Αυτές οι παράμετροι πότε θα ακουστούν σε μια συζήτηση που τροποποιεί όλο το ενεργειακό μοντέλο; Γιατί δεν ακούστηκε αυτή η κριτική, που σε αυτό το πλαίσιο πρέπει να γίνεται συζήτηση, από κανένα κόμμα της Αντιπολίτευσης; Πολύ απλά, γιατί δεν υπάρχει σχέδιο για τη ΔΕΗ από την Αντιπολίτευση, γιατί δεν τους ενδιέφερε ποτέ ούτε η ανθρώπινη υγεία, ούτε το περιβάλλον, ούτε η βιωσιμότητα της ΔΕΗ. Απλώς συνεχίζουν να κάνουν πρόχειρα και αντιεπιστημονικά πολιτική και δυστυχώς, να κάνουν πολιτική μόνο όταν τους τραβάνε το αφτί κάποιοι «νταβατζήδες». Αυτό ήταν το παρελθόν της Ελλάδας. Όμως εμείς υποχρεούμαστε προς την κοινωνία να δώσουμε μια πρόταση διεξόδου, και στη ΔΕΗ και στην κοινωνία που στηρίζεται στο λιγνιτικό προϊόν. Γι' αυτόν τον λόγο η Κυβέρνηση επέλεξε και αύξησε το ανταποδοτικό τέλος, τα 1,2 ευρώ έγιναν 1,4 ευρώ, όμως ταυτόχρονα σχεδιάζουμε τη δική μας συνεισφορά στο Ταμείο Δίκαιης Μετάβασης, την αυριανή μέρα των λιγνιτικών περιοχών. Έτσι, λοιπόν, έχουμε μια μεγάλη ευρωπαϊκή συζήτηση. Έχουμε βρεθεί με τον Υπουργό με τον Αντιπρόεδρο της Κομισιόν και συζητήσαμε την ένταξη της Ελλάδας στην πρωτοβουλία των μεταλιγνιτικών περιοχών, στο Ταμείο Δίκαιης Μετάβασης, το οποίο υποστηρίξαμε και στο Ευρωκοινοβούλιο κι έχουμε ήδη εξασφαλίσει ότι στα επόμενα εργαλεία χρηματοδότησης στα διαθρωτικά ταμεία θα έχει προτεραιότητα η λιγνιτική και η μεταλιγνιτική περιοχή. Όμως εξετάζουμε και τη δική μας εθνική συνεισφορά. Έτσι, λοιπόν, από τα έσοδα του εκπλειστηριασμού δικαιωμάτων του διοξειδίου του άνθρακα το Υπουργείο μας σχεδιάζει τη δημιουργία ελληνικού Ταμείου Δίκαιης Μετάβασης για τις μεταλιγνιτικές περιοχές. Αυτό το Ταμείο μπορούμε να σας πούμε ότι έχει πλέον περιθώρια, γιατί δεν είναι ζημιογόνος ο Ειδικός Λογαριασμός των ΑΠΕ, που βάζαμε ποσοστά άνω του 70% των εσόδων αυτών, και έχουμε τη δυνατότητα να πούμε ότι σε πρώτη φάση και αυτή τη χρονιά η εκτίμηση για τον προϋπολογισμό του Ταμείου Δίκαιης Μετάβασης για τις λιγνιτικές περιοχές ανέρχεται στα 20 εκατομμύρια ευρώ. Αυτή είναι η δική μας συνεισφορά σε αυτές τις δύσκολες συνθήκες, που μπορεί να πιάσει τόπο και για την εργασία και για την πρόοδο στις περιοχές αυτές. Το ερώτημα όμως που μπαίνει πια, επειδή μιλήσαμε για το συγκεκριμένο, είναι το εξής: Είναι δυνατόν σε κάθε συνεδρίαση της Βουλής να ακούμε τόσα fake news; Είναι δυνατόν να έρχονται εδώ εκπρόσωποι κομμάτων και να λένε, παραδείγματος χάριν, ότι ήταν αποτέλεσμα της διαπραγμάτευσης και του μνημονίου, δηλαδή της δικής μας σύμβασης, το θέμα αυτό το οποίο συζητάμε; Μόλις προηγουμένως και η κυρία συνάδελφος στο ίδιο αναφέρθηκε. Ήταν ευθύνη κάποιου το ότι συζητάμε σήμερα για την αποεπένδυση στις λιγνιτικές μονάδες; Θέλω να ρωτήσετε αυτούς που είχαν την ευθύνη της χώρας, όταν χάθηκαν οι αποφάσεις αυτές στο Ευρωπαϊκό Δικαστήριο. Διότι είναι απόφαση Ευρωπαϊκού Δικαστηρίου, του 2016, τέλος του 2016 κιόλας. Η χώρα ανέλαβε αυτή την υποχρέωση στην αρχή του 2018. Άρα δεν ήταν σε καμμία διαπραγμάτευση του καλοκαιριού του 2015, σε καμμία από τις υποχρεώσεις της χώρας και είναι μια υπόθεση για την οποία την ευθύνη είχαν οι προηγούμενες κυβερνήσεις που εκπροσώπησαν, όπως εκπροσώπησαν, τη χώρα στο Ευρωπαϊκό Δικαστήριο. Τέρμα τα ψέματα. Αυτά είναι γραμμένα και στην εισηγητική έκθεση και θεωρώ ότι είναι και λίγο παραποίηση να αναφέρεται συνάδελφος εδώ για την τελευταία παράγραφο, που λέει ότι η αποεπένδυση αυτή μπορεί και να αποτελέσει ευκαιρία για προσέλκυση επενδύσεων και να μην αναφέρεται στην υποχρεωτικότητα που είναι όλη η εισαγωγή της αιτιολογικής έκθεσης. Αυτά είναι fake news: διαβάζω την τελευταία πρόταση και κρύβω τις αποφάσεις του Ευρωπαϊκού Δικαστηρίου που οι δικές μου κυβερνήσεις έχασαν, δηλαδή του ΠΑΣΟΚ και της Νέας Δημοκρατίας. Δεύτερο fake news: ότι δεν υπάρχει αντιστάθμισμα. Δηλαδή, τα 1,4 ευρώ δεν είναι αντιστάθμισμα το οποίο ανέβηκε. Επιπροσθέτως, εμείς καταθέτουμε και Ταμείο Δίκαιης Μετάβασης στις περιοχές αυτές. Τρίτο fake news: ότι έχει περιθώρια ο λιγνίτης. Ποσότητες έχει και είναι εθνικό απόθεμα για εμάς. Έχει περιθώρια με βάση τη νομοθεσία για το κλίμα; Έχει περιθώρια με βάση τα όρια που έχουν μπει παγκόσμια για τις εκπομπές όσον αφορά το περιβάλλον; Αυτό γιατί δεν βγαίνετε να το πείτε ανοιχτά στην κοινωνία; Εμείς κάνουμε πολιτική πολύ πιο σοβαρά, αλλά και επιστημονικά και υπεύθυνα από εσάς. Και βέβαια δεν μπορώ να πω τίποτα για τον κ. Σκρέκα, ο οποίος επιμένει ότι θα μπουν και τα υδροηλεκτρικά στη σύμβαση αυτή. Κύριε Σκρέκα, μάλλον αυτό είναι αυτό που θέλετε εσείς. Εμείς δεν το θέλουμε. Το υπερασπιστήκαμε και δεν μπαίνουν. Γιατί προφανώς αντίστοιχο ψέμα, που ακούστηκε εδώ, είναι ότι πουλήθηκε ο ΔΕΣΦΑ για μερικά εκατομμυριάκια. Τα μερικά εκατομμυριάκια από την ακύρωση της σύμβασης είναι σε καθαρό net ποσό άμεσης καταβολής περίπου 235, αλλά επί της ουσίας, με την προηγούμενη σύμβαση που είχατε εσείς κλειδώσει θα τους πληρώναμε κιόλας με τα δικαιώματα που είχαν στο φυσικό αέριο. Αυτή ήταν η πραγματικότητα. Ακυρώσαμε μια σύμβαση για τον ΔΕΣΦΑ που θα πλήρωνε το ελληνικό δημόσιο και τώρα είναι στα 535 εκατομμύρια. Και θέλω να πω και κάτι ακόμα. Γίνεται μια μεγάλη κουβέντα: Είμαστε για τον ελεύθερο ανταγωνισμό ή όχι; Εδώ κυριολεκτικά έχετε πάθει παράκρουση. Οι μισοί βγαίνουν και λένε «κακώς υπάρχει δημοπρασία για να υπάρχει ανταγωνισμός στην παραγωγή ενέργειας» και οι άλλοι μισοί μάς λένε ότι εμείς είμαστε κατά του ελεύθερου ανταγωνισμού. Δεν μπορώ να καταλάβω τι πιστεύετε. Να σας πούμε εμείς εναντίον ποιου είμαστε ξεκάθαρα. Εμείς δεν πιστεύουμε στα ιδιωτικά μονοπώλια όπως ήταν ο ΟΑΣΘ στον οποίο διόριζαν οι δικοί σας Βουλευτές εργαζόμενους στη Θεσσαλονίκη. Εμείς δεν πιστεύουμε, επίσης, στις επιχειρήσεις που είναι μονοπώλια και χρηματοδοτούνται από offshore κρυφά, γιατί εμείς τέτοιες δεν έχουμε, αλλά εσείς φαίνεται ότι έχετε στην ευρύτερη οικογένεια. Εμείς επίσης πιστεύουμε σε επιχειρηματικότητα που δηλώνει το «πόθεν έσχες», από όπου προέρχονται τα κεφάλαιά της. Εσείς δεν το εφαρμόζετε. Εμείς επίσης πιστεύουμε σε μια επιχειρηματικότητα που έχει δάνεια για όλους και όχι δάνεια με «αέρα» για λίγους εκδότες που δίνατε και τα είπαν και μέσα στην επιτροπή της Βουλής. Και βέβαια προφανώς είμαστε και υπέρ της επιχειρηματικότητας που πληρώνει τα δάνειά της, όχι σαν τον ιδιοκτήτη του «Κήρυκα Χανίων» που δεν τα πλήρωσε ποτέ όσο ήταν κυβερνητικός αξιωματούχος. Αυτή είναι η επιχειρηματικότητα που θέλουμε εμείς, μια ισότιμη, δίκαιη επιχειρηματικότητα, γιατί ο πραγματικός, ελεύθερος ανταγωνισμός είναι ισότιμος και στοιχείο μιας δίκαιης κοινωνίας. Αυτό έχει αναλάβει να κάνει αυτή η Κυβέρνηση και αυτό κάνει, εφαρμόζοντας δύσκολες αποφάσεις του Ευρωπαϊκού Δικαστηρίου για τις οποίες δεν είμαστε εμείς υπεύθυνοι, ό,τι και αν λέτε. Θέλω να κλείσω με κάτι το οποίο το αφιερώνω πάλι στον κ. Δένδια, ο οποίος ήρθε εδώ και μας είπε πώς θα διαχειριστούμε τα προβλήματα που μας δημιουργούν τα γκάλοπ και η εκτίμηση του εκλογικού μας ποσοστού. Εμείς έχουμε μάθει, κυρίες και κύριοι Βουλευτές, να διαψεύδουμε τα γκάλοπ και αυτό φάνηκε σε όλες τις τελευταίες εκλογικές αναμετρήσεις. Ξέρω όμως κάτι. Πήραμε μια εντολή από την κοινωνία να βγούμε από το πρόγραμμα και την υλοποιούμε στο ακέραιο. Έχουμε τη δυνατότητα και θα πετύχουμε επιβεβαίωση αυτής της πολιτικής εμείς ως ΣΥΡΙΖΑ, ως ενιαίος ΣΥΡΙΖΑ στις επόμενες εκλογές. Γιατί εμείς θα κατεβούμε ενιαίοι στις επόμενες εκλογές. Το ερώτημα που καταθέτω στον κ. Δένδια και σε όλα τα στελέχη της Νέας Δημοκρατίας είναι το εξής. Η Νέα Δημοκρατία σε πόσα κομμάτια θα κατέβει στις επόμενες εκλογές; Γιατί από τις εφημερίδες του χώρου σας μαθαίνουμε άλλα. Τουλάχιστον τρία μέχρι στιγμής. Σας ευχαριστώ πολύ.
Και εμείς σας ευχαριστούμε. Ο κ. Θεοφύλακτος από τον ΣΥΡΙΖΑ έχει τον λόγο.
Κύριε Πρόεδρε, τον λόγο επί προσωπικού παρακαλώ.
Δεν υπάρχει προσωπικό.
Υπάρχει, κύριε Πρόεδρε, γιατί αναφέρθηκε στο όνομά μου.
Δεν υπάρχει. Μια αναφορά έγινε στην άποψη που διατυπώσατε ως εισηγητής.
Υπάρχει και θα το εξηγήσω.
Ορίστε;
Πώς δεν υπάρχει προσωπικό αφού δεν με ακούσατε;
Όταν;
Ε, δεν ακούτε! Λέω, κύριε Πρόεδρε, ότι ο κύριος Υπουργός αναφέρθηκε στα λεγόμενά μου με τρόπο που τα διαστρέβλωσε.
Ωραία, μπορείτε να πάρετε δύο λεπτά μετά στη δευτερολογία να πείτε σε τι συνίσταται το προσωπικό σας.
Όχι μετά, κύριε Πρόεδρε, τώρα.
Μα, δεν υπάρχει προσωπικό. Έκανε μια κριτική στις απόψεις.
Εγώ θα κρίνω το αν υπάρχει προσωπικό ή όχι.
Εσείς θα το κρίνετε; Σοβαρά;
Μα, αν δεν ακούσετε τελικά πώς θα το κρίνετε εσείς; Χωρίς να ακούσετε τις εξηγήσεις μπορείτε να κρίνετε αν διαστρέβλωσε ή όχι; Δεν με ακούτε, αποφασίζετε χωρίς να ακούτε. Θέλετε να ακούσετε ή όχι; Τόσο φοβερό είναι να μιλήσει δύο λεπτά ο εισηγητής της Αντιπολίτευσης για αυτά τα οποία είπε ο Υπουργός; Είναι πρόβλημα;
Ορίστε, έχετε τον λόγο για ένα λεπτό.
Κύριε Πρόεδρε, κατ' αρχάς πραγματικά δεν υπάρχει ντροπή, να έρχεται κάποιος εδώ και να μιλάει για fake news όταν αυτός ο άνθρωπος προέρχεται από τον ΣΥΡΙΖΑ. Τι είπε ο κύριος Υπουργός εδώ; Είπε ότι εμείς είπαμε ψέματα ότι δεν έχουν αυτοί σχέδιο για την ενέργεια. Μα, ο διάλογος για την ενέργεια ξεκίνησε πριν από έναν μήνα. Πώς είναι δυνατόν να έχουν σχέδιο για την ενέργεια, όταν ο διάλογος ξεκίνησε τέσσερα χρόνια αφού κυβερνούν αυτοί τη χώρα; Άρα, διαψεύδεται ο ίδιος. Δεύτερον, είπε ότι η επιλογή της προηγούμενης Κυβέρνησης για τις ΑΠΕ ήταν μια επιλογή «φούσκα». Να συμφωνήσει με τον παριστάμενο Υπουργό του, τον παραπάνω από αυτόν, γιατί ο ίδιος ο Υπουργός πανηγύρισε πριν ότι η Ελλάδα έχει πιάσει τους στόχους σε ό,τι αφορά την παραγωγή ενέργειας από ΑΠΕ. Να μας πει αν τελικά ήταν «φούσκα» ή αν ήταν σωστή επιλογή. Τρίτον, είναι τεράστιο ψεύδος ότι έλυσε το πρόβλημα της Μεσοχώρας. Το πρόβλημα της Μεσοχώρας το είχε λύσει το 2014 η προηγούμενη Κυβέρνηση. Καθυστέρησαν οι προηγούμενοι κύριοι από τον παρόντα Υπουργό να υπογράψουν τότε τη μελέτη των περιβαλλοντικών επιπτώσεων, με αποτέλεσμα επειδή πέρασε η προθεσμία να χρειάζεται επικαιροποίηση, την οποία υπέγραψε πριν από λίγο καιρό και φυσικά δεν έχει γίνει τίποτα για τη Μεσοχώρα. Κι επίσης, σε ό,τι αφορά για τα υδροηλεκτρικά της ΔΕΗ τον συγχωρώ λόγω της άγνοιας που έχει για το θέμα. Εμείς δεν έχουμε κανέναν ευσεβή πόθο. Αυτό που θέλουμε εμείς είναι μια ισχυρή ΔΕΗ, ώστε να μπορεί να διασφαλίζει την ενεργειακή ασφάλεια της χώρας και τον ελεύθερο ανταγωνισμό, για να έχουμε χαμηλές τιμές ενέργειας. Ακόμα όμως ο κ. Σταθάκης δεν έχει απαντήσει εάν στην τελευταία τηλεδιάσκεψη ζητήθηκε από την τρόικα να υπάρξουν ΝΟΜΕ, δηλαδή διαγωνισμοί ενέργειας με βάση την υδροηλεκτρική ενέργεια. Αυτά και τίποτε άλλο. Τα ψέματα να τελειώσουν!
Ο κ. Θεοφύλακτος έχει τον λόγο.
Κύριε Πρόεδρε, παρακαλώ να μου δώσετε τον λόγο, γιατί πρέπει να απαντήσω.
Κύριε Υπουργέ, έχετε τον λόγο.
Κύριε Πρόεδρε, εμένα με χαροποιεί το γεγονός ότι δεν υπάρχει κανένα προσωπικό στοιχείο, αλλά για τρία πράγματα που ακούστηκαν θέλω να απαντήσω. Πρώτον, δεν έχουμε τελικά ενεργειακό σχεδιασμό ή όχι; Όχι απλώς έχουμε…
Δεν έχετε. Διάλογο κάνετε. Ο διάλογος κατέληξε;
Κύριε Σκρέκα, δεν σας διέκοψα. Έχει ξεκινήσει, λοιπόν, δημόσιος διάλογος με εισήγηση από τους δυο Υπουργούς και στη Βουλή…
Χωρίς να καταλήξει.
Άρα, έχουμε όχι απλώς σχέδιο, αλλά έχουμε και τη δυνατότητα της διαβούλευσης και μέσα στη Βουλή και μέσα στην κοινωνία γι' αυτό το σχέδιο και είναι…
Ωραία, φέρτε το.
Κύριε Σκρέκα, αυτό τώρα τι είναι; Υπερπροσωπικό;
…το σχέδιο 2020-2030, για να το ξεκαθαρίσουμε. Δεύτερο ζήτημα. Ήταν τελικά η πολιτική των ανανεώσιμων πηγών ενέργειας «φούσκα»; Κοιτάξτε, η υπερχρέωση του ειδικού λογαριασμού αυτό απέδειξε. Χωρίς λεφτά, δίνατε υποσχέσεις και μάλιστα χωρίς μια προτεραιότητα στις παραγωγικές επενδύσεις των ΑΠΕ. Θέλετε απόδειξη; Το ποσοστό της «ΔΕΗ ΑΝΑΝΕΩΣΙΜΕΣ» που παραλάβαμε από εσάς ήταν περίπου 2% -3% της παραγωγής ανανεώσιμων πηγών ενέργειας στην Ελλάδα. Πού είναι ο σχεδιασμός, λοιπόν, που υπήρχε τότε;
Και πόσο το κάνατε τέσσερα χρόνια τώρα;
Κύριε Σκρέκα, σας παρακαλώ.
Θα τα πούμε μετά, στη δευτερολογία.
Τρίτο και τελευταίο. Καταλαβαίνω ότι ιδιαίτερα στην εκλογική σας περιφέρεια σας πειράζει πάρα πολύ το γεγονός ότι οι αυτοδιοικητικοί ακόμη και του χώρου σας μας υποδέχονται, γιατί εμείς λύσαμε το θέμα της Μεσοχώρας και το θέμα των τοπικών φραγμάτων εκεί και του υδατικού ισοζυγίου. Δεν θα στεναχωρηθούμε για το δικό σας πρόβλημα, κύριε Σκρέκα. Το καλό της χώρας θέλουμε και αυτό υπηρετούμε.
Ευχαριστούμε, κύριε Υπουργέ. Ο κ. Θεοφύλακτος έχει τον λόγο.
Κύριε Πρόεδρε, παρακαλώ τον λόγο.
Τέλος!
Για δέκα δευτερόλεπτα.
Ούτε για ένα δευτερόλεπτο, όχι. Δεν είναι καφενείο στα Τρίκαλα εδώ.
Μα, αναφέρθηκε προσωπικώς. Θα τα πω στη δευτερολογία μου.
Ο κ. Θεοφύλακτος έχει τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, να ξεκαθαρίσουμε ότι η ΔΕΗ παραμένει στον δημόσιο χαρακτήρα και ο ισχυρός παίκτης στον ενεργειακό τομέα. Ούτε κλείνει ούτε ιδιωτικοποιείται η ΔΕΗ. Τι γίνεται; Τα είπαμε, πρέπει να τα ξαναπούμε, για να είναι ξεκάθαρα και όχι τα fake news που κυκλοφορούν. Αποεπενδύονται, ιδιωτικοποιούνται τρεις μονάδες και μια άδεια και αυτά μετά από απόφαση του Ευρωπαϊκού Δικαστηρίου, τις οποίες οι θεσμοί, οι δανειστές μας, τα έβαλαν στη δεύτερη αξιολόγηση. Τι αποδεικνύει γι' αυτό του λόγου του αληθές; Ότι τα πρώτα τρία χρόνια το σχέδιο της Κυβέρνησης ήταν άλλο. Ακυρώσαμε τη «μικρή» ΔΕΗ, ακυρώσαμε τον νόμο Σαμαρά - Βενιζέλου, ακυρώσαμε την ιδιωτικοποίηση του 30% της ΔΕΗ και πορευόμαστε μετά νόμου για τις υποχρεώσεις που έπρεπε να κάνει η ΔΕΗ. Δεν συζητούσαμε για ιδιωτικοποιήσεις ούτε μονάδων. Τι άλλαξε και σήμερα μιλάμε για ιδιωτικοποιήσεις συγκεκριμένων μονάδων στη Μεγαλόπολη και στη Μελίτη; Άλλαξε ότι τελεσιδίκησε η απόφαση του Ευρωπαϊκού Δικαστηρίου στα τέλη του 2016 και το 2017 οι θεσμοί, οι δανειστές μας, την έβαλαν σαν προαπαιτούμενο στη δεύτερη αξιολόγηση. Αποδεικνύεται, δηλαδή, έμπρακτα η διαφοροποίησή μας από την κυβέρνηση Σαμαρά - Βενιζέλου, καθότι τα τρία πρώτα χρόνια είχαμε διαφορετικό κυβερνητικό σχέδιο και αυτό που άλλαξε ήταν η απόφαση του Ευρωπαϊκού Δικαστηρίου. Αντίθετα, χωρίς απόφαση του Ευρωπαϊκού Δικαστηρίου, τι συμφώνησε και ψήφισε η Κυβέρνηση Σαμαρά - Βενιζέλου; Τα είπαν και οι συνάδελφοι και οι Υπουργοί, αλλά πρέπει να τα λέμε, για να τα κάνουμε ξεκάθαρα. Ιδιωτικοποίηση του ΑΔΜΗΕ. Τα δίκτυα, δεν πάει να έχεις όσες μονάδες θέλεις, εάν ο ιδιώτης ελέγχει τα δίκτυα, κρατά στα χέρια του τον ενεργειακό τομέα της χώρας. Ας σκεφτούν οι πολίτες που μας ακούν τι είναι πιο σημαντικό. Για εμένα - και το καταθέτω - το ότι τα δίκτυα παραμένουν στον δημόσιο χαρακτήρα είναι πολύ σημαντικό, όπως και τα υδροηλεκτρικά εργοστάσια. Ήταν και παραμένει αγώνας μας και παραμένουν τα υδροηλεκτρικά εργοστάσια στον δημόσιο χαρακτήρα, γιατί; Γιατί παράγουν ηλεκτρικό ρεύμα χωρίς κανένα απολύτως κόστος και αενάως, με αειφορία. Τι προέβλεπε, λοιπόν, η «μικρή ΔΕΗ»; Προέβλεπε 30% οριζόντια ιδιωτικοποίηση, δηλαδή και υδροηλεκτρικά και φυσικό αέριο και λιγνίτες και τα περιουσιακά στοιχεία, αλλά και τον ΑΔΜΗΕ, να μην το ξεχνάμε, όπως και να μην ξεχνάμε τις εχθρικές κατά καιρούς δηλώσεις - το είπα και το ξαναλέω - του Αρχηγού της Αξιωματικής Αντιπολίτευσης για τους συνταξιούχους και τους εργαζομένους στη ΔΕΗ. Σήμερα απέφυγε να το αναφέρει, αλλά κατά καιρούς ήταν σταθερή αυτή η εχθρική του στάση. Με τη δική μας διαπραγμάτευση και μετά την απόφαση του Ευρωπαϊκού Δικαστηρίου μιλάμε μόνο για λιγνιτικό δυναμικό, που κατ' αρχάς είναι 10-15% και όσο οι παλιές μονάδες θα αποσύρονται τόσο θα πλησιάζει το 35-40%. Αυτά ειπώθηκαν, δεν θα επιμείνω. Θα δώσω κάποιες απαντήσεις σε αυτά που είπε ο εισηγητής της Νέας Δημοκρατίας, που είδα να επαναλαμβάνει και ο Αρχηγός της Νέας Δημοκρατίας Κυριάκος Μητσοτάκης. Μειώθηκε, λέει, επί ΣΥΡΙΖΑ κατά 80% η αξία της μετοχής της ΔΕΗ. Αυτό είναι αναλήθεια, για να είμαι ευγενικός, fake news, ψεύδος. Το 50% από αυτό το 80% είχε μειωθεί ως τα τέλη του 2014. Μειώθηκε το 2014 επί Νέας Δημοκρατίας. Η μεγάλη, η ραγδαία και κατακόρυφη πτώση της μετοχής της ΔΕΗ έγινε το 2014. Δεν μπορούν να έρχονται και να μετράνε από τον Ιούνιο του 2014 και να μας φορτώνουν τη δική τους μείωση. Είναι απαράδεκτο αυτό και εξεπλάγην αρνητικά που το άκουσα και από τον Κυριάκο Μητσοτάκη. Έχουμε θετικό ράλι - να μην το ματιάσουμε, κύριε Υπουργέ - της μετοχής της ΔΕΗ τους τελευταίους μήνες, που αποδεικνύει ότι η ΔΕΗ πατάει και θα πατήσει ακόμη πιο γερά στα πόδια της.
Εδώ είμαστε Αριστεροί, είπε ο κ. Δένδιας, και δεν μπορούμε να μιλάμε για το Χρηματιστήριο.
Δεν ήθελα να σας πληγώσω, κύριε Υπουργέ!
Αναφορικά με τους κόσμους, που ανέφερε ο κ. Μανιάτης, θα πω μόνο το εξής: Ο κόσμος έχει σχέση και με το κόσμημα. Είναι κάτι ωραίο, κάτι όμορφο. Ο δικός τους κόσμος, λοιπόν, κατέρρευσε παταγωδώς και αποδείχτηκε ότι μπορεί απ' έξω να ήταν καλογυαλισμένος, από μέσα όμως ήταν σάπιος. Αυτό το ξέρουν όλοι οι συμπολίτες μας. Χαιρετίζω και εγώ και όλη η Κοινοβουλευτική Ομάδα του ΣΥΡΙΖΑ και των ΑΝΕΛ, ιδίως όμως οι Βουλευτές της Δυτικής Μακεδονίας και της Αρκαδίας, τις νομοτεχνικές βελτιώσεις που αφορούν τα εργασιακά, το περιβάλλον και το λιγνιτικό τέλος. Θα πω δυο λόγια για το καθένα. Σχετικά με το λιγνιτικό τέλος, ήταν πολύ σημαντικό, κύριε Υπουργέ, που βγήκε το «ιδίως» και μιλάμε πλέον μόνο για έργα υποδομής, ανάπτυξης και περιβάλλοντος. Θέλω να καταγραφεί στα Πρακτικά, γιατί πραγματικά και η υπουργική απόφαση που θα εκδοθεί - εδώ είμαστε - πρέπει να έχει αυστηρά κριτήρια και όρους για το πώς θα χορηγούνται αυτά, για να μιλάμε για τοπικό πόρο βιώσιμης ανάπτυξης και να αποδείξουμε ότι το στρατηγικό μας σχέδιο στον ενεργειακό τομέα στη μεταλιγνιτική περίοδο εντάσσεται στο πλαίσιο της βιώσιμης ανάπτυξης. Χαιρετίζω και τις αναγγελίες του Αναπληρωτή Υπουργού κ. Φάμελλου, που έγιναν μόλις πριν από λίγο, για το Ταμείο Δίκαιης Μετάβασης, αλλά και για το Λιγνιτικό Ταμείο, στο οποίο είχε αναφερθεί και ο Υπουργός, ο κ. Σταθάκης, από τους πλειστηριασμούς των δικαιωμάτων του διοξειδίου του άνθρακα. Θα έχουμε, λοιπόν, εκτός από το λιγνιτικό τέλος, το 1,4 ευρώ ανά MWh, και το Ταμείο Δίκαιης Μετάβασης, που θα είναι και ευρωπαϊκός πυλώνας και ελληνικός. Είναι πολύ σημαντικά αυτά. Καταγράφονται και μένει να τα δούμε στη συνέχεια, για να χτιστεί πάνω τους η μεταλιγνιτική περίοδος στο ενεργειακό μέλλον και το αναπτυξιακό μέλλον ιδίως αυτών των περιοχών που έχουν πληγεί από τη λιγνιτική δράση της ΔΕΗ. Η διασφάλιση των εργασιακών σχέσεων είναι πολύ σημαντική και οι νομοτεχνικές βελτιώσεις που έγιναν.
Ωραία, βάλτε μια τελεία.
Δεν θα αργήσω, κύριε Πρόεδρε. Ζητώ την ανοχή σας λίγο, λόγω της ιδιαίτερης ευαισθησίας που υπάρχει, εξαιτίας της περιοχής. Επαναλαμβάνω, κύριε Υπουργέ, ότι οι πολλοί εργολάβοι δεν είναι στο πολιτικό μας σχέδιο. Αυτό πρέπει να κάτσουμε να το δούμε με σοβαρότητα, γιατί θα δημιουργηθούν θέσεις εργασίας, που και θα αποδώσουν περισσότερα στη ΔΕΗ και οι εργαζόμενοι θα πληρώνονται, όπως ορίζει το εργατικό δίκαιο. Οι περιβαλλοντικές δεσμεύσεις είναι πολύ σοβαρές και ο ιδιώτης θα δεσμεύεται και θα πληρώνει και το λιγνιτικό τέλος.
Κύριε Θεοφύλακτε, ο χρόνος τελείωσε προ πολλού.
Ναι, δώστε μου ένα λεπτό, κύριε Πρόεδρε, και τελειώνω. Κύριοι Υπουργοί, κλείνοντας τα τρέχοντα ζητήματα που αφορούν τις περιοχές μας - αναφέρω ενδεικτικά την ολοκλήρωση της μετεγκατάστασης της Ποντοκώμης, των Ανάργυρων, της Ακρινής και την εκκρεμότητα με την Μαυροπηγή - μπαίνουμε σε αναπτυξιακό σχέδιο πραγματικά βιώσιμης ανάπτυξης. Για να θυμίσω τον ορισμό που είχε δώσει ο Τζον Ρολς για το τι σημαίνει η βιωσιμότητα και η αειφορία, θα έπρεπε το λιγνιτικό κοίτασμα των περιοχών μας να αξιοποιείται ήδη από το '50- '60, όταν άρχισε να γίνεται…
Τελείωσε ο χρόνος, κύριε Θεοφύλακτε. Σας παρακαλώ πολύ.
…και οι επόμενες γενιές να το εκμεταλλεύονται θετικά. Τίποτα από αυτά δεν θα είχε γίνει και δεν θα μιλούσαμε για ιδιωτικοποιήσεις, εάν η χώρα δεν είχε πέσει στα βράχια με την ευθύνη της Νέας Δημοκρατίας και του ΠΑΣΟΚ. Παρ' όλα αυτά, την κρατάμε όρθια σε μία τέτοια δύσκολη διαπραγμάτευση. Ευχαριστώ.
Ο κ. Παπαχριστόπουλος, Κοινοβουλευτικός Εκπρόσωπος των Ανεξαρτήτων Ελλήνων, έχει τον λόγο.
Ευχαριστώ, κύριε Πρόεδρε. Άκουγα με μεγάλη προσοχή τον Πρόεδρο της Νέας Δημοκρατίας. Μίλησε αρκετό χρόνο. Προσπαθούσα να ακούσω μια λέξη έστω για θέματα κλιματικής αλλαγής. Δεν άκουσα καμμία. Αν έχω κάνει λάθος, διορθώστε με. Το θέμα της μόλυνσης του περιβάλλοντος, του φαινομένου του θερμοκηπίου, τα αέρια που μολύνουν είναι παγκόσμια θέματα. Κι αν θέλετε τη γνώμη μου, άργησε πάρα πολύ ο πλανήτης να ευαισθητοποιηθεί σε αυτό το θέμα. Η Σύνοδος του Παρισίου έρχεται κι αυτή πολύ αργά. Υπάρχουν ακόμα χώρες που δεν υιοθετούν τις αποφάσεις. Με πολλές ενστάσεις, οι Ηνωμένες Πολιτείες δεν δέχονται αυτά που έγιναν στο Παρίσι. Θέλω να πω, λοιπόν, στον Αρχηγό της Αξιωματικής Αντιπολίτευσης ότι πρόσφατα - η χώρα μας δεν το είχε παλαιότερα ή το είχε σε πολύ μικρό βαθμό - η ερημοποίηση της Αφρικής έχει σαν συνέπεια η σκόνη από την ξηρότητα και την αύξηση της θερμοκρασίας να μας επηρεάζει άμεσα. Αν δεν το ξέρει, κάποιος θα πρέπει να του το πει. Από τη θέση αυτή που έχει, θα πρέπει να δίνει πρώτος τον αγώνα για αυτήν την καινούργια πραγματικότητα. Αυτή η σκόνη κινδυνεύει να μας πνίξει. Και αυτό είναι το λιγότερο. Η λέξη «διοξείδιο του άνθρακα» λέει κάτι σε κάποιους; Οι εκπομπές αυτού του αερίου είναι μία από τις αιτίες του φαινομένου του θερμοκηπίου, που ανεβαίνει η θερμοκρασία στον πλανήτη. Τι θέλω να πω με αυτό; Κατ' αρχάς, με πρόλαβε ο κ. Φάμελλος. Δεν άφησε τίποτα να πέσει κάτω. Τον χάρηκα όμως, γιατί πραγματικά όλες του οι αναφορές ήταν καίριες, όπως ήταν και του Υπουργού που μίλησε χθες. Τι θέλω να πω; Υπάρχουν σαράντα μία περιφέρειες - για όσους δεν το ξέρουν, να το μάθουν - σε δώδεκα κράτη της Ευρωπαϊκής Ένωσης που δουλεύουν με τον λιγνίτη. Και αυτοί έχουν πάρει τα ίδια περιθώρια μέχρι το 2030. Να τελειώνουμε με αυτήν την ιστορία. Μάλιστα, δεν σας κρύβω ότι εκατόν ογδόντα πέντε χιλιάδες άνθρωποι, εργαζόμενοι έχουν δουλειά. Σταδιακά θα πρέπει να απορροφηθούν από κάπου αλλού. Πράγματι, ο λιγνίτης ήταν φθηνός. Ανήκει, όμως, πια στο παρελθόν. Τι να κάνουμε; Βιώσιμη οικονομία με άνθρακα δεν γίνεται. Είναι, ξέρετε, μερικές τομές που κάποτε θα πρέπει να γίνουν. Τελεία και παύλα. Κι επειδή ακούω συχνά απίστευτα πράγματα, μια παρελθοντολογία για το τότε και μια κινδυνολογία κ.λπ., θέλω να σας ρωτήσω: Πού ήσασταν εσείς οι μοντέρνοι καινοτόμοι, όταν καθιερώθηκαν τα μηχανήματα POS, αυτά που χτυπούν στοιχειωδώς τη φοροδιαφυγή; Είναι κατάκτηση είκοσι ετών η σύνδεση των μηχανημάτων με το Υπουργείο Οικονομίας. Έχετε ακούσει για την ηλεκτρονική υπογραφή; Τα μάθατε ποτέ; Τα ξέρατε; Η ηλεκτρονική διακυβέρνηση έχει μπει στη ζωή μας. Αν δεν το ξέρετε, αυτή η Κυβέρνηση που επί τρία χρόνια λέτε ότι είναι παρένθεση - πιστεύω ότι θα είναι η πιο μακρόπνοη Κυβέρνηση και θα πάει στα τέσσερα χρόνια εκατό τοις εκατό - είχε εφαρμόσει την ηλεκτρονική διακυβέρνηση, που είναι κατάκτηση εικοσαετίας σε όλες τις χώρες της Ευρωπαϊκής Ένωσης σε ποσοστό πάνω από 25%. Το έχετε πάρει χαμπάρι; Έρχομαι πάλι σε αυτά που μας απασχολούν σήμερα. Όντως, είναι παρελθόν ο λιγνίτης. Αυτή η μετάβαση πρέπει να γίνει με σωστό τρόπο. Πρέπει να διασφαλιστούν οι θέσεις εργασίας και οι τοπικές κοινωνίες. Ο προηγούμενος Βουλευτής που μίλησε είναι από την Κοζάνη. Θα έπρεπε να έχει μια πολύ μεγάλη ευαισθησία, να έρθει εδώ και να αρχίσει να λέει. Το ξέρω, γιατί κι εγώ τους είδα από κοντά. Έχουν μεγαλώσει με την Πτολεμαΐδα. Άκουσα και τον Βουλευτή της Φλώρινας και άκουσα και Βουλευτές από την Αρκαδία. Τι να κάνουμε; Είναι μια μετατροπή που πρέπει να γίνει και πρέπει να γίνει με σωστό τρόπο, ώστε να μην την πληρώσουν οι εργαζόμενοι. Εγώ χάρηκα που δεσμεύτηκε ο Υπουργός για το καθεστώς των εργαζομένων, τους νόμους που θα το διέπουν, τις καινούργιες εταιρείες, το 1,2 που έγινε 1,4. Όλα αυτά σας τα είπε. Τι θέλω να πω; Είναι κάτι που πρέπει να γίνει και να γίνει με σωστό τρόπο, να διασφαλιστεί η εργασιακή δικαιοσύνη αυτών των ανθρώπων και οι κοινωνίες, που ήταν αυτές που δεχόντουσαν αυτού του είδους την ενέργεια. Ο ενεργειακός - πιστεύω - σχεδιασμός είναι επί θύραις. Θα ήθελα, χωρίς να τρώω πολύ χρόνο, να πω το εξής: Η διασφάλιση των εργαζομένων πιστεύω ότι είναι δεδομένη. Κάποιος που είναι καλοπροαίρετος το βλέπει αυτό το πράγμα και όχι μόνο στα έξι χρόνια. Εγώ πιστεύω και αργότερα. Θέλω, όμως, να θυμίσω και μερικά άλλα πράγματα, γιατί βλέπω απίστευτη παρελθοντολογία και κινδυνολογία. Τα δεκαετή ομόλογα έχουν πέσει - πού κολλάνε; εδώ κολλάνε - κάτω από το 4%. Θέλω να θυμίσω ότι η Πορτογαλία σήμερα δανείζεται με 1,8%. Πέντε μήνες πριν βγει από το μνημόνιο τα ομόλογά της τα δεκαετή ήταν γύρω στο 5,5%. Θέλω ακόμη να θυμίσω ότι το πλεόνασμα, που είναι τεράστιο διαπραγματευτικό χαρτί αυτήν τη στιγμή για την Κυβέρνηση, με την επίσημη στάμπα της ΕΛΣΤΑΤ ήταν στο 4,2%. Θέλω ακόμη να θυμίσω ότι τα stress tests των τραπεζών - και δεν μας έκανε κανείς χάρη - πήγαν πολύ καλά σε ό,τι αφορά τη ρευστότητα. Θα μπορούσα να αναφερθώ και σε άλλες πάρα πολλές παγκόσμιες παραμέτρους που δίνουν τη δυνατότητα σ' αυτήν την Κυβέρνηση να διαπραγματευτεί επί της ουσίας και στη Βάρνα ίσως και λίγο αργότερα. Σε καμμιά περίπτωση, όμως, δεν θα υπάρξει άλλου είδους λύση εκτός από καθαρή έξοδο από αυτό το μνημόνιο, για το οποίο κανείς δεν θριαμβολογεί, και από τα μνημόνια τον Αύγουστο. Κάποιοι δεν ξέρω γιατί το βλέπουν αρνητικά αυτό το πράγμα, γιατί για τη χώρα είναι καλό. Θα ήθελα τελειώνοντας να πω το εξής: Λυπάμαι που το λέω, αλλά λιμάνι, αποκούμπι των απελπισμένων είναι η παρελθοντολογία και κινδυνολογία. Ας το σκεφτούν, γιατί περιμένουμε προτάσεις εδώ και όχι αυτήν τη μεμψιμοιρία που έχει καταντήσει δεύτερη φύση τους. Ευχαριστώ.
Ο κ. Ντζιμάνης έχει τον λόγο.
Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, το παρόν νομοσχέδιο αναφέρεται στη διαδικασία αποεπένδυσης της ΔΕΗ, που προέκυψε μετά από απόφαση του Ευρωπαϊκού Δικαστηρίου στα τέλη του 2016 και μπήκε στη δεύτερη αξιολόγηση. Με αυτήν την απόφαση η ΔΕΗ καταδικάστηκε για δεσπόζουσα θέση στην πρόσβαση σε ορυχεία λιγνίτη. Η απόφαση προέβλεπε την αποεπένδυση του 40% του λιγνιτικού δυναμικού της ΔΕΗ. Έτσι, σήμερα η ΔΕΗ διατηρεί το 78,6% του λιγνιτικού δυναμικού της και το 90,9% του συνολικού παραγωγικού δυναμικού της. Η συμφωνία, στην οποία καταλήξαμε, αφορά μόνο στην αποεπένδυση των λιγνιτικών μονάδων και τη διατήρηση ακέραιου του υδροηλεκτρικού δυναμικού και του συνόλου των μονάδων φυσικού αερίου. Η Κυβέρνηση των Σαμαρά - Βενιζέλου είχε νομοθετήσει τη «μικρή» ΔΕΗ, που προέβλεπε την πώληση του 22% του συνολικού παραγωγικού δυναμικού της, το 21,4% του σημερινού λιγνιτικού δυναμικού της, το 18% του σημερινού δυναμικού φυσικού αερίου και το 26,3% του σημερινού υδροηλεκτρικού δυναμικού της, καθώς και την πώληση του ΑΔΜΗΕ και το 17% της ΔΕΗ. Τον νόμο για τη «μικρή» ΔΕΗ τον ακυρώσαμε το πρώτο εξάμηνο της διακυβέρνησής μας, όπως και όσα είχε σχεδιάσει και αποφασίσει για τον ενεργειακό χάρτη η προηγούμενη Κυβέρνηση. Κρατήσαμε το 51% του ΑΔΜΗΕ στο δημόσιο και αποφύγαμε την άμεση ιδιωτικοποίηση του 17% της ΔΕΗ, την οποία ενισχύσαμε και στοχεύουμε να είναι ο βασικός πυλώνας παραγωγής ενέργειας στη χώρα. Η παραγωγική βάση της ΔΕΗ μένει ανέπαφη, με μοναδική εξαίρεση το κομμάτι των λιγνιτικών μονάδων, στο οποίο έτσι και αλλιώς θα υπάρξει σταδιακά αποεπένδυση, στο πλαίσιο του στρατηγικού σχεδίου της επιχείρησης για στροφή προς τις ΑΠΕ, κάτι που επίσης αποτελεί εθνικό στόχο για το ενεργειακό μίγμα. Σε μακροπρόθεσμη βάση η ΔΕΗ θα συνεχίσει να ελέγχει το 68% του λιγνιτικού δυναμικού και σε μακροπρόθεσμη βάση η ΔΕΗ θα διατηρεί το 65%, προσεγγίζοντας τελικά τον στόχο αποεπένδυσης 40%. Με το νομοσχέδιο αυτό δημιουργούνται δύο νέες ιδιωτικές εταιρείες, οι οποίες δεσμεύονται ρητά από τον νόμο ότι έχουν την υποχρέωση τροφοδοσίας πόλεων και οικισμών με θερμική ενέργεια για τη λειτουργία των τηλεθερμάνσεων. Πέρα από αυτό, με το άρθρο 4 του σχεδίου νόμου, ισχύουν οι συλλογικές συμβάσεις εργασίας, καθώς επίσης και οι όροι του προεδρικού διατάγματος 178/2002, σχετικά με τη διατήρηση των δικαιωμάτων των εργαζομένων σε περίπτωση μεταβίβασης επιχειρήσεων εγκαταστάσεων ή τμημάτων αυτών. Επίσης, για έξι χρόνια οι νέες εταιρείες δεν θα μπορούν να προχωρήσουν σε απολύσεις. Σχετικά με τον τοπικό πόρο, επιβάλλεται από 1-1-2019 για τις Περιφέρειες Δυτικής Μακεδονίας και Πελοποννήσου σε βάρος όλων των παραγωγών ηλεκτρικής ενέργειας από λιγνίτη, ειδικό τέλος ύψους 1,4 ευρώ ανά MWh. Τα κονδύλια που θα προκύψουν από την επιβολή του παραπάνω τέλους θα χρησιμοποιηθούν αποκλειστικά για τη χρηματοδότηση έργων υποδομής, ανάπτυξης και προστασίας του περιβάλλοντος και έργων μετεγκατάστασης των οικισμών των Περιφερειακών Ενοτήτων Αρκαδίας, Φλώρινας και Κοζάνης. Βέβαια, αυτό θα ενισχυθεί, όπως προαναφέρθηκε, από το Ταμείο Δίκαιης Μετάβασης και από τους πόρους από τα πρόστιμα του διοξειδίου του άνθρακος. Μιλώντας για την Περιφέρεια της Δυτικής Μακεδονίας, πρέπει να αναφέρω ότι με τη διαχρονική παρουσία της ΔΕΗ έχει υποστεί επί δεκαετίες περιβαλλοντική επιβάρυνση, χωρίς ουσιαστική ανταπόδοση συγκριτικά με τα προβλήματα που έχει επωμιστεί. Η μεγάλη πρόκληση είναι η επόμενη μέρα: Τι χρήματα, τι αναπτυξιακό σχέδιο και τι διαδικασίες θα υπάρξουν για τη μετάβαση στη μεταλιγνιτική περίοδο. Αυτό είναι ένα πολύ μεγάλο θέμα και περιλαμβάνει την αποκατάσταση και αξιοποίηση αποκατεστημένων εκτάσεων. Στο θέμα αυτό έχει κάνει ένα βήμα η Κυβέρνησή μας σε σχέση με το παρελθόν με τη νομοθετική ρύθμιση, δηλαδή ότι τα ορυχεία πρέπει να τηρούν ίδιους κανόνες αποκατάστασης, αλλά αυτό δεν φτάνει. Γιατί εδώ μιλάμε για κάτι πολύ πιο σημαντικό, πολύ πιο μεγάλο. Εδώ απαιτούνται σημαντικές επενδύσεις, όπως βλέπουμε πολλά παραδείγματα στην Ευρώπη, που μεταμορφώνει αντίστοιχους χώρους σε πόλους έλξης δραστηριοτήτων. Η αποκατάσταση και επαναπόδοση εδαφών μαζί με την αειφορική ανάπτυξη είναι στρατηγικός στόχος για την περιοχή. Απαιτείται, λοιπόν, ένα σοβαρό τοπικό αναπτυξιακό πρόγραμμα, το οποίο θα δημιουργήσει θέσεις εργασίας και θα συμβάλει στην ομαλή μετάβαση της περιοχής στη μεταλιγνιτική περίοδο. Ευχαριστώ.
Κι εμείς ευχαριστούμε. Ο κ. Δημητριάδης από τον ΣΥΡΙΖΑ έχει τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, είχαμε αναλάβει μία δέσμευση το καλοκαίρι του 2015 και στις εκλογές του Σεπτεμβρίου. Όσον αφορά στα ζητήματα της ενέργειας, υπήρχε μία υποθηκευμένη κατάσταση, όπου τα πάντα είχαν ήδη ιδιωτικοποιηθεί και εμείς είχαμε αναλάβει τη δέσμευση να κάνουμε ό,τι μπορούμε για την προστασία του δημοσίου συμφέροντος. Έχω την ικανοποίηση ότι τα καταφέραμε αρκετά σημαντικά, ειδικά σε τρεις τομείς, όπου αποτρέψαμε την ιδιωτικοποίηση εμβληματικών επιχειρήσεων της χώρας στην ενέργεια, όπως είναι η ΔΕΗ, ο ΑΔΜΗΕ και ο ΔΕΣΦΑ. Πιο συγκεκριμένα, για τον ΑΔΜΗΕ, που ήταν ενσωματωμένος τότε στη Δημόσια Επιχείρηση Ηλεκτρισμού, όχι μόνο αποτρέψαμε την πώληση του 66% προς τους ιδιώτες με χαμηλό τίμημα, αλλά καταφέραμε να πετύχουμε ένα πολύ υψηλό τίμημα, κρατώντας τον δημόσιο χαρακτήρα και βγάζοντας προς πώληση μόνο το 24% του ΑΔΜΗΕ. Όσον αφορά τη Δημόσια Επιχείρηση Ηλεκτρισμού, ήδη είχε μεταβιβαστεί το 17% της επιχείρησης στο ΤΑΙΠΕΔ προς εκποίηση, ήδη είχε ψηφιστεί ο νόμος της «μικρής» ΔΕΗ, όπου κατά 30% και οριζοντίως και με περισσότερα νερά, υδροηλεκτρικά δηλαδή, στο καλάθι δινόταν στο ιδιωτικό τομέα. Και το κυριότερο είναι ότι είχε προγραμματιστεί ο πλήρης τεμαχισμός και εκποίηση της Δημόσιας Επιχείρησης Ηλεκτρισμού, ακριβώς διότι αυτό ήταν - όπως το επανέλαβαν και τώρα οι συνάδελφοι σε αυτή την Αίθουσα - το στρατηγικό τους σχέδιο, δηλαδή πολλές μικρές, κάθετης δομής επιχειρήσεις, ελεύθερος ανταγωνισμός και τα συναφή. Ταυτόχρονα, όλα αυτά συνέβαιναν σε ένα καθεστώς σχεδόν χρεοκοπίας της ίδιας της επιχείρησης. Με λίγα λόγια, συγκρούονταν δύο πολιτικές. Από τη μια ήταν η πολιτική της προστασίας του δημόσιου πλούτου και του δημόσιου χώρου και από την άλλη ήταν η μεταφορά αυτού στα χέρια κάποιων. Αυτό, λοιπόν, εμείς έχουμε την πλήρη ικανοποίηση ότι κατ' αρχήν το αποτρέψαμε. Το συγκεκριμένο νομοσχέδιο, βέβαια, αφορά την απόσχιση δύο περιουσιακών στοιχείων της ενιαίας, ισχυρής και Δημόσιας Επιχείρησης Ηλεκτρισμού λόγω μιας τελεσίδικης απόφασης της Ευρωπαϊκής Ένωσης. Με την κατάθεση του νομοσχεδίου άρθηκε ήδη η καταδίκη μας και η υποχρέωσή μας η οποία θα συντελούταν επ' αυτού. Ποια πεδία αφορά αυτό το νομοσχέδιο; Τα λιγνιτικά πεδία στη χώρα είναι τρία, είναι τρεις νομοί για την ακρίβεια, η Φλώρινα, η Κοζάνη και η Αρκαδία. Το συγκεκριμένο νομοσχέδιο μιλάει για την απόσχιση δύο πεδίων, ένα στον βορρά και ένα στον νότο. Το πρώτο είναι της Μελίτης. Η Μελίτη, που είναι πράγματι μια καλή μονάδα, έχει πολύ μέτριες αποδόσεις, παρά τα περί του αντιθέτου θρυλούμενα, ακριβώς διότι τροφοδοτείται από τον ιδιωτικό τομέα παραγωγής λιγνίτη. Και δεν τροφοδοτείται μόνο από τον ιδιωτικό τομέα, αλλά τροφοδοτείται και με πολύ στρεβλές συμβάσεις, σε βάρος τελικά του δημόσιου ορθά εννοούμενου συμφέροντος, ακριβώς διότι οι τιμές που αποδίδονται για τη Μελίτη αφορούν τελικά τη Δημόσια Επιχείρηση Ηλεκτρισμού. Και είναι πράγματι τέτοιες οι τιμές, αλλά δεν είναι της Μελίτης, που επαναλαμβάνω ότι τροφοδοτείται από τον ιδιωτικό τομέα. Η υποχρέωση σε αυτό το συγκεκριμένο ζήτημα των μελλοντικών επενδυτών να ανοίξουν και τα νέα ορυχεία προσδίδει θέσεις εργασίας και επενδύσεις σε μια περιοχή, που τις έχει πάρα πολύ μεγάλη ανάγκη και ταυτόχρονα απαλλάσσει από μια δυσκαμψία τη Δημόσια Επιχείρηση Ηλεκτρισμού. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Η Μεγαλόπολη, στο νότιο κομμάτι, ούτως ή άλλως πρόκειται σε δυο, τρία χρόνια να κλείσει. Ακούσαμε τον πρόεδρο της ΔΕΗ να μας λέει πως ενδεχομένως να κλείσει και του χρόνου, ακριβώς διότι έχει κλείσει τον κύκλο της. Άρα, πράγματι, απομένει μια καλή Μονάδα, η 4. Μόνο που και στο νότιο σύστημα έχουμε, επίσης, μια στρέβλωση, που αφορά το καλώδιο της Πελοποννήσου. Ενώ η Δημόσια Επιχείρηση Ηλεκτρισμού έχει κάνει επενδύσεις σε φυσικό αέριο - εργοστάσιο 820 MW - δεν μπορεί να το διαθέτει στην αγορά, ακριβώς γιατί το καλώδιο δεν αρκεί. Το τρίτο πεδίο, που είναι και το κυριότερο λιγνιτικό πεδίο και το κυριότερο πεδίο παραγωγής ηλεκτρικής ενέργειας στη χώρα, είναι το αμιγώς δικό μας πεδίο, που αφορά και τον δικό μου νομό, τον Νομό Κοζάνης. Αφορά την Πτολεμαΐδα 5 που κτίζουμε τώρα. Η δική μας Κυβέρνηση έβγαλε και την άδεια και βρήκε τη χρηματοδότηση για αυτό, βοήθησε δηλαδή στη χρηματοδότησή του. Αφορά το κύριο πεδίο, το ορυχείο - έτσι λέγεται - αφορά επτά οικισμούς που θα μου επιτρέψετε να τους αναφέρω, οι οποίοι έχουν μετεγκατασταθεί υποχρεωτικά, για να ανοίξει αυτό το δημόσιο πεδίο. Είναι η Καρδιά, η Χαραυγή, το Κλείτος, ο Πτελειώνας, ο Κόμανος, η Μαυροπηγή, η Ποντοκώμη και επίκεινται οι Ανάργυροι και η Ακρινή. Αυτό είναι το ενιαίο δημόσιο πεδίο, στο οποίο έχουν γίνει επενδύσεις μόνο από τη δική μας Κυβέρνηση 1,7 δισεκατομμυρίων ευρώ ήδη, δηλαδή περίπου το 1% του ΑΕΠ. Αυτή είναι η δική μας έμπρακτη τοποθέτηση για το ποιο είναι το σχέδιό μας για τη στήριξη της ελληνικής παραγωγής στο επίπεδο που έχει συμφωνηθεί ήδη από εμάς να βρίσκεται. Ταυτόχρονα, έχουμε εξασφαλίσει μέσα από αυτή τη συμφωνία στο Αμύνταιο και το λιγνιτικό του κέντρο τη δυνατότητα να αξιοποιηθεί - αν μπορέσει - και να εξαιρεθεί από τον κανόνα - είτε στον παρονομαστή είτε στον αριθμητή - παρά να κλείσει, όπως έχει προγραμματιστεί εδώ και μια δεκαετία. Στηρίξαμε, λοιπόν, τη Δημόσια Επιχείρηση Ηλεκτρισμού δίνοντας και μια ένεση ρευστότητας 1,3 δισεκατομμύρια ευρώ μόνον για το 2017. Κύριε Πρόεδρε, θα μου επιτρέψετε να συνεχίσω για λίγο ακόμα γιατί αφορά το θέμα την περιοχή μου.
Έπρεπε να ξεκινήσετε όμως νωρίτερα για την περιοχή σας! Προχωρήστε ταχέως!
Προχωρώ, κύριε Πρόεδρε. Με το νομοσχέδιο αυτό έχουμε ένα τέλος εποχής, κλείνει η αξιολόγηση και πάμε σε νέα δεδομένα και για την ενέργεια και για τη λιγνιτική ενέργεια στη χώρα μας. Αυτό το τέλος εποχής προϋποθέτει προστασία τριών συγκεκριμένων δικαιωμάτων, τα οποία θα αναφέρω εν τάχει γιατί έχω υπερβεί κατά πολύ τον χρόνο: Είναι η προστασία της εργασίας και των δικαιωμάτων που απορρέουν από αυτήν, τα οποία τα έχουμε ήδη εξασφαλίσει μέσα από τη συζήτηση στην επιτροπή μας. Είναι η προστασία των τοπικών δικαιωμάτων και του τοπικού πόρου, που τον έχουμε εξασφαλίσει και τον έχουμε ανεβάσει από 1,2 ευρώ σε 1,4 ευρώ. Είναι το Ταμείο Δίκαιης Μετάβασης, που μόλις τώρα ο Υφυπουργός Περιβάλλοντος μας είπε ότι έχουμε και ελληνικό Ταμείο Περιβάλλοντος προικοδοτούμενο με 20 εκατομμύρια ευρώ. Έχουμε τα δικαιώματα για το περιβάλλον, την προστασία αυτού και την αποκατάσταση. Αυτά τα υπερασπιζόμαστε ανυποχώρητα και θα διατηρήσουμε αυτήν την εκδοχή.
Κύριε Δημητριάδη, βάλτε μία τελεία σας παρακαλώ.
Στη νέα εποχή που μπαίνουμε είναι πραγματική η συζήτηση για τη στρατηγική αποκατάστασης των λιγνιτικών εδαφών, αλλά και επαναπόδοσης αυτών. Είναι, επίσης, το Ταμείο Στρατηγικής Περιβαλλοντικής Αποκατάστασης σε σχέση και με το Ταμείο Δίκαιης Μετάβασης. Τέλος, είναι και το στρατηγικό σχέδιο ισοδύναμης ανάπτυξης, τουλάχιστον, γι' αυτό που έχουμε απολέσει. Τελειώνω, κύριε Πρόεδρε, λέγοντας το εξής: Άκουσα με προσοχή τις θέσεις της Νέας Δημοκρατίας διά στόματος του Αρχηγού της Αξιωματικής Αντιπολίτευσης. Ήταν σαφής: πλήρης απελευθέρωση με ισχυρή ΡΑΕ - αντιγράφω αυτά που άκουσα - , επενδύσεις σε ΑΠΕ και μείωση τιμών ηλεκτρικού ρεύματος. Πουθενά δεν άκουσα τίποτα για τον λιγνίτη. Ξέρουμε - και το διαπιστώσαμε όλοι σε αυτήν τη διαδικασία - πως η Νέα Δημοκρατία, όπως και το ΠΑΣΟΚ, είναι κατά αυτού του νομοσχεδίου διότι αποτρέπει το δικό της σχέδιο που ήταν η πλήρης ιδιωτικοποίηση και μόνον αυτό. Εμείς, λοιπόν, έχουμε την ικανοποίηση ότι κλείσαμε με επιδόσεις πολύ πάνω από τις δεσμεύσεις μας του 2015, κρατήσαμε δημόσια τη ΔΕΗ και τον ΑΔΜΗΕ και προχωράμε στον αναπτυξιακό μας σχεδιασμό με εγγυημένα τα δικαιώματα των εργαζομένων, των τοπικών κοινωνιών και του λαού, με πυλώνα τον δημόσιο πλούτο και χώρο αδιατάρακτο. Σας ευχαριστώ πολύ.
Και εμείς. Τον λόγο έχει ο κ. Καραθανασόπουλος, ο Κοινοβουλευτικός Εκπρόσωπος του ΚΚΕ.
Έγινε ομολογουμένως μια φιλότιμη προσπάθεια να εμφανιστεί - και ιδιαίτερα ανάγλυφα ειπώθηκε από τον Κοινοβουλευτικό Εκπρόσωπο του ΠΑΣΟΚ, τον κ. Μανιάτη - ότι εδώ συγκρούονται δύο κόσμοι. Σε αυτήν τη λογική της σύγκρουσης των δύο κόσμων ήταν και οι τοποθετήσεις και της Νέας Δημοκρατίας και του κ. Μητσοτάκη, αλλά και της Κυβέρνησης και του Υπουργού. Από πού προκύπτει ότι συγκρούονται δύο κόσμοι; Αυτό είναι το βασικό ερώτημα. Ποια είναι αυτή η διαχωριστική γραμμή; Τι σας χωρίζει; Σας χωρίζει το βασικό ερώτημα αν η ενέργεια είναι εμπόρευμα; Όχι. Για όλους σας η ενέργεια είναι εμπόρευμα. Άρα ποιοι δύο κόσμοι συγκρούονται; Θα συγκρούονταν δύο κόσμοι αν είχαμε μία λογική που έλεγε ότι «εμείς είμαστε με την ενέργεια - κοινωνικό αγαθό και εσείς είστε με την ενέργεια - εμπόρευμα». Τότε να το καταλάβω. Από τη στιγμή όμως που συμφωνείτε στον στόχο, στη στρατηγική ότι η ενέργεια είναι εμπόρευμα, δεν συγκρούονται δύο κόσμοι. Ένα αυτό. Διαφωνείτε μήπως τα κόμματα αυτά - κυβερνητικά και αντιπολιτευόμενα - ότι η Ελλάδα πρέπει να μετατραπεί σε ενεργειακό κόμβο; Συμφωνείτε. Είναι αυτό στρατηγική επιλογή της αστικής τάξης να μετατραπεί η Ελλάδα σε ενεργειακό κόμβο; Ποιον εξυπηρετεί αυτό; Εξυπηρετεί τα συμφέροντα του λαού για να έχει ενεργειακή ασφάλεια, για να έχει φθηνό ρεύμα ή τα συμφέροντα των κεφαλαιοκρατών, των επιχειρηματικών ομίλων που θα δραστηριοποιηθούν; Δημιουργεί κινδύνους αυτή η εμπλοκή στην υπόθεση του ενεργειακού κόμβου για την εδαφική ακεραιότητα της χώρας μας και την εκδήλωση πολεμικών συγκρούσεων; Βεβαίως. Γιατί; Γιατί οξύνονται οι αντιθέσεις στην ευρύτερη περιοχή, με επίδικο πώς θα μοιραστούν τα ενεργειακά αποθέματα της περιοχής και ποιες διαδρομές θα δημιουργηθούν. Εδώ συγκρούονται μεγάλες ιμπεριαλιστικές δυνάμεις. Αυτή η σύγκρουση παίρνει και πολεμική μορφή. Άρα, λοιπόν, η Ελλάδα εμπλέκεται όλο και περισσότερο σε αυτούς τους ανταγωνισμούς, σε αυτούς τους κινδύνους, πολύ δε περισσότερο που μετατρέπεται και σε προτεκτοράτο των Αμερικανών επί της ουσίας, σε σημαιοφόρο των Αμερικάνων, για να υλοποιηθούν οι αμερικανοατλαντικοί σχεδιασμοί. Άρα, λοιπόν και στο δεύτερο σημείο συμφωνείτε. Τρίτο στοιχείο: Διαφωνεί κάποιο από αυτά τα κόμματα με τη στρατηγική επιλογή ότι πρέπει και στον τομέα της ενέργειας να προωθηθεί η πολιτική της Ευρωπαϊκής Ένωσης για απελευθέρωση της αγοράς ενέργειας; Όχι, δεν διαφωνείτε. Συμφωνείτε. Άρα, λοιπόν, ποιοι είναι αυτοί οι δύο κόσμοι που συγκρούονται; Είστε με τον ίδιο κόσμο. Απλώς σε τι διαφωνείτε; Είναι κατανοητό να υπάρχουν διαφωνίες τέτοιου είδους. Στο με ποιες μορφές θα προχωρήσει αυτή η απελευθέρωση, με ποιες μορφές θα γίνουν οι ιδιωτικοποιήσεις ή ποια επιμέρους επιχειρηματικά συμφέροντα θα εξυπηρετηθούν περισσότερο ή λιγότερο από αυτή την πορεία της απελευθέρωσης της αγοράς ηλεκτρικής ενέργειας. Γι' αυτόν ακριβώς τον λόγο και υπήρχε ένας πολύ μεγάλος διαγκωνισμός για το ποιος κάνει τις καλύτερες ιδιωτικοποιήσεις - αν τις κάνει η Νέα Δημοκρατία ή τις κάνει η σημερινή Κυβέρνηση - και στον τομέα της ενέργειας. Γι' αυτό υπήρχε και μεγάλος διαγκωνισμός για το ποιος είναι ο καλύτερος διαχειριστής μιας ταξικής αντιλαϊκής πολιτικής, για να πάρει τα εύσημα από την αστική τάξη ότι εφαρμόζει κατά γράμμα την πολιτική που εξυπηρετεί τα συμφέροντα των μονοπωλιακών ομίλων και του κεφαλαίου. Αυτό είναι, λοιπόν, το πρόβλημά σας. Διότι επί της ουσίας στην ίδια στρατηγική, στις ίδιες ράγες κινείστε, στις ράγες δηλαδή της πολιτικής, που ικανοποιεί τις ανάγκες του κεφαλαίου. Από αυτή την άποψη, το σημερινό νομοσχέδιο κάνει ένα ακόμη βήμα στην απελευθέρωση της αγοράς της ηλεκτρικής ενέργειας. Άρα, αποτελεί πρόσχημα η απόφαση του δικαστηρίου. Όχι, είναι ένα βήμα επιπλέον. Από αυτή την άποψη, λοιπόν, είναι φανερό ότι η απελευθέρωση της αγοράς ηλεκτρικής ενέργειας δεν είναι κάτι πρόσφατο, κάτι που ήλθε στη χώρα μας με τα μνημόνια. Αντίθετα, αποτελεί μια από τις βασικές επιλογές της Ευρωπαϊκής Ένωσης από τα μέσα της δεκαετίας του 1990, με διαφορετικούς ρυθμούς σε όλα τα κράτη - μέλη της Ευρωπαϊκής Ένωσης, που εφαρμόζεται και στη χώρα μας. Άρα, λοιπόν, υπάρχει συσσωρευμένη εμπειρία για να δείξουμε ποια είναι τα αποτελέσματα στην πράξη αυτής της πολιτικής απελευθέρωσης της αγοράς ενέργειας. Βεβαίως, αυτή η επιλογή έγινε ακριβώς γιατί υπήρχαν τεράστια υπερσυσσωρευμένα κεφάλαια, που έπρεπε να διαμορφωθούν νέοι τομείς για να επενδυθούν αυτοί οι νέοι τομείς διασφαλισμένης κερδοφορίας γι' αυτά τα υπερσυσσωρευμένα κεφάλαια. Αυτοί οι τομείς ήταν οι υποδομές, οι μεταφορές, οι τηλεπικοινωνίες, οι ενέργειες, γι' αυτό ακριβώς και έχει ακολουθηθεί όλη η προηγούμενη πορεία με την «ΟΛΥΜΠΙΑΚΗ», με τον ΟΤΕ, με τη ΔΕΗ και πάει λέγοντας μια σειρά, με τα λιμάνια, τα αεροδρόμια, για να μην ξεχάσουμε και τα άλλα. Κατά τα άλλα, ας δούμε ποιες είναι οι επιπτώσεις της απελευθέρωσης της αγοράς ηλεκτρικής ενέργειας. Έχει η απελευθέρωση επίπτωση στον ενεργειακό σχεδιασμό; Βεβαίως, γιατί ο ενεργειακός σχεδιασμός καθορίζεται με βάση τα συμφέροντα των επιχειρηματικών ομίλων, που δραστηριοποιούνται είτε στον τομέα της παραγωγής είτε και στον τομέα της διακίνησης και της διάθεσης ηλεκτρικής ενέργειας. Με βάση αυτών τα συμφέροντα καθορίζεται ο ενεργειακός σχεδιασμός, άρα και η ενεργειακή επάρκεια. Δεύτερον, έχει επίπτωση στο ενεργειακό μίγμα της χώρας; Βεβαίως και έχει επίπτωση και το είδαμε. Ενώ η Ελλάδα είναι πολύ πλούσια σε πηγές παραγωγής ηλεκτρικής ενέργειας, δεν αξιοποιεί το σύνολο αυτών των πηγών. Αντίθετα, καταφύγαμε με συγκεκριμένη επιλογή στην εισαγωγή καυσίμου, στο φυσικό αέριο, γιατί ακριβώς γίνεται πολύ πιο γρήγορη η απόσβεση των επενδύσεων και διασφαλίζεται η συγκεκριμένη κερδοφορία. Άρα, λοιπόν, τι είχε αυτή η απελευθέρωση της ηλεκτρικής ενέργειας; Είχε ως αποτέλεσμα μεγαλύτερη ενεργειακή εξάρτηση. Τρίτον, είχε η απελευθέρωση επίπτωση στην ενεργειακή ασφάλεια της χώρας; Βεβαίως και το βλέπουμε καθημερινά. Όχι μόνο δεν συντηρούνται τα δίκτυα και δεν αναπτύσσονται, γιατί τα δίκτυα έχουν τεράστιο κόστος, άρα αυτό στο όνομα της καπιταλιστικής κερδοφορίας δεν μπορεί να το σηκώσει κανένας επιχειρηματικός όμιλος, αλλά κατά δεύτερον βλέπουμε ότι δεν αξιοποιεί το σύνολο των πηγών που, άμα είχε αξιοποιηθεί, η Ελλάδα θα είχε ενεργειακή επάρκεια και μάλιστα, θα έκανε και εξαγωγές και πολύ περισσότερο, πολύ συχνά καταφεύγει στις εισαγωγές ηλεκτρικής ενέργειας από τρίτες χώρες. Μάλιστα, σε αυτή τη διαδικασία διευκολύνει ακόμη περισσότερο η σημερινή Κυβέρνηση με το ενεργειακό χρηματιστήριο. Τέταρτη επίπτωση: Είχε επίπτωση στους εργαζόμενους στον τομέα της ενέργειας; Δραματικές επιπτώσεις. Στο μισό μειώθηκαν οι εργαζόμενοι με σταθερές μορφές απασχόλησης, με πλήρεις εργασιακές σχέσεις και πλήρη ωράρια στον τομέα της ΔΕΗ. Μειώθηκε στο μισό. Είχαμε μειώσεις στους μισθούς, είχαμε εντατικοποίηση της εργασίας των εργαζομένων με ανατροπές στις εργασιακές σχέσεις και στο ασφαλιστικό τους. Και μάλιστα, σ' αυτό το πλαίσιο διαμορφώθηκαν οι προϋποθέσεις για να έχουμε εργαζόμενους πολλαπλών ταχυτήτων υπό τη δημόσια ΔΕΗ, υπό την κρατικό έλεγχο ΔΕΗ, η οποία βεβαίως θα δραστηριοποιείται και θα λειτουργεί στο όνομα της θωράκισης της κερδοφορίας της. Και από αυτή την άποψη, οι ενοικιαζόμενοι εργαζόμενοι είναι η πιο τραγική μορφή, που όχι μόνο συρρικνώνεται, αλλά τέσσερα χρόνια που είστε Κυβέρνηση, συνεχίζεται, διατηρείται και επεκτείνεται ακόμα περισσότερο και ιδιαίτερα στις πιο βαριές μορφές, στα ορυχεία. Δεύτερον, έχουμε τους συμβασιούχους εργαζόμενους στην ομηρία, οι οποίοι, βεβαίως, δεν έχουν τα ίδια δικαιώματα με αυτούς που έχουν σταθερή εργασία. Και αυτήν την πολιτική η Κυβέρνηση ΣΥΡΙΖΑ - ΑΝΕΛ τέσσερα χρόνια τώρα συνεχίζει και την εφαρμόζει. Κι όχι μόνο δεν παίρνει μέτρα, αλλά αντίθετα την επιδεινώνει. Η Κυβέρνηση ισχυρίζεται ότι παίρνει μέτρα προστασίας των εργαζομένων των δυο επιχειρήσεων που θα δημιουργηθούν. Να τα δούμε λίγο πιο συγκεκριμένα τα μέτρα, κύριε Υπουργέ; Λέτε ότι αυτά τα μέτρα θα ισχύουν για έξι χρόνια. Βεβαίως, ένας μεγάλος αριθμός είναι και στο όριο ηλικίας συνταξιοδότησης και θα αποχωρήσει. Άρα, λοιπόν, είναι για πολύ λίγους αυτό. Δεύτερον, το ερώτημα είναι για πόσους. Δεν θα είναι για το σύνολο, γιατί απ' ό,τι φαίνεται ένα μικρό κομμάτι των εργαζομένων με σταθερή απασχόληση θα μεταφερθεί στις νέες εταιρείες, που δημιουργούνται. Γιατί λέει για το πλεονάζον προσωπικό. Ποιος θα καθορίσει εάν είναι πλεονάζον; Θα μεταφερθεί στη ΔΕΗ; Ευχαριστώ πολύ! Αλλά με ποιο κριτήριο; Με κριτήριο την ανταγωνιστικότητα των νέων δομών, που φτιάχνει και βασικός δείκτης ανταγωνιστικότητας είναι το λεγόμενο, όπως το θεωρείτε εσείς, εργασιακό κόστος. Άρα, λοιπόν, για να είναι προσελκυστικές αυτές οι επιχειρήσεις θα έχουν πολύ μικρό ποσοστό εργαζομένων με σταθερή απασχόληση και πλήρη εργασιακά και μισθολογικά δικαιώματα. Μην κρυβόμαστε πίσω από το δάκτυλό μας. Γι' αυτόν ακριβώς τον λόγο και σήμερα λέει η ΔΕΗ ότι θα απορροφήσει το πλεονάζον προσωπικό σε θυγατρικές επιχειρήσεις ή σε άλλους τομείς της ΔΕΗ ή θα προχωρήσει σε προγράμματα εθελουσίας εξόδου. Δεύτερο στοιχείο, που λέτε ότι αυτοί που θα είναι για τα έξι επόμενα χρόνια, τους διασφαλίζει η συλλογική σύμβαση. Αλήθεια, η συλλογική σύμβαση για πόσα χρόνια θα ισχύει, εάν υπογραφεί, κύριε Υπουργέ; Για δυο ή τρία χρόνια;
Για τρία χρόνια.
Γιατί η ΔΕΗ θέλει η διοίκηση να είναι για δυο χρόνια. Θα ισχύει, λοιπόν, για δυο ή τρία χρόνια. Να πάρω εγώ τη δική σας απάντηση. Για τα επόμενα τρία χρόνια τι θα κάνει; Θα έχουν νέα σύμβαση, που θα υπογράψουν με τις επιχειρήσεις τα σωματεία που θα εναπομείνουν; Και αλήθεια, το προσωπικό που ενδεχόμενα να προσληφθεί με σταθερή απασχόληση στις νέες επιχειρήσεις, θα έχει τις ίδιες συλλογικές συμβάσεις ή θα γίνει, όπως έγινε και σε άλλες ιδιωτικοποιημένες επιχειρήσεις που δεν το κάλυπτε αυτό το προσωπικό και υπέγραφαν ατομικές συμβάσεις ή και συμβάσεις επιχειρησιακές, αυτοί; Άρα, λοιπόν, να η διαφοροποίηση ακόμα και κάτω από τις ίδιες συνθήκες. Και εκεί δεν παίρνετε καμμία απολύτως μέριμνα. Όπως, επίσης, λέτε τι πράγμα; Ότι ο κανονισμός εργασίας θα καθορισθεί στις νέες επιχειρήσεις. Αλήθεια, ο κανονισμός εργασίας δεν επηρεάζει βλαπτικά ή θετικά - ας πάρουμε κι αυτήν την άποψη - τις συνθήκες εργασίας; Τις επηρεάζει. Τις συνθήκες υγιεινής και ασφάλειας; Τις επηρεάζει. Άρα, λοιπόν, έχει επίπτωση έμμεση στο μισθολογικό κόστος η εντατικοποίηση ενδεχόμενα της εργασίας; Έχει επίπτωση. Να, λοιπόν, γιατί και ο κανονισμός εργασίας παίζει ρόλο σημαντικό, κύριε Υπουργέ, και αυτόν τον αφήνετε στην ευχέρεια των νέων επενδυτών να το συμφωνήσουν. Και η πέμπτη παράμετρος, η οποία έχει δραματικές επιπτώσεις, είναι στα τιμολόγια της ηλεκτρικής ενέργειας. Τραβάνε την ανηφόρα με ιλιγγιώδεις ρυθμούς και στην Ελλάδα και στην υπόλοιπη Ευρωπαϊκή Ένωση, παρά τις νέες τεχνολογίες που μπαίνουν, παρά τις νέες πηγές που αξιοποιούνται, που θα έπρεπε το ηλεκτρικό ρεύμα να είναι πολύ πιο φτηνό. Για τα λαϊκά στρώματα είναι όμως πανάκριβο. Γι' αυτό κι ένα 30% των λαϊκών νοικοκυριών αντιμετωπίζει την ενεργειακή φτώχεια. Και βεβαίως, με κάθε τρόπο και εσείς και οι προηγούμενοι στηρίζετε τα συμφέροντα των επιχειρηματικών ομίλων που θέλουν να μπουν σ' αυτούς τους κλάδους της οικονομίας. Οι προηγούμενοι διαμόρφωσαν σκανδαλώδεις τιμές ασφαλείας για τους παρόχους ηλεκτρικής ενέργειας από ΑΠΕ στα αιολικά και στα φωτοβολταϊκά. Σκανδαλώδεις τιμές διασφάλισης του κέρδους τους! Έκαναν γενναίες επιδοτήσεις για να γίνουν αυτές οι υποτιθέμενες ή πραγματικές επενδύσεις, αλλά ήταν πολύ πάνω από το κόστος. Άρα, έβαζαν και στην τσέπη αυτοί οι επιχειρηματίες, χωρίς να βάλουν δεκάρα τσακιστή. Εσείς προχωρήσατε με τις ΝΟΜΕ στην ίδια λογική της κρατικής ενίσχυσης ή τώρα με τη Μεγαλόπολη λέτε ότι δεν υπάρχει το δίκτυο. Αλήθεια, αφού πιστεύετε στον ανταγωνισμό, γιατί δεν αφήνετε και τη Μεγαλόπολη να αναπτυχθεί σε πλήρη εξέλιξη και οι ανταγωνιστές της, όσον αφορά ιδιώτες, να παίξουν κι αυτοί μπάλα και λέτε ότι μέχρι 500KW; Όσον αφορά την ενεργειακή ασφάλεια, εδώ να βάλουμε και κάτι άλλο. Το είχαμε πει και στην τοποθέτησή μας στην επιτροπή, κύριε Υπουργέ. Υπάρχει κίνδυνος για γρήγορη εξάντληση των αποθεμάτων του λιγνίτη. Γιατί ακριβώς ο επιχειρηματίας, που θα επενδύσει, δεν πρόκειται να δει την πλήρη αξιοποίησή του, αλλά θα κοιτάξει να δει τα κοιτάσματα που έχουν μεγαλύτερο βαθμό θερμικής απόδοσης και θα παρατήσει τα υπόλοιπα. Άρα, θα μείνουν ανεκμετάλλευτα, με κίνδυνο ακριβώς να χαθεί ένας πολύτιμος πόρος από αυτήν την εγκληματική αξιοποίηση των κοιτασμάτων. Έτσι, λοιπόν, οι δύο κόσμοι που μπορούμε να πούμε ότι συγκρούονται επί της ουσίας είναι ο κόσμος και οι πολιτικές δυνάμεις που θεωρούν την ενέργεια ως εμπόρευμα και αυτές οι πολιτικές δυνάμεις, το ΚΚΕ δηλαδή, που θεωρεί την ενέργεια ως κοινωνικό αγαθό. Γιατί μόνο έτσι θα μπορέσουμε να απαντήσουμε στο ερώτημα και στην τεράστια αντίφαση, που δεν μπορείτε να δώσετε απάντηση: Ενώ υπάρχουν τόσες πολλές πηγές, τουλάχιστον, στον τομέα της ηλεκτρικής ενέργειας, για να έχουμε υψηλή παραγωγή ηλεκτρικής ενέργειας, να μπορεί ο κόσμος πολύ φτηνά να απολαμβάνει την ηλεκτρική ενέργεια, τη θέρμανση, και να κάνουμε και εξαγωγές, αντίθετα να βρισκόμαστε σε ενεργειακή φτώχεια. Γιατί, λοιπόν, δεν υπάρχει αυτή η συνθήκη; Γιατί ακριβώς εκεί μπαίνει το ζήτημα του καπιταλιστικού κέρδους.
Ολοκληρώστε, κύριε συνάδελφε.
Ολοκληρώνω, κύριε Πρόεδρε. Οι άλλοι μίλησαν πολύ περισσότερο. Σε τριάντα δευτερόλεπτα θα τελειώσω κι εγώ. Έχετε λίγη υπομονή. Έτσι, λοιπόν, αν δεν συγκρουστούμε με αυτήν την λογική δεν πρόκειται να υπάρχει αποτέλεσμα κατά τη γνώμη μας και το λέμε καθαρά. Από αυτήν την άποψη λέμε ότι δεν είναι ζήτημα βαθμού ικανότητας εφαρμογής μιας βαθιάς αντιλαϊκής και ταξικής πολιτικής ή σωστού και λανθασμένου σχεδιασμού. Είναι θέμα ταξικής επιλογής. Έτσι, λοιπόν, η σύγκρουση πρέπει να είναι συγκεκριμένη, βεβαίως να μην επεκταθεί περαιτέρω η πολιτική της απελευθέρωσης με τις ιδιωτικοποιήσεις που σχεδιάζετε τη συρρίκνωση της ΔΕΗ, γιατί θα είναι επιβλαβείς για τους εργαζόμενους και τα λαϊκά στρώματα. Ταυτόχρονα, αυτός ο αγώνας, αυτή η πάλη πρέπει να στοχεύει τον πραγματικό αντίπαλο, δηλαδή, την εξουσία της αστικής τάξης και την υπόθεση ότι κουμάντο στην οικονομία θα κάνουν οι επιχειρηματικοί όμιλοι. Αν δεν στοχεύσουν στους πραγματικούς εχθρούς, δεν πρόκειται να υπάρχει αποτέλεσμα ούτε και στον σημερινό αγώνα ο οποίος γίνεται. Από αυτήν την άποψη, είναι φανερό ότι καταψηφίζουμε. Θα ήθελα να αναφερθώ πολύ σύντομα σε μια τροπολογία, στην οποία θα ψηφίσουμε «παρών». Αφορά το Υπουργείο Προστασίας του Πολίτη, σε σχέση με τους πυροσβέστες. Συνεχίζεται η ομηρία. Κοιτάξτε, εδώ υπάρχουν ανάγκες για πέντε χιλιάδες εξήντα έξι άτομα, που προκήρυξε. Αυτήν τη στιγμή οι πενταετούς θητείας πυροσβέστες, που δεν έχουν δικαίωμα για να μονιμοποιηθούν στο Πυροσβεστικό Σώμα συν τους χίλιους διακόσιους εβδομήντα εποχικούς μας κάνουν μικρότερο αριθμό. Άρα, θα μπορούσατε να αξιοποιήσετε αυτόν τον κόσμο που λέτε - έτσι λέει ο Υπουργός στην αιτιολογική έκθεση - ότι έχουν πολύτιμη εμπειρία και δεν πρέπει να χαθεί αυτή. Γιατί, λοιπόν, τους επεκτείνετε μόνο για δύο χρόνια τη σύμβαση και μετά θα απολυθούν, τους πετάτε στον δρόμο;
Ωραία.
Άρα, αφαιρέστε ότι θα απολυθούν μετά, για να ψηφίσουμε τη συγκεκριμένη τροπολογία. Διαφορετικά θα ψηφίσουμε «παρών», κύριε Υπουργέ, στην τροπολογία αυτή την οποία φέρατε.
Πάντως εκεί που συμφωνούμε όλοι είναι ότι θα ψηφίσουμε στις 15.30. Ο κ. Σταύρος Θεοδωράκης, Πρόεδρος του Κόμματος Το Ποτάμι, έχει τον λόγο.
Η ΔΕΗ είναι ίσως ο καθρέπτης της χώρας. Και ο θετικός και ο αρνητικός. Είναι το οικονομικό θαύμα της δεκαετίας του '50. Η εταιρεία που έφερε το ρεύμα, άρα και το πολιτισμό και στο πιο απομακρυσμένο χωριό της χώρας. Οι καπνισμένοι εργάτες στα ορυχεία, οι εναερίτες της ΔΕΗ, τα γκρίζα χωριά της Πτολεμαΐδας, τα φουγάρα στη Μεγαλόπολη, η Ελλάδα, δηλαδή, που αγωνίστηκε εκείνες τις εποχές, κόντρα σε αντίξοες συνθήκες. Η ΔΕΗ όμως, δεν είναι μόνο το φως. Είναι και το σκοτάδι της χρεοκοπημένης Ελλάδας, το πελατειακό κράτος, οι συντεχνίες, οι κατεβασμένοι διακόπτες, τα κομματικά ρουσφέτια, η ασέβεια στο περιβάλλον, η απουσία επαφής με το μέλλον. Κι αυτά είναι ΔΕΗ. Δεν υπάρχει αμαρτία της χώρας, που να μην έχει το καθρέφτισμά της στη ΔΕΗ, με αποτέλεσμα η Δημόσια Επιχείρηση Ηλεκτρισμού σε έναν κόσμο που αλλάζει ραγδαία να μένει πίσω, να απαξιώνεται, να χάνει έδαφος, παραμένοντας εμμονικά προσκολλημένη στο λιγνίτη. Όμως - και προσέξτε, κυρίες και κύριοι συνάδελφοι - , δεν έκαναν όλες οι δημόσιες εταιρείες ηλεκτρισμού της Ευρώπης τα ίδια λάθη. Τι συμβαίνει με την Πορτογαλία; Η αντίστοιχη ΔΕΗ της Πορτογαλίας, σήμερα παράγει διπλάσια ενέργεια από τη ΔΕΗ, έχει εικοσαπλάσια κεφαλαιοποίηση από τη ΔΕΗ και ετήσια κέρδη 1 δισεκατομμύριο. Δηλαδή, μόνο τα κέρδη της είναι περισσότερα από τη δική μας κεφαλαιοποίηση. Και κάτι το οποίο πονάει περισσότερο, προσέξτε. Η Πορτογαλική ΔΕΗ παράγει το 1/3 της ενέργειας από ανανεώσιμες πηγές, ενώ η δική μας ΔΕΗ, στη χώρα του ήλιου και του αέρα, παράγει μόλις το 0,8! Και να σκεφτεί κανείς ότι πριν σαράντα χρόνια, η ΔΕΗ στην Κύθνο έφτιαξε το πρώτο αιολικό πάρκο στην Ευρώπη. Και αυτή η πρωτιά όμως, χαραμίστηκε και πετάχτηκε στα σκουπίδια. Σήμερα, το 2018, σε μια εποχή που ο λιγνίτης είναι υπό διωγμό στην Ευρωπαϊκή Ένωση, η ΔΕΗ είναι ίσως η μόνη εταιρεία ενέργειας στην Ευρώπη, που επενδύει τόσο πολύ στο λιγνίτη. Έχει ενδιαφέρον - δεν ξέρω αν την προσέξατε - , η έκρηξη ειλικρίνειας του προέδρου της ΔΕΗ σε ένα συνέδριο του «ECONOMIST», νομίζω πρόπερσι. Ο πρόεδρος της ΔΕΗ - ο οποίος ήταν και τότε πρόεδρος της ΔΕΗ - , είπε: «Αν με ρωτάτε αυστηρά επιχειρηματικά, δεν είναι καθόλου κερδοφόρο να επιδοτούνται τέτοιες επενδύσεις». Αντί να δώσουμε 1,5 δισεκατομμύριο ευρώ για την Πτολεμαΐδα 5, θα δίναμε τα μισά λεφτά και θα είχαμε ίση, ίσως και περισσότερη, ισχύ και πολύ πιο γρήγορα σε μια μονάδα φυσικού αερίου. Δυστυχώς, τα πράγματα έγιναν πολύ χειρότερα από ό,τι υπολογίζει ο κ. Παναγιωτάκης, το 2016. Το κόστος των ρύπων έχει αυξηθεί σημαντικά, ενώ το κόστος των ανταγωνιστικών τεχνολογιών συνεχώς πέφτει. Θα μάθατε ότι πρόσφατα ιδιώτης ανακοίνωσε ότι θα παράγει με φυσικό αέριο την ενέργεια, που θα παράγει και η Πτολεμαΐδα 5. Με ποια διαφορά; Η δική του μονάδα φυσικού αερίου θα στοιχίσει 300 εκατομμύρια ευρώ, ενώ η Πτολεμαΐδα 5, όπως ξέρετε και την οποία και εσείς εγκρίνατε, θα στοιχίσει 1,5 δισεκατομμύριο. Κυρίες και κύριοι συνάδελφοι, οι τιμές των δικαιωμάτων των ρύπων εκτινάσσονται μέρα με τη μέρα. Αυτό τι σημαίνει; Ποια είναι αυτή η διαφοροποίηση και τι σημαίνει; Να δούμε πρώτα τη διαφοροποίηση: Το 2017, δηλαδή σχεδόν πριν από ένα χρόνο, ο τόνος ήταν 5 ευρώ περίπου. Μιλώ για τους ρύπους. Σήμερα βρίσκεται στα 14 ευρώ ο τόνος ενώ εκτιμάται ότι σε βάθος δέκα χρόνων και μέχρι το 2030, θα φτάσει στα 30 ευρώ. Αυτή η εκτίναξη στις τιμές συνέβη, όπως γνωρίζετε, επειδή η Ευρωπαϊκή Ένωση τον Φλεβάρη αποφάσισε ακόμη πιο αυστηρό πλαίσιο για την καταπολέμηση των ρύπων και αυτή θα είναι η οδός. Έτσι θα πορευτούμε. Η Ελλάδα δεν μπορεί να συνεχίζει να δίνει μάχες χαρακωμάτων. Πρέπει να σκεφτούμε και τα συμφέροντα των επόμενων γενεών. Στο σχέδιο της Ευρώπης για τη μετάβαση σε μια οικονομία χωρίς άνθρακα υπάρχουν πολλά λεφτά. Υπάρχει ειδικό ταμείο για τη στήριξη των τοπικών κοινωνιών που σήμερα είναι εξαρτημένες από τον λιγνίτη. Εδώ η Κυβέρνηση θα έπρεπε να έχει το σχέδιό της, να κινητοποιηθεί, να αντλήσει πόρους και να χρηματοδοτήσει βιώσιμες επενδύσεις που θα δημιουργήσουν νέες θέσεις εργασίας στις τοπικές οικονομίες που πλήττονται. Οι ΣΥΡΙΖΑ - ΑΝΕΛ, όμως, και στην περίπτωση της ΔΕΗ αποδεικνύουν ότι πατάνε μόνο στο παρελθόν. Θα αναφέρω μόνο δύο παραδείγματα. Με την ασυλία που πρόσφερε στο ίδιο θέμα το 2015 ο κ. Σκουρλέτης σε όλους αδιακρίτως που δεν ήθελαν να πληρώσουν τη ΔΕΗ, εκτινάχθηκαν οι ληξιπρόθεσμες οφειλές και επιδεινώθηκε δραματικά η ρευστότητα της εταιρείας, ενώ παράλληλα με τις καθυστερήσεις και τις συνεχείς αναβολές στην απελευθέρωση της αγοράς ενέργειας σφίξατε κι άλλο τη θηλειά γύρω από τη ΔΕΗ. Όμως, το μνημόνιο είναι σαφές. Έχετε δεσμευτεί και, αν θέλετε, έχουμε δεσμευτεί ως χώρα ότι μέχρι το 2020 το μερίδιο της ΔΕΗ στη λιανική πρέπει να έχει υποχωρήσει κάτω από το 50%. Αυτή είναι η σκληρή αλήθεια που αποσιωπάτε, δηλαδή ότι η πώληση των λιγνιτικών μονάδων, αν και εφόσον τελεσφορήσει - γιατί κι εδώ υπάρχει ένα ερωτηματικό - δεν είναι το τέλος. Θα υπάρξει συνέχεια και θα αναγκαστεί η χώρα «με την πλάτη στον τοίχο» να πουλήσει πελατολόγιο, υδροηλεκτρικά ή και τα δύο. Κυρίες και κύριοι συνάδελφοι, οι λιγνιτικές μονάδες πωλούνται με τρία, τουλάχιστον, χρόνια καθυστέρηση και αυτή η τεράστια καθυστέρηση έχει τεράστια κόστη για τη ΔΕΗ, αλλά τελικά και για τους καταναλωτές. Οι λιγνιτικές μονάδες της ΔΕΗ έχασαν μεγάλο μέρος της εμπορικής τους αξίας από χρόνο σε χρόνο. Αυτό σημαίνει ότι σήμερα θα εισπράξει - αν θα εισπράξει - η ΔΕΗ πολύ χαμηλότερο τίμημα. Θα πίστευε κάποιος ότι η κυβερνητική πλειοψηφία θα είχε πάρει ένα μάθημα από το φιάσκο της «ΤΡΑΙΝΟΣΕ», όμως τελικά φοβάμαι ότι το μοντέλο «ΤΡΑΙΝΟΣΕ» εξελίσσεται σε μοντέλο ΣΥΡΙΖΑ - ΑΝΕΛ, δηλαδή «αρνούμαι, καθυστερώ, σαμποτάρω, αναβάλλω, απαξιώνω και στο τέλος πουλάω όσο - όσο». Το Ποτάμι έχει εγκαίρως καταθέσει συγκεκριμένη, ολοκληρωμένη πρόταση για τον εκσυγχρονισμό της ΔΕΗ, την αλλαγή του ενεργειακού μείγματος με κέρδη και στο περιβάλλον και στην εθνική οικονομία, καθώς και την απελευθέρωση - εμείς δεν φοβόμαστε να πούμε τη λέξη - της αγοράς ενέργειας προς όφελος των καταναλωτών. Κυρίες και κύριοι συνάδελφοι, στο Ποτάμι και στο Κίνημα Αλλαγής λέμε ότι πρέπει να πάψει η χώρα να κρύβει τα προβλήματα «κάτω από το χαλί» και στην περίπτωσή μας «κάτω από τον λιγνίτη». Τα προβλήματα που δεν λύνονται δεν εξαφανίζονται, αλλά γίνονται μεγαλύτερα και μετά έχουμε ανάγκη από πιο επώδυνες λύσεις. Σ' αυτό το σημείο βρισκόμαστε σήμερα. Το σημερινό νομοσχέδιο δεν δίνει λύσεις. Αναβάλλει τις λύσεις. Καταψηφίζουμε, λοιπόν, την πρότασή σας. Αρνούμαστε άλλη μια αναβολή και άλλη μια χαμένη τριετία, γιατί τα φώτα τρεμοσβήνουν. Η ΔΕΗ δεν έχει ανάγκη από νέους διακόπτες. Έχει ανάγκη από μια ριζική επανατοποθέτηση στον ενεργειακό ευρωπαϊκό χάρτη, χωρίς τα δεσμά του κρατισμού, του συντεχνιασμού και τα βαρίδια του πελατειακού κομματικού κράτους, τα οποία - δυστυχώς για τη χώρα - έχουν βρει νέους υπερασπιστές στο σύστημα ΣΥΡΙΖΑ - ΑΝΕΛ. Σας ευχαριστώ.
Ο Πρόεδρος της Ένωσης Κεντρώων κ. Βασίλειος Λεβέντης έχει τώρα τον λόγο.
Καλημέρα σας, κυρίες και κύριοι. Συζητείται ενώπιόν μας το νομοσχέδιο για την ιδιωτικοποίηση της ΔΕΗ ή μάλλον για την ολοκλήρωση της ιδιωτικοποίησης της ΔΕΗ. Η ΔΕΗ ξεκίνησε από τον Ιωάννη Ζίγδη. Αυτός ίδρυσε τη ΔΕΗ. Καλό είναι να το θυμόμαστε αυτό, ότι ο Ιωάννης Ζίγδης ίδρυσε τη ΔΕΗ και ότι η ΔΕΗ πριν από τον Ζίγδη υπήρχε υπό μορφή εταιρειών σε διάφορα μέρη παραγωγής ηλεκτρικής ενέργειας, οι οποίες διά νόμου ενώθησαν και εντάχθηκαν στη ΔΕΗ που ιδρύθηκε επί υπουργίας Ιωάννη Ζίγδη. Τότε, λοιπόν, υπήρχε ένα φιλόδοξο σχέδιο: αυτή η εταιρεία να λύσει το ενεργειακό πρόβλημα της χώρας, να δώσει λύσεις και να είναι και μία υγιής εταιρεία, γιατί θα ήταν και μονοπωλιακή εταιρεία. Δεν είχε κανένα εμπόδιο μπροστά της. Είχε, όμως, ένα εμπόδιο η προσπάθεια να είναι υγιής και να προκόψει αυτή η εταιρεία: Ένα διεφθαρμένο πολιτικό σύστημα. Αυτό το εμπόδιο είχε. Και, βέβαια, ο ιδρυτής της δεν μπόρεσε να προβλέψει ότι η ΔΕΗ θα χρησιμοποιείτο σε τέτοια έκταση, για να παίρνουν ψήφο οι διάφοροι. Αυτό δεν μπορούσε να το δει από πριν. Φτάσαμε, λοιπόν, σιγά σιγά στα μεγάλα ελλείμματα, στις αυξήσεις. Κάποια κόμματα αναθεμάτιζαν την ιδιωτικοποίηση - μεταξύ των οποίων το σήμερα κυβερνών κόμμα το οποίο καταριόταν την ιδιωτικοποίηση - και τα δεξιά κόμματα έλεγαν, «πρέπει να απελευθερωθεί η ενέργεια», «είναι η ώρα της πώλησης», «είναι η ώρα της εν μέρει πώλησης», «να μπει στο Χρηματιστήριο με διάφορους τρόπους». Πού φτάσαμε τελικώς; Φτάσαμε από κει που ξεκινήσαμε. Φτάσαμε να φύγει από τα χέρια του κράτους όλη η ΔΕΗ και να τη βρίζουμε και από πάνω, ότι ήταν κακή, ότι ήταν ο τρόπος ρουσφετιού, που δεν έγινε από μόνη της, καθώς είναι άψυχο πράγμα η ΔΕΗ. Ήταν έμπνευση του Ιωάννη Ζίγδη. Τα κόμματα μετά και οι κυβερνήσεις τη χρησιμοποίησαν για διορισμούς, ίσως και για κλεψιές ίσως και για πολλά άλλα, γιατί είχε και μεγάλες προμήθειες ετησίως η ΔΕΗ, μεγάλα ποσά. Κι έτσι φτάσαμε στο ηρωικό τέλος, στο σημερινό ηρωικό τέλος, όπου το κόμμα το οποίο μόλις πριν δυο, τρία χρόνια αναθεμάτιζε αυτούς που ήθελαν να την ιδιωτικοποιήσουν, είναι το κόμμα που την ιδιωτικοποιεί. Δεν έχει νόημα τώρα να συζητήσουμε τι θα ψηφίσουμε εμείς. Η Ένωση Κεντρώων θα ψηφίσει «όχι» σε τέτοια βάρβαρα πράγματα, γιατί εμείς δεν μπορούμε να ξεχάσουμε τι λέγατε πρόπερσι και τι λέτε φέτος. Εσάς μπορεί να σας συμφέρει η αμνησία του χθες, αλλά δεν μπορούμε να σας παρακολουθήσουμε σε τέτοιου είδους πολιτικές. Φτάσατε να συνοδεύετε το νομοσχέδιο με μερικές τροπολογίες. Κατά παράδοση βάζουμε ό,τι να ‘ναι μέσα. Η μία εκ των τροπολογιών λέει ότι είναι απαραίτητοι πυροσβέστες, διότι δεν προλάβατε - λέει - να πάρετε μονίμους και πάλι θα παίρνετε ορισμένου χρόνου πυροσβέστες. Πάει κι αυτό. Υπό την ανάγκη αυτή, για να μην έχουμε φωτιές, ας έχουμε προσλήψεις, που τελικώς - θα το δείτε - δεν θα αποσοβήσουν και τις φωτιές, γιατί όταν δεν υπάρχει σχέδιο κατά της πυρκαγιάς, όσες προσλήψεις και να κάνεις, τις φωτιές δεν τις αποσοβείς. Σε μια άλλη τροπολογία έρχεστε και μιλάτε για την αξιολόγηση. Υποτίθεται ότι την αξιολόγηση την έχουμε αντιμετωπίσει, υποτίθεται ότι μέσα σας έχει ωριμάσει το πως θα κάνετε την αξιολόγηση. Λέτε, «Ένας προϊστάμενος να αξιολογεί και άλλος ένας…». Και ποιος θα είναι αυτός ο προϊστάμενος; Τον γνωρίζετε; Δικός σας θα είναι, ε; Δεν πιστεύω να βάλετε από την Ένωση Κεντρώων αξιολογητές! Φυσικό είναι αυτό! Επομένως, αυτοί που θα αξιολογήσουν, οι από πάνω και οι από κάτω, δικοί σας θα είναι. Αυτοί που θα αξιολογηθούν και αυτοί δικοί σας είναι, γιατί στο δημόσιο ποιοι έχουν μπει; Πασοκτζήδες που έγιναν συριζαίοι και δεξιοί. Επομένως, αξιολογούμενοι και αξιολογητές παίζουν ένα παιχνίδι εις βάρος της κοινωνίας. Έχω πει από την πρώτη φορά που εισήλθα στη Βουλή, τον Σεπτέμβριο του 2015, ότι η πιο ειλικρινής αξιολόγηση στο δημόσιο μπορεί να γίνει από αυτούς που εξυπηρετήθηκαν από το δημόσιο. Αν θέλουμε, δηλαδή, να αξιολογήσουμε έναν υπάλληλο, δεν θα βάλουμε τον προϊστάμενο, γιατί εκεί, στο μικρό κόσμο του τμήματος αυτού, μπορεί και να τα παίρνανε. Λέμε. Τι πρέπει να κάνουμε για την αξιολόγηση; Να πάρουμε τους πελάτες, τον κόσμο που εξυπηρετήθηκε από αυτούς τους ανθρώπους και να τους πούμε: «Γράψε εμπιστευτικά, εξυπηρετήθηκες; Ακόμη και να έδωσες, να “λάδωσες”, γράψτο. Δεν θα υποστείς...». Έτσι θα έχουμε μια εικόνα της υπηρεσίας. Δεν το κάναμε, όμως, έτσι. Βάλαμε προϊστάμενους και υφιστάμενους. Δικοί μας οι προϊστάμενοι, δικοί μας και οι υφιστάμενοι. Έτσι, όμως, δεν γίνεται καμμία αξιολόγηση. Και έρχεστε σε αυτό το νομοσχέδιο της ΔΕΗ, που είναι νομοσχέδιο της ντροπής, που είναι ομολογία αίσχους για το πολιτικό σύστημα, να βάλετε τροπολογία για την αξιολόγηση. Τι είναι αυτό; Και όλα τα άλλα που κάνατε; Τι κάνατε; Έχω ακούσει πολλές συζητήσεις για την αξιολόγηση στην Αίθουσα αυτή. Δεν είναι η πρώτη φορά. Η Νέα Δημοκρατία λέει το εξής: «Όχι απολύσεις, αλλά δραστική περικοπή δημοσίων δαπανών». Αυτό δεν το καταλαβαίνω. Αυτό είναι και παγάκι και ζεματιστό νερό στη μασχάλη. Δεν ταιριάζουν και τα δύο. Όταν δεν κάνεις απολύσεις, θα πας να συντηρήσεις αυτό το τεράστιο, αναποτελεσματικό κράτος. Πώς θα κάνεις δραστική μείωση δημοσίων δαπανών; «Θα κόψουμε...» - λέει - «... διάφορα άλλα περιττά». Ποια είναι τα περιττά που θα κόψετε και γιατί δεν τα κόψατε στην κυβέρνηση Σαμαρά τρία χρόνια; Τι σας εμπόδισε; Το μόνο που έκανε ο σημερινός Αρχηγός της Νέας Δημοκρατίας είναι ότι έβαλε μερικές χιλιάδες ανθρώπους σε διαθεσιμότητα. Και τους βρήκα κατά τις 10.00΄ το πρωί στα μουσεία και σε διάφορες άλλες υπηρεσίες που κάπνιζαν και διάβαζαν εφημερίδα και τους είπα: «Τι κάνετε εσείς εδώ, όλος αυτός ο κόσμος;» Νόμιζα ότι ήταν διάλειμμα για να κολατσίσουν. Και μου είπαν: «Μας διέθεσαν από τον ΟΣΕ. Μας πήραν...» Και τους λέω: «Ποιος το έκανε αυτό;» «Ο Μητσοτάκης», μου απάντησαν. «Εκεί τουλάχιστον κάναμε κάτι. Εδώ θα περιμένουμε τέσσερα χρόνια μέχρι να πάρουμε τη σύνταξή μας». Πιο έντιμο θα ήταν να τους λέγατε «έξω» με κάποιους όρους. Πιο έντιμο είναι νομίζω από το, «καθίστε να καπνίζετε και να διαβάζετε εφημερίδα». Οι εξετάσεις που έχει δώσει ο Κυριάκος Μητσοτάκης στο Υπουργείο που θήτευσε, ήταν όχι απλά αποτυχία, αλλά εξετάσεις που έδειξε και ψηφοθηρία και κακεντρέχεια κατά των αντιπάλων και πλήρη έλλειψη σχεδίου. Δεν υπήρχε σχέδιο, γιατί ο σκοπός της διαθεσιμότητος ήταν η μείωση των δαπανών. Πού έκανε μείωση δαπανών; Πείτε μου. [[Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ]] Μετά λένε ότι βρήκαν αυτούς που ήταν με πλαστά πτυχία. Ακόμα βρίσκουν με πλαστά πτυχία. Νομίζετε ότι έχει λήξει το θέμα των πλαστών πτυχίων σε διπλώματα αγγλικής κ.λπ.; Φαντάζεστε ότι έχει λήξει; Ακόμη δουλεύουν στην Ομόνοια κάτι υπόγεια και βγάζουν πτυχία. Μην αμφιβάλετε. Θέλω να πω δύο λέξεις για τις φρεγάτες, γιατί βγήκε ο κ. Κουβέλης, θέλοντας να πει νέα σε μια εκπομπή και είπε ότι ήρθαμε σε συμφωνία για δύο φρεγάτες. Ήρθε ο κ. Καμμένος χθες και είπε ότι δεν υπάρχει συμφωνία για τις φρεγάτες. Οι Γάλλοι δεν ξέρουν τίποτα. Συγγνώμη, μπορεί να φέρει η Κυβέρνηση αγορά οπλικού υλικού χωρίς ΚΥΣΕΑ, χωρίς Βουλή; Τι γίνεται εδώ πέρα; Χούντα έχουμε; Μόνο επί χούντας ο Παττακός ό,τι θυμόταν τη νύχτα, το έκανε το πρωί. Ο κ. Κουβέλης, ο οποίος διετέλεσε Αρχηγός κόμματος, δεν ξέρει ότι για να παραγγείλεις και ένα τουφέκι, πρέπει να μεσολαβήσουν αποφάσεις, έγγραφα και ενημέρωση όλων των κομμάτων; Δεν μπορώ να καταλάβω, ο άνθρωπος αυτός βγήκε να πει του κεφαλιού του ή κάποιος τον έβαλε για να τον εκθέσουν; Γιατί από τα όσα ακολούθησαν, μάλλον να τον εκθέσουν ήθελαν. Του έδωσαν μια πληροφορία και παγιδεύτηκε. Μόνο αυτό εγώ συμπεραίνω. Λέτε, κυρίες και κύριοι της Κυβέρνησης, ότι τον Αύγουστο έρχεται το τέλος των μνημονίων και καλύτερα μόνοι όπου θα ορίζουμε τον εαυτό μας, την πολιτική μας. Καλύτερα μόνοι παρά μέσα σε προγράμματα που να παίρνουμε εντολές από τις Βρυξέλες. Καλύτερα μόνοι! Προσέξτε, διότι υπάρχει ένα πρόβλημα. Τώρα παίρνουμε χρήματα με πολύ μικρό επιτόκιο ενώ εκεί θα προστεθεί επιτόκιο, το επιτόκιο που θα ορίσουν οι αγορές. Προσέξτε, λοιπόν, μην δημιουργηθεί ένα δεύτερο έγκλημα σαν εκείνο του Βαρουφάκη, γιατί για εκείνο το έγκλημα του Βαρουφάκη ούτε συγγνώμη ζητήσατε, ούτε κάποιος τιμωρήθηκε. Μπορεί η Νέα Δημοκρατία να σας το καταλογίζει για να σας φθείρει πολιτικά, εσείς, όμως, δεν αισθάνεσθε ότι υπάρχει ένα πρόβλημα, ότι η χώρα ταλαιπωρήθηκε, ότι κοστολογήθηκαν αυτά εις βάρος της κοινωνίας, οι κινήσεις του Βαρουφάκη; Ο Πρωθυπουργός είναι άμοιρος ευθυνών για ό,τι έκανε ο Βαρουφάκης; Το κόστος αυτό ποιος θα το πληρώσει; Ο Βαρουφάκης από την περιουσία του ή ο Τσίπρας από την περιουσία του; Φοβάμαι, λοιπόν, ότι θα είμαστε μπροστά σε μια δεύτερη αύξηση δαπανών από τη διαφορά του επιτοκίου που θα προκύψει. Για αυτά, δε, τα άλλα που γράφουν οι εφημερίδες, ότι προσπαθούν οι Αμερικανοί να βοηθήσουν ώστε να έχουμε καλή λύση για το χρέος, έχω πει, έχω τονίσει και θα τα ξαναπώ άλλη μια φορά εδώ για να γραφτεί, το εξής: Η μόνη βοήθεια που μπορούμε να έχουμε για το χρέος, είναι η επιμήκυνση πληρωμής του και η μείωση των επιτοκίων. Τίποτα άλλο! Ούτε ένα ευρώ από το ονομαστικό χρέος. Μην το βάζετε αυτό καθόλου, γιατί θα έχετε δεύτερο γύρο αυταπάτης. Να τελειώνουμε με αυτό το ζήτημα, ότι θα σας βοηθήσουν οι ευρωπαίοι. Οι Αμερικανοί, επειδή συχνά αρέσκονται να εξαπατούν τις κυβερνήσεις εδώ των Βαλκανίων, για να πετύχουν στο Σκοπιανό τη λύση που θέλουν, προφανώς υπόσχονται πολλά, χωρίς να κοστίζει τίποτα, για να σας βάλουν να παραδώσετε το όνομα των Σκοπίων. Και μετά θα πουν οι Γερμανοί «μεταρρυθμίσεις» και αυτό που μπορούσαμε για το χρέος, αυτό που λέγαμε πάντα, μετακύλιση πληρωμής και μείωση επιτοκίων. Αυτό είναι το πακέτο, διότι δεν μπορούν να κάνουν και εξαίρεση για ένα κράτος, γιατί αυτοί δεν σκέπτονται εμάς. Τώρα σκέπτονται και το δεύτερο ή τρίτο στη σειρά κράτος που μπορεί να πτωχεύσει εάν χαλαρώσει την οικονομική του πολιτική. Επομένως, κυρίες και κύριοι σταματήστε να γυρνάτε στις τηλεοράσεις και να υπόσχεστε από τον Αύγουστο ότι θα έρθει ο παράδεισος. Θα πετύχετε - λέει - το αφορολόγητο να μειωθεί πιο πίσω, οι συντάξεις να κοπούν πιο πέρα - πώς θα το πετύχετε αυτό; - ή θα δίνετε κάτι με μορφή κοινωνικού μερίσματος. Αφού πρώτα στραγγίξατε την Ελλάδα από ρευστότητα, αφού λείπει το χρήμα από την οικονομία, μοιράζετε 300 και 200 ευρώ και κάνατε την Ελλάδα να είστε εσείς οι ελεήμονες και εκείνοι οι απλώνοντες το χέρι να λάβουν το φιλοδώρημα. Θέλω να πω και δυο λέξεις ακόμα για την απλή αναλογική, κυρίες και κύριοι, αφού μου δίνεται η ευκαιρία, γιατί ξέρω ότι θα τα πληροφορηθεί ο Τσίπρας. Όταν πρωτοσυνάντησα τον Τσίπρα για την απλή αναλογική μου είπε: «Θέλω να κάνω απλή αναλογική». Του λέω: «Η απλή αναλογική προϋποθέτει μηδέν μπόνους, να εξηγούμεθα. Αν βάλεις έστω και έναν Βουλευτή μπόνους, εγώ δεν ψηφίζω». Μου λέει: «Μηδέν μπόνους. Αυτό είναι το σωστό». Του λέω: «Για να πείσεις, όμως, επειδή έχεις βγει με μπόνους - εσύ κυβερνάς τώρα και ίσως να κάτσεις έναν χρόνο ακόμα, με μπόνους - ότι αγαπάς την απλή αναλογική και ότι είσαι έτοιμος να παραχωρήσεις εξουσία…» - γιατί η απλή αναλογική είναι παραχώρηση εξουσίας, 25% σου δίνει ο λαός, 25% των Βουλευτών θα έχεις - «…δεν θα κλέψεις Βουλευτές». Και στη συνέχεια του είπα το εξής: «Πρέπει, λοιπόν, σε κάθε Υπουργείο να συγκαλείς διακομματικές επιτροπές πριν φέρεις τα νομοσχέδια και να τα φέρνεις μόνο συναινετικά. Και πρέπει να μην ξαναψηφίσεις νομοσχέδιο με εκατόν πενήντα τρεις. Να πετυχαίνεις διακόσια, διακόσια είκοσι, διακόσια τριάντα. Τότε θα πείσεις ότι αγαπάς την απλή αναλογική. Αλλιώς, έρχεσαι τώρα σαν δικτάτορας και υπόσχεσαι απλή αναλογική στο μέλλον. Ο καθένας μπορεί να υποσχεθεί». Με κοίταξε ο κ. Τσίπρας και μου λέει: «Έχεις δίκιο. Απλή αναλογική σημαίνει συναίνεση, σημαίνει συνεννόηση, σημαίνει συγκυβέρνηση, δεν σημαίνει κυβέρνηση. Φεύγει η λέξη κυβέρνηση από το λεξιλόγιο και τη νοοτροπία και μπαίνει η συγκυβέρνηση.» Δεν το κάνατε όμως! Όλο εκατόν πενήντα τρεις βλέπω. Και η συναίνεση είναι πάντα ζητούμενο. Και πάντα εσείς έχετε δίκιο και όλοι οι άλλοι άδικο. Σε αυτήν την Αίθουσα όλες οι συζητήσεις βασίζονται στο ίδιο πράγμα, ότι η Κυβέρνηση έχει δίκιο και ενδιαφέρεται και οι άλλοι είναι εν αδίκω. Και είναι και κλέφτες κιόλας. Στείλατε και δέκα στη δικαιοσύνη, ότι είναι και κλέφτες. Τι συναίνεση περιμένετε μετά απ' αυτά; Θα μου πείτε: «Αν υπάρχουν στοιχεία ότι έκλεψαν, να μην τους κυνηγήσουμε χάριν της συναίνεσης, κύριε Λεβέντη;». Δεν είπα αυτό. Εσείς, όμως, κάνατε και κάτι άλλο, χωρίς ύπαρξη συγκεκριμένων στοιχείων: Παραπέμψατε και βγάλατε στα μανταλάκια κάποιους. Διότι αν έχετε τα στοιχεία, γιατί δεν τα προσκομίζετε;
Κύριε Πρόεδρε, ολοκληρώστε παρακαλώ.
Κάνετε και κάτι άλλο: Σε όλες τις τηλεοράσεις και δη στην κρατική ΕΡΤ κάνετε το εξής: Ένας δεξιός και ένας Συριζαίος. Πάτε να επαναφέρετε ένα τεχνητό σύστημα δικομματισμού που τώρα τη θέση του ΠΑΣΟΚ την παίρνετε εσείς. Δηλαδή, ο δικομματισμός τώρα είναι καλός γιατί ο ένας πόλος του είστε εσείς; Ο δικομματισμός είναι πάντα το ανάθεμα της δημοκρατίας, είναι η πληγή, η παθογένεια. Εγώ ήξερα ότι η Αριστερά καταπολεμάει τον δικομματισμό. Δεν ήξερα ότι ονειρεύεται να είναι ένας άξονας του ψαλιδιού που θα κόβει τα δικαιώματα της κοινωνίας. Εσείς δεν διεκδικείτε θέση Αριστεράς σήμερα. Εσείς θέλετε να γίνετε εξουσιαστές. Γι' αυτό χάνετε τη λέξη «Αριστερά» - μόνο στην επιγραφή την έχετε - όπως κάποτε έχασαν οι πασοκτζήδες που έλεγαν «σοσιαλισμός» και οι καημένοι από 48,5% πήγαν στο 4%. Τώρα ονειρεύονται 10%, αλλά φοβάμαι ότι με τον εσωτερικό εμφύλιο που έχουν, οι μισοί προς τα δεξιά και οι μισοί προς τα αριστερά, θα παραμείνουν στο 4%. Τους αρέσει το νούμερο. Ευχαριστώ πολύ.
Τον λόγο έχει η κ. Μαρία Αντωνίου από τη Νέα Δημοκρατία. Θα ακολουθήσουν άλλοι δύο ομιλητές, με τους οποίους ολοκληρώνεται ο κατάλογος των ομιλητών και θα κλείσει ο Υπουργός, για να περάσουμε στην ονομαστική ψηφοφορία.
Κύριε Πρόεδρε, δευτερολογίες δεν θα υπάρξουν;
Εάν χρειάζεται και θέλετε να τοποθετηθείτε, καλό είναι, πριν ολοκληρωθεί ο κατάλογος, το Προεδρείο να έχει μία εικόνα. Θερμή παράκληση, όμως, από τώρα οι δευτερολογίες να είναι σύντομες, γιατί είπαμε ότι στις 15: 30' είναι η ονομαστική ψηφοφορία. Κυρία Αντωνίου, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, κύριε Υπουργέ, κύριε Φάμελλε, αναφερθήκατε πριν ότι ο Αρχηγός της Αξιωματικής Αντιπολίτευσης δεν γνώριζε ότι ξεκίνησε ο διάλογος για τη μεταλιγνιτική περιοχή και την κλιματική αλλαγή. Να σας ενημερώσω για το τι δεν ξέρετε εσείς. Δεν ξέρετε ότι κυβερνάτε τέσσερα χρόνια. Το ξεχάσατε. Τώρα ξεκινάτε τον διάλογο λέτε. Μάλιστα. Ακούγοντας δε τους συναδέλφους από τη δυτική Μακεδονία, συμμερίζομαι ότι δυσκολεύονται στην κωλοτούμπα, αλλά μάλλον, τελικά, θα τα καταφέρουν. Προτού μπω, λοιπόν, στην ουσία του σημερινού νομοσχεδίου, το οποίο προβλέπει την πώληση του 40% της λιγνιτικής παραγωγής της ΔΕΗ, θα ήθελα να κάνω μία μικρή, πραγματικά ιστορική, αναδρομή στα όσα έλεγε ο κ. Τσίπρας για τη ΔΕΗ. Και θα το κάνω επαναλαμβανόμενη, μετά από πολλούς συναδέλφους, αλλά η επανάληψη «μήτηρ πάσης μαθήσεως». Τον Ιούλιο του 2014 στο Αμύνταιο μας έλεγε ότι «το σχέδιο εκποίησης ξεπουλήματος της ΔΕΗ, μιας επιχείρησης στρατηγικής σημασίας για την ελληνική οικονομία και ύψιστης σημασίας για την ασφάλεια και την ενεργειακή αυτάρκεια της χώρας, είναι ένα εθνικό έγκλημα που πρέπει να αποτραπεί και θα αποτραπεί». Τον Μάρτιο του ίδιου έτους στο εργοστάσιο φυσικού αερίου της ΔΕΗ στην Κομοτηνή, σας καταθέτω και για τα Πρακτικά τις δηλώσεις, μιλούσε για «αετονύχηδες» επενδυτές και για νέους «μαυραγορίτες» της σύγχρονης εποχής και τους προειδοποιούσε να μην κάνουν σχέδια μακρινά. «Τον δημόσιο πλούτο και τις εθνικής στρατηγικής σημασίας επιχειρήσεις, όπως η ΔΕΗ, θα τις πάρουμε πίσω και θα τις αποδώσουμε στον ελληνικό λαό». [[Στο σημείο αυτό η Βουλευτής κ. Μαρία Αντωνίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Το 2013, σε συνάντηση με τους εργαζόμενους στην ΑΔΜΗΕ, προειδοποίησε και πάλι πως «όσοι επενδυτές θα έρθουν να κερδοσκοπήσουν αγοράζοντας κομμάτια της ελληνικής περιουσίας και θα χάσουν τα λεφτά τους και θα βρεθούν υπόλογοι στη δικαιοσύνη». Τώρα, ποιοι θα βρεθούν υπόλογοι στη δικαιοσύνη είναι άλλη κουβέντα. Όλα αυτά τα έλεγε προεκλογικά, πριν την εξουσία, στους δρόμους που σήκωνε σημαίες λαϊκισμού ο κ. Τσίπρας. Σήμερα, φυσικά, όλα αυτά προσπαθούν όλοι οι συνάδελφοι του ΣΥΡΙΖΑ να τα ξεχάσουν. Δεν τα ξεχνά, όμως, ο ελληνικός λαός. Σήμερα, λοιπόν, η Κυβέρνηση ΣΥΡΙΖΑ - ΑΝΕΛ κάνει ακριβώς τα αντίθετα από αυτά που προεκλογικά υποσχόταν. Με το παρόν νομοσχέδιο, όχι μόνο πωλεί τα φιλέτα της ΔΕΗ, το 40% του λιγνιτικού χαρτοφυλακίου της, αλλά το κάνει και με τέτοιον τρόπο που ζημιώνει τόσο τη ΔΕΗ όσο και το δημόσιο συμφέρον, πριμοδοτώντας μάλιστα τους υποψήφιους ιδιώτες επενδυτές, τους «αετονύχηδες» και «μαυραγορίτες» που λέγατε κάποτε. Η προεκλογική σας υπόσχεση για μη πώληση της ΔΕΗ ήταν ακόμα μία αυταπάτη, ήταν μία «λάθος υπόσχεση», όπως τη χαρακτήρισε ο κ. Κούλογλου, ή μήπως τελικά ήταν μία πολιτική αλητεία και εξαπάτηση των εργαζομένων της ΔΕΗ, απλά και μόνο για να υφαρπάξετε τη ψήφο τους; Πάμε, λοιπόν, να δούμε, αγαπητοί συνάδελφοι του ΣΥΡΙΖΑ, τι θα ψηφίσετε σήμερα: Πρώτον, πουλάτε το πλέον ανταγωνιστικό κομμάτι της ΔΕΗ, τις τρεις λιγνιτικές μονάδες, που παράγουν ηλεκτρική ενέργεια με το χαμηλότερο κόστος και μάλιστα τις κάνετε ακόμα πιο ανταγωνιστικές, άρα πιο συμφέρουσες για τους υποψήφιους επενδυτές, καθώς όχι μόνο αφαιρείτε το μισθολογικό κόστος από το προσωπικό, αλλά τις απαλλάσσετε και απ' όλα τα δάνεια τα οποία εξακολουθούν να βαραίνουν την υπόλοιπη ΔΕΗ. Δεύτερον, δημιουργείται άνισος κανόνας ανταγωνισμού κατά της «κουτσής» ΔΕΗ. Η ΔΕΗ θα έχει πλέον περισσότερο προσωπικό, όλα τα δάνεια κι όλα τα άλλα διοικητικά κόστη, τα οποία θα επιμερίζονται σε λιγότερες παραγωγικές μονάδες. Πριμοδοτείτε, με άλλα λόγια, τις τρεις λιγνιτικές μονάδες για τους επενδυτές και αφήνετε τη ΔΕΗ στην τύχη της. Χαρακτηριστικό παράδειγμα της μεροληπτικής σας αντιμετώπισης υπέρ του πιθανού επενδυτή - του σίγουρου, δεν ξέρω, θα το δούμε - είναι ότι περιορίζετε κατά 40% τη λειτουργία της πλέον σύγχρονης μονάδας παραγωγής ηλεκτρικής ενέργειας στη Μεγαλόπολη. Αυτό είναι ανήκουστο, κύριε Υπουργέ, να μην επιτρέπετε σε μία μονάδα να λειτουργεί 100%, μόνο και μόνο για να ευνοηθούν κάποιοι. Τρίτον, δεν έχετε καμμία πρόβλεψη για τα σοβαρά προβλήματα που αντιμετωπίζει η ΔΕΗ σήμερα. Είναι αποτέλεσμα της αδυναμία σας για διαπραγμάτευση. Ίσως μάλλον δεν έχετε φτάσει τις 17 ώρες, κύριε Σταθάκη, γι' αυτό. Και δεν λαμβάνετε καμμία μέριμνα για τη βιωσιμότητά της. Το πρόβλημα της δεσπόζουσας θέσης που κατέχει η ΔΕΗ στη λιανική παραμένει άλυτο. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ένα λεπτό, κύριε Πρόεδρε. Συνεπώς παραμένει και η δέσμευσή σας η ΔΕΗ να απωλέσει το 40% του μεριδίου της αγοράς και κατά συνέπεια το 40% του τζίρου. Τέταρτον, δεν διασφαλίζετε το μέλλον των εργαζομένων ούτε αυτών που θα μεταφερθούν στις εταιρείες ούτε αυτών που θα μείνουν στη ΔΕΗ. Η συλλογική σύμβαση εργασίας των εργαζομένων έχει λήξει από 27 Φεβρουαρίου και έως σήμερα δεν έχει υπογραφεί νέα σύμβαση με τη νέα διοίκηση της ΔΕΗ. Αυτό δεν έχει επαναληφθεί, κύριε Υπουργέ, και δεν μπορεί να είναι τυχαίο. Προφανώς υπάρχει σκόπιμη καθυστέρηση για να μην επιβαρυνθούν οι νέοι επενδυτές. Πέμπτον, αλλοιώνετε το αντισταθμιστικό όφελος για τις τοπικές κοινωνίες, για την περιφέρεια της δυτικής Μακεδονίας. Καταργείτε το λεγόμενο λιγνιτόσημο, που δινόταν ως περιβαλλοντικό αντιστάθμισμα στις επιβαρυμένες από τον λιγνίτη περιοχές για την ανάπτυξή τους. Και το αντικαθιστάτε με το ειδικό τέλος δικαιωμάτων λιγνίτη, που όλα δείχνουν ότι θα είναι αρκετά μικρότερο. Και κάνατε την αύξηση κατόπιν σφοδρής κριτικής ή προφανώς την κάνετε για να κάνετε τον καλό στον αγαπημένο σας περιφερειάρχη.
Κυρία Αντωνίου, παρακαλώ τελειώνετε.
Δεν έχετε, λοιπόν, καμμία πρόβλεψη για τη μεταλιγνιτική αξιοποίηση των περιοχών, κανένα αναπτυξιακό πλάνο. Όλα αυτά βέβαια δεν φαίνεται να συγκινούν και ιδιαίτερα την ηγεσία της περιφέρειας δυτικής Μακεδονίας και όσους δήλωναν ότι θα παραιτηθούν και δεν θα στρώσουν χαλιά προφανώς στα συμφέροντα. Δεν έχουν την ευθιξία ή το πολιτικό σθένος να το πράξουν. Κλείνοντας, κυρίες και κύριοι συνάδελφοι, στο φλέγον θέμα της ΔΕΗ οι αριθμοί μιλούν από μόνοι τους. Παραλάβατε τη ΔΕΗ το 2013 με 1 δισεκατομμύριο ανείσπρακτα και τη φέρατε σήμερα στα 3 δισεκατομμύρια ανείσπρακτα με το κίνημα του «Δεν Πληρώνω» και τις πολιτικές σας επιλογές. Παραλάβατε τη ΔΕΗ με χρηματιστηριακή αξία 2,5 δισεκατομμυρίων το 2014 και την έχετε στα 0,6 δισεκατομμύρια σήμερα. Και συνεχίζετε με το παρόν νομοσχέδιο ακάθεκτοι το καταστροφικό σας σχέδιο για τη ΔΕΗ πουλώντας τα φιλέτα, αφού πρώτα έχετε απαλλάξει από τα χρέη και το πλεονάζον προσωπικό που μεταφέρετε στη ΔΕΗ.
Κυρία Αντωνίου, παρακαλώ ολοκληρώσατε.
Ένα δευτερόλεπτο, κύριε Πρόεδρε.
Ζητήσατε ένα λεπτό.
Όλοι είχαν πολύ περισσότερο χρόνο.
Αφήστε τους υπόλοιπους. Στις 15.30΄ έχουμε πει ότι θα γίνει ονομαστική ψηφοφορία. Σας παρακαλώ πολύ.
Ωραία. Δυστυχώς σε αυτήν την περίπτωση τον λογαριασμό της πολιτικής σας ανικανότητας και των μετεκλογικών σας κυβιστήσεων - κωλοτούμπα στη διεθνή ορολογία - θα κληθεί να πληρώσει ο ελληνικός λαός. Ευτυχώς, όχι για πολύ ακόμα. Σας ευχαριστώ.
Τον λόγο έχει ο κ. Σηφάκης από τον ΣΥΡΙΖΑ. Και θα παρακαλούσα πολύ και τους δύο τελευταίους ομιλητές να τηρήσουν τον χρόνο. Ήδη έχουν ζητήσει δευτερολογία τρεις εισηγητές - αγορητές και βέβαια θα μιλήσει και ο Υπουργός. Ορίστε, κύριε συνάδελφε, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κύριοι συνάδελφοι, συζητάμε σήμερα ένα νομοσχέδιο για τη ΔΕΗ μετά από την απόφαση του ευρωδικαστηρίου και μετά τη συμφωνία του Ιανουαρίου με την Ευρωπαϊκή Επιτροπή για συμμόρφωση της χώρας με τα δεδομένα της Ευρωπαϊκής Ένωσης όσον αφορά την απελευθέρωση της αγοράς ηλεκτρισμού και στην παραγωγή από λιγνίτη. Αντί να ανοίξουν νέα ορυχεία λιγνίτη, στα οποία θα είχαν πρόσβαση μόνο ιδιώτες, και με δεδομένη την κατεύθυνση του ενεργειακού σχεδιασμού για την αποφασιστική στροφή στις ανανεώσιμες πηγές ενέργειας, αποφασίστηκε και συμφωνήθηκε να μην ανοίξει κανένα νέο ορυχείο και αντ' αυτού να πουληθούν οι λιγνιτικές μονάδες στη Μελίτη και στη Μεγαλόπολη. Η πώληση θα γίνει μέσω ανοιχτού διεθνούς πλειοδοτικού διαγωνισμού από τη ΔΕΗ με την εποπτεία του ελληνικού δημοσίου. Μετά την ολοκλήρωση της πώλησης των λιγνιτικών μονάδων, η ΔΕΗ θα διατηρήσει το 91% του συνολικού παραγωγικού δυναμικού. Στους λιγνίτες ακόμα και μετά το 2026, όταν θα έχουν κλείσει κάποιες μονάδες με μικρή αποδοτικότητα και πεπαλαιωμένο εξοπλισμό, θα διατηρεί άνω του 70%. Στο τέλος, δηλαδή μέχρι το 2035, θα διατηρήσει άνω του 65% της λιγνιτικής παραγωγής και φυσικά το σύνολο των πλήρως αποσβεσμένων υδροηλεκτρικών μονάδων, το σύνολο των μονάδων φυσικού αερίου και των μονάδων ΑΠΕ που διαθέτει. Τώρα, πού βλέπει η Αντιπολίτευση την καταστροφή της ΔΕΗ είναι πράγματι άξιον απορίας, ειδικά όταν αυτοί είχαν δρομολογήσει την καταστροφή και ήρθε αυτή η Κυβέρνηση να ακυρώσει την πορεία προς τον γκρεμό που είχαν προδιαγράψει. Γιατί τι άλλο ήταν η πώληση της ευφαντάστως ονομαζόμενης «μικρής» ΔΕΗ, που δεν ήταν καθόλου μικρή, εάν πάρουμε υπ' όψη ότι ήταν το πιο παραγωγικό και το πιο κερδοφόρο δυναμικό με την πώληση υδροηλεκτρικών σταθμών δυναμικότητας 904 MW, του ΑΗΣ Μελίτης και της άδειας της δεύτερης μονάδας μαζί με τα ορυχεία, του ΑΗΣ και ορυχείου Αμυνταίου, του ΑΗΣ Κομοτηνής και του 30% των πελατών της ΔΕΗ; Με δεδομένο ότι η ΔΕΗ κατέχει σήμερα το 53% της παραγωγής ηλεκτρικής ενέργειας στη χώρα, το σενάριο αυτό, που πωλούσε οριζόντια το 30% της συνολικής παραγωγής σε συνδυασμό με το 17% που το προορίζατε για το ΤΑΙΠΕΔ προς πώληση, για να οδηγηθούν τα χρήματα στο δημόσιο χρέος, η ΔΕΗ θα έμενε μία μικρή εταιρεία με κάτω του 20% της παραγωγής ηλεκτρικής ενέργειας στη χώρα. Αλήθεια, τι άλλο είναι η καταστροφή, κύριοι της Αντιπολίτευσης; Τι άλλο είναι ακριβώς από την προοπτική που είχατε επιφυλάξει για τη Δημόσια Επιχείρηση; Η ΔΕΗ οφείλει να κινηθεί αποφασιστικά προς τις ΑΠΕ, που εσείς την καταδικάσατε να είναι στο 3% της παραγωγής ΑΠΕ στη χώρα μας, ενώ έχει τόσο σημαντικές δυνατότητες ανάπτυξης σε αυτόν τον τομέα. Το κάνατε αυτό ακριβώς για να την ταυτίσετε με τη λιγνιτική παραγωγή, ούτως ώστε να είναι εύκολος στόχος, με δεδομένες τις δεσμεύσεις της χώρας μας για την κλιματική αλλαγή, αλλά και για να κατευθυνθεί όλη η παραγωγή ΑΠΕ, που έχει τεράστιο μέλλον, προς τους ιδιώτες. Η ΔΕΗ οφείλει ακόμη να κατευθυνθεί στην επέκτασή της και σε άλλες δραστηριότητες, όπως η εξοικονόμηση ενέργειας, η ηλεκτροκίνηση, η αποθήκευση και η περαιτέρω επέκτασή της στο φυσικό αέριο και φυσικά να παίξει πρωταγωνιστικό ρόλο στα Βαλκάνια, ενισχύοντας την εξωστρέφειά της. Αυτό είναι το νέο παραγωγικό μοντέλο στη ΔΕΗ, που διατηρεί την κυρίαρχη θέση της στην ευρωπαϊκή αγορά και αναπροσανατολίζεται συμβαδίζοντας με τις διεθνείς τάσεις, τις νέες τεχνολογικές εξελίξεις, αλλά και τις δεσμεύσεις της χώρας μας για την αντιμετώπιση της κλιματικής αλλαγής. Η οικονομική της κατάσταση μπορεί να βελτιωθεί περαιτέρω και με την υποβοήθηση που παίρνει από την Κυβέρνηση με την καταβολή σημαντικών ποσών από τα οφειλόμενα ΥΚΩ προηγούμενων ετών, αλλά και με την προτεινόμενη σε αυτό το νομοσχέδιο αλλαγή του τέλους προμηθευτών, επιστρέφοντας το ποσοστό που τους αναλογεί από το πλεόνασμα του Ειδικού Λογαριασμού ΑΠΕ στον ΛΑΓΗΕ. Ακούσατε καλά: το πλεόνασμα του ΕΛΑΠΕ, όταν εσείς είχατε οδηγήσει την ενεργειακή αγορά των ΑΠΕ στη χρεωκοπία, με το πολύ εμπνευσμένο σχέδιό σας, όταν είχατε βάλει τα φωτοβολταϊκά κυρίως στο σύστημα, όταν οι τιμές τους ήταν στον Θεό, προκειμένου να εξυπηρετήσετε συμφέροντα κυρίως ξένων επιμελητηρίων, αντί να μπουν τώρα στο σύστημα που είναι φθηνά, όπως κάνουν οι περισσότερες γειτονικές μας χώρες. Τα βάλατε, δίνοντάς τους τότε τιμή αποζημίωσης υπερπολλαπλάσια από την τιμή των τεχνολογιών που παρήγαγαν ενέργεια από ΑΠΕ έως εκείνη τη στιγμή. Η Κυβέρνηση αυτή έσωσε τον ΕΛΑΠΕ, έσωσε τους χιλιάδες κυρίως μικροεπενδυτές στις ανανεώσιμες πηγές ενέργειας, που ένιωσαν στο πετσί τους επί των ημερών σας δεκάμηνες καθυστερήσεις στις αποπληρωμές τους και έβλεπαν ορατό τον κίνδυνο πλήρους κατάρρευσης της αγοράς ΑΠΕ στη χώρα μας. Η ΔΕΗ πλήρωσε βαρύ τίμημα γι' αυτό, περί τα 320 εκατομμύρια πέρυσι, και πλέον τώρα που ο ΕΛΑΠΕ είναι πλεονασματικός είναι λογικό να της επιστραφεί το ποσοστό που της αναλογεί από αυτά που πλεονάζουν. Ακόμη, η ΔΕΗ εκτιμά ότι θα έχει μια σημαντική ανάκαμψη της λειτουργικής κερδοφορίας της πλέον του 18%. Μαζί με τα αναμενόμενα έσοδα από την πώληση των λιγνιτικών μονάδων και ορυχείων, την αναμενόμενη βελτίωση της εισπραξιμότητας και την είσπραξη για τα ΥΚΩ παρελθόντων ετών, που θα πάρει σταδιακά έως το 2022 με πρώτη δόση που πήρε από το υπερπλεόνασμα το 2017 θα βελτιώσει σημαντικά τα οικονομικά της.
Κύριε Σηφάκη, παρακαλώ ολοκληρώστε.
Τελειώνω αμέσως. Με τη ΔΕΗ, λοιπόν, μικρότερη και δυνατότερη, εξωστρεφή και αναπροσανατολισμένη προς τις ΑΠΕ, την ηλεκτροκίνηση, την αποθήκευση, συμμετέχοντας πρωτοπόρα στις τεχνολογικές εξελίξεις στον γρήγορα μεταβαλλόμενο διεθνώς ενεργειακό τομέα, μπορούμε να παλεύουμε για μείωση του κόστους ενέργειας στον τελικό καταναλωτή, μαζί με την ασφάλεια του ενεργειακού εφοδιασμού της χώρας. Αυτή η Κυβέρνηση, με την κατοχύρωση της γεωστρατηγικής θέσης της χώρας ως ενεργειακού κόμβου, διατηρεί και τη ΔΕΗ και τον ΑΔΜΗΕ υπό δημόσιο έλεγχο, υλοποιεί τον νέο ενεργειακό σχεδιασμό, βάζοντας εξαιρετικά φιλόδοξους στόχους για την ανάπτυξη των ΑΠΕ έως το 2030, έχει στο κέντρο της προσοχής της τη μείωση του κόστους ενέργειας στον τελικό καταναλωτή και εισήγαγε στον ενεργειακό της σχεδιασμό και την αντιμετώπιση της ενεργειακής φτώχειας. Σας ευχαριστώ.
Τον λόγο έχει ο κ. Σεβαστάκης από τον ΣΥΡΙΖΑ.
Πιθανολογώ ότι είμαι ο τελευταίος ομιλητής Βουλευτής και επομένως μπορώ να είμαι αυστηρός και με τον κύριο Υπουργό, δηλαδή να του πω να σταματήσει να μιλάει με τον κ. Κατσίκη. Έχουν καλυφθεί πάρα πολύ και τα θέματα και τα ερωτήματα που ένα νομοθέτημα στρατηγικής πάντα θέτει και η αξιοπιστία του ή η δύναμή του σχετίζεται με τη δύναμη των ερωτημάτων. Πέρα από τη διαχείριση του παρόντος προβλήματος, που ξεκινάει από τις αποφάσεις του Ευρωπαϊκού Δικαστηρίου και την αναγκαστικότητα ή τη στροφή, την ενεργειακή κατεύθυνση που δίνει, πρέπει να διακρίνει, να προβλέψει και τις κατευθύνσεις της διεθνούς βιομηχανίας και, αν θέλετε, τις πολιτικές επενδύσεις. Να διακρίνει προς τα πού πάνε οι πολιτικές επενδύσεις της Ευρώπης και της Αμερικής, προς ποια κατεύθυνση ενεργειακή. Δεν υπάρχουν εύκολες απαντήσεις σε τόσο θεμελιώδη ερωτήματα, αλλά θα προσπαθήσω να κάνω μία μικρή περιγραφή. Εγώ είμαι πάντα ακριβής στον χρόνο μου, δεν τον ξεπερνάω και επομένως το πεντάλεπτο θα το τηρήσω μιλώντας για το υβριδικό που έχει κάνει και σχεδόν έχει ολοκληρώσει η «ΔΕΗ ΑΝΑΝΕΩΣΙΜΕΣ» στην Ικαρία του Νομού Σάμου, τον οποίο έχω την τιμή να εκπροσωπώ κοινοβουλευτικά. Έχει διαφορετικές μορφές ενέργειας τις οποίες συνδυάζει. Συνδυάζει την υδροηλεκτρική, ας πούμε, διάσταση, την αιολική ενέργεια και τις συμβατικές μορφές. Άρα έχουμε έναν συνδυασμό ενέργειας που παράγει το ενεργειακό όλον και μάλιστα ένα μέρος του πλεονάζει. Το ερώτημα που έθεσε νωρίτερα ένας συνάδελφος για τις μορφές αποθήκευσης, για το έλλειμμα τεχνολογιών αποθήκευσης επανατίθεται. Αν λύσουμε και τεχνολογικά ερωτήματα αποθήκευσης θα μπορούμε να χρησιμοποιήσουμε έναν πολλαπλό τύπο ενεργειακής σώρευσης που θα απαντάει και στο προφίλ της χώρας και στα ιδιαίτερα ενεργειακά χαρακτηριστικά που έχει η χώρα. Μην ξεχνάμε ότι η χώρα δεν πέρασε τη βιομηχανική επανάσταση, επομένως δεν έχει ενεργειακή μονοκαλλιέργεια, γιατί δεν είχε τον παραδοσιακό τύπο ανάπτυξης, αυτόν που θα υπαινίσσονταν ο κ. Κεγκέρογλου αν σταμάταγε να μιλάει. Νομίζω, λοιπόν, ότι αυτή είναι η κατεύθυνση, προς τα εκεί ωθεί η διεθνής βιομηχανία και επίσης η διεθνής σκέψη. Τα τμήματα έρευνας και τεχνολογίας των εφαρμογών κατευθύνονται προς τη διασταύρωση πολλαπλών μορφών ενέργειας. Αυτό καθιστά τη χώρα ενεργειακό κόμβο, αυτή η επένδυση στην έξυπνη συνδυαστική, την οποία περιέγραψε ο Φάμελλος νωρίτερα αδρομερώς. Νομίζω ότι αυτό είναι η ουσιαστική μας κατεύθυνση και επομένως δεν πρέπει να δούμε το νομοσχέδιο αμυντικά, ως απλώς μία συμμόρφωση σε μία ευρωπαϊκή οδηγία, αλλά να το δούμε ενεργητικά, ως μία δυνατότητα. Θα έβαζα στον συλλογισμό και τους εργαζόμενους, όχι μόνο με τους όρους ότι οι εργαζόμενοι πρέπει να συνεχίσουν να συνδράμουν ως μορφή επένδυσης που αφορά την ποιότητα του παραγόμενου έργου. Ο εργαζόμενος είναι οργανικό κομμάτι του έργου και επομένως με αυτήν την έννοια δεν έχουμε ένα απλό ερώτημα εργασιακής δικαιοσύνης με το να συνεχίσουν να προσφέρουν αυτοί οι άνθρωποι όσο ένα ερώτημα παραγωγικής ποιότητας. Κλείνω, θεωρώντας ότι το νομοσχέδιο αυτό μπορεί να χτίζεται με τους όρους μιας νομικής, νομοθετικής αναγκαστικότητας ή πολιτικής αναγκαστικότητας, νομίζω ότι μπορεί να δώσει τα εργαλεία, να γίνει εργαλείο το ίδιο, ώστε να στοχαστούμε, να επενδύσουμε και να χτίσουμε ένα ενεργειακό προφίλ κοντά και συναρτημένο με τις ποιότητες του προφίλ της χώρας που στοιχειοθετούνται: Περιβάλλον, αισθητική, δηλαδή οι πιο έγκυρες πηγές οικονομίας. Ευχαριστώ πολύ.
Ολοκληρώθηκε ο κύκλος των ομιλητών. Προχωράμε στις δευτερολογίες. Μέχρι στιγμής στο Προεδρείο έχουν δηλώσει τρεις εισηγητές να μιλήσουν ή να παρέμβουν ή να δευτερολογήσουν. Κύριε Καματερέ, έχετε τον λόγο για δύο λεπτά.
Μόνο για δύο λεπτά, κύριε Πρόεδρε; Θα προσπαθήσω.
Ναι, για δύο λεπτά, για να επιταχύνουμε λίγο, γιατί θα ξεπεράσουμε κατά πολύ την ώρα που έχουμε οριοθετήσει για την ονομαστική.
Κυρίες και κύριοι, φτάνοντας στο τέλος της συζήτησης, νομίζω ότι πρέπει να πούμε ένα - δύο συμπεράσματα. Ήταν φυσιολογικό να γενικευτεί η συζήτηση πέρα από τη ΔΕΗ σε θέματα ιδιωτικοποιήσεων, επιχειρηματικότητας κ.λπ.. Μου έκανε εντύπωση και θα μείνω στην πλατφόρμα που έβαλε ο κ. Μανιάτης, γιατί μου άρεσε ότι η συζήτηση αυτές τις μέρες έδειξε ότι υπάρχουν δύο διαφορετικοί κόσμοι. Συμφωνώ. Και μάλιστα, ο ίδιος βιάστηκε, δεν δυσκολεύτηκε να τοποθετηθεί στον ίδιο κόσμο με τον κ. Μητσοτάκη. Οι ομιλίες τους ήταν ίδιες, δεν ξέρω ποιος έγραψε πρώτος ή ποιος υπέβαλε στον άλλο. Τα επιχειρήματα ήταν ίδια. Μάλιστα πάνω σε αυτή την πλατφόρμα πολύ σύντομα θα ήθελα να μιλήσω - αν και με κάλυψε απόλυτα ο Αναπληρωτής Υπουργός, όταν αναφέρθηκε στο δικό τους κόσμο όσον αφορά τις ιδιωτικοποιήσεις και την επιχειρηματικότητα - και να προσθέσω ένα - δύο παραδείγματα στον λίγο χρόνο που έχω. Όλα τα άλλα τα είπε ο Αναπληρωτής Υπουργός. Πώς ιδιωτικοποίησαν την Αγροτική Τράπεζα και πώς την έφεραν ως εδώ; Τον ΟΤΕ, τα ΕΛΤΑ; Τι έκαναν εκεί; Αφού τα απαξίωσαν με τον τρόπο που ξέρουμε και ειπώθηκε από πολλούς, ξέρουμε και πώς τα εκποίησαν, την «καλή» ΑΤΕ, την «κακή» ΑΤΕ κ.λπ.. Για τις επενδύσεις που μας λένε, επειδή δεν έχουμε πολύ χρόνο, θέλω να πω τα εξής: Ποιες ήταν οι επενδύσεις; Ήταν ο ΟΑΣΘ ιδιωτική επένδυση, κρατικοδίαιτος; Ήταν το Χρηματιστήριο; Ήταν ο αναπτυξιακός νόμος, όπου μερικές δεκάδες επιχειρήσεις πήραν την συντριπτική πλειοψηφία του αναπτυξιακού νόμου; Ήταν τα μέσα μαζικής ενημέρωσης που έπαιρναν δανεικά και αγύριστα; Θα μπορούσαμε να πούμε πολλά και για το θέμα της offshore, αλλά σταματάω εδώ. Ο δικός μας κόσμος είναι πραγματικά τελείως διαφορετικός, γιατί εμείς προσπαθούμε να βάλουμε την αξιοκρατία, την τάξη και όλα αυτά που είπαμε γίνονται με ηλεκτρονικό τρόπο, το είπαν και οι περισσότεροι ομιλητές. Επειδή δεν έχω χρόνο, θα κλείσω με το παρακάτω, γιατί μου έκανε και αυτό εντύπωση. Στο τέλος - τέλος μας απείλησαν - και ο κ. Μανιάτης και ο κ. Χατζηδάκης και ο κ. Μητσοτάκης - με έναν τέτοιο τρόπο που εγώ φοβήθηκα. Ποιος; Ο κ. Χατζηδάκης. Ποιος πούλησε την Ολυμπιακή, κύριε Χατζηδάκη, και έχουμε τώρα μονοπώλιο; Εμείς;
Σας παρακαλώ, ολοκληρώστε, κύριε συνάδελφε.
Ολοκληρώνω, κύριε Πρόεδρε. Ποιος μας έφερε ως εδώ; Εμείς; Πραγματικά, εσείς μπορεί να κοιμάστε ήσυχοι γιατί πουλήσατε την Ολυμπιακή. Εμείς, όπως λέτε, δεν μπορούμε να κοιμηθούμε, αλλά για ποιον λόγο; Όχι για αυτόν που υπονοείτε. Δεν μπορούμε να κοιμηθούμε, γιατί προσπαθούμε να βρούμε τρόπους πώς θα βγάλουμε τη χώρα από τη θέση στην οποία μας φέρατε εσείς.
Σας ευχαριστώ. Τον λόγο έχει ο ειδικός αγορητής της Νέας Δημοκρατίας κ. Σκρέκας, για δύο λεπτά.
Ευχαριστώ, κύριε Πρόεδρε. Κατ' αρχάς, είναι τέτοια η αδυναμία του συναδέλφου εισηγητή της Συμπολίτευσης να υποστηρίξει το νομοσχέδιο που φέρνει σήμερα προς ψήφιση η Κυβέρνηση, που έχει αρχίσει και να αναλώνεται για τον ΟΤΕ, για την Ολυμπιακή, και εγώ δεν ξέρω, για ποιες άλλες ιδιωτικοποιήσεις, οι οποίες έχουν γίνει χρόνια πριν και που τελικά σήμερα δεν επιβαρύνουν τον ελληνικό λαό. Όμως, για το διά ταύτα που αφορά τη ΔΕΗ και πώς αυτή θα μετεξελιχθεί τα επόμενα χρόνια, δεν αναφέρει τίποτα. Ας βάλουμε τα θέματα στη σειρά τους και ας διορθώσουμε μία στρεβλή εικόνα, αλλά και κάποιες ανακρίβειες, οι οποίες ακούστηκαν εχθές στη Βουλή από τον αρμόδιο Υπουργό. Εγώ ανέφερα χθες ότι πουλάτε τις τρεις πιο καλές, πιο ανταγωνιστικές λιγνιτικές μονάδες της ΔΕΗ, οι οποίες και οι τρεις αυτές έχουν σύστημα αποθείωσης και όλες οι λιγνιτικές μονάδες που μένουν στη ΔΕΗ δεν έχουν εγκατεστημένο σύστημα αποθείωσης. Είπε ο κύριος Υπουργός ότι αυτό είναι λάθος και ότι έχουν. Η πραγματικότητα είναι η εξής: Καμμία λιγνιτική μονάδα της ΔΕΗ από αυτές που είναι στον Άγιο Δημήτριο, στην Καρδιά και στο Αμύνταιο, σήμερα δεν έχει εγκατεστημένο σύστημα υγρής αποθείωσης είτε ξηρής αποθείωσης, κύριε Υπουργέ. Αντίθετα, μία μόνο υπάρχει διαγωνιστική διαδικασία για τη μία μονάδα που αφορά τη μονάδα του Αγίου Δημητρίου, η οποία αν ολοκληρωθεί και αν προλάβει να κατασκευαστεί μέχρι το 2020, θα δώσει τη δυνατότητα τότε μόνο σε μια από τις πέντε μονάδες του Αγίου Δημητρίου να λειτουργήσει. Δεν λέει, όμως, ο κύριος Υπουργός και δεν είπαν τίποτα οι Βουλευτές που προέρχονται από εκείνες τις περιοχές Κοζάνης και Πτολεμαΐδας. Τι θα γίνει με τη τηλεθέρμανση των περιοχών εκείνων, κύριοι Βουλευτές του ΣΥΡΙΖΑ; Γιατί όταν δεν δουλεύουν οι μονάδες του Αγίου Δημητρίου το 2020, επειδή δεν θα έχουν σύστημα αποθείωσης, δεν θα μπορεί να λειτουργεί η τηλεθέρμανση Κοζάνης. Και επειδή οι μονάδες της Καρδιάς έχει αποφασίσει η ΔΕΗ ότι θα κλείσουν… [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Δυο λεπτά, κύριε Πρόεδρε, γιατί είναι αρκετά σημαντικά αυτά που λέω. Επειδή, λοιπόν, έχει αποφασίσει η ΔΕΗ ότι οι μονάδες της Καρδιάς θα κλείσουν, θα μείνει και η Πτολεμαΐδα χωρίς τηλεθέρμανση και επειδή η «Πτολεμαΐδα V» αποκλείεται - εδώ θα είμαστε - να είναι έτοιμη πριν από το 2022 και η Πτολεμαΐδα δεν θα θερμαίνεται. Κανείς Βουλευτής σήμερα της Συμπολίτευσης και κυρίως αυτοί οι οποίο εκλέγονται σε αυτές τις περιοχές δεν ήθελε να αναδείξει αυτό το θέμα, παρά έρχονται και χασκογελάνε, λες και κάνουν το καλύτερο για τη ΔΕΗ και σώζουν με αυτόν τον τρόπο τον τόπο. Ο χρόνος είναι περιορισμένος και για να μην επανέλθω, κύριε Πρόεδρε, στα θετικά της «μικρής» ΔΕΗ και στα αρνητικά της κακής ΔΕΗ που κάνει αυτή η Κυβέρνηση, εδώ το θέμα είναι πολύ απλό. Η Κυβέρνηση, όπως πολύ σωστά είπε ο Αρχηγός μας, ο Κυριακός Μητσοτάκης, πρώτον, δεν έχει στρατηγικό σχέδιο για την ενέργεια. Ο ίδιος ο Υπουργός ξέρει πολύ καλά ότι μόλις πριν από ένα μήνα έγινε η πρώτη επιτροπή στη Βουλή, για να ξεκινήσει ο διάλογος για τον ενεργειακό στρατηγικό σχεδιασμό της χώρας και φυσικά μέχρι σήμερα δεν έχει καταλήξει ο διάλογος, για αυτό και η Κυβέρνηση δεν έχει καταθέσει κανένα σχέδιο σε ό,τι αφορά τον ενεργειακό σχεδιασμό. Σε ό,τι αφορά επίσης το θέμα της Μεσοχώρας που ακούστηκε, δεν θα έπρεπε ένας Υπουργός από τον ΣΥΡΙΖΑ να έχει το σθένος και το θράσος να μιλά για τη Μεσοχώρα.
Κύριε συνάδελφε, ολοκληρώστε σας παρακαλώ.
Ολοκληρώνω, κύριε Πρόεδρε. Η Μεσοχώρα είναι ένα έργο, το οποίο σχεδιάστηκε, οραματίστηκε και κατασκευάστηκε από προηγούμενες κυβερνήσεις και όλο αυτό το προηγούμενο χρονικό διάστημα τα στελέχη του ΣΥΡΙΖΑ ήταν κατά αυτού του έργου και μάλιστα επανειλημμένα προσέφυγαν στο Συμβούλιο της Επικρατείας για να ακυρώσει την κατασκευή του. Και όχι μόνο αυτό. Αυτή η Κυβέρνηση έκανε πολύ μεγάλο κακό, καθώς καθυστέρησε τρία χρόνια την υπογραφή της περιβαλλοντικής μελέτης, για να λειτουργήσει το έργο και μάλιστα τέταρτο χρόνο τώρα με Κυβέρνηση ΣΥΡΙΖΑ - ΑΝΕΛ ούτε μια σταγόνα νερό δεν έχει αρχίσει να γεμίζει το φράγμα της Μεσοχώρας, κύριε Υπουργέ. Σας ευχαριστώ θερμά.
Τον λόγο έχει ο κ. Αρβανιτίδης από τη Δημοκρατική Συμπαράταξη για δύο λεπτά.
Δεν ξέρω για πόσα λεπτά, αλλά εν πάση περιπτώσει, μία σκέψη θέλω να πω. Κύριε Υπουργέ, δεν ξέρω αν συγκρίνονται δύο αντιλήψεις και δύο κόσμοι, αλλά κλείνοντας οι συνάδελφοι βάλαν τα ζητήματα πόσοι κόσμοι υπάρχουν. Υπάρχει και ο κόσμος της λογικής και όχι των αναγκαστικών λύσεων της τελευταίας στιγμής. Κύριε Υπουργέ, κάνατε βελτιώσεις όσον αφορά τα εργασιακά, το ανταποδοτικό τέλος και τις υποχρεώσεις όσων αναλαμβάνουν τις λιγνιτικές μονάδες και βέβαια κάποιος μπορεί να πει ότι είναι προς τη σωστή κατεύθυνση. Το ζήτημα, όμως, είναι ότι ολόκληρες περιοχές θα οδηγηθούν από μονοκαλλιέργεια οικονομική σε αδιέξοδο και αυτό πώς το αντικαθιστούμε; Φτάνει μόνο να πούμε ότι ο παλιός πόρος τώρα με τον καινούργιο με την αλλαγή είναι σχεδόν ο ίδιος; Φτάνει μόνο να συζητήσουμε ότι θα οδηγηθούν σε περιβαλλοντικές αναβαθμίσεις της περιοχής οι πόροι και όχι όπως γινόταν στο παρελθόν, όπως είπαν οι διάφοροι συνάδελφοι σε πολιτιστικές εκδηλώσεις, χωρίς στόχευση; Το νέο παραγωγικό μοντέλο σύμφωνα με τη δική σας αντίληψη είναι κάτι που πρέπει να φαίνεται και δεν είναι κάτι που απλώς αντιμετωπίζεται με φιέστες παραγωγικών συνεδρίων στην περιοχή. Συγκεκριμένα μέτρα, συγκεκριμένες δράσεις, συγκεκριμένη αντίληψη. Για να έχει δίκιο ο κ. Φάμελλος να λέει για την κυκλική οικονομία και για την προσαρμογή της χώρας στην κλιματική αλλαγή. Δείξτε το, κύριε Φάμελλε. Αυτή η περιοχή το έχει ανάγκη, όπως όλοι εδώ συμφωνούμε με αυτήν την κατεύθυνση. Έρχομαι στις τροπολογίες, αν και με τις πιεστικές διαδικασίες ούτε αυτό δεν προλαβαίνουμε να δούμε. Φέρατε μία τροπολογία για τη μείωση των τελών των προμηθευτών. Αυτό αφορά τη ΔΕΗ. Είναι δωράκι στη ΔΕΗ. Θα πάει στην κατανάλωση; Έχετε μία αιτιολογική έκθεση, η οποία λέει ότι δυνητικά, πιθανόν θα μπορούσε να φέρει βελτίωση. Κάθε πολιτική που επιλέγετε θα κριθεί για την αποεπένδυση διά της πώλησης των λιγνιτικών μονάδων. Εδώ είμαστε. Οι πολιτικές, οι οποίες εφαρμόζονται για το άνοιγμα των αγορών, κρίνονται από το αν τελικά τα νοικοκυριά, οι παραγωγικές μονάδες, οι αγρότες πάρουν φθηνότερο ρεύμα. Αυτός είναι ο στόχος. Αν αυτό, λοιπόν, το πετύχουμε, είναι προς τη σωστή κατεύθυνση. Φοβάμαι πάρα πολύ ότι και αυτό το νομοσχέδιο δεν το πετυχαίνει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τέλος, να πω δύο λόγια για τις υπόλοιπες τροπολογίες. Είμαστε θετικοί, παρότι έρχονται τελευταία στιγμή εκπρόθεσμες τροπολογίες και οι συζητήσεις δεν έχουν καμμία αξία αυτή τη στιγμή, στην τροπολογία για τους εποχικούς πυροσβέστες. Χρησιμοποιείτε το θεσμικό πλαίσιο το οποίο έχουμε φτιάξει, αλλά πρέπει να λήξει αυτό το θέμα άμεσα με οριστική ρύθμιση. Καταψηφίζουμε την τροπολογία για την ηλεκτρονική αξιολόγηση, για να μην σχολιάσω τι συμβαίνει την περίοδο αυτή σε αυτόν τον τομέα. Τέλος, «παρών» ψηφίζουμε στην τροπολογία σχετικά με τη Διεύθυνση Χορήγησης Συντάξεων Δημοσίου.
Ευχαριστούμε τον κ. Αρβανιτίδη. Τον λόγο έχει ο ειδικός αγορητής από τη Χρυσή Αυγή κ. Σαχινίδης.
Ευχαριστώ, κύριε Πρόεδρε. Εις ό,τι αφορά το παρόν σχέδιο νόμου, δεν έχουμε να προσθέσουμε κάτι, ως Χρυσή Αυγή. Το μόνο που θα μπορούσα να πω είναι ότι δεν θα έπρεπε καν να έρθει προς συζήτηση και ψήφιση στη Βουλή. Θα έπρεπε να το έχουν αποσύρει. Εντύπωση μας έκαναν, όμως, οι τοποθετήσεις όλων των υπολοίπων κομμάτων της Αντιπολίτευσης, που σχίζουν τα ιμάτιά τους σε ένα νομοσχέδιο που συμβαδίζει απόλυτα με την ιδεολογία τους, αυτή του νεοφιλελευθερισμού και του ξεπουλήματος. Εις ό,τι αφορά τις τροπολογίες, θα τοποθετηθώ μόνο για την τροπολογία που θα υπερψηφίσουμε, η οποία έχει γενικό αριθμό 1560 και ειδικό 184 και αφορά την τροποποίηση των διατάξεων του άρθρου 6 του ν.3103/2003, σχετικά με την πρόσληψη πυροσβεστών εποχικής απασχόλησης. Η τροπολογία αυτή αφορά την πρόσληψη πυροσβεστών εποχικής απασχόλησης με σχέση εργασίας ιδιωτικού δικαίου ορισμένου χρόνου και δίνει τη δυνατότητα σε όσους περιλαμβάνονται στους πίνακες επιτυχόντων από το 2003 έως και σήμερα να επαναπροσληφθούν για μια τελευταία διετία, δηλαδή για τα έτη 2018 και 2019. Επίσης, αυξάνει τον χρόνο απασχόλησης από πέντε σε έξι μήνες. Η τροπολογία επρόκειτο να κατατεθεί νωρίτερα, αλλά σύμφωνα με πληροφορίες, επειδή δεν ήταν έτοιμη η έκθεση του Γενικού Λογιστηρίου του Κράτους, είναι απαραίτητο να περάσει τώρα από την Ολομέλεια και να ψηφιστεί, ώστε να προλάβει το Αρχηγείο να βγάλει τη διαταγή πρόσληψης μέχρι την 30η Απριλίου του 2018, αν και ήδη έχει ξεκινήσει η αντιπυρική περίοδος από τις 10 Απριλίου του 2018. Εις ό,τι αφορά τις υπόλοιπες τροπολογίες, τις καταψηφίζουμε. Ευχαριστώ.
Καλώς, ευχαριστούμε. Τον λόγο έχει ο κ. Αμυράς.
Κυρίες και κύριοι συνάδελφοι, τα εθνικά καύσιμα της Ελλάδας είναι ο ήλιος, είναι ο αέρας, είναι το κύμα, είναι η γεωθερμία και όχι ο λιγνίτης. Λυπάμαι που σήμερα συζητάμε μία οπισθοδρόμηση στην ουσία της ενεργειακής πολιτικής της χώρας. Αντί να προχωρήσουμε και να αξιοποιήσουμε το συγκριτικό μας πλεονέκτημα της ανανεώσιμες πηγές ενέργειας, είμαστε προσκολλημένοι σε ρυπογόνα και ακριβή τεχνολογία, αυτή του λιγνίτη. Θα κλείσω με την ευχή να κάνουμε κάποια στιγμή το πολιτισμικό άλμα προς τα εμπρός - δεν θα αναφέρουμε εμείς την Πορτογαλία, ως τη μοναδική χώρα ιδίου μεγέθους με την Ελλάδα, που κατάφερε να ηλεκτροδοτείται μόνο από τις ΑΠΕ - και να αναφέρουν εμάς τους Έλληνες οι Πορτογάλοι και οι υπόλοιποι Ευρωπαίοι, ως παράδειγμα και όχι να γίνεται αυτό που σήμερα όλοι ζούμε, δηλαδή το αντίστροφο. Εμείς λοιπόν, καταψηφίζουμε. Όσον αφορά τις τροπολογίες, θα υπερψηφίσουμε μόνο την τροπολογία για τους εποχικούς πυροσβέστες. Ευχαριστώ, κύριε Πρόεδρε.
Ευχαριστούμε, τον κ. Αμυρά. Κύριε Υπουργέ, έχετε τον λόγο για να κλείσει η συνεδρίαση και να περάσουμε στην ψηφοφορία. Θα σας παρακαλέσω να μιλήσετε για ένα πεντάλεπτο το πολύ.
Αγαπητές και αγαπητοί συνάδελφοι, κλείνει ένας κύκλος συζήτησης, παρά το γεγονός ότι επικράτησε μια αίσθηση παράλληλων μονολόγων. Κάποιος επικαλέστηκε τον Σεφέρη. Χρειάζεται μία κοινή βάση για να μπορούμε να συζητάμε. Ποιο είναι το θέμα; Πρώτον, είναι συμβατό αυτό που γίνεται σήμερα με τις στοχεύσεις του ενεργειακού σχεδιασμού της χώρας για το 2030 και για το 2050; Η απάντηση είναι «ναι». Διότι το ειδικό βάρος του λιγνίτη έχει μειωθεί - και θα συνεχίσει να μειώνεται - καθώς όλες οι μονάδες που αποσύρονται δεν θα αντικαθίστανται. Σας λέω επιγραμματικά, για να καταλάβουμε τι συζητάμε, ότι η ΔΕΗ σήμερα δεν είναι μία εταιρεία που στηρίζεται στον λιγνίτη. Είναι μία εταιρεία που έχει νερά 3,2 TWh. Το ένα τρίτο της παραγωγής της είναι νερά. Σε έναν χρόνο από σήμερα, ο λιγνίτης θα είναι 2,4 TWh, δηλαδή πολύ μικρότερος, μόλις αποσυρθούν οι «Καρδιές». Σήμερα, η ΔΕΗ έχει φυσικό αέριο ήδη σήμερα 2,7 TWh. Άρα το ειδικό βάρος ήδη της ΔΕΗ μετακινείται προς φυσικό αέριο, υδροηλεκτρικά και θα προστεθούν και πολλά καινούργια. Μόλις γίνει αποεπένδυση - θέλω να είμαστε σαφείς - σε δύο χρόνια από σήμερα, η ΔΕΗ θα έχει πριν την Πτολεμαΐδα 1,5 TWh από αυτό. Αυτό που θα έχουμε δώσει σήμερα με το σημερινό άρθρο είναι μόλις 0,9. Άρα τι κάνουμε ουσιαστικά; Μία συρρικνούμενη λιγνιτική παραγωγή συμβατή με τους περιβαλλοντικούς στόχους που έχουμε και τον ενεργειακό σχεδιασμό για το 2030 και το 2050, η οποία θα συνεχίσει να είναι έτσι. Απλώς, και τα δύο κομμάτια - επαναλαμβάνω - αυτό που μένει, το λιγνιτικό και αυτό που φεύγει, έχουν ισχυρή ισοδυναμία μεσοσταθμικά. Αυτό ήταν το αντικείμενο της διαπραγμάτευσης. Άρα ένα πολύ μεγάλο μέρος των συζητήσεων, ότι φεύγουν τα διαμάντια και τα ασημικά της ΔΕΗ κ.λπ., όλη αυτή η συζήτηση είναι άνευ περιεχομένου εάν κάποιος πάρει επ' ακριβώς τις μονάδες και το πότε φεύγουν και αυτό που ιδιωτικοποιείται τώρα. Η μία μονάδα φεύγει το 2026. Η άλλη φεύγει το 2034. Μόνο η Μελίτη έχει διάρκεια ζωής πέρα από το 2034. Άρα αυτά είναι τα δεδομένα που καθιστούν τη συζήτηση αυτή συμβατή με τους περιβαλλοντικούς στόχους. Η Πορτογαλία, για όσους διαβάζουν μόνο τίτλους εφημερίδων και δεν διαβάζουν το περιεχόμενο του άρθρου, δεν παράγει 100% ανανεώσιμες πηγές ενέργειας. Σήμερα, σε μία πολύ καλή μέρα στην Ελλάδα μπορεί να είναι το 70% ανανεώσιμες πηγές ενέργειας. Συνεχίζει να παράγει 20% και να χρησιμοποιεί μονάδες βάσεις και άλλο 20% να στηρίζεται σε εισαγωγές από τη γειτονική περιοχή. Συνεπώς, είμαστε συντεταγμένοι και πάμε με συγκεκριμένους στόχους. Δεύτερο θέμα: Πρέπει να συμφωνήσουμε ότι η παρούσα Κυβέρνηση συνέχισε ενεργειακά προγράμματα στρατηγικής σημασίας και ανέτρεψε άλλα. Αυτό πρέπει να είναι απόλυτα σαφές. Συνεχίσαμε τα μεγάλα στρατηγικά έργα, τον ΤΑΠ, τον κάθετο άξονα και η Ελλάδα μετατρέπεται σε ενεργειακό κέντρο. Προχωρήσαμε τους υδρογονάνθρακες. Έχουμε παλιές και νέες συμβάσεις, φτιάξαμε καλό θεσμικό πλαίσιο κ.ο.κ.. Άρα απορώ γιατί δεν αναγνωρίζουν τη συνέχεια όλες οι πλευρές και επιμένουν στο να βρίσκουν ακόμα και σε αυτά τα θέματα μία διαρκή γκρίνια, η οποία λέει ότι ναι μεν ολοκληρώνονται, αλλά ολοκληρώνονται με καθυστέρηση κ.ο.κ.. Υπάρχει συνέχεια στα μεγάλα στρατηγικά έργα. Υπάρχουν, όμως, και τομές και ασυνέχειες. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Η παρούσα Κυβέρνηση ανέτρεψε τρεις ιδιωτικοποιήσεις της προηγούμενης κυβέρνησης. Ρητά, με σαφήνεια ανατρέψαμε τον ΔΕΣΦΑ και κάναμε ξανά τον διαγωνισμό. Να μας κρίνετε, λοιπόν, εκ του αποτελέσματος. Αντί για 400 ευρώ, ήρθαν 535 εκατομμύρια, ο Ευρωπαϊκός Στρατηγικός Επενδυτής και ισχυρότερη παρουσία του δημοσίου στο ΔΕΣΦΑ. Να μας κρίνετε για τον ΑΔΜΗΕ. Ανατρέψαμε την ιδιωτικοποίησή σας. Κάναμε με 51% δημόσιο, έφερε 700 εκατομμύρια και δημιούργησε κάποια δεδομένα στο πεδίο αυτό. Και, τρίτον, σήμερα ανατρέψαμε τη «μικρή» ΔΕΗ, που έδινε ακριβώς το ένα τρίτο και τα βασικά κερδοφόρα στοιχεία της ΔΕΗ. Και σήμερα φέρνουμε μόλις το 10% του παραγωγικού δυναμικού της ΔΕΗ υπό τους όρους και τις δεσμεύσεις που έχουν τεθεί από μία συγκεκριμένη απόφαση απέναντι στην Κομισιόν και την οποία η Κομισιόν ήρε με την κατάθεση του νομοσχεδίου πριν από τρεις μέρες. Αυτά είναι τα δεδομένα. Τώρα όσον αφορά την καταστροφολογία, ουκ έστιν αριθμός. Θα καταρρεύσει η ΔΕΗ; Όχι. Η ΔΕΗ έχει βελτιωθεί; Έχει βελτιωθεί όσον αφορά την ικανότητά της, πρώτον, - επαναλαμβάνω, το ανέφερα - στη σύνθεση του ενεργειακού της μείγματος. Είναι πολύ πιο συμβατό με τους στόχους και τη νέα αγορά. Τα χρηματοοικονομικά της ΔΕΗ έχουν βελτιωθεί υπό το βάρος συγκεκριμένων πρωτοβουλιών. Ένα δισεκατομμύριο πήρε από το κράτος φέτος σ' έναν συνδυασμό αποπληρωμής των ΥΚΩ, που χρωστούσε το κράτος - Δόξα τω θεώ - από το 2013 και το 2014 σχεδόν 400 εκατομμύρια. Πήρε 460. Πήρε ένα συμβόλαιο από το δημόσιο και πήρε, φυσικά, και τα 500 εκατομμύρια από τον ΑΔΜΗΕ. Συνεπώς μιλάμε για μία εταιρεία η οποία με 1,2 δισεκατομμύρια φρέσκια ρευστότητα απέχει πολύ από την καταστροφολογία και από την κατάρρευση. Όσον αφορά τη χρηματιστηριακή αξία της ΔΕΗ, ακούσαμε ότι η εταιρεία καταρρακώθηκε. Πρώτη παρατήρηση: Το 2014, το δεύτερο εξάμηνο, έπεσε κατά ένα πολύ μεγάλο ποσοστό, ενώ ήταν εν εξελίξει η «μικρή» ΔΕΗ. Μετά είχε μία μικρή κάμψη το 2015 και το 2016. Από το 2017 και μετά σταθεροποιήθηκε. Τόλμησα να καταδείξω ότι η παλιά ΔΕΗ μ' αυτήν τη χρηματιστηριακή αξία σήμερα, που πρέπει να προστίθεται και η αξία του ΑΔΜΗΕ, ανακάμπτει ραγδαίως. Τόλμησα να καταθέσω τα δεδομένα ότι το 2018 η χρηματιστηριακή αξία της ΔΕΗ έχει ανέλθει 63% τους τρεις πρώτους μήνες. Συνεπώς, αυτό αποδεικνύει στρατηγική ανάκαμψης.
Κύριε Υπουργέ, πρέπει να ολοκληρώσετε.
Τελειώνω, κύριε Πρόεδρε. [[ΑΛΛΑΓΗ ΣΕΛΙΔΑΣ]] [[Να μπει η σελ.259α]] Μπαίνω σε δύο θέματα και τελειώνω. Τα εργασιακά είναι το ένα. Νομίζω ότι έχουν αποσαφηνιστεί όλα. Το αφήνω στην άκρη. Κλείνω τη σημερινή συνεδρίαση με τις τοπικές κοινωνίες. Στις τοπικές κοινωνίες και με πρωτοβουλία των περιφερειών και του περιφερειάρχη και των Βουλευτών όλων των κομμάτων έχει διαμορφωθεί ένα συγκεκριμένο πλαίσιο. Πέρα από την παροχή φθηνού ρεύματος, το οποίο ήταν μια μεγάλη τομή, βελτιώθηκε ο σημερινός τοπικός πόρος από τον λιγνίτη, που διασφαλίζει πλήρη αντικατάσταση του προηγούμενου πόρου που υπήρχε. Προστέθηκε σήμερα από τον Αναπληρωτή Υπουργό ο εθνικός πόρος για το σύστημα μετάβασης. Η μεγαλύτερη πρόκληση μπροστά μας είναι άμεσα η κατάρτιση των αναπτυξιακών σχεδίων της περιοχής, η στήριξή τους από πόρους μετάβασης, εθνικούς και ευρωπαϊκούς, και η απάντηση στην επόμενη μέρα, που θα επιλύει και θα απαντάει στα μεγάλα θέματα της απασχόλησης, των επενδύσεων και της χρήσης της γης, που αποτελούν τις μεγάλες προκλήσεις του αύριο. Υπό αυτές τις συνθήκες, με σταθερότητα πιστεύουμε ότι έχουμε αντιμετωπίσει τα θέματα της ΔΕΗ. Η επόμενη μέρα θα είναι μία καλύτερη μέρα και για τη ΔΕΗ και για τον ενεργειακό τομέα της χώρας. Ευχαριστώ.
Ευχαριστούμε τον κύριο Υπουργό. Κυρίες και κύριοι Βουλευτές, στο σημείο αυτό κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Περιβάλλοντος και Ενέργειας: «Διαρθρωτικά μέτρα για την πρόσβαση στον λιγνίτη και το περαιτέρω άνοιγμα της χονδρεμπορικής αγοράς ηλεκτρισμού και άλλες διατάξεις». Έχει υποβληθεί αίτηση διεξαγωγής ονομαστικής ψηφοφορίας Βουλευτών της Δημοκρατικής Συμπαράταξης ΠΑΣΟΚ - ΔΗΜΑΡ επί της αρχής του νομοσχεδίου , της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Αρβανιτίδης Γεώργιος. Παρών. Ο κ. Αχμέτ Ιλχάν. Παρών. Ο κ. Γρηγοράκος Λεωνίδας. Παρών. Ο κ. Θεοχαρόπουλος Αθανάσιος. Παρών. Ο κ. Καρράς Γεώργιος - Δημήτριος. Παρών. Ο κ. Κεγκέρογλου Βασίλειος. Παρών. Ο κ. Κουτσούκος Γιάννης. Παρών. Ο κ. Κρεμαστινός Δημήτριος. Παρών. Ο κ. Κωνσταντινόπουλος Οδυσσέας. Παρών. Ο κ. Κωνσταντόπουλος Δημήτριος. Παρών. Ο κ. Λοβέρδος Ανδρέας. Παρών. Ο κ. Μανιάτης Ιωάννης. Παρών. Ο κ. Μπαργιώτας Κωνσταντίνος. Παρών. Ο κ. Παπαθεοδώρου Θεόδωρος. Παρών. Ο κ. Σκανδαλίδης Κωνσταντίνος. Παρών. Ο κ. Τζελέπης Μιχαήλ. Παρών. Η κ. Χριστοφιλοπούλου Παρασκευή. Παρούσα. Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών. Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.
Κυρίες και κύριοι συνάδελφοι, συνεχίζεται η συνεδρίαση. Θα διεξαχθεί ονομαστική ψηφοφορία επί της αρχής του νομοσχεδίου. Οι αποδεχόμενοι την αρχή του νομοσχεδίου λέγουν «ΝΑΙ». Οι μη αποδεχόμενοι την αρχή του νομοσχεδίου λέγουν «ΟΧΙ». Οι αρνούμενοι ψήφο λέγουν «ΠΑΡΩΝ». Καλούνται επί του καταλόγου: η κ. Αναστασία Γκαρά από τον ΣΥΡΙΖΑ και ο κ. Απόστολος Βεσυρόπουλος από τη Νέα Δημοκρατία. Σας ενημερώνω, επίσης, ότι έχουν έρθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί της αρχής του νομοσχεδίου. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει. Παρακαλώ να αρχίσει η ανάγνωση του καταλόγου.
Υπάρχει συνάδελφος, ο οποίος δεν άκουσε το όνομά του; Κανείς. Οι επιστολές, οι οποίες απεστάλησαν στο Προεδρείο από τους συναδέλφους σύμφωνα με το άρθρο 70Α του Κανονισμού της Βουλής, θα καταχωριστούν στα Πρακτικά.
Κύριες και κύριοι συνάδελφοι, σας ενημερώνω ότι έχουν έρθει στο Προεδρείο επιστολές των συναδέλφων κ. Χαρούλας (Χαράς) Κεφαλίδου, κ. Σπυρίδωνος - Αδώνιδος Γεωργιάδη, κ. Αντωνίου Σαμαρά, κ. Νότη Μηταράκη, κ. Κωνσταντίνου Καραγκούνη, κ. Δημητρίου Κυριαζίδη, κ. Αθανασίου Δαβάκη, κ. Κωνσταντίνου Αχ. Καραμανλή, κ. Νικήτα Κακλαμάνη, κ. Κυριάκου Μητσοτάκη, οι οποίοι μας γνωρίζουν ότι απουσιάζουν από την ψηφοφορία και ότι αν ήταν παρόντες θα ψήφιζαν «ΟΧΙ». Επίσης, ο κ. Κωνσταντίνος Ζουράρις, ο κ. Μάρκος Μπόλαρης, η κ. Ευσταθία Γεωργοπούλου - Σαλτάρη και ο κ. Δημήτριος Μπαξεβανάκης απουσιάζουν και με επιστολή μάς γνωρίζουν ότι αν ήταν παρόντες θα ψήφιζαν «ΝΑΙ». Οι επιστολές αυτές, οι οποίες εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.
Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση των ψήφων και την εξαγωγή του αποτελέσματος. [[ΚΑΤΑΜΕΤΡΗΣΗ]] Προτείνω, ενόσω διεξάγεται η καταμέτρηση των ψήφων και μέχρι να έχουμε το αποτέλεσμα της ονομαστικής ψηφοφορίας, να προχωρήσουμε στην ψήφιση των άρθρων και των τροπολογιών. Ερωτάται το Σώμα: Γίνεται δεκτό το άρθρο 1, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το άρθρο 1 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 2, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το άρθρο 2 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 3 ως έχει;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το άρθρο 3 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 4, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το άρθρο 4 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 5 ως έχει;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το άρθρο 5 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 6, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το άρθρο 6 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 7, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το άρθρο 7 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 8, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς το άρθρο 8 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 1558 και ειδικό 182 ως έχει;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Συνεπώς η τροπολογία με γενικό αριθμό 1558 και ειδικό 182 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1559 και ειδικό 183 ως έχει;
Ναι.
Όχι.
Παρών.
Όχι.
Όχι.
Ναι.
Ναι.
Όχι.
Συνεπώς η τροπολογία με γενικό αριθμό 1559 και ειδικό 183 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1560 και ειδικό 184 ως έχει;
Ναι.
Ναι.
Ναι.
Ναι.
Παρών.
Ναι.
Ναι.
Ναι.
Συνεπώς η τροπολογία με γενικό αριθμό 1560 και ειδικό 184 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1561 και ειδικό 185 ως έχει;
Ναι.
Ναι.
Ναι.
Όχι.
Όχι.
Ναι.
Ναι.
Ναι.
Συνεπώς η τροπολογία με γενικό αριθμό 1561 και ειδικό 185 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Ερωτάται το Σώμα: Γίνεται δεκτή η τροπολογία με γενικό αριθμό 1562 και ειδικό 186 ως έχει;
Ναι.
Όχι.
Ναι.
Όχι.
Παρών.
Ναι.
Παρών.
Όχι.
Συνεπώς η τροπολογία με γενικό αριθμό 1562 και ειδικό 186 έγινε δεκτή ως έχει κατά πλειοψηφία και εντάσσεται στο άρθρο 4 του νομοσχεδίου. Εισερχόμαστε στην ψήφιση του ακροτελεύτιου άρθρου του νομοσχεδίου. Ερωτάται το Σώμα: Γίνεται δεκτό το ακροτελεύτιο άρθρο, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Το ακροτελεύτιο άρθρο έγινε δεκτό, όπως τροποποιήθηκε από τον κύριο Υπουργό, κατά πλειοψηφία.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας. Εψήφισαν 275 Βουλευτές. Υπέρ της αρχής του νομοσχεδίου, δηλαδή «ΝΑΙ», εψήφισαν 151 Βουλευτές. Κατά της αρχής του νομοσχεδίου, δηλαδή «ΟΧΙ», εψήφισαν 124 Βουλευτές. «ΠΑΡΩΝ» ψήφισε ουδείς, σύμφωνα με το παρακάτω πρωτόκολλο ονομαστικής ψηφοφορίας:
Συνεπώς το νομοσχέδιο του Υπουργείου Περιβάλλοντος και Ενέργειας: «Διαρθρωτικά μέτρα για την πρόσβαση στο λιγνίτη και το περαιτέρω άνοιγμα της χονδρεμπορικής αγοράς ηλεκτρισμού και άλλες διατάξεις» έγινε δεκτό επί της αρχής κατά πλειοψηφία. Κυρίες και κύριοι συνάδελφοι, το νομοσχέδιο έγινε γίνει δεκτό επί της αρχής, των άρθρων και των τροπολογιών. Προχωρούμε στην ψήφιση του νομοσχεδίου και στο σύνολο. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Όχι.
Όχι.
Όχι.
Όχι.
Ναι.
Όχι.
Όχι.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Περιβάλλοντος και Ενέργειας: «Διαρθρωτικά μέτρα για την πρόσβαση στο λιγνίτη και το περαιτέρω άνοιγμα της χονδρεμπορικής αγοράς ηλεκτρισμού και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για τη υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 16.51΄ λύεται η συνεδρίαση για αύριο, ημέρα Πέμπτη 26 Απριλίου 2018 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.